
Esipuhe 


Tässä kokoomateoksessa eläytymismenetelmää sovelletaan kymmenessä kas- 
vatustieteellisessä tutkimuksessa. Teos jatkaa vuosikirjasarjaa, jonka aiem- 
mat kaksi osaa ovat esitelleet eläytymismenetelmän periaatteita ja käytännön 
sovelluksia (Eskola, Mäenpää & Wallin 2017; Eskola, Nikanto & Virtanen 
2018). Temaattisesti jokaista vuosikirjan osiota yhdistää kiinnostus kasva- 
tuksen ja sosialisaation kysymyksiin sekä erityisesti ajankohtaisiin kasvatus- 
tieteellisiin ilmiöihin. Ensimmäisessä osassa Eläytymismenetelmä 2017 - Pe- 
rusteema ja 11 muunnelmaa (Eskola, Mäenpää & Wallin 2017) tarkasteltiin 
yhteisön merkitystä yksilön hyvinvoinnille, ja toisessa osassa Aikamme kas- 
vatus: vain muutos on pysyvää? (Eskola, Nikanto & Virtanen 2018) jäljitettiin 
kasvatuksen ja kasvatusympäristöjen muutoksia. Tutkimusten kontekstit ovat 
vaihdelleet perusasteen, toisen asteen ja korkea-asteen koulutuksesta työelä- 
mään, ja niiden kohdejoukkoina on ollut niin oppilaita, nuoria, opiskelijoita 
kuin aikuisia työelämässä toimivia kasvatusalan ammattilaisia. 
Menetelmällisesti vuosikirjan eri osiot ovat tarjonneet eläytymismene- 
telmän soveltamiseen hyviä käytäntöjä. Ensimmäinen osa toimi päivitet- 
tynä eläytymismenetelmäoppaana menetelmän käytöstä kiinnostuneille. 
Siinä käsiteltiin kehyskertomuksen laadintaa (asettelua, sanamuotoja ja va- 
riointia), monikielisiä vastaajajoukkoja ja aineistoja, aineiston keräämisen 
tapoja ja tilanteita sekä aineiston käsittelyä. Toisessa osassa keskityttiin ai- 
neiston keräämiseen ja käsittelyyn sekä tulosten esittämiseen ja pohdintaan. 
Siinä nostettiin esiin myös aineistojen edustavuuden kysymys ja sähköisten 
aineistonkeruutapojen mahdollisesti aiheuttama vastaajien valikoituminen. 
Teoksen yhteydessä kootussa kirjallisuuskatsauksessa Eläytymismenetelmä 
2000-2017. Systemaattinen kirjallisuushaku (Eskola, Nikanto & Wallin 2018) 


kiinnitettiin huomio menetelmää hyödyntävien tutkimusten kohderyhmiin 
ja aineistojen kokoon. 

Tässä vuosikirjasarjan kolmannessa osassa jatkamme kasvatustieteellis- 
ten ilmiöiden ja kasvatusympäristöjen muutosten käsittelyä. Tämän teoksen 
artikkelit muodostavat ajankohtaisen katsauksen tieteenalan toimintaympä- 
kuviin sekä ammatillisiin ja eettisiin kysymyksiin. Kahteen aiempaan teok- 
seen verrattuna olemme pyrkineet lisäämään tutkimusten välistä yhteyttä ja 
rakentamaan sisällöllisesti tiiviimmän kokonaisuuden. Tutkimusartikkelit 
on jaoteltu kolmen teeman alle, joista käsin kasvatustieteilijän ammatillisia 
ja eettisiä kysymyksiä lähestytään. Koska kyseessä on ensisijaisesti eläyty- 
mismenetelmätutkimuksen vuosikirja, on pääpaino kuitenkin itse metodin 
soveltamisessa ja siinä, mitä eläytymismenetelmä voi tarjota kasvatustieteel- 
liselle tutkimukselle ennemmin kuin osallistua aihepiirejä koskevaan teo- 
reettiseen ja käsitteelliseen kasvatustieteelliseen keskusteluun. Päätämmekin 
tämän kolmannen kokoomateoksen syventymällä erityisesti eläytymismene- 
telmätutkimuksen luotettavuuteen liittyviin kysymyksiin ja pohtimalla me- 
netelmän omaleimaisuutta laadullisten tutkimusmenetelmien joukossa. 

Kaikkien tämän teoksen tutkimusten pohjana ovat kahden opintojakson, 
syventävän tutkimusmenetelmäkurssin ja pro gradu -seminaarin, yhdistämi- 
sen tuloksena valmistuneet opinnäytetyöt, joista jokaisesta laadittiin artikke- 
limuotoinen tutkimus yhdessä eri aiheiden asiantuntijoiden kanssa. Konsepti 
on kokonaisuudessaan Jari Eskolan kehittämä ja Suomessa ensimmäinen laa- 
tuaan. Projekti toteutettiin nyt kolmatta kertaa, ja jokaisella kerralla onnis- 
tumista on edellyttänyt ryhmän vahva motivaatio ja yhteisöllisyys sekä kir- 
joittajajoukon tuki ja asiantuntemus.! Jari Eskolan eläköidyttyä syksyllä 2019 
teoksen toimituskuntaan kuuluvat Tampereen yliopiston neljä tutkijaa. 

Tutkimusartikkelien tutkimusluvut noudattavat keskenään yhteneväistä 
rakennetta ja koostuvat IMRD-mallin mukaisesti johdanto-, tutkimusmene- 
telmät ja aineisto -, tulokset- sekä pohdinta- ja johtopäätökset -luvuista. Suo- 
rat aineistolainaukset tekstien sisällä on kursivoitu. Viittaukset noudattavat 


1 Kiitos erityisesti KT Juri Valtaselle merkittävästä ohjauspanoksesta ja myötävaiku- 


tuksesta tutkielmien valmistumiseen. 

tutkimusalan vakiintunutta käytäntöä. Artikkelien kirjoittajien nimijärjestys 
määräytyy kirjoittajien osallistumisasteen mukaan ja kaikilla kirjoittajak- 
si nimetyillä on ollut merkittävä rooli artikkelin synnyssä. Tutkimukset on 
toteutettu noudattaen Suomen Tutkimuseettisen neuvottelukunnan (2012) 
Hyvä tieteellinen käytäntö -ohjeistusta. Toiston välttämiseksi eläytymismene- 
telmää on kussakin tutkimusluvussa esitelty lyhyesti ja ainoastaan sen verran 
kuin on tarpeen kyseisen tutkimuksen kulun, asetelman ja analyysin ymmär- 
tämiseksi. Jokaisessa tutkimusluvussa menetelmän valinta perustellaan tut- 
kimusongelman kautta, kuvataan sen käyttäminen ja variaatioiden merkitys 
tehdyn tutkimuksen näkökulmasta, sekä pohditaan kriittisesti menetelmän 
soveltuvuutta tutkimusongelman ratkaisemiseen. Näin jokainen tutkimus- 
luku avautuu lukijalle itsenäisenä osana ja tarjoaa menetelmästä tietoa sen 
verran, että lukija, jolle menetelmä on vieras, ymmärtää, mistä on kyse. 

Lopuksi mainittakoon, että eläytymismenetelmää on tämän vuosikirjan 
eri osissa sovellettu yhteensä jo 35 tutkimuksessa. Näiden lisäksi menetelmää 
on käytetty viime vuosien aikana niin opinnäytetöissä kasvatustieteen, yh- 
teiskuntatieteen ja informaatiotutkimuksen aloilla kuin vertaisarvioiduissa 
tutkimuksissa. Suomessa eläytymismenetelmä on tutkimusmetodina tun- 
nettu ainakin 1980-luvulta saakka, jolloin Antti Eskola kirjoitti menetelmän 
käytöstä ja kehitteli sen soveltamista empiirisessä tutkimuksessa. Jari Eskola 
on puolestaan vaikuttanut merkittävästi menetelmän aseman vakiintumi- 
seen osaksi laadullista tutkimusta julkaisemalla useita menetelmän käyttöön 
johdattavia teoksia sekä mentoroimalla menetelmän käytöstä kiinnostuneita. 
1990-luvulta asti jatkuneen ansiokkaan ja pitkäjänteisen työn tuloksena Jari 
Eskolaa voidaankin pitää eläytymismenetelmän pioneerina ja keskeisimpänä 
kehittäjänä Suomessa. Tältä pohjalta menetelmän käyttöä ja kehitystyötä on- 
kin hedelmällistä jatkaa uudella vuosikymmenellä. 


Jyväskylässä, Tampereella, Porissa ja Pariisissa Teamsin välityksellä syksyllä 
2021 

Johdanto 
Elaytymismenetelma 
kasvatustieteellisessä tutkimuksessa 


Saaga Härkönen & Johanna Lätti & 
Anna Rytivaara & Anna Wallin 


Tässä teoksessa eläytymismenetelmää sovelletaan kasvatustieteellisissä tutki- 
muksissa, joita yhdistää kiinnostus erityisesti uusien ja muuttuvien oppimis- 
ja toimintaympäristöjen tutkimiseen. Yhteiskunnan muuttuminen muun 
muassa digitalisoitumisen ja kansainvälistymisen myötä synnyttää kokonaan 
uusia toimintaympäristöjä, mutta myös vakiintuneissa instituutioissa toimin- 
tamallit muuntuvat. Uudet toimintaympäristöt edellyttävät asiantuntijoilta 
kykyä oppia uutta ja sopeuttaa osaamistaan ja toimintaansa näissä muuttu- 
vissa ympäristöissä. Teos sisältää tutkimuksia, joissa perinteisten instituutioi- 
den, kuten koulujen ja yliopistojen, toimintamallit ja osallisuuden käytännöt 
muuttuvat, mutta mukana on myös tutkimuksia, joissa yhteiskunnalliset 
muutokset ovat luoneet kokonaan uudenlaisia toimintaympäristöjä. Tämän 
teoksen tutkimukset muodostavat kokonaisuuden, jonka kautta on mahdol- 
lista tarkastella esimerkiksi kasvatustieteilijöiden ammatillisuutta ja osaamis- 


ta monella tasolla: mistä tekijöistä ne muotoutuvat ja miten niitä rakennetaan 


Saaga Härkönen, Johanna Lätti, Anna Rytivaara & Anna Wallin (toim.) 
Kasvatuksen muuttuvat työ- ja toimintaympäristöt: 
10 eläytymismenetelmätutkimusta. 
Tampere: Tampere University Press, 13-24 
http://urn.fi/URN:ISBN:978-952-359-034-2 


Saaga Härkönen, Johanna Lätti, Anna Rytivaara & Anna Wallin 


yksilön ja yhteisön näkökulmasta, mahdollisesti omakohtaisiin kokemuksiin 
perustuen, sekä välillisesti. 

Tutkimusten osallistujina on eri toimijoita; nuoria, oppilaita, opiskelijoi- 
ta, opettajia sekä henkilöstö- ja hoitoalan ammateissa toimivia. Tämä ilmen- 
tää osaltaan sitä, kuinka kasvatustieteiden kenttä on nykyisin moninainen ja 
hajautunut yhä eriytyneimmiksi osa-alueiksi. Teoksen artikkelit kohdistu- 
vatkin monipuolisesti niin yleisen kasvatustieteen kuin aikuis- ja ammatti- 
kasvatuksenkin aloille ja liikkuvat peruskoulusta korkeakoulutukseen sekä 
edelleen työelämän tutkimuksen ja henkilöstöhallinnon konteksteihin. Tut- 
kimukset osallistuvat niin mediakasvatuksen, seksuaalikasvatuksen, eritys- 
kasvatuksen kuin vertailevan kasvatustieteenkin keskusteluun. Kasvatustie- 
teellisestä painotuksesta huolimatta tutkimuksilla on annettavaa myös muille 
tieteenaloille, sillä samanlaiset työn ja toimintaympäristöjen muutokset kos- 
kevat useita toimialoja ja asiantuntijatöitä. 

Yhtenäisen tematiikan lisäksi teoksen artikkeleita yhdistää erityises- 
ti kiinnostus kasvatuksen ilmiöiden ja ihmisten ajattelutapojen tutkiminen 
laadullisesti, eläytymismenetelmällä. Eläytymismenetelmä (engl. Method of 
Empathy-Based Stories) on aineistonkeruumenetelmä, jossa tutkimukseen 
osallistujia pyydetään kirjoittamaan kuvitteellinen tarina annetun kehysker- 
tomuksen perusteella. Menetelmä kehitettiin Yhdysvalloissa 1960-1970-lu- 
vuilla tavoitteena luoda kokeellisen tutkimuksen logiikkaa jäljittelevä tiedon- 
keruumenetelmä (Eskola ym. 2017, 267-269). Yhteys kokeellisen tutkimuksen 
perusasetelmaan näkyykin yhä eläytymismenetelmän perusperiaatteessa, 
eli varioinnissa. Varioinnilla eläytymismenetelmässä tarkoitetaan sitä, että 
kehyskertomuksia (tutkijan laatimia tarinan alkuja tai johdatuksia), on aina 
vähintään kaksi eri versiota, jotka poikkeavat toisistaan yhden olennaisen 
tekijän suhteen. Tutkijan mielenkiinto kohdistuu erityisesti siihen, mikä 
osallistujien vastauksissa muuttuu, kun kehyskertomuksessa muutetaan tätä 
yksittäistä tekijää. Aineiston analyysissä ominaisuus näkyy siten, että analyy- 
si on yleensä kaksiosainen: aluksi aineisto analysoidaan kokonaisena teksti- 
aineistona ja sen jälkeen tarkastellaan variaation vaikutusta vastauksiin. Ku- 
ten tämänkin teoksen tutkimuksissa, aineistojen analyysissä hyödynnetään 
monesti laadulliselle tutkimukselle tyypillistä sisällönanalyysiä, teemoittelua 

ja tyypittelyä sekä kvantifiointia, mutta aineistoihin soveltuvat muunkinlai- 
set analyysitavat. 

Elaytymismenetelmatutkimukset ovat osa vuosikymmenten mittaista 
jatkumoa, jonka aikana ihmisten omaa näkökulmaa on alettu pitää yhä tär- 
keämpänä tutkimuskohteena erityisesti ihmistieteissä. Suomessa eläytymis- 
menetelmää on sovellettu eri tieteenaloilla 1980-luvulta lähtien, ja nykypäi- 
vänä se on vakiintunut laadullisen tutkimuksen menetelmä, jota käytetään 
laajasti erilaisten tutkimusaiheiden tutkimiseen etenkin kasvatus- ja yhteis- 
kuntatieteissä, mutta myös esimerkiksi kauppa- ja hallintotieteissä (Eskola 
ym. 2018; Wallin, Helenius, Saaranen-Kauppinen & Eskola 2015). Menetel- 
män käyttö on lisääntynyt viime vuosien aikana myös Suomen ulkopuolel- 
la ja kansainvälisissä aikakauslehdissä on ilmestynyt useita eläytymismene- 
telmätutkimuksia (esim. Berggren ym. 2020; Pesonen, Rytivaara, Palmu & 
Wallin 2020; Särkelä & Suoranta 2020; Wallin, Pylväs & Nokelainen 2020). 
Fläytymismenetelmällä on myös paljon liittymäkohtia niin kutsuttuihin 
”tarinantäydennys menetelmiin” (engl. story-completion methods), joita on 
viime aikoina kehitelty kansainvälisesti useiden tutkijoiden toimesta (esim. 
Braun ym. 2019; Clarke ym. 2019; Gravett 2019). 

Fläytymismenetelmän käytöstä tekee erityisen kiinnostavan se, että sen 
avulla voi saada esiin näkökulmia, joita voisi olla vaikea saada näkyväksi 
muilla menetelmillä. Menetelmä taipuu monenlaiseen tutkimukseen, mutta 
sen yhtenä keskeisenä vahvuutena on, että se mahdollistaa kuvittelun, visioin- 
nin ja eläytymisen asetelmiin, joista vastaajilla ei tarvitse olla omakohtais- 
ta kokemusta (Eskola 1997, 26-28; Eskola 2001, 69; Rita, Valtanen & Eskola 
2003, 127). Näin ollen eläytymismenetelmällä voidaan saavuttaa sellaistakin 
tietoa, jota ei ehkä osattaisi kertoa kysyttäessä (Eskola 1998, 13; Suoninen & 
Jokinen 2011, 60). Esimerkiksi nuorten toimijuus verkossa seksuaalisen häi- 
rinnän yhteydessä voi olla tutkimusaiheena sellainen, jota olisi haastavaa ta- 
voittaa nuorille suunnatulla kyselyllä tai haastattelulla. Lisäksi ajankohtaisen 
ja vielä vähän tutkitun ilmiön tutkimisessa on eduksi, ettei sitä rajata liiaksi 
etukäteen tutkijan olettamusten mukaisesti, vaan toimijuus ja sen kirjo pää- 
sevät esiin mahdollisimman vapaasti nuorten määrittämänä. 

Näkökulmia työn ja toimintaympäristöjen 
muutosten tarkasteluun 


Teoksen empiiriset tutkimusartikkelit on jaoteltu kolmen eri teeman alle, 
jotka sisällöllisesti yhdistävät teoksen tutkimuksia kuvaamalla kasvatustie- 
teilijöiden moninaisia toimintakenttiä ja sitä, millaisia ammatillisia ja eettisiä 
kysymyksiä näissä ympäristöissä toimiminen voi herättää. 


Teema I: Osallisuus ja toimijuus 
kasvatusinstituutioiden muutoksissa 


Vakiintuneiden kasvatusinstituutioiden muutokset tuovat kasvatustieteili- 
jöille uusia ammatillisia kysymyksiä pohdittaviksi. Teoksen aloittavat luvut 
tutkivat osallisuuden ja toimijuuden muuttuvia muotoja formaalin koulutus- 
järjestelmän ja sen instituutioiden sisällä. Osallisuuden käsitteen ja merkitys- 
ten pohdinta on ajankohtaista, sillä osallisuudesta on tullut yksi yhteiskun- 
nallisen keskustelun toistuvia teemoja. Osallisuudesta kuitenkin puhutaan 
usein niin, ettei määritetä tai edes tiedetä, mihin ja mistä ollaan osallisia. 

Fläytymismenetelmätutkimukset haastavat kysymään sitä, mitä osal- 
lisuus eri toimijaryhmille tarkoittaa ja millaisia edellytyksiä perinteisillä 
kasvatusinstituutioilla on luoda ympäristöjä, jotka aidosti vahvistavat osal- 
lisuuden, omistajuuden ja toimijuuden kokemuksia. Omissa kasvuyhteisöis- 
sä toimimista ja niihin kuulumista on erityisen tärkeä tukea instituutioiden 
muutoksissa, jolloin kasvattajien ammattitaidon näkökulmasta keskeistä on 
tunnistaa oppilaiden, nuorten ja opiskelijoiden osallisuuden ja toimijuuden 
tekijöitä ja muodostumista niiden arjessa. 

Teoksen ensimmäisessä tutkimusartikkelissa ”Opettajana koen riittämät- 
tömyyttä” Opettaja kolmiportaisen tuen toteuttajana tarkastellaan opettajan 
työn ulottuvuuksia, näiden ulottuvuuksien vaikutusta opettajan työhön kol- 
miportaisen tuen toteuttajana sekä kolmiportaisen tuen kautta tavoiteltavan 
inkluusion toteutumista. Aihetta tarkastellaan siitä näkökulmasta, millaisista 
sisällöistä ja ulottuvuuksista opettajat tarinoissaan kertovat. Tuloksista välit- 
tyy kuva, että opettajat haluavat toimia oppilaiden parhaaksi. Tämä on kui- 
tenkin haasteellista, koska opettajan moninainen toimintaympäristö ei aina 

tue tätä. Lisäksi tutkimuksessa hahmottuu opettajan työn monimutkainen 
ja dynaaminen todellisuus, jossa työn poliittiset, emotionaaliset, eettiset ja 
pedagogiset ulottuvuudet luovat kentän, jossa opettajat päivittäin toimivat. 

Teoksen toisessa artikkelissa ”Ihan sama onks yks vai kaks opee” Oppilai- 
den näkemyksiä hyvästä oppimisympäristöstä yhteisopetuksessa tarkastellaan 
oppilaiden näkemyksiä siitä, millainen on hyvä yhteisopettaja ja mitkä tekijät 
vaikuttavat hyvän pedagogisen oppimisympäristön syntymiseen yhteisope- 
tusluokassa. Tutkimuksen mukaan yhteisopettajuus vaatii onnistuakseen 
opettajien yhteistä suunnittelua, opettajien aitoa sitoutumista työtapaan sekä 
muun työyhteisön tukea. Hyvään pedagogiseen oppimisympäristöön kuuluu 
strukturoitu, etukäteen suunniteltu opetus, jolloin oppilaalle tulee turvalli- 
nen olo siitä, että hän tulee kohdatuksi ja hän saa apua tarvittaessa. Artikkeli 
osoittaa, että oppilaiden mielestä luokassa on tärkeämpää se, että oppimis- 
ympäristö on turvallinen, opetus on hyvää ja kaikkien roolit luokassa ovat 
selvillä, kuin se, kuinka monta aikuista opetuksessa on läsnä. 

Teoksen kolmannessa artikkelissa ”Jokainen haluaa tuntea kuuluvansa 
johonkin” Kahdeksasluokkalaisten oppilaiden käsityksiä osallisuudesta kou- 
lussa ja kouluyhteisöön kuulumisesta tutkitaan oppilaiden käsityksiä osalli- 
suudesta ja kouluyhteisöön kuulumisesta. Tutkimustulosten perusteella voi- 
daan todeta, että oppilailla on moninaisia käsityksiä osallisuudesta koulussa. 
Osallisuuden nähtiin koostuvan oppilaskuntatoiminnasta, koulussa vaikut- 
tamisesta, omasta asenteesta ja aikuisten toiminnasta. Kouluyhteisöön kuu- 
lumista tai kuulumattomuutta määrittivät oppilaan ystävyyssuhteet. Lisäksi 
aineistosta oli havaittavissa ammatilliseen vuorovaikutukseen ja behavioraa- 
liseen kiinnittymiseen liittyviä käsityksiä, joiden avulla osallisuutta kuvat- 
tiin. 

Neljännessä artikkelissa ”Opetussuunnitelmaan ja sen sisältöihin on 
vaikea vaikuttaa” Yliopisto-opiskelijoiden tulkintoja opetussuunnitelman 
omistajuudesta, osallisuudesta ja osallistumattomuudesta tuotetaan tietoa 
korkeakouluopiskelijoiden tulkinnoista koskien korkeakoulujen opetussuun- 
nitelmien omistajuutta sekä osallisuuden ja osallistumattomuuden merki- 
tyksistä nyt ja myöhemmin opiskelijoiden elämässä. Artikkeli osoittaa, että 
osallisuuden ja osallistumattomuuden kokemuksilla voi olla merkittäviä vai- 

kutuksia korkeakouluopiskelijoiden elämään opiskeluaikana sekä tulevaisuu- 
dessa. 


Teema II: Uusien toimintaympäristöjen 
ammatilliset ja eettiset haasteet 


Teoksen toinen teema pohtii kasvatustieteilijöiden ja muiden ammattilais- 
ten kohtaamia ammatillisia ja eettisiä haasteita uudenlaisissa ympäristöissä. 
Elaytymismenetelmatutkimukset nostavat esiin tarpeen lisätä tietoa ja kes- 
kustelua sekä päivittää ammattitaitoa eri kentillä, joissa vakiintuneita toimin- 
tatapoja ja käytänteitä ei välttämättä vielä ole. Artikkelit haastavat pohtimaan 
sitä, millaisia ajatus- ja toimintatapoja, yhteistyömalleja ja ammatillisen osaa- 
misen kehittämistarpeita yhteiskunnan ja työelämän rakenteiden muutokset 
edellyttävät. 

Viides tutkimusartikkeli Estää, ilmiantaa, heruttaa vai petkuttaa? Nuor- 
ten toimijuus verkon seksuaalisessa häirinnässä tarkastelee sitä, miten nuoret 
käsitteellistävät verkossa tapahtuvaa toimijuutta sekä siellä tapahtuvaan sek- 
suaaliseen häirintään liittyviä selviytymiskeinoja. Tulosten mukaan nuoret 
tunnistavat hyvin verkossa tapahtuvaan seksuaaliseen häirintään liittyviä 
uhkia. Nuorten toimijuuden kuvauksissa korostuivat erityisesti verkkotur- 
vataidot, jotka olivat jaettavissa teknologisiin, sosiaalisiin, luoviin ja jämäk- 
kyyteen perustuviin strategioihin. Artikkeli tuo esiin, että nuorten tarinoissa 
toimijuus ja uhrius kietoutuvat yhteen. Erilaiset tunteet ja päämäärät kytkey- 
tyvät turvataitojen käyttöön, joiden käyttöä verkkoympäristö mahdollistaa. 
Sen sijaan ikä ja tietämyksen puute voivat rajoittaa toimijuutta verkossa. 

Kuudes artikkeli Suunnittelemattomat sairaalan ulkopuoliset synnytyk- 
set — tarinoita ensihoitajien ja kätilöiden osaamisesta kuvaa ammattilaisten 
käsityksiä siitä, mitkä tekijät ennakoivat onnistuneesti päättynyttä synny- 
tystapahtumaa. Ilmiötä lähestytään taustalla olevien syiden, tarvittavien 
resurssien sekä ammatillisen osaamisen ja sen kehittämisen näkökulmis- 
ta. Tulosten perusteella kokeneen synnytyssalikätilön saaminen mukaan 
ennakoi osaltaan onnistuneesti päättynyttä suunnittelematonta sairaalan 
ulkopuolista synnytystä. Ensihoitajien osaamisessa on kehitettävää, mutta 
toisaalta he kykenivät tunnistamaan sen rajallisuuden. Tulokset haastavat 

yhteiskunnalliseen keskusteluun, kun pohditaan sosiaali- ja terveyspalvelujen 
tai koulutus- ja työorganisaatioiden mahdollisuuksia vahvistaa suunnittele- 
mattoman, sairaalan ulkopuolisen synnytyksen hoidossa tarvittavaa amma- 
tillista osaamista ja muita resursseja. 


Kolmas teema keskittyy yhteen kasvatustieteilijöiden kannalta kiinnostavaan 
työelämän sektoriin ja kasvatustieteilijän toimintakenttään: rekrytointialaan. 
Rekrytointi on kasvava toimiala, jolle kasvatustieteilijöitä työllistyy, mutta 
jota on vähemmän tarkasteltu kasvatustieteiden näkökulmasta. Henkilöstö- 
hallinnollisena työnä rekrytointeja on tarkastelu pitkälti työnantajan ja yri- 
tysten kannalta tuottavuuskysymyksenä, mutta kasvatustieteellinen tieto ja 
ammattietiikka voivat tarjota toisenlaista näkökulmaa aiheen tarkasteluun. 
Teoksen seitsemännessä artikkelissa Subjektiivisuus rekrytointihaastatte- 
lussa - rekrytoijien kertomuksia vuorovaikutuksesta selvitetään, minkälaisen 
roolin rekrytointityötä tekevät henkilöt antavat vuorovaikutuksen synnyttä- 
mille subjektiivisille tuntemuksille rekrytointipäätöksenteossa, ja kuinka näi- 
tä subjektiivisia tuntemuksia kuvataan. Tutkimuksen perusteella tärkeimpänä 
pidettiin varmuutta, esimerkiksi tunnetta hakijan vakuuttavuudesta, johdon- 
mukaisuudesta sekä rekrytoijan kokemusta ”oikeasta tyypistä.” Tutkimuksen 
aineistossa rekrytoijan subjektiivisia tuntemuksia kuvattiin enemmän niissä 
tapauksissa, joissa hakija päädyttiin rekrytoimaan. Tulosten pohjalta voi- 
daankin pohtia, onko subjektiivisia tuntemuksia helpompi tuoda esiin silloin, 
kun niistä ei koidu vuorovaikutuksen toiselle osapuolelle harmia, vaan kun 
ne ovat tuomassa hyötyä, tässä tapauksessa positiivisen rekrytointipäätöksen. 
Teoksen kahdeksannessa artikkelissa Rekrytointi: riskillä vai varman 
päälle? puolestaan tarkastellaan rekrytointipäätöksen muodostamista ja 
rekrytoinnille tyypillistä punnintaa hakijoiden välillä ja riskin ottamisen 
suhteen. Riskejä voidaan ottaa tarkoituksellisesti esimerkiksi tilanteessa, jos- 
sa osaajia ei ole juurikaan saatavilla tai silloin, kun osaajia on tarjolla, mutta 
halutaan saada mahdollisimman hyvä työntekijä. Rekrytoinnissa riskit voivat 
olla myös piileviä tai ne voivat liittyä palkattavan henkilön sijaan rekrytoin- 
tiprosessiin. Tulokset osoittavat, että ottamalla riskin tai pelaamalla varman 

päälle henkilön valinnassa voi yhtä lailla saavuttaa onnistuneen lopputulok- 
sen. Aineiston perusteella konstruoidut tyypilliset rekrytoitavat poikkesivat 
kuitenkin toisistaan ja heihin yhdistetyt riskit olivat vain osittain samoja. 

Työnhakijan näkökulma tulee puolestaan esiin teoksen yhdeksännessä 
artikkelissa Onko rekrytoijalla väliä? Rekrytoijan käytöksen merkitys yrityk- 
sen työnantajakuvan ja houkuttelevuuden muutoksiin hakuprosessin aikana. 
Tutkimus tarkastelee sitä, miten rekrytoijan käyttäytyminen työhaastatte- 
lutilanteessa on yhteydessä työnhakijalle syntyviin mielikuviin työpaikas- 
ta ja päätökseen vastaanottaa työ. Aineistosta saatujen tulosten perusteella 
voidaan sanoa, että rekrytoijan käyttäytyminen vaikuttaa työnhakijan luo- 
miin mielikuviin yrityksestä, mutta rekrytoijan käytös haastattelussa ei ole 
yksiselitteisesti yhteydessä työnhakijan päätökseen vastaanottaa työtarjous. 
Rekrytoijan luottamusta herättävä käyttäytyminen synnyttää työnhakijalle 
positiivisia mielikuvia yrityksestä työnantajana siinä, missä epäluottamusta 
herättävä käyttäytyminen johtaa negatiivisiin mielikuviin. Rekrytoijan luo- 
mista kielteisistä mielikuvista riippumatta työnhakija ei välttämättä hylkää 
ajatusta työtarjouksen vastaanottamisesta, sillä lopputulokseen vaikuttavat 
muut tekijät. Rekrytoijan luotettava käytös taas lisäsi työnhakijoiden haluk- 
kuutta vastaanottaa työpaikka, mutta käytöksen lisäksi tarinoissa korostui 
rekrytoijan informatiivisuuden sekä jaetun tiedon merkitys lopullisen pää- 
töksen puntaroinnissa. 

Teoksen kymmenes ja viimeinen artikkeli Rekrytoijien näkemyksiä osaa- 
misesta, ammattitaidosta ja muodollisen rekrytointikoulutuksen tarpeellisuu- 
desta tarkastellaan rekrytointeja työkseen tekevien näkemyksiä muodollisen 
koulutuksen tarpeesta ja merkityksestä. Tulosten mukaan muodollisen kou- 
lutuksen nähtiin antavan ennen kaikkea varmuutta rekrytointiprosessien 
hallintaan sekä omien oikeuksien ja velvollisuuksien tuntemiseen. Substans- 
siosaamisena koulutus voisi tarjota lainsäädännön tuntemusta sekä viestintä- 
ja vuorovaikutustaitoja. Vastaavasti muodollisen koulutuksen puute liitettiin 
epävarmuuteen työssä suoriutumisessa. Rekrytoijien näkemyksissä korostui- 
vat toimikentän nopeat muutokset ja käytännönläheisyys, mutta ammatti- 
taidon kehittämisen kannalta muodollista koulutusta tarvitaan teoreettisen 
pohjan sekä varmuuden ja hallinnan tunteen luomiseksi. 

Teoksen yhteenveto 


Laadullisen tutkimuksen ominaispiirteet ovat edelleen suurelle yleisölle vie- 
raita, mistä osaltaan kertoo Huipputuloiset: Suomen rikkain promille -tutki- 
muksen (Kantola & Kuusela 2019) nostattama kritiikki liiallisista yleistyksis- 
tä pienen haastatteluotannan perusteella (esim. Helsingin Sanomat 5.9.2019). 
Tämän teoksen yhteenveto-osio keskittyykin pohtimaan eläytymismenetel- 
män erityispiirteitä laadullisena tutkimusmenetelmänä. Artikkeli Suunta- 
viivoja eläytymismenetelmätutkimuksen luotettavuuden arviointiin syventää 
luotettavuuden kysymyksiä eläytymismenetelmän kontekstissa. Edellä tässä 
johdantoluvussa on kuvattu tutkimusartikkelien tutkimusaiheet ja teoksen 
päättävässä yhteenvetoluvussa puolestaan tarkastelemme sitä, mitä nimen- 
omaan eläytymismenetelmän käyttö tuo näiden aiheiden tutkimiseen. Näin 
käsillä oleva teos vastaa eläytymismenetelmän osalta myös julkisuudessa käy- 
tyyn keskusteluun laadullisen tutkimuksen luotettavuudesta, mahdollisuuk- 
sista ja rajoituksista. 

Johdanto 


Inklusiivinen koulutus on ihmisoikeus (Polat 2011; UNESCO 1994). Näin 
ollen koulutuksen perustan voidaan nähdä olevan eettinen ja moraalinen ja 
muodostuvan periaatteista ja tulkinnoista, jotka perustuvat oikeudenmukai- 
suuteen, oikeuteen ja hoivaan. Näiden periaatteiden tulisi näkyä opetuksen 
toteuttamisessa. Sekä opettajien moraali että eettiset ammatilliset periaatteet 
ohjaavat opettajia toimimaan oppilaiden parhaaksi (Lehtonen, Toom & Husu 
2017). Jokaisella lapsella tulisi olla yhdenvertaiset mahdollisuudet opiskella 
koulussa riippumatta esimerkiksi sosioekonomisesta taustasta, etnisyydestä 
tai tuen tarpeesta. Inklusiivisen koulun ideologiana on jokaisen oppilaan oi- 
keus tasa-arvoiseen opetukseen ja koulutukseen sekä mahdollisuus osallistua 
siihen riippumatta siitä, onko oppilaalla tuen tarvetta. Inklusiivisen koulun 

tehtävänä on jokaisen oppilaan hyvinvointia ja opiskelua parhaiten edesaut- 
tavan tuen ja opetuksen tarjoaminen. (Sinkkonen, Kyttälä & Köiv 2018, 17.) 

Suomessa, kuten muissakin maissa, inklusiivisen opetuksen syntymis- 
tä ja kehittymistä ovat ohjanneet kansainväliset sopimukset ja säädökset. 
Salamancan julkilausuman (1994) vaikutukset ovat selvästi nähtävissä Suo- 
men perusopetuslaissa, perusopetuksen opetussuunnitelman perusteissa 
2004 (Ks. Malinen, Savolainen, Engelbracht & Xu 2010) että uudessa vuoden 
2014 perusopetuksen opetussuunnitelman perusteissa (Perusopetuksen ope- 
tussuunnitelman perusteet 2014). Suomessa vallitsee laaja yhteisymmärrys 
siitä, että koulutusjärjestelmän tulee taata hyvä opetus, optimaalinen oppi- 
misympäristö ja riittävästi tukea kaikille oppilaille (Malinen ym. 2010). Ink- 
luusioajatuksen takana on pyrkimys koulutusmahdollisuuksien ja tasa-arvon 
varmistamiseen (Moberg 2001, 85; Takala 2010, 15-17). Tämä siis tarkoittaa, 
että kaikilla lapsilla tulisi olla mahdollisuus opetukseen omassa lähikoulus- 
saan, jossa tarvittavat tukitoimet toteutetaan. Inklusiivinen kasvatus on koko- 
naisvaltainen kasvatusnäkemys, joka korostaa moninaisuutta oppilaiden jou- 
kossa. Sen perusajatuksena toimivat yhtäläiset ihmisoikeudet ja sosiaalinen 
oikeudenmukaisuus. Inklusiivisen kasvatuksen toteuttamisessa opettajien 
päätehtävä on selvittää ja toteuttaa opetusta parhaalla mahdollisella tavalla 
ottaen huomioon kaikkien oppilaiden ominaisuudet. (Mäkinen & Mäkinen 
2011, 57-58.) 

Inkluusiosta puhutaan siis monessa eri yhteydessä ja eri merkityksissä. 
Käytännössä esimerkiksi inklusiivisen pedagogiikan, inklusiivisen koulutuk- 
sen ja inkluusion erottaminen on tärkeää mutta käytännössä ongelmallista, 
sillä termiä käytetään eri tavoin eri asiayhteyksissä (Florian & Black-Hawkins 
2011, 814). Inkluusion käsitettä käytetään tarkoittamaan useita eri asioita 
hyvin spesifeistä asioista - esimerkiksi vammaisten lasten sisällyttämisestä 
yleisopetukseen - hyvin laajaan käsitteeseen sosiaalisesta osallisuudesta, jota 
käytetään keinona vastata moninaisuuteen oppilaiden keskuudessa (Florian 
2008). Inkluusion toteutuvuutta voidaan kuvailla esimerkiksi käsitteillä kova, 
pehmeä ja tyhmä inkluusio (Takala 2010). Kovalla inkluusiolla tarkoitetaan, 
että oppilaan koulunkäyntiä tuetaan niin paljon, ettei yleisopetuksessa an- 
netun tuen lisäksi tarvita lainkaan erityisopetusta. Pehmeässä inkluusiossa 
oppilaalle annetaan yleisopetuksen lisäksi tukea erityisopetuksen muodos- 

sa. Tilanteessa, jossa tiedetään oppilaan tarvitsevan tukea ja hyötyvän eri- 
tyisopetuksesta, mutta sitä ei hänelle jostain syystä anneta, voidaan käyttää 
tyhmän inkluusion nimitystä. (Takala 2010, 16-17.) Jaottelu on hieman kiis- 
tanalainen, sillä esimerkiksi kovan inkluusion määritelmä itsessään poissul- 
kee inkluusion perusajatuksen. Inklusiivisen koulutuksen nähdään toisaalta 
edellyttävän sitä, että oppilaat eivät ole vain läsnä koulussa, vaan heillä tulee 
olla mahdollisuus osallistua heille merkitykselliseen ja tarkoituksenmukai- 
seen opetukseen (Florian & Spratt 2013), minkä näkökulmasta Takalan (2010) 
jaottelu ei oikeastaan kuvaa inkluusiota. Inkluusiota määriteltäessä ja poh- 
tiessa voidaankin huomata, että jo käsite itsessään on haasteellinen. 

Inkluusion ideologia ja tavoitteet ovat selkeitä, mutta käytännön toteutuk- 
sessa haastavia. Inkluusio on vastakohta opetuksen tavalle, jossa toteutetaan 
kaikille tarkoitettua koulutusta tarjoamalla suurimmalle osalle oppilaista 
enemmän ja erilaisia kokemuksia kuin toisille. Black-Hawkinsin, Floria- 
nin ja Rousen (2007) mukaan inkluusio edellyttää sitä, että oppilaat oppivat 
yhdessä sellaisessa ympäristössä, jossa jokainen yksilö on arvostettu ja saa 
osallistua aktiivisesti siihen, mitä opitaan ja opetetaan. Selkeyden puute ink- 
lusiivisuuden käsitteen määrittelyssä aiheuttaa hämmennystä ja sekavuutta 
inkluusiosta, sen käytännöistä ja toteutumisesta (Florian & Black-Hawkins 
2011). Tutkimukset kuitenkin osoittavat, että inkluusiota voidaan toteuttaa 
luomalla oppilaiden monimuotoisuutta rajoittamaton oppimisympäristö 
kognitiivisesta tasosta sekä sosiaalisesta ja kulttuurisesta taustasta huolimatta 
(ks. esim. Cohen & Bhatt 2012; Florian & Spratt 2013). Vastaavasti on olen- 
naista ymmärtää oppimiseen vaikuttavien tekijöiden laaja kirjo. Tästä syystä 
oppimisvaikeuden käsitettä pyritäänkin aktiivisesti laajentamaan, jotta se pi- 
täisi myös sisällään erilaisia motoriikan, muistin ja sosiaalisten taitojen oppi- 
miseen liittyviä kehityksellisiä ongelmia. Tähän määrittelyyn voidaan lisätä 
myös itsesäätelyn, toiminnanohjauksen ja tarkkaavuuden ongelmat (Aro M., 
Aro T., Koponen & Viholainen 2012, 300). 

Suomessa inkluusiota pyritään toteuttamaan kolmiportaisen tuen avul- 
la. Erityisopetuksen strategian (Opetusministeriö 2007) perusteella tehtiin 
lakimuutos (Perusopetuslaki 624/2010), joka toi mukanaan kolmiportaisen 
tuen sekä lähikouluperiaatteen. Perusopetuksen opetussuunnitelman perus- 
teet (2014) perustuvat perusopetuslakiin (624/2010) ja myös tukevat inklu- 

siivista opetusta, sillä sen mukaan oppilaalla on oikeus saada riittävää tukea 
koko perusopetuksen ajan, ja tukea on annettava heti tuen tarpeen ilmetessä. 
Kolmiportaisessa tuessa painotetaan varhaisen puuttumisen, lähikoulun ja 
inklusiivisuuden periaatteita (Opetus- ja kulttuuriministeriö 2012). Tuki on 
määritelty asteittain muuttuvaksi, mikä kuvataan yleisen, tehostetun (POL 
16a$) ja erityisen (POL 175) tuen kolmiportaisella mallilla. 

Perusopetuksen opetussuunnitelman perusteiden (2014) mukaan ylei- 
sessä tuessa käytettävät tukimuodot ovat yleensä yksittäisiä pedagogisia rat- 
kaisuja sekä ohjaus- ja tukitoimia, joilla pyritään vaikuttamaan tilanteeseen 
mahdollisimman varhaisessa vaiheessa. Yleiseen tukeen siirryttäessä oppilas 
tarvitsee jatkuvampaa, voimakkaampaa ja yksilöllisempää tukea tai useampia 
tuen muotoja. Tehostettuun tukeen siirryttäessä oppilaalle tehdään pedago- 
ginen arvio, johon perustuen tuen aloittaminen ja järjestäminen toteutetaan 
oppilaalle laadittavan opetussuunnitelman mukaisesti. Tehostetussa tuessa 
osa-aikaisen erityisopetuksen, opintojen yksilöllisen ohjauksen ja kodin kans- 
sa tehtävän yhteistyön merkitys korostuu. Erityiseen tukeen siirrytään, kun 
tehostettu tuki ei riitä vastaamaan oppilaan tuen tarpeisiin. Ennen erityistä 
tukea koskevan päätöksen tekemistä arvioidaan kokonaistilanne ja oppilaan 
saama tuki tehostetun tuen piirissä. Oppilaalle tehdään pedagoginen selvitys, 
jonka perusteella erityistä tukea haetaan. Oppilaalle laaditaan henkilökoh- 
tainen opetuksen järjestämistä koskeva suunnitelma, josta käy ilmi erityisen 
tuen mukainen opetuksen ja tuen antaminen. Pedagoginen asiantuntijuus on 
keskeisessä asemassa, kun lapsen tuen tarvetta arvioidaan. Arvion toteutetta- 
vasta tuen muodosta tekeekin ensisijaisesti lapsen opettaja. 

Perusopetuslaki määrittää, että tukea tarvitsevalla lapsella on oikeus saa- 
da opetukseen osallistumiseen edellyttävää tukea kaikilla tuen tasoilla. Hyvin 
järjestetty ja toteutettu perusopetus nähdään oppilaan opiskelun ja oppimi- 
sen perustaksi. Mikäli oppilas tarvitsee henkilökohtaista tukea, hän on siihen 
oikeutettu, ja tuki rakennetaan yksilöllisen tarpeen mukaan. (Opetus- ja kult- 
tuuriministeriö 2012). Oppilas on oikeutettu saamaan tukea heti tuen tarpeen 
ilmetessä ja tuen arviointi ja antaminen kuuluvat kaikkiin kasvatus- ja ope- 
tustilanteisiin. Perusopetuksen opetussuunnitelman perusteiden muutokset 
ja täydennykset (Opetushallitus 2011, 8) asettavat tuen järjestämisen lähtö- 
kohdat, jotka painottavat erityisen huomion kiinnittämistä oppimisen estei- 

den varhaiseen tunnistamiseen. Tavoitteena on, että jokaisella oppilaalla on 
mahdollisuus omilla lähtökohdillaan onnistua oppimisessa ja koulunkäyn- 
nissään. Opetushallitus myös määrittää vastuun tuen tarpeen toteamisesta ja 
järjestämisestä opetuksen järjestäjille. Oppilas voi tarvita erilaisia tukitoimia, 
jotka voivat olla jatkuvia tai tilapäisesti käytössä olevia. Tukimuotoja voi olla 
yksi tai useampi samaan aikaan, riippuen kyseisen oppilaan tilasta ja hänelle 
parhaaksi nähdyn tuen tarjoamisesta. (Opetushallitus 2011, 8.) 

Kolmiportaista tukea ja inklusiivista koulutusta käsittelevissä tutkimuk- 
sissa (ks. esim. Lopes, Monteiro, Sil, Rutherford & Ouinn 2004; Rinkinen 
& Lindberg 2014) käy ilmi, että Suomessa kaikki oppilaat eivät saa tarvitse- 
maansa tukea siitä huolimatta, että laki velvoittaa antamaan tukea oppilaalle 
niin paljon kuin hän tarvitsee. Yleisesti vallalla on ajatus tasa-arvosta, oikeu- 
denmukaisuudesta ja yksilöllisyydestä, mutta oikea-aikaisen tuen tarjoami- 
nen voi olla kuitenkin ajoittain haastavaa, ellei mahdotonta. Käytännössä 
opettajat eivät kuitenkaan aina voi tavallisin keinoin toteuttaa edellä mainit- 
tuja arvoja vaikka haluaisivatkin, sillä he eivät itse voi vaikuttaa työskente- 
lyolosuhteisiinsa. Muun muassa oppilasaines ja käytettävissä olevat resurssit 
vaikuttavat siihen, kuinka ja minkälaista tukea pystytään tarjoamaan. Opet- 
taja joutuu tekemään työssään valintoja oppilaan hyvinvointiin ja oikeuk- 
siin liittyen, ja opettajan työn autonomia edellyttää henkilökohtaista eettistä 
pohdintaa. Tutkimuksissa (ks. esim. Lehtonen ym. 2017) käy ilmi myös se, 
että opettajat kokevat, ettei heidän koulutuksensa vastaa nykyisiä työtehtäviä. 
Opettajat pitävät tätä suurena ongelmana, sillä he eivät koe olevansa valmiita 
opettamaan yksilöllistä tukea tarvitsevaa oppilasta (Lehtonen ym. 2017, 174). 
Suomessa opettaja opettaa pääosin yksin. Voidaankin esittää kysymys siitä, 
voiko inklusiivinen koulu toteutua nykyisessä järjestelmässä, ja riittääkö 
opettajien koulutus vastaamaan oppilaiden tuen tarpeisiin ja opettajan työlle 
asetettuihin vaatimuksiin. (Lakkala 2009, 213-214.) 

Tässä artikkelissa opettajan työtä tarkastellaan neljän ulottuvuuden kaut- 
ta, joita ovat poliittinen, moraalinen, emotionaalinen ja tekninen ulottuvuus. 
Näiden ulottuvuuksien ja niiden yhteentoimivuuksien ymmärtäminen aut- 
tavat selvittämään opettajan työtä kokonaisuutena. (Ks. Kelchtermans 2016.) 
Tämä auttaa ehkäpä myös selvittämään suomalaisen koulun kolmiportaiseen 
tukeen vaikuttavia elementtejä. Opettajan työtä ohjaavat monet säädökset, 

lait ja velvoitteet, mutta myös poliittiset järjestelyt. Opettajat eivät voi vaikut- 
taa työolojaan määrittäviin tekijöihin ja työn käytännön toteutukseen, kuten 
hallinnollisiin menettelyihin ja resursseihin. Poliittiset elementit määrittävät 
opettajien työtä, mikä voi johtaa eettistä pohdintaa vaativiin tilanteisiin. Täl- 
löin opettaja joutuu valitsemaan näkökulmansa sekä tekemään pedagogisia 
ratkaisuja, jotka voivat herättää hänessä monenlaisia tunteita. (Kelchtermans 
2016, 38.) Opettajan suhde oppilaisiin onkin myös moraalinen. Suhde vaa- 
tii eettistä sitoutumista ja huolenpitoa, eikä se siten voi olla emotionaalisesti 
neutraali. (Kelchtermans 2016, 37.) Opettajan työhön kuuluvat oppilaiden ar- 
viointi ja jokaisen oppilaan kohdalla tarpeellisten tukitoimien tai erilaisten 
pedagogisten ratkaisujen tekeminen. Ammattilaisina opettajat arvioivat ti- 
lannetta ja toimivat sen mukaisesti, mikä johtaa oikein toimimisen pohtimi- 
seen: voiko opettaja olla varma, että toimii oikein? Opettaja on luokassa au- 
tonomisessa asemassa, joten hän on vastuussa ratkaisuistaan. Tämä voi johtaa 
hyvinkin voimakkaisiin tunteisiin ja oman toiminnan kyseenalaistamiseen. 
Opettajan toimet heijastavat siis emotionaalista osallistumista ja moraalisia 
päätöksiä. (Kelchtermans 2005, 996; Kelchtermans 2016, 37-38.) Tekniset eli 
pedagogiset päätökset opetuksen suunnittelun tai toteutuksen aikana mer- 
kitsevät aina enemmän kuin pelkät välineelliset arvioinnit siitä, mikä ”par- 
haiten toimisi” tässä tilanteessa. Kyseessä ei ole vain se, mikä on tehokkainta 
oppilaille asetettujen oppimistulosten tuottamisessa, vaan opettajat kokevat, 
etteivät he ole vastuussa vain oppilaiden mitattavissa olevista tuloksista, vaan 
myös vastuullisia oppilaistaan ihmisinä. Tekniset päätökset eivät siis koske 
ainoastaan tehokkaimpien strategioiden ja toimenpiteiden valintaa, vaan 
siihen sisältyy myös oppilaalle parhaaksi arvioitavan ratkaisun puntarointi. 
(Kelchtermans 2016, 37.) 

Opettajan työssä arvot ja etiikka ovat vahvasti läsnä. Opettajien on tehtävä 
eettisiä päätöksiä liittyen muun muassa opiskelijoiden arviointiin ja tukeen 
sekä käytettävissä oleviin resursseihin (Kelchtermans 2016; Lehtonen ym. 
2017, 174). Opettaja sitoutuu työssään sitä määrittelevään normistoon ja am- 
mattikuntansa etiikkaan. Eettistä päätöksentekoa ohjaavat ihmisen käsityk- 
set oikeasta ja väärästä. Jokaisen ihmisen henkilökohtaiset moraaliset arvot 
ovat osaltaan vaikuttamassa päätöksentekoon. (Juujärvi, Myyry & Pesso 2007, 
17.) Eettisyyttä toteutetaan suhteessa toisiin ihmisiin, ja eettinen kypsyys on 

kykyä toimia ja kantaa vastuuta ”harmaalla alueella”, missä hyvä ja paha eivät 
yksiselitteisesti erotu toisistaan (Luukkainen 2004, 274.) Kyseisiin tilanteisiin 
liittyvien käytännön moraalisten rajoitteiden ja mahdollisuuksien todetaan 
toimivan motivoivina tekijöinä opettajien toimintaa haastavissa dilemmati- 
lanteissa (ks. esim. Lehtonen ym. 2017). 

Opettajat perustelevat toimintaansa ammatillisella tiedolla ja ”*moraali- 
sella eetoksella”. Moraalisen eetoksen todetaan perustuvan opettajan amma- 
tilliseen sitoutumiseen, erityisesti oppilaista huolehtimiseen, joka asetetaan 
ammatillisen moraalisen eetoksen ytimeen. (Ks. Gholami & Husu 2010.) 
Gholamin ja Husun (2010) tutkimuksen mukaan opettajat pyrkivät takaa- 
maan oppilaille hyvän oppimisympäristön, tasavertaiset koulutusmahdolli- 
suudet ja yrittivät tehdä parhaansa pedagogisissa kohtaamisissa oppilaidensa 
kanssa. 

Eettisyys opettajan työssä merkitsee kykyä ja pyrkimystä tehdä perustel- 
tuja moraalisia valintoja suhteessa omaan, oppilaan tai kollegan hyvinvoin- 
tiin sekä toimia vastuullisesti omien valintojensa mukaan. Kasvatus on aina 
eettistä, koska siinä otetaan kantaa siihen, mikä on arvokasta. Eettiseen toi- 
mintaan kuuluu muun muassa opetussuunnitelmien edellyttämällä tavalla 
toimiminen. (Patrikainen 2000, 153.) Etiikalla on kasvatuksessa keskeinen 
asema, koska kasvatuksen keskeisiin ongelmiin näyttää usein liittyvän eet- 
tisesti merkittäviä seikkoja, kuten kasvatuksen päämäärät, kasvatusvelvolli- 
suus sekä lapsen oikeudet. (Hirsjärvi 1995, 69.) 

Opettajalla on työssään hyvin autonominen asema, jossa korostuvat opet- 
tajan valinnat ja vastuu. Viime vuosien koulu-uudistukset eivät ole vähen- 
täneet opettajien vastuuta, ennemminkin toisin päin. Siksi opettajan omalla 
vastuunottokyvyllä ja oppilaiden kehityksen ja hyvinvoinnin edistämiseen 
liittyvällä sitoutumisella on opettajan työssä tärkeä osuus. Opettajilla on eri- 
laisia näkemyksiä vastuullisuuskäsitteestä, joten on tärkeää ymmärtää opet- 
tajien omaa käsitteistöä ja ajattelua oppimisen tukemisessa sekä sitä, kuinka 
vastata opiskelijoiden tuen tarpeisiin inklusiivisessa koulussa. (Kelchtermans 
2016; Mäkinen M. & Mäkinen E. 2011, 58.) Opettajat arvioivat oppilaita eri 
konteksteissa: oppiaineet, opetusryhmät ja oppimisympäristöt vaihtelevat, jo- 
ten eri opettajien samaa oppilasta koskevat arviot voivat vaihdella keskenään 
paljonkin eri asiayhteyksissä (Pash & Brandshaw 2014). Opettajien oppilai- 

ta koskevilla käsityksillä on seuraamuksia oppilaiden kohteluun, oppilaalle 
suunnatun tuen järjestämiseen ja sitä kautta oppilaan koulumenestykseen 
(Sinkkonen, Kyttälä & Köiv 2018, 13-14). 

Tässä tutkimuksessa selvitetään opettajan työhön ja oppilaan tukemi- 
seen vaikuttavia ulottuvuuksia. Asiakirjoissa opettajan työhön liittyy velvoite 
oppilaiden varhaiseen, yksilölliseen tukeen, mutta tämän velvoitteen siirty- 
misessä käytännön työhön vaikuttaa olevan runsaasti vaihtelua. Tässä tut- 
kimuksessa keskitytäänkin erityisesti siihen, mitkä seikat vaikuttavat asia- 
kirjoissa ja laissa olevien velvoitteiden siirtymiseen tai siirtymättömyyteen 
opettajien käytännön työhön. Tutkimuskysymykset ovat: 


1. Miten opettajat kuvaavat työnsä poliittista, emotionaalista, eettistä ja 
teknistä ulottuvuutta kolmiportaisen tuen kontekstissa? 


2. Kuinka kyseiset ulottuvuudet näkyvät oppilaiden tukemisessa ja vai- 
kuttavat siihen? 


Tutkimusmenetelmät ja aineisto 


Tutkimusaineisto (N = 40) kerättiin opettajilta eläytymismenetelmällä joulu- 
kuussa 2018 ja tammikuussa 2019 sekä sähköisesti (n = 20) ympäri Suomea, 
että kasvotusten (n = 20) pirkanmaalaisissa kouluissa. Vastaamisen tavaksi 
sai valita joko paperille kirjoittamisen tai e-lomakkeella vastaamisen. Sähköi- 
sen aineistonkeruun ohjeistus oli kirjallinen ja paikan päällä aineistoa kerä- 
tessä vastaajat ohjeistettiin tehtävään. 

Sähköisesti kerätyssä aineistossa opettajille lähetettiin pyyntö ja ohjeet 
tutkimukseen osallistumiseen ja opettajat vastasivat tutkimukseen itse valit- 
semanaan ajankohtana. Kukin opettaja vastasi yhteen kehyskertomukseen. 
Opettajille oli etukäteen lähetetty tietoa tutkimusmenetelmästä ja tutkimuk- 
sen aiheesta. Ennen aineiston keräämistä opettajille luvattiin anonymiteetin 
säilyminen ja tiedotettiin tutkimukseen osallistumisen vapaaehtoisuudesta. 

Tutkimuksen kohderyhmänä on perusopetuksen opettajat. Opettajat toi- 
mivat hyvin erilaisissa ympäristöissä ja esimerkiksi resurssit voivat vaihdella 
paikkakohtaisesti suuresti. Tutkimuksessa ei kerätty aineistoa vain yhdestä 
koulusta, sillä tarkoituksena oli saada mahdollisimman laaja käsitys opetta- 

jan työn ulottuvuuksista, jotka vaikuttavat kolmiportaisen tuen toteutukseen. 
Tässä tutkimuksessa ei kuitenkaan etsitä eroja tutkimukseen osallistuneiden 
opettajien välillä, vaan tarkoitus on selvittää opettajien ajattelua erilaisissa 
tilanteissa. 

Kehyskertomuksia testattiin ennen aineistonkeruuta kohderyhmän ihmi- 
sillä ja muokattiin palautteen mukaan ymmärrettävämmäksi ja selkeämmik- 
si. Näin kertomusten tavoitteena oli saada juuri sitä tietoa mitä tutkimuksel- 
la haluttiin selvittää ja vastaajien olisi helppo eläytyä tilanteeseen ja aloittaa 
vastaaminen. Menetelmän mukaisesti kehyskertomuksia oli kaksi, joissa va- 
rioitiin yhtä tekijää, eli tässä tapauksessa onnistunutta tai epäonnistunutta 
tukitilannetta (Eskola ym. 2017, 271). Kehyskertomukset olivat: 

A) Opetat luokkaa, jolle saapuu uusi, tukea tarvitseva oppilas. Lopetat 

työviikon tyytyväisenä, sillä oppilaalle on mahdollista antaa hänen 
tarvitsemaansa tukea. Eläydy tilanteeseen ja kuvaile oppilaan tuen 


tarve, sekä tilanteeseen liittyvää pohdintaa opettajan eettisen ajattelun 
ja valintojen näkökulmasta. 


B) Opetat luokkaa, jolle saapuu uusi, tukea tarvitseva oppilas. Lopetat 
työviikon tyytymättömänä, sillä oppilaalle ei ole mahdollista antaa hä- 
nen tarvitsemaansa tukea. Eläydy tilanteeseen ja kuvaile oppilaan tuen 
tarve, sekä tilanteeseen liittyvää pohdintaa opettajan eettisen ajattelun 
ja valintojen näkökulmasta. 


Aineiston analyysi aloitettiin litteroimalla aineisto yhteen tiedostoon. Aineis- 
toa kertyi 13 sivua (fontti Calibri, fonttikoko 12, riviväli 1, 6282 sanaa). Vas- 
tausten pituudet vaihtelivat muutamasta virkkeestä puoleentoista sivuun, ja 
vastausten pituus oli keskimäärin 157 sanaa. Molempiin kehyskertomuksiin 
kertyi 20 vastausta kuhunkin. Aineisto analysoitiin laadullisella sisällönana- 
lyysilla (Tuomi & Sarajärvi 2018). Aluksi aineisto jaettiin pääasiassa lauseen 
pituisiksi analyysiyksiköiksi. Nämä luokiteltiin neljään teemaan sen mukaan, 
kuvasivatko ne opettajien työn poliittista, moraalista, emotionaalista vai tek- 
nistä ulottuvuutta (tutkimuskysymys 1). Sen jälkeen kunkin teeman sisäl- 
tämä aineisto koodattiin tarkemmin, jotta saatiin selville kullekin teemalle 
tyypilliset tekijät, jotka kuvaavat ja tiivistävät aineiston sisällön. Analyysin 
viimeisessä vaiheessa tarkasteltiin ulottuvuuksien sisältöjä suhteessa oppilai- 
den tukemiseen (tutkimuskysymys 2). 

Poliittisen, moraalisen, emotionaalisen ja teknisen ulottuvuuden (ks. 
Kelchtermans 2005; 2016) sisällöt ovat koottuna kuviossa 1. 


Poliittinen ulottuvuus Moraalinen ulottuvuus 

+ Inkluusio e Oikein toimimisen pohdinta 

* Kolmiportainen tuki e Opetuksen sisällön valinnat ja 

+ Resurssit painotukset 

— kaikki opetuksen toteutusta opettajan |° Oman opettajuuden ja oman toiminnan 

ulkopuolelta määrittävät tekijät pohtiminen 

Emotionaalinen ulottuvuus Tekninen ulottuvuus 

e Kaikki aineistossa olevat tunteiden e Kaikki pedagogiset, opetuksen 
ilmaisut järjestelyyn ja suunnitteluun liittyvät 

tekijät 


Kuvio 1. Opettajan työn ulottuvuudet Kelchtermansia (2005; 2016) mukaillen. 


Tulokset 


Vastauksista selvitettiin opettajien työn ulottuvuutta sekä ulottuvuuksien 
vaikutuksia oppilaiden tukemiseen. 


Mitä opetuksessa 
Inkluusio | painotetaan? 


Kolmiportainen tuki | POLIITTINEN | MORAALINEN Jokaisen oikeus tukeen 
vai mai uima i) 


Resurssit } Yhden vai 
enemmistön etu? 
ES Teenkö oikein? | 


llo, huojennus, N N 
tyytyväisyys Opettajan pedagogiset 
EMOTIONAALINEN TEKNINEN valmiudet tukea oppilasta | 
Viha, turhautuminen, 
ahdistus Tukitoimet luokassa 
Kuvio 2. Opettajan työn ulottuvuudet ja niiden vaikutus oppilaiden tukemiseen. 


Tarinoiden variaatioista huolimatta opettajat kuvailivat hyvin samankaltaisia 
tilanteita. Oppilaiden tuen tarve toistui hyvin samankaltaisena sekä tukitoi- 


36 


Opettaja kolmiportaisen tuen toteuttajana 


mia kuvaavissa että tukitoimien puuttumista kuvaavissa vastauksissa. Tuki- 
toimien puuttumista kuvaavissa vastauksissa tunteiden ilmaisut olivat vah- 
vempia ja runsaampia kuin tukitoimia kuvaavissa vastauksissa. Molemmissa 
tarinavariaatioissa resurssitilannetta kuvattiin joko tukitoimet mahdollista- 
vana tai estävänä ja hankaloittavana elementtinä. 

Tukitoimien ja tukitoimien puuttumisen kuvailuissa korostui opettajan 
työn poliittinen ulottuvuus (n = 27/40). Opetukseen vaikuttavaan politiik- 
kaan sisältyvät muun muassa resurssit kuten materiaalit, aika, raha, hen- 
kilökunta ja päätökselliset menettelytavat (Kelchtermans 1996, 311-312). 
Samankaltaisuus poliittisen ulottuvuuden kuvailuissa ja sen vaikutuksista 
opetukseen ja tukitoimiin nousi esille eri kehyskertomusten pohjalta tuotet- 
tujen vastausten välillä. Sekä tukitoimia kuvaavissa (n = 7/20) että tukitoi- 
mien puuttumista kuvaavissa (n = 18/20) vastauksissa poliittisten ratkaisu- 
jen vaikutukset opettajan työssä näyttäytyivät pääosin negatiivisina. Erona 
esimerkiksi resursseista puhuttaessa esiintyy tukitoimien puuttumista ku- 
vaavissa tilanteissa resurssien huomattavan huono tilanne: Koulullamme ei 
kuitenkaan ole resursseja vaadittaviin tukitoimiin. Tukitoimia kuvaavissa 
vastauksissa resurssit kuvaillaan pääosin vajavaisina: Avustajaresurssit ovat 
niukat ja luokalla on jo ennestään haasteellisia oppilaita. Kuitenkin pienten 
parannusten myötä tukitoimien toteuttaminen on mahdollistunut, eli onnis- 
tuneessakin tukitilanteessa resurssit rajaavat opettajien mahdollisuuksia op- 
pilaan oikeanlaiseen tukemiseen. Kyseisenlainen tilanne ilmeni resurssipulan 
kuvaamisena, mutta jonkinlaisena parantumisena ja tuen mahdollistajana: 
Tämä ongelma on jatkunut vuosia, eikä asialle ole resurssipulan vuoksi kyetty 
tekemään mitään. Nyt olemme saaneet luokalle ohjaajan, joka omalla toimin- 
nallaan pystyy auttamaan oppilasta ja täten takaamaan työrauhan muulle 
luokalle. 

Sekä tukitoimia kuvaavissa että tukitoimien puuttumista kuvaavissa ske- 
naariossa kuvailtiin resurssien heikkoa tilannetta. Resurssipula henkilös- 
tössä, ajassa ja materiaaleissa olivat opettajien vastauksissa syynä oppilaille 
tarjottavan tuen heikossa onnistumisessa sekä tukitoimien tarjoamisen mah- 
dottomuudessa: Resursseja ei ole. Ohjaajia ei ole. Tuntuu, että tuki on pape- 
reissa määritelty, mutta arki on selviytymistä. 

Poliittisen ulottuvuuden alle lukeutuu myös kolmiportaisen tuen mu- 
kanaan tuoma haaste, kun luokalle sijoitetaan oppilas, jonka tuen tarve on 
sellaista, johon opettajalla ei ole mahdollisuuksia vaikuttaa ja auttaa. Opetta- 
jien vastauksissa voidaan nähdä ajatus inkluusiosta, joka ei edistä oppilaiden 
tasa-arvoa, vaan on toimenpide, jolla pyritään saamaan säästöjä. Opettajat 
kokivat oppilaiden tilanteet epätasa-arvoisina. Väkisinkin mieleen tulee aja- 
tus, ettei hän saa tasa-arvoisesti opetusta. Kolmiportaisen tuen toteuttaminen 
ja siihen kuuluva dokumenttien laatiminen koettiin myös turhaksi toimimat- 
toman systeemin vuoksi: Tukikaavakkeiden täyttäminen ei hyödytä, ellei se 
johda konkreettisiin toimiin oppilaan hyväksi, ja se taas on kiinni resursseista, 
jotka inkluusion tullessa jäivät jakamatta arkityöhön. 

Opettajien vastauksissa esiintyi suurena haasteena yhden tukea tarvitse- 
van oppilaan vaikutus koko luokkaan: yhden oppilaan kohdalla mahdotto- 
muus tukeen sekä tämän yhden haastavan oppilaan myötä haaste tukea muita 
luokan tukea tarvitsevia oppilaita. Oppilasta ei kuitenkaan syytetä haastavas- 
ta tilanteesta: 

Kärsiikö yksi vai kaikki loput? Tilanne ei kuitenkaan ole tukea tarvit- 
sevan oppilaan vika, sillä hänellä ei ole tuen edellyttämiä tukitoimia 
koulun puolesta tarjolla. Ja: Onko oikein, että suuren tuen tarpeessa ole- 
va lapsi on opetusryhmässäni? Hän häiritsee tuntia jatkuvasti: muiden 
oppilaiden keskittyminen herpaantuu ja opettajana joudun käyttämään 
paljon energiaa vain tähän yhteen oppilaaseen. Niin opetuksen laatu 


kuin opetettavien asioiden määrä lukumäärällisesti ovat vaarassa tämän 
yhden henkilön takia. 


Pienryhmien tarve joillekin oppilaille nostettiin vastauksissa oppilaan kan- 
nalta parhaaksi vaihtoehdoksi: Luokalla on oppilas, joka ei yksinkertaisesti 
pysty toimimaan isossa ryhmässä. Mielestäni oppilaan tulisi pystyä työskente- 
lemään erillään isosta luokasta, joko erityisopettajan kanssa tai jossakin pien- 
ryhmässä. 

Opettajien vastauksissa moraalinen ulottuvuus esiintyi oman opettajuu- 
den ja opettajana toimimisen pohtimisena sekä oikein toimimisen pohtimi- 
sena koko luokan ja yhden oppilaan tilanteen näkökulmasta. Vastauksissa 
korostuu myös opettajien pohdinta opetuksen painottamisesta ja sisällön va- 
litsemisesta. 

Aineistossa painottuu opettajien tilanteen ristiriitainen asema kolmipor- 
taisen tuen toteuttamisessa. Opettajat pohtivat tuen tarpeen oppilaan asemaa 
ja vaikutusta luokassa, ja oman toimintansa vaikutusta sekä yhteen että jokai- 
seen luokan oppilaaseen: Onko oikein että suuren tuen tarpeessa oleva lapsi on 
opetusryhmässäni? Onko oikein, että muut oppilaani elävät pelon ilmapiirissä, 
sillä koskaan ei voi tietää, mitä tapahtuu? Onko oikein, että tässä kunnassa 
lapsi ei saa niitä tuen palveluita, joihin hän on oikeutettu? Tilanne on eettisesti 
haastava ja opettaja joutuu pohtimaan tilannetta ja toimintaa koko luokan 
sekä yhden tukea tarvitsevan oppilaan kannalta. Yhdestä oppilaasta huoleh- 
timinen ja koko luokan tilanteen välillä tasapainoilu aiheuttaa sekä eettisiä 
haasteita että tunnereaktioita (Isenbarger & Zembylas 2006, 129). 

Opetuksen ja kasvatuksen painottaminen ja sisällön valitseminen tukea 
tarvitsevan oppilaan kohdalla oli useasti esiintyvä teema: painotetaanko aka- 
teemisia taitoja ja sisältöjä vai ihmisenä olemisen taitoja ja harjoittelua? Onko 
tärkeämpää oppia äidinkielen sijamuotoja kuin sitä, miten oppia hillitsemään 
itseään? Kumpi on huonosti käyttäytyvälle lapselle tärkeämpää, oppia käyttäy- 
tymään vai oppia akateemisia taitoja. Useissa tapauksissa opettajat valitsivat 
vuorovaikutus- ja sosioemotionaalisten taitojen painottamisen, joka osoittaa 
opettajien arvopainotuksen verrattaessa akateemisia taitoja ja sosioemotio- 
naalisia taitoja. Vastauksissa toistuva teema, oppilaiden ei- akateemisten tai- 
tojen tärkeyden merkitys, esiintyy merkittävänä arvona opettajilla, ja se on 
yleisesti opettajuuteen ja huolehtivaan opetukseen sisältyvä seikka. Opettajat 
kokevat olevansa vastuussa oppilaasta kokonaisuutena, ei vain akateemisten 
sisältöjen opiskelijana (Isenbarger & Zembylas 2006, 120-121). 

Valitessaan opetuksen ja kasvatuksen sisältöä opettajat ottavat kantaa 
eettiseen kysymykseen, mikä on kasvatuksessa tärkeää ja mihin kyseisen op- 
pilaan kasvatuksen päämäärän kannalta on tärkeintä tai mahdollista vaikut- 
taa. Tärkeintä on tukea liittymistä ryhmään, kuulumisen tunnetta, turvalli- 
suutta suhteessa aikuisiin ja vertaisoppijoihin. Oppimisen tuki tulee tarpeissa 
seuraavana. Opettajan työn eettiseen ulottuvuuteen lukeutuu kasvatuksen 
ja opetuksen arvokysymysten, -päämäärien ja -velvollisuuksien pohtiminen 
(Hirsjärvi 1995, 69; Patrikainen 2000, 153), jotka korostuivat opettajien vas- 
tauksissa. 

Opettajan eettiseen toimintaan kuuluu jokaisen oppilaan yksilöllinen 
kohtaaminen. Tukitoimien suunnittelussa ja toteuttamisessa opettajan tulee 
selvittää, kuinka oppilasta voidaan auttaa parhaalla mahdollisella tavalla ot- 
taen kaikkien oppilaiden ominaisuudet ja tarpeet huomioon. (Mäkinen M. & 
Mäkinen T. 2011, 57-58.) Kolmiportaisen tuen periaatteiden mukaisesti jo- 
kaisella lapsella on oikeus tarvitsemaansa tukeen, ja tämä tuki tulisi jokaisen 
oppilaan kohdalla toteuttaa. Tuen periaate oppilaiden yksilöllisestä kohtaa- 
misesta näkyy opettajien vastauksissa: Jokainen oppilas kohdataan kuitenkin 
yksilönä ja henkilökohtaisten ominaisuuksiensa kanssa, ja toisaalta, ettei huo- 
mio kiinnittyisi liiaksi yhteen oppilaaseen, vaan muistan, että luokka on sekä 
kokonaisuus että joukko yksilöitä. Opettajat näkevät luokan jokaisen oppilaan 
yksilönä, mutta useamman tukea tarvitsevan yksilön tukeminen koetaan 
hankalana, ellei mahdottomana: Joudun jatkuvasti pohtimaan, kenelle pys- 
tyn repeämään. Tuen tarve on jatkuva ja laaja luokassani. Joudun pohtimaan, 
kuka tarvitsee eniten tukea. Toinen opettaja kuvaa luokan tilannetta hyvin 
hektisenä: Juoksen, selitän, yritän, selitän ja juoksen ympäri luokkaa. Vaikka 
valmistelen etukäteen monen tasoista tekemistä, koen epäonnistuvani. 

Koko luokan oppilaiden huomioiminen on opettajalle kuitenkin haasta- 
vaa, jos luokalla on suuren tuen tarpeen oppilas. Tilanteen haastavuus herätti 
pohdintaa oikean ja väärän, tai pikemmin kahden pahan, välillä valitsemi- 
sesta: Tilanne on vaikea, sillä opettaja joutuu valinnan eteen - autanko tukea 
tarvitsevaa oppilasta ja jätän loput 20 ilman tarvittavaa apua, vai jätänkö yh- 
den oppilaan ”oman onnensa nojaan” ja autan muita oppilaita? Kärsiikö yksi 
vai kaikki loput? Vaikka opettajat tietävät ja kokevat velvollisuudekseen tukea 
jokaista oppilasta, ovat raamit toiminnalle hyvin rajalliset. Tällöin opettajat 
usein valitsivat enemmistön tukemisen ja opetuksen kuin yhden haastavam- 
man oppilaan tukemisen, vaikka valinta oli hyvin vaikea ja ristiriitainen. 
Voiko opettaja tietoisesti jättää oppilaan oppimatta? Sekä käytöksen että aka- 
teemisten taitojen puolella? Vaikka se olisi kaikkien etu? Rikkooko opettajan 
virkavelvollisuutta se, että edes pohtii tällaisia? Vaikka pohdinta on vaikeaa 
ja ristiriitaista, muun luokan tukemisen koetaan saavan enemmän hyvää ai- 
kaan: ainakin itse ajattelisin niin, että enemmistön tarpeet käyvät tässä yksilön 
edelle. 

Aikaisemmissa tutkimuksissa käy ilmi, että opettajat eivät koe olevansa 
valmiita opettamaan yksilöllistä tukea tarvitsevia oppilaita (ks. esim. Lehto- 
nen ym. 2017), ja oman opettajuuden pohtiminen ilmenikin useammassa vas- 
tauksessa. Tukitoimien kuvaamiseen tarkennetuissa vastauksissa (n = 6/20) 
ilmeni pohdintaa ja kyseenalaistamista omasta kyvystä auttaa oppilasta: 

Pohdin tuoreena opettajana, onko minulla antaa oppilaalle hänen tar- 
vitsemaansa tukea. Kyseenalaistan oman pätevyyteni ja opettajuuteni. 
Toisaalta uskon, omiin kykyihini, mutta toisaalta koen, että oppilas saisi 
toisen opettajan opetuksessa parempaa opetusta. Pohdin, onko tämä op- 
pilaan tulevaisuuden kannalta eettisesti pätevä ratkaisu. Tiedostan myös 
sen, että minä olen muodollisesti pätevä opettaja ja teen aivan varmasti 
kaikkeni, jotta oppilas saisi joka hetki tarvitsemansa tuen. Pohdin myös 


sitä, voinko olla helpottunut siitä, että oppilas ei olekaan tällä hetkellä 
niin haasteellinen kuin aluksi ajattelin. 


Tukitoimien puuttumista kuvaavissa vastauksissa (n = 10/20) kokemus omas- 
ta valmiudesta oppilaan tukemiseen ilmeni usein siinä, että jonkinlaista tu- 
kea pystytään antamaan, mutta pohditaan, onko annettu tuki riittävää, tai 
tiedetään, että se ei ole oppilaalle riittävää: Valitsen kuitenkin sen, että koko 
luokka saa opetusta, tuen tarvitsija jonkin verran ohjausta ja luokan muut hei- 
kot aika ajoin ohjausta. Aineistossa mainittiin myös tilanteita, joissa opetta- 
jat myöntävät, että oppilas ei saa tarvitsemaansa tukea luokassa, eli opettaja 
ei pysty oppilasta auttamaan, ja häntä pyritään siirtämään toiseen kouluun: 
Koska oppilas ei pysty sopeutumaan isoon luokkaan, hänelle aletaan etsiä 
pienluokkapaikkaa muualta. Kolmiportaisen tuen toteuttamiseen kuuluu jo- 
kaisen oppilaan oikeus saada juuri sellaista tukea luokassa kuin hän tarvitsee 
(Perusopetuksen opetussuunnitelman perusteet 2014), mutta vastauksissa 
esiintyy useasti tilanteen toteutumattomuus. Pienluokkapaikan tai muunlai- 
sen tuen lisätarve esiintyi opettajien vastauksissa myös ilman suoraa mainin- 
taa pienluokasta: Selvää kuitenkin on, että hän ei voi jatkaa isossa luokassa 
ilman tukea! Vastauksissa toivottiin pystymistä yksilöllisempään tukeen: Silti 
toivoisin, että voisin tarjota vielä yksilöllisempää tukea. Aikaisemmissa tutki- 
muksissa (ks. esim. Lakkala 2009) on pohdittu, riittääkö opettajien koulutus 
vastaamaan oppilaiden tuen tarpeisiin ja työlle asetettuihin vaatimuksiin. 
Aineiston perusteella työn vaatimuksiin on haastavaa vastata, sillä opettajat 

toivat ilmi epäilyksensä omasta osaamisestaan sekä resurssien vaikutukses- 
ta työn tekemiseen ja sellaiseen toimintaan, jonka opettajat kokevat olevan 
oppilaalle parhaaksi. Toisaalta opettajat myös pystyivät tarkastelemaan sekä 
omaa rooliaan että koulujärjestelmän merkitystä oppilaan elämässä laajem- 
min: 
Karu totuus kuitenkin on, että opettaja elää työssä lähes jatkuvasti riit- 
tämättömyyden tunteiden, joskin muidenkin tunteiden, kanssa. Yritän 
kuitenkin nähdä asiassa myös jotakin positiivista; vaikka oppilas ei op- 
pisikaan kaikkia taitoja, niin toivon hänestä kuitenkin kasvavan kunnol- 
lisen kansalaisen, jonka kohdalla koulu on ehkä loppujen lopuksi saanut 


kuitenkin jotakin hyvää aikaan, jotta hän myöhemmin elämässä löytää 
oman paikkansa. 


Emotionaalinen ulottuvuus opettajan työssä on jatkuvastiläsnä, sillä opetuk- 
sen toteutukseen ja suunnitteluun liittyvät päätökset ovat aina enemmän kuin 
teknisiä päätöksiä suunnittelu- ja opetustilanteessa. Opettajan työssä voidaan 
kokea iloa ja onnistumisia, mutta myös voimattomuuden, turhautumisen, 
pettymyksen, syyllisyyden ja jopa vihan ja pelon tunteita. (Kelchtermans 
1996, 307; Kelchtermans 2016, 37.) Onnistuneessa tilanteessa (n = 8/20) oltiin 
tyytyväisiä, helpottuneita ja iloisia oppilaan puolesta: Olin tyytyväinen: kou- 
lussamme oli resursseja tämän oppilaan auttamiseen, olen helpottunut, sillä 
ensimmäinen viikko hänen kanssaan on sujunut hyvin. Epäonnistuneessa ti- 
lanteessa ilmaistiin ahdistusta, vihaa ja huolestumista: Opettajaa ahdistaa, 
Olen taas vihainen oppilaan puolesta, Minua opettajana huolettaa oppilaan 
asettuminen luokkayhteisöömme. 

Opettajat eivät koe olevansa vastuussa vain oppilaiden oppimisesta, vaan 
myös vastuullisia oppilaista ihmisinä, jonka vuoksi opettajien suhde oppi- 
laisiin ei ole pelkästään tekninen vaan myös moraalinen. Suhde vaatii sitou- 
tumista ja huolenpitoa, minkä vuoksi se ei voi olla tunnepitoisesti neutraali. 
(Kelchtermans 2016, 37.) Tämän tutkimuksen tulokset ovat linjassa aikai- 
sempien tutkimusten kanssa (ks. esim. Kelchtermans 1996; 2016), sillä opet- 
tajien tunteiden ilmaisut liittyivät vahvasti resursseista johtuviin tilanteisiin, 
resurssitilanteiden mahdollistamiin pedagogisiin toimintoihin ja toiminnan 
eettiseen pohdintaan. Onkin tärkeää tunnustaa ja ymmärtää poliittisen ja 

moraalisen ulottuvuuden vaikutus opettajien kokemuksiin ja työn aiheutta- 
miin tunteisiin (Kelchtermans 1996, 308-314). 

Epäonnistuneessa tilanteessa tunteiden ilmaiseminen vastauksissa oli 
voimakkaampaa ja selkeämpää, ja sitä esiintyi suuressa osassa vastauksista 
(n = 11/20). Mieltä painaa sekä uuden oppilaan tilanne ja hänen tukemisensa 
sekä muun luokan oppiminen, - - Riittämättömyyden ohessa olen vihainen, 
- - Koen tästä syyllisyyttä. Ei se voi mennä näin. Opettajana koen riittämät- 
tömyyttä. Kuten tutkimuksessa selviää, emotionaalisen ulottuvuuden vaiku- 
tukset — niin negatiiviset kuin positiivisetkin — ovat suuri ja merkittävä osa 
opettajan työtä (Isenbarger & Zembylas 2006, 132). 

Eettisen ja poliittisen ulottuvuuden lisäksi opettajien vastauksissa esiin- 
tyvät tilanteiden synnyttämät tunteet opettajissa sekä opettajien pedagogiset 
ratkaisut opetuksen toteuttamisessa eli työn tekninen ulottuvuus. Pedago- 
giikka voidaan määritellä toimintana, joka mahdollistaa käytännön opetuk- 
sen ja sillä tarkoitetaan tietoa ja taitoja, joita opettaja tarvitsee perustellakseen 
toimintaansa ja päätöksiään (Florian & Spratt 2013, 121; Kelchtermans 2005, 
999). Määritelmän mukaan pedagogiikka ja pedagogiset ratkaisut tekevät 
opettajan käytännön työn ja opettamisen mahdolliseksi. Tukitoimia kuvaa- 
vissa vastauksissa pedagogiset ratkaisut mahdollistivat oppilaan tukemisen 
(n = 14/20). Tukitoimiksi kuvattiin esimerkiksi se, että oppilaalle annettiin 
paljon enemmän aikuisen huomiota, hän sai harjoitella matematiikan tunnilla 
kymmenylityksissä palikoiden käyttöä tai että opettaja kirjoitti taululle tunnin 
struktuurin. 

Toisaalta tukitoimien puuttumista kuvaavissa vastauksissa tukea tar- 
vitsevalle oppilaalle, jota opettajat eivät kokeneet voivansa auttaa, pyrittiin 
opettamaan ja tarjoamaan jotakin oppisisältöjen ulkopuolista: Päätän tukea 
oppilasta eniten sosiaalisten taitojen karttumisessa ja yritän saada häntä ha- 
keutumaan muiden oppilaiden pariin. 

Pohdinta ja johtopäätökset 


Tässä tutkimuksessa tarkasteltiin opettajan työtä kolmiportaisen tuen kon- 
tekstissa. Olimme kiinnostuneita siitä, miten opettajat kuvaavat työnsä poliit- 
tista, emotionaalista, eettistä ja teknistä ulottuvuutta (Kelchtermans 2005), ja 
miten eri ulottuvuudet vaikuttavat oppilaiden tukemiseen. Opettajan työn ja 
oppilaille tarjottavan tuen tarkasteleminen neljästä eri näkökulmasta tarjosi 
yhtä aikaa sekä hienojakoisen että kokonaisvaltaisen tavan käsitellä aihetta. 
Opettajien kuvaukset työstään kolmiportaisen tuen toteuttajina heijastelevat 
esimerkiksi Honkasillan, Ahtiaisen, Heinosen ja Jahnukaisen (2019) kyselyyn 
vastanneiden opettajien kuvauksia inkluusiosta kustannustehokkaana keino- 
na, oppilaiden oikeuksien loukkauksena ja oppilaan oikeutena. 

Käytännössä opettajan työn ulottuvuudet ovat vahvasti kytköksissä ja vai- 
kuttamassa toisiinsa (Kelchtermans 2005, 1005). Ulottuvuuksien luoma kuva 
opettajien työstä lisää kuitenkin ymmärrystämme dynaamisesta ja monimut- 
kaisesta todellisuudesta, jossa opettajat päivittäin toimivat (Kelchtermans 
2005, 1005). Haasteita lisää opettajien työn luonne: opettajien tulee pyrkiä toi- 
mimaan yhtä aikaa sekä oppilaiden että kollegoidensa parhaaksi (Patrikainen 
2000, 153). Tutkimus toikin esille, kuinka opettajien työn poliittinen ulottu- 
vuus kuten puuttuvat resurssit vaikuttavat työn emotionaaliseen ulottuvuu- 
teen, kun opettajat kokee tilanteessa harmitusta, koska ei pysty toteuttamaan 
työtään pedagogisesti (tekninen ulottuvuus) siten kuin oppilaan tukeminen 
opettajan mielestä vaatisi (moraalinen ulottuvuus). Eri ulottuvuuksien väli- 
nen ristiveto oli läsnä kautta aineiston sekä tukitoimia kuvaavissa että niiden 
puuttumista kuvaavissa vastauksissa. 

Opettajien työssään kokemaan eri ulottuvuuksien väliseen tasapainoon 
tai sen puutteeseen vaikuttaa, kuinka opettaja kokee pystyvänsä tukemaan, 
opettamaan ja kasvattamaan oppilasta. Opettajien viralliset velvollisuudet 
viranomaisena, henkilökohtainen velvollisuudentunto sekä resurssien vaiku- 
tus työntekoon aiheuttavatkin monenlaisia tunteita (ks. Kelchtermans 2016). 
Olikin mielenkiintoista, kuinka opettajien kuvaukset myös riittävien tukitoi- 
mien tilanteista sisälsivät vahvan moraalisen ulottuvuuden: hyvistä resurs- 
seista huolimatta opettajat pohtivat, osaavatko he tukea oppilasta tarpeeksi ja 
mitä sisältöjä heidän pitäisi painottaa. Toisaalta riittämättömien tukitoimien 
kuvaukset toivat korostetusti esille työn emotionaalisen ulottuvuuden: opet- 

tajien henkilökohtaisen sitoutumisen aiheuttamat suuret epäonnistumisen 
tunteet. 

Eettinen toiminta opettajan työssä nähdään kykynä tehdä perusteltuja 
moraalisia valintoja, sitoutumisena työhön ja kykynä toimia ja kantaa vas- 
tuuta alueella ja tilanteissa, joissa oikea ja väärä eivät kiistattomasti erotu toi- 
sistaan (Luukkainen 2004, 274; Patrikainen 2000, 153). Opettajan päätökset 
ja valinnat ristiriitaisessa tilanteessa voidaan kyseenalaistaa joko opettajan 
itsensä tai muiden taholta, jolloin opetus ja opettajana toimiminen ei voi olla 
emotionaalisesti välinpitämätöntä. Tutkimus toi esille, kuinka riittämättö- 
mien resurssien tilanteessa opettaja joutuu valitsemaan ketä auttaa, mikä ai- 
heuttaa suuren eettisen ristiriidan. Tällainen valintatilanne on ristiriidassa 
myös sen kanssa, että Suomessa inkluusiota pyritään toteuttamaan kolmipor- 
taisen tuen avulla (Perusopetuslaki 624/2010), jolloin koulun tehtävänä olisi 
tarjota opetusta, joka tukisi jokaisen oppilaan hyvinvointia ja opiskelua par- 
haalla mahdollisella tavalla (Sinkkonen, Kyttälä & Köiv 2018). Suomalaisen 
koulujärjestelmän peruspilareina toimii yhteisymmärrys siitä, että oppilaille 
tulee varmistaa hyvä opetus, paras mahdollinen oppimisympäristö sekä riit- 
tävästi tukea kaikille oppilaille (Malinen ym. 2010, 354). 

Aineistossa oli nähtävissä kova, pehmeä ja tyhmä inkluusio (ks. Takala 
2010). Kovan inkluusioon kuvauksissa luokassa pystyttiin tukemaan oppi- 
lasta niin, että muuta tukea ei tarvittu, ja oppilas pystyi opiskelemaan luo- 
kassa tuettuna. Pehmeän inkluusion kuvauksissa oppilasta tuettiin luokassa 
erilaisin menetelmin, mutta myös ajoittaisia erityisopettajan tukimuotoja oli 
käytössä. On huomattavaa, että tukitoimien puuttumista kuvaavat vastaukset 
ilmensivät ainoastaan tyhmän inkluusion määritelmää. Näissä vastauksissa 
oppilas selkeästi tarvitsi jotakin muutakin tukea kuin luokassa oli mahdol- 
lista antaa. Erityisopetuksesta olisi ollut oppilaalle merkittävä hyöty, mutta 
tukea ei pystytty toteuttamaan. 

Molempien tarinavariaatioiden vastausten perusteella inkluusio toteutuu 
vain harvoin kolmiportaisen tuen kautta. Opettajien vastaukset tarjoavat 
karun kuvan kolmiportaisen tuen toteuttamisesta kouluissa, mutta samalla 
myös mahdollisuuden tarttua kuvattuihin epäkohtiin (Paju, Kajamaa, Pirt- 
timaa & Kontu 2018). Inklusiivisen kasvatuksen toteuttamisessa opettajien 
päätehtävänä on selvittää, kuinka auttaa oppilaita parhaalla mahdollisella 

tavalla ja toteuttaa opetusta niin, että kaikki oppilaan ominaisuudet otetaan 
huomioon (Mäkinen M. & Mäkinen T. 2011, 57-58). Vastauksissa selvisi, että 
opettajat pyrkivät tähän ja tiedostavat tehtävänsä ja pyrkivät sitä toteutta- 
maan, mutta käytännön toteutus on haastavaa, ellei ajoittain mahdotonta. 
Suomalainen koulu on arvostettu ja pärjää kansainvälisesti hyvin, mutta huo- 
miota on kiinnitettävä siihen, että opettajat voivat työssään toteuttaa sellaista 
opetusta sellaisissa työoloissa, joissa sekä opettajat että oppilaat voivat hyvin. 

Opettajien työllä on vahva moraalinen pohja, mutta harva opettaja ku- 
vasi työhönsä liittyvää eettistä pohdintaa eksplisiittisesti. Ne ketkä asian toi- 
vat esille, pohtivat sitä kattavasti monesta näkökulmasta. Tutkimuksen pe- 
rusteella näyttääkin siltä, että eettisyys ja eettinen pohdinta ja valinnat eivät 
ole tietoista toimintaa. Opettajan työssä eettinen ja moraalinen ajattelu on 
kuitenkin aina läsnä, sillä opettajien toiminta heijastaa aina emotionaalista 
osallistumista ja sitoutumista ja eettisiä päätöksiä (Kelchtermans 2005, 996). 
Pohtimisen arvoista onkin, mistä havainto kertoo. Kyse voi olla esimerkik- 
si siitä, että eettinen pohdinta on niin olennainen osa opettajan arkea, ettei 
sitä tule sanoittaneeksi lyhyissä työstä kertovissa kirjoitelmissa. Kyse voi olla 
myös siitä, että opettajat ovat hyvin erilaisia reflektoijia tai ettei kaiken hekti- 
syyden keskellä eettisille pohdinnoille ole tilaa. 

Tutkimus vahvisti, että opettajat kokevat voimakkaita tunteita liittyen 
opetukseen, oppilaisiin, ammattitaitoon ja työhön vaikuttavaan politiikkaan 
liittyen (Kelchtermans 2005, 995). Opettajan työn emotionaalinen ulottuvuus 
korostui tukitoimien puuttumisen kuvailuissa. Emotionaalinen puoli opetta- 
jan työssä on merkittävä (ks. Isenbarger & Zembylas 2006), minkä vuoksi olisi 
tärkeää pystyä kokemaan positiivisia tunteita työssään. Tämä vaikuttaa työssä 
jaksamiseen ja viihtymiseen, jotka vaikuttavat suoraan siihen, kuinka merki- 
tyksellisiksi ja vaikuttaviksi opettajat omat toimensa oppilaiden tukemisessa 
kokevat. Työn eri ulottuvuuksien ja niiden välisen tasapainon huomioiminen 
voisikin edesauttaa myös kolmiportaisen tuen toteutumista kouluissa. 

Pedagogiikalla tarkoitetaan opetukseen liittyviä periaatteita, strategioita, 
tekniikoita sekä variaatioita näkökulmista ja lähestymistavoista, joilla ope- 
tusta voidaan toteuttaa (Cohen & Bhatt 2012). Pedagogiikalla tarkoitetaan siis 
käsitystä siitä, millä tavoin opetus ja kasvatus olisi hyvä järjestää ja toteut- 
taa huomioiden oppilaiden yksilölliset erot ja vastaten oppilaiden tarpeisiin 

(Mohsin & Zakaria 2017, 115). Vastauksissa esiintyi jonkin verran mainintoja 
erilaisten koulutusten hyödystä tukitoimien toteuttamisessa. Inklusiivisen 
koulutuksen puitteet haastavat perinteisen tavan nähdä asiat myös luokan 
hallinnassa ja käsittelyssä. Esimerkiksi “vaikean oppilaan” käsite on ongel- 
mallinen inklusiivisen koulutuksen kontekstissa (Honkasilta, Vehkakoski & 
Vehmas 2016). Opettajilla on opetettavanaan nykyään hyvin monenlaisia op- 
pilaita samassa luokassa ja tilassa, ja laajan pedagogisen osaamisen merkitys 
korostuu erilaisten tukimuotojen ja tukea tarvitsevien oppilaiden kanssa (ks. 
Paju, Räty, Pirttimaa & Kontu 2016). Inkluusio-ajatuksen myötä oppilaiden 
siirryttyä yhteiseen tilaan on opettajilla tarvetta monenlaiselle pedagogisel- 
le osaamiselle, jotta myös vahvempaa tukea tarvitsevat oppilaat saavat tukea 
luokassa. Vaikka pelkästään pedagogisilla keinoilla tilannetta ei voida muut- 
taa, erilaisten oppilaiden läsnäolon ja entistä heterogeenisempien ryhmien 
huomioiminen myös luokan- ja aineenopettajakoulutuksessa voisi olla yksi 
askel kohti toimivampaa perusopetusta. Toimivaksi keinoksi on todettu myös 
esimerkiksi yhteisopettajuus (Rytivaara 2011, Lehtonen, Toom & Husu 2017, 
167). Yhteisopettajuus vaatii toimiakseen ja kehittyäkseen aitoa osallistumis- 
ta ja vuorovaikutusta (Rytivaara & Kershner 2012). Yhteisopettajuuden avulla 
opettajat voisivat jakaa myös työn emotionaalista kuormaa, eivätkä kokisi ole- 
vansa yksin vastuussa oppilaista. 

Sekä tämän että aikaisempien tutkimusten (ks. esim. Kelchtermans 1996; 
2016) perusteella voidaan todeta, että poliittisten toimenpiteiden ja päätösten 
vaikutus opettajien arkeen on merkittävä. Opettajat ovat kokeneet jo pitkään 
(ks. esim Kelchtermans 1996) itsensä voimattomiksi tai poliittisesti tehotto- 
miksi työhönsä liittyviin asioihin liittyen. Tutkimusperustaisen päätöksen- 
teon tärkeys korostuukin myös perusopetusta koskevissa päätöksissä, jotta 
oppilaat saavat heille oikeutetusti kuuluvan tuen, ja opettajat kokevat anne- 
tuissa työolosuhteissa voivansa aidosti toimia oppilaiden parhaaksi. Loppujen 
lopuksi opettajat ovat niitä, jotka työssä toimiessaan määrittelevät, toteutuu- 
ko oppilaiden oikeus hyvään ja tasa-arvoiseen opetukseen ja koulutukseen 
(Kelchtermans 2005, 1005). 

Johdanto 


Opettajat ohjaavat oppilaiden oppimista kasvu- ja oppimisympäristöissä, joi- 
ta voidaan toteuttaa monella tavalla. Oppimisympäristöjen suunnittelua ja 
toteutusta ohjaa perusopetuksen opetussuunnitelman perusteet (2014), jonka 
mukaan oppilaiden tulee saada kokemuksia kuulluiksi ja arvostetuiksi tule- 
misesta yhteisössä, jonka jäseniä he ovat. Yhdenvertaiset mahdollisuudet oh- 
jaukseen sekä kasvun ja oppimisen tukeen tulee niin ikään varmistaa. Oppi- 
mistilanteissa tulee käyttää sellaisia oppilaan ikäkauteen soveltuvia työtapoja, 
että oppilas voi osoittaa osaamistaan monipuolisesti. Oppilaille tulee tarjota 
mahdollisuus suunnitella, kehittää ja arvioida koulun toimintaa oman kehi- 


tysvaiheensa mukaisesti. Hyvin toimiva oppimisympäristö edistää sekä op- 

pilaiden että opettajien vuorovaikutusta, osallistumista ja yhteisöllistä tiedon 
rakentamista. (Perusopetuksen opetussuunnitelman perusteet 2014, 28-31.) 

Hyvällä oppimisympäristöllä tuetaan oppilaiden kasvua, kehitystä ja 
oppimista sekä osallisuutta ja hyvinvointia (Perusopetuksen opetussuunni- 
telman perusteet 2014, 17-26). Tätä oppilaiden pedagogiseksi hyvinvoinnik- 
si kutsuttua kokonaisuutta tuetaan koulussa monin eri tavoin. Oppilas saa 
tukemisen myötä itselleen myönteisiä tunne- ja oppimiskokemuksia, jotka 
edesauttavat pedagogisen hyvinvoinnin lisääntymistä. (Meriläinen 2008, 9.) 
Oppilaan pedagoginen hyvinvointi koulussa tukee oppimisen prosesseja, saa 
oppilaassa aikaan positiivisia tunnekokemuksia ja edistää yksilöllistä kehitys- 
tä. Oppilaiden pedagogisen hyvinvoinnin keskeisenä elementtinä on koulun 
sosiaalinen ympäristö, joka rakentuu opettajien ja oppilaiden hyville vuoro- 
vaikutussuhteille. (Lappalainen, Hotulainen, Kuorelahti & Thuneberg 2008, 
114-116.) Vastaavasti luokassa sen kulmakiviä ovat luokan ilmapiiri, turval- 
lisuus ja vuorovaikutussuhteet (Janhunen 2013, 20-30). Positiivinen sosiaa- 
linen ympäristö on mahdollista rakentaa, vaikka fyysiset olosuhteet olisivat 
joskus puutteelliset (Saarenketo 2016, 215-216). 

Opettajan oma esimerkki on paras tapa rakentaa hyvää sosiaalista ym- 
päristöä ja ohjata oppilaita vuorovaikutustaidoissa. Oppilaat työskentelevät 
paremmin oppitunneilla, jos kokevat opettajan kunnioittavan heitä ja välit- 
tävän heistä. Myös oppilaiden omia ryhmä- ja vuorovaikutustaitoja on tie- 
toisesti ohjattava tähän suuntaan. (Saarenketo 2016, 221-232.) Hyvä sosiaali- 
nen ympäristö rakennetaan koko luokkayhteisön voimin samansuuntaisten 
arvojen sekä käyttäytymis- ja toimintamallien kautta (Janhunen 2013, 97). 
Positiivinen ja kannustava ilmapiiri edesauttaa jaksamista ja herättää yritte- 
liäisyyttä. Harterin ja Jacobin (2018) mukaan hyvässä oppimisympäristössä 
opettaja tukee oppilaiden kognitiivisen oppimisen lisäksi myös heidän affek- 
tiivista oppimistaan, joka sisältää oppilaan tunteet opettajaa ja oppimispro- 
sessia kohtaan. Jos opettaja pystyy luomaan luokkaan hyvän vuorovaikutus- 
kulttuurin ja kommunikoi oppilaidensa kanssa positiivisesti, syntyy samalla 
positiivinen tunneside oppilaan ja opettajan välille. Se edesauttaa oppilaan 
hyvää suoriutumista koulutehtävissä. Affektiivinen oppiminen on tärkeää, 
koska se paljastaa oppilaiden asenteen opettajaa ja motivaation koulunkäyn- 
tiä kohtaan. (Harter & Jacobi 2018.) 

Opettajan rooli avun tarpeen havainnoitsijana ja tarjoajana on merkittä- 
vä, koska oppilaat eivät aina itse tunnista avun tarvettaan eivätkä näin ollen 
osaa pyytää apua. Opettajan luomalla kannustavalla, tasa-arvoisella ja muka- 
valla ilmapiirillä on merkitystä siihen, miten oppilas asennoituu koulunkäyn- 
tiin. (Janhunen 2013, 64.) Oppilaiden mukaan sillä, että opettajat auttavat ja 
huomioivat heitä henkilökohtaisesti, on iso merkitys heidän motivoitumi- 
sessaan. Opettajan tuleekin olla oppilaiden mielestä helposti lähestyttävä eli 
rento, joustava, empaattinen ja huumorintajuinen. (Kendall & Schussler 2013, 
200-211.) Opettajan tulee oppilaiden mielestä olla myös mukava ja ymmär- 
täväinen. Lisäksi oppilaat toivovat opettajan olevan tarvittaessa tiukka järjes- 
tyksenpitäjä, joka huolehtii työrauhasta. (Janhunen 2013, 64.) 

Yhteisopettajuus luo oppimisympäristön ja luokan vuorovaikutussuhtei- 
den rakentamiseen omat mahdollisuutensa ja haasteensa. Yhteisopettajuu- 
della viitataan tilanteeseen, jossa kaksi tai useampi opettaja vastaa yhdessä 
oppilasryhmän opetuksen suunnittelusta, toteutuksesta ja arvioinnista. 
Yhteisopetus on kokonaisvaltainen työmuoto, joka parhaimmillaan tarjoaa 
oppilaille mahdollisimman suuren hyödyn oppimiseen opettajien jakaessa 
opetuksen suunnittelun, toteutuksen ja arvioinnin. (Malinen & Palmu 2017, 
19; Pulkkinen & Rytivaara 2015, 5.) Perusopetuksen opetussuunnitelman pe- 
rusteissa (2014) yhteisopettajuus nähdään lähinnä tuki- ja erityisopetuksen 
työtapana. Suomessa työparin muodostavat yleisimmin kaksi luokanopet- 
tajaa tai luokanopettaja ja erityisopettaja. (Saloviita & Takala 2010; Takala, 
Pirttimaa & Törmänen 2009.) Yhteisopetus on ennen kaikkea kahden tai 
useamman opettajan työmuoto, jossa kaikilla siihen osallistuvilla opettajilla 
on aktiivinen rooli. Opettajat opettavat yhdessä pääsääntöisesti samassa fyy- 
sisessä tilassa. (Friend, Cook, Hurley-Chamberlain & Shamberger 2010, 12; 
Saloviita 2016, 9.) 

Yhteisopettajuus voidaan jakaa eri tapoihin seuraavasti: 


1. avustava opetus eli yksi opettaa ja toinen tarkkailee (one teach, one 
observe), 


2. täydentävä opetus eli toinen opettajista opettaa ja toinen toimii avusta- 
jana (one teach, one assist), 


3. tiimiopetus eli opettajat opettavat samanaikaisesti koko luokkaa 
(teaming), 

4. pysäkkiopetus eli oppilaat kiertävät luokassa eri opetuspisteissä 
(station teaching), 


5. rinnakkainopetus eli opettajat jakavat luokan kahteen ryhmään, mut- 
ta opettavat samaa asiaa ja 


6. rinnakkainopetus ja eriyttäminen tai henkilökohtainen opetus eli op- 
pilaat on jaettu kahteen, usein erikokoiseen ryhmään ja he saavat eri 
opetusta (parallel teaching). (Ahtiainen, Beirad, Hautamäki, Hilasvuo- 
ri & Thuneberg 2011; Friend ym. 2010.) 


Yhteisopettajuus vaatii opettajalta sitoutumista yhteistyöhön. Yhteistyö 
onnistuu, jos opettajilla on positiivinen keskinäinen riippuvuus, yksilöllisen 
vastuun taju, hyvät sosiaaliset taidot ja kyky tehdä ryhmässä töitä. (Johnson 
& Johnson 2008; Pesonen, Rytivaara, Palmu & Wallin 2019; Pratt 2014.) Yh- 
teisopetuksen toteuttamisen perusta on opetuksen hyvä suunnittelu. Kun 
useampi opettaja työskentelee yhdessä, on yhteisistä toimintatavoista ja pe- 
dagogisista menetelmistä sovittava yhdessä (Rytivaara, Pulkkinen & de Bruin 
2019). Pedagogiset menetelmät ovat lähes samoja kuin yksinkin opetettaessa, 
mutta yhdessä näitä menetelmiä pystytään hyödyntämään usein monipuoli- 
semmin ja oppilaiden tarpeita paremmin vastaaviksi. Tällaisia menetelmiä 
ovat muun muassa opetuksen strukturointi, työrauhan tukeminen sekä eriyt- 
täminen ja joustava ryhmittely. (Palmu, Kontinen & Malinen 2017, 66; Ryti- 
vaara 2012a, 189.) 

Toimiva yhteisopettajuus vaatii opettajilta yhteisymmärrystä siitä, miten 
opetus ja siihen käytettävissä olevat tilat jaetaan yhdessä. Suunnitelmalli- 
suuteen kuuluu myös opettajan oma halu kehittyä, valmiudet muutokseen ja 
ennen kaikkea sen tosiseikan selkiyttäminen itselle, että toinen pedagogi on 
mahdollisesti läsnä omassa opetustilanteessa. Henkilökemiat ovat usein syy, 
johon yhteisopettajuus kariutuu. (Ahtiainen ym. 2011, 20-21; Palmu ym. 2017, 
66-67, 77.) Toisen opettajan mukaan ottaminen omaan luokkaan vaatii opet- 
tajalta ennen kaikkea omien asenteiden ja toimintatapojen muokkaamista. 
Omat kommunikaatiotaidot joutuvat koetukselle yhteistyötä tehdessä. (Ahti- 
ainen ym. 2011, 17-18.) Opettajat tarvitsevat yhteisopetuksen toteuttamiseen 
lisäksi toisten opettajien ja/tai rehtorin tukea, oman motivaation yhteistyös- 
kentelylle, aikaa suunnittelulle ja koulutusta aiheeseen (Scruggs, Mastropieri 
& McDuffie 2007). Onnistuessaan yhteisopetus voi helpottaa luokan hallintaa 

ja parantaa opettajien työhyvinvointia, joka vaikuttaa suotuisasti koko luo- 
kan ilmapiiriin ja hyvinvointiin. Yhteisopetuksessa etuna on työparin tuki 
ja jaettu oppilastuntemus. Myös luokassa ilmeneviin ongelmiin on helpompi 
puuttua yhdessä. (Rytivaara 2012a, 186-187.) 

Yhteisopetusluokassa oppilaat kokevat pedagogisen hyvinvoinnin tär- 
keimmiksi tekijöiksi henkilökohtaisen avun saamisen ja oman oppimisen 
tukemisen oppitunneilla. Yhden opettajan luokassa opettajalla on oppilaiden 
mielestä enemmän aikaa heille oppituntien ulkopuolella, koska yhteisopetta- 
jien aika kuluu yhteissuunnittelussa. (Lersch 2012, 34.) 

Yhteisopetusta on tutkittu paljon niin Suomessa kuin muualla maailmas- 
sa. Suomessa tutkimusta on tehty erityisesti erityisopetuksen sekä opettajien 
ja opettajaksi opiskelevien näkökulmasta. Muun muassa Eskelä-Haapanen 
(2013) on tutkinut oppimisen tukemista samanaikaisopetuksen avulla, Lak- 
kala (2008) on tehnyt väitöskirjan inklusiivisesta opettajuudesta, Rytivaara 
(2012) on tutkinut väitöskirjassaan yhteisopettajuutta opettajien ammatilli- 
sen oppimisen näkökulmasta sekä Takala ja Uusitalo-Malmivaara (2012) ovat 
tehneet tutkimusta yhteisopettajuuden kehittämisestä suomalaisessa koulus- 
sa. Sen sijaan oppilaiden näkökulmaa on tutkittu vähän niin Suomessa kuin 
kansainvälisesti. Saarenketo (2016) on väitöskirjassaan tutkinut peruskoulun 
kahdeksannen luokan oppilaiden autonomian vahvistumista samanaikai- 
sopetuksen avulla. Oppilaiden näkökulma on tärkeä ja sitä korostaa myös 
uusi Perusopetuksen opetussuunnitelman perusteet (2014) ja niinpä oppilai- 
den käsitykset tulisi entistä enemmän ottaa huomioon opetusta suunnitelta- 
essa. 

Lapsen näkökulmaa eri asioista on perinteisesti tutkittu aikuisten mieli- 
piteiden pohjalta, eikä lapsen oma ääni ole tutkimuksissa tullut kuuluville. 
Vasta viimeisten parin vuosikymmenen aikana on ymmärretty lapsitutki- 
muksen tärkeys lapsen oman hyvinvoinnin rakentamiselle. (Karlsson 2010, 
121-131.) Oppilaiden ja opettajien hyvinvointi koulussa ovat toisiinsa yhtey- 
dessä. Kun opettajien ammatillisesta hyvinvoinnista huolehditaan koulussa, 
niin samalla tuetaan koko koulun yhteisöllistä oppimista. Opettajia tulisi tu- 
kea opetustyön muutoksissa erilaisilla käytännön toimilla kuten yhteisopet- 
tajuuteen kannustamalla ja muilla kollegiaalisilla pedagogisilla ratkaisuilla. 
Niillä vaikutetaan suoraan koko oppimisympäristön toimivuuteen, ja tuetaan 

näin lasten toimijuutta sekä vaikutetaan kokonaisvaltaisesti oppilaiden hy- 
vinvointiin. (Soini-Ikonen 2017.) 

Tässä tutkimuksessa selvitetään näkemyksiä, joita alakoulun neljännen 
luokan oppilailla on opettajuudesta, omasta hyvinvoinnistaan sekä oppimis- 
ympäristöstään yhteisopettajuusluokassa. Tarkastelun keskiössä on oppilai- 
den käsitys siitä, millainen on hyvä yhteisopettaja. Kendallin ja Schusslerin 
(2013) mukaan hyvä yhteisopettaja on rento ja mukava, ja hänen henkilökoh- 
tainen oppilaiden huomiointinsa sekä auttamishalunsa ovat tärkeitä koulu- 
työssä. Janhusen (2013) mukaan opettajan luoma luokkailmapiiri vaikuttaa 
oppilaan asennoitumiseen koko koulunkäyntiin. Ei siis ole yhdentekevää mil- 
lainen opettaja luokassa on ja mitä hän siellä tekee. Lisäksi tässä tutkimuk- 
sessa halutaan selvittää, millainen on yhteisopettajien luoma hyvä oppimis- 
ympäristö, joka edesauttaa oppimista ja oppilaiden hyvinvointia. Erityisesti 
mielenkiintoista on selvittää, millaiset oppimisympäristöön liittyvät tekijät 
estävät hyvän oppimisympäristön syntymistä. Tutkimuskysymykset ovat: 

1. Millaisia näkemyksiä oppilailla on hyvästä yhteisopettajasta? 


2. Millaisia näkemyksiä oppilailla on yhteisopettajien luomasta hyvästä 
oppimisympäristöstä? 


Tutkimusmenetelmät ja aineisto 


Tutkimuksen aineisto (N = 64) kerättiin tammikuussa 2019 isossa alakoulussa 
Pirkanmaalla. Vastaajina olivat kolmen eri luokan neljäsluokkalaiset oppilaat. 
Tutkimuslupa pyydettiin kunnan sivistysjohtajalta ja lisäksi koulun rehtoria 
tiedotettiin asiasta. Tämän jälkeen huoltajille tiedotettiin asiasta Wilma-so- 
velluksen välityksellä. Kukaan huoltajista ei kieltänyt lapsensa osallistumista 
tutkimukseen. Varsinaisessa kirjoitustilanteessa oppilaille korostettiin kir- 
joittamisen vapaaehtoisuutta. Vain yksi oppilas kieltäytyi kirjoittamasta. Op- 
pilaita muistutettiin, ettei kirjoitelmapaperiin tule laittaa omaa nimeä eikä 
mitään muutakaan tunnistetietoa itsestä. Heitä myös muistutettiin siitä, ettei 
kirjoituksia arvostella eikä oma opettaja lue niitä. Kaikki oppilaiden kirjoit- 
tamat vastaukset käsiteltiin nimettöminä. 

Tässä tutkimuksessa käytettiin kahta erilaista kehyskertomusta eläyty- 
mismenetelmän mukaisesti ja muuttujia tarinoissa oli yksi. Jokainen oppilas 
kirjoitti yhden tarinan ja kehyskertomus valikoitui oppilaalle sattumanvarai- 
sesti. Jokaiselle luokalle jaettiin oppilasmäärän mukaan puolet A-tarinoita 
ja puolet B-tarinoita. Aineisto kerättiin oppilaiden kirjoitustuntien aikana, 
jolloin he osasivat jo ennakkoon odottaa kirjoitustehtävää. Kirjoittamiseen 
käytettiin aikaa yhden 45 minuutin oppitunnin ajan, mutta suurin osa kir- 
joittajista käytti aikaa kirjoittamiseen noin 30 minuuttia. Oppilaat kirjoittivat 
kuvauksensa käsin A5-kokoisen vihkon sivuille, jotka olivat valmiiksi viivoi- 
tetut. Papereihin oli valmiiksi tulostettu yksi kehyskertomusversio. 

Kehyskertomukset olivat kolmen virkkeen mittaiset. Ne antoivat näin op- 
pilaille hyvin vähän ohjaavaa tietoa siitä, mitä tulisi kirjoittaa. Kehys oli väl- 
jä kirjoittamiselle. Opettajien määrää ei kerrottu etukäteen, eikä muitakaan 
puitteita ohjattu tai rajattu kehystarinassa. Oppilailta ei kysytty etukäteen, 
onko heillä itsellään kokemuksia yhteisopettajuudesta, mutta kyseisessä kou- 
lussa yhteisopettajuus ei ole menetelmänä käytössä. Kirjoittamistunnin alus- 
sa oppilaita ohjeistettiin hyvin lyhyesti varsinaiseen kirjoittamiseen ja heille 
korostettiin, ettei tehtävänantoon ole olemassa oikeaa tai väärää vastausta. 
Oppilaita pyydettiin lukemaan kehystarina ja sen jälkeen kirjoittamaan oma 
tarina intuitiivisesti. Ennen varsinaista aineistonkeruutilannetta kehysker- 
tomuksia testattiin useampaan eri otteeseen muutamilla yliopiston opiske- 
lijoilla ja opettajilla sekä kolmella alakoulun opettajalla. Valmiissa kehysker- 
tomuksissa varioitiin yhtä tekijää eli sitä, millaisia näkemyksiä oppilailla on 
hyvin tai huonosti toimivasta yhteisopettajuutta menetelmänä käyttävistä 
opettajista sekä oppimisympäristöstä. Kehyskertomukset olivat: 

A) Kuvittele, että olet luokalla, jossa on useampi opettaja ohjaamassa ja 


opettamassa samanaikaisesti. Se toimii mielestäsi erittäin hyvin. Ker- 
ro luokan ja opettajien toiminnasta. 


B) Kuvittele, että olet luokalla, jossa on useampi opettaja ohjaamassa ja 
opettamassa samanaikaisesti. Se toimii mielestäsi erittäin huonosti. 
Kerro luokan ja opettajien toiminnasta. 


Valmiit kirjoitelmat olivat käsin kirjoitettuina keskimäärin kahden A5-sivun 
mittaisia. Lyhin kuvaus oli kahden virkkeen mittainen, pisin seitsemän täy- 

teen kirjoitettua A5-sivua. Koko aineistosta (N = 64) A-vastauksia oli yhteen- 
sä 35 ja B-vastauksia oli 29. 

Analysoinnissa keskityttiin siihen, minkälaisia havaintoja ja sitä kaut- 
ta samankaltaisia teemoja vastauksissa nousi esille sekä mikä vastauksissa 
muuttui, kun yhtä tekijää varioitiin. Aineiston analyysi aloitettiin litteroimal- 
la tarinat kehyskertomusten mukaan kahdeksi eri taulukkomuotoiseksi tie- 
dostoksi (yhteensä 21 sivua, fontti Arial fonttikoko 12, riviväli 1). Vastausten 
kokonaispituus oli 3609 sanaa ja vastausten keskipituus 56 sanaa. 

Aineiston analysoinnissa sovellettiin laadullista sisällönanalyysiä (Tuomi 
& Sarajärvi 2018). Litteroinnin jälkeen oppilaiden kirjoitelmat koodattiin 
eri värein tutkimuskysymysten mukaan. Ensimmäisen tutkimuskysymyk- 
sen osalta aineistosta koottiin yhteisopettajia kuvaavat piirteet, ja jaoteltiin 
ne negatiivisiin ja positiivisiin piirteisiin. Toisen tutkimuskysymyksen osalta 
aineistosta koottiin kohdat, joissa oppilaat olivat kuvailleet yhteisopettajuu- 
den eri muotoja sekä yhteisopettajien luomaa oppimisympäristöä. Oppilai- 
den näkemykset oppimisympäristöstä luokiteltiin kahteen teemaan, luokan 
hyvinvointiin ja oppilaiden saamaan apuun. Analyysi oli aineistolähtöinen, 
paitsi yhteisopettajuuden muodot luokiteltiin Friendin ja kollegoiden (2010) 
luokittelun mukaisesti. 

Oppilaiden kirjoitelmista tehtiin kaksi erilaista nelikenttäanalyysiä. En- 
simmäisessä varioitiin oppimisympäristön toimivuutta tai toimimattomuut- 
ta suhteessa siihen opettaako opettaja luokassa yksin vai toisen opettajan 
kanssa samanaikaisesti (Taulukko 1). 


Taulukko 1. Oppimisympäristön toimivuuden ja yhteisopettajuuden muodon suhde 
toisiinsa. 


Oppimisympäristö Oppimisympäristö 
toimii hyvin toimii huonosti 
Ryhmä jaettu pienempiin N=9 N= 12 
ryhmiin, jokaisella ryhmalla on 
oma opettaja 
Yksi iso ryhma, jossa on useam- N= 24 N= 15 
pi opettaja samanaikaisesti 

Toisessa nelikenttäanalyysissa kartoitettiin oppilaan avun saamista ja 
avun saamatta jäämistä suhteessa hyvään tai huonoon yhteisopettajuuteen 
(Taulukko 2). 


Taulukko 2. Yhteisopettajuuden toimivuuden ja avun saamisen suhde toisiinsa. 


Yhteisopettajuus Yhteisopettajuus 
ei toimi toimii hyvin 
Luokassa saa paljon apua N =1 N =27 
Luokassa ei saa apua N=6 N=0 


Aineistoa kvantifioitiin laskemalla havaintojen lukumääriä aineistosta. Ha- 
vaintoja laskettiin opettajan ominaisuuksista, yhteisopettajuuden muodoista, 
oppilaan saamasta avusta ja luokan ilmapiiristä. Tämän jälkeen yksittäisistä 
havainnoista muodostettiin teemoja ja alateemoja (Taulukko 3). 


Taulukko 3. Oppilaiden näkemyksiä yhteisopetuksesta. 


Oppilaiden näkemyksiä yhteisopetuksesta 


1 YHTEISOPETTAJUUS 2. OPPIMISYMPÄRISTÖ 
opettajan ominaisuudet luokan hyvinvointi 
yhteisopettajuuden muodot oppilaan saama apu luokassa 


Ensimmäinen teema oli yhteisopettajuus, sillä oppilaiden kirjoittamissa ta- 
rinoissa jokaisessa (N = 64) oli mainintoja yhteisopettajuudesta. Yhteisopet- 
tajuuden alateemaksi nostettiin opettajan ominaisuudet (N > 30) ja kuvailut 
yhteisopettajuuden muodoista (N > 30). Toinen pääteema oli oppimisympä- 
ristö, sillä oppilaiden kirjoittamissa tarinoissa (N > 50) oli kuvattu oppimis- 
ympäristöä monipuolisesti. Oppimisympäristön kuvailussa kuvailtiin luokan 
ilmapiiriä ja yleistä hyvinvointia (N >40), myös erityisesti avun saaminen (N 
>30) nousi vastauksissa esiin. Tulokset esitellään tämän teemoittelun pohjalta. 

Tulokset 


Oppilaat kirjoittivat annetun kehystarinan mukaisesti luokasta ja sen toimin- 
nasta joko positiivisesti tai negatiivisesti. A-kehystarinan pohjalta kirjoite- 
tuissa vastauksissa oppilaat kertoivat sellaisesta yhteisopetusluokasta, jossa 
kaikki sujui hyvin ja B-kehystarinoiden pohjalta kirjoitetuissa vastauksissa 
kerrottiin sellaisesta yhteisopetusluokasta, jossa kaikki sujui huonosti. Op- 
pilaat vastasivat annetun kehystarinan mukaisesti niin, ettei A-vastauksissa 
ollut huonon luokan kuvailuja tai B-vastauksissa hyvän luokan kuvailuja. 
Oppilaat kuvasivat opettajan ominaisuuksia runsaasti eri adjektiiveillä ja 
toiminnan kuvailuilla. Alla olevaan kuvioon 1 on koottu oppilaiden näke- 
myksiä hyvän ja huonon opettajan ominaisuuksista. Oppilaiden näkemyksen 
mukaan toimivassa yhteisopettajuudessa opettaja on mukava ja ystävällinen, 
lisäksi oppilaiden näkemyksen mukaan positiivisena piirteenä opettajalle 
nähdään myös muun muassa säännöistä kiinni pitäminen, tarkkuus ja an- 
karuus. Hyvän opettajan toiminnalle tyypillistä on myöskin auttaminen ja 
kannustaminen. Yhteisopettajuuden toimiessa hyvin, luokka on rauhallinen 
ja oppilaat tietävät mitä tehdä ja keneltä saa apua tarvittaessa: Opettajat on 
kivoja ja rauhallisia, mutta kuri on hyvä mun mielestä. Opettajan ominaisuu- 
det, jotka heikentävät tai jopa estävät yhteisopettajuuden ovat oppilaiden nä- 
kemyksen mukaan joustamattomuus erityisesti opetusjärjestelyiden suhteen 
ja itsepäisyys, eli opettaja pitää kiinni siitä mitä on yksin päättänyt. Toimi- 
mattoman luokan tunnuksena on oppilaiden näkemyksen mukaan opettajan 
kykenemättömyys yhteistyöhön. Huonosta opettajasta näkyy ulospäin ärty- 
neisyys ja hän huutaa niin kollegoille kuin oppilaille paljon. Huono opettaja 
ei myöskään auta oppilaita luokassa, vaikka näkee oppilaan tarvitsevan apua. 
Oppilaiden näkemyksen mukaan huonosti toimivassa luokassa opettajilla on 
useimmiten huono suhde kollegoihin, ei niinkään huono suhdetta oppilai- 
siin, tosin opettajan yleinen ärtyneisyys heijastuu myös oppilaisiin. 
Oppilaiden näkemyksen mukaan opettajan henkilökohtainen tyytymät- 
tömyys omaan toimintaan purkautuu suhtautumisessa oppilaisiin, joka näkyi 
B-vastauksissa: Opettajat huutavat oppilaille, koska opettajat yrittävät opettaa 
eri tavalla ja sen takia heistä tulee tositositosi ärtyneitä ja he jopa heittelivät 
tavaroita toisiaan päin. Lerschin (2012) mukaan oppilaat arvottavat opettajia 
luonteen mukaan ja hyvinä opettajan piirteinä pidetään muun muassa luo- 


62 


Oppilaiden näkemyksiä hyvästä oppimisympäristöstä yhteisopetuksessa 


tettavuutta, mukavuutta, kurinpitoa luokassa ja ystävällisyyttä. Sen sijaan 
huonona piirteenä pidetään sellaista opettajan auktoriteettia, jota oppilaat 
pelkäävät. (Lersch 2012, 39.) 


A-tarinoiden opettaja B-tarinoiden opettaja 


Rauhallinen Vihainen ja ärtynyt 
Kiva ja mukava Itsepäinen ja joustamaton 
Hauska ja rento Ei kuuntele, ei auta 

Tarkka ja ankara Huutaa paljon 
Avulias ja kannustava Ei osaa opettaa 


Kuvio 1. Opettajuus A- ja B-vastauksissa. 


Vastaukset yhteisopettamisen muodoista jaoteltiin yhteisopettajuuden tyy- 
pilliseen luokitukseen (mm. Friend ym. 2010; Saloviita 2016). Luokituksen 
mukaan opettajuus voidaan jakaa karkeasti kahteen ryhmään sen mukaan, 
ollaanko samassa tilassa vai ei. Molempien kehystarinoiden pohjalta kirjoi- 
tetuissa vastauksissa esiintyi useita kuvauksia, joissa opettajia oli kaksi tai 
useampi luokassa yhtä aikaa opettamassa. 

Vastauksissa useimmin mainittu yhteisopettajuuden muoto oli tiimi- 
opetus. Oppilaat kertoivat tilanteista, joissa opettajat ovat yhtä aikaa luokas- 
sa opettamassa. Tiimiopettajuutta oli sekä A- että B-vastauksissa: Opettajat 
opettaa tällä hetkellä englantia, mut ne kaks opettajaa ei osaa päättää mitä te- 
hään tai: Olen luokassa, jossa on kaksi opettajaa ja on menossa matikantunti, 
kaks opettajaa opettivat kaikkia hyvin. Vaikka tiimiopettajuus oli vastauksis- 
sa yleisin, se ei silti ollut oppilaiden näkemyksen mukaan paras mahdollinen 
tapa toteuttaa yhteisopetusta. Tiimiopettajuuden haasteet olivat näkyvillä 
opettajien välisen yhteistyön toimimattomuudessa. 

Vastauksissa kerrottiin sekä avustavasta että täydentävästä opetuksesta. 
Avustavaa opetusta oli seuraava: Hyvät puolet on, että on monta opettajaa, 
koska ne voi auttaa oppilaita, kun joku muu opettaa koko luokkaa. Täyden- 
tävän opetuksen vastauksissa oppilaat kertoivat tilanteista, joissa toimintaan 
tulee jokin keskeytys tai tarvittavia välineitä pitää hakea toisesta luokasta. 

Toinen opettaja voi selvitellä riitoja tai olla hitaiden syöjien kanssa ruokalassa 
toisen opettajan opettaessa toisaalla. Oppilaiden näkemyksen mukaan myön- 
teistä on se, että opettajan lähdettyä pois luokasta kesken tunnin eri syistä, 
luokkaan jää silti opettaja paikalle ja opetus jatkuu: Kun toinen opettaa, niin 
se toinen voi hakee jotain monisteita tai kuvikseen vaikka paperia. Avusta- 
vassa ja täydentävässä opetuksessa oppilaiden näkemyksen mukaan korostui 
avun saamisen nopeus ja helppous ja molemmat opetusmuodot koettiin vas- 
tauksissa erittäin hyväksi tavaksi opettaa. Työnjako oli selvä opettajille ja näin 
oppilaat tiesivät koko ajan mitä tehdään. 

Rinnakkain- ja pysäkkiopetus oli oppilaiden näkemyksen mukaan hyvä 
ratkaisu silloin, kun oppilaita oli paljon, tai kun tasoerot oppilaiden osaami- 
sessa olivat suuria. Vastauksissa eriyttämisen mahdollisuus koettiin tässä ta- 
vassa hyväksi: Meillä on kolme opettajaa, yksi opettaa niitä, jotka ei osaa niin 
hyvin. Toinen opettaa niitä, jotka osaa jo asiat ja kolmas opettaja opettaa niitä, 
jotka osaa jo todella hyvin ja joille pitää antaa lisää tehtäviä. Oppilaat olivat 
myös kirjoittaneet tilanteista, joissa opettajien keskinäinen yhteistyö oli rii- 
taisaa, joten luokan jakaminen oli ainoa vaihtoehto sekä tilanteista, joissa luo- 
kassa oli työrauhaongelmia: Sen takia kuulemme oppitunneilla vain riitelyä, 
sillä heidän opetustyylinsä ovat niin erilaiset. Yhtenä päivän he päättivät vetää 
porukan puoliksi. Rinnakkain- ja pysäkkiopetus oli oppilaiden näkemyksen 
mukaan siis ratkaisu luokassa ilmeneviin oppimisen haasteisiin, työrauhaon- 
gelmiin tai opettajien välisiin vuorovaikutusongelmiin. 

Yhteisopettajuutta voidaan toteuttaa monella eri tavalla, mitä oppilaat tai- 
dokkaasti vastauksissaan kuvasivat. Oppilaat löysivät myös eroja eri opetus- 
mallien välillä ja osasivat vertailla niitä keskenään. Oppilaiden näkemyksen 
mukaan opettaja joutuu yhteisopetustilanteessa väistämättä tarkastelemaan 
omaa opettamisen tapaansa suhteessa toisen opettajan tapaan työskennellä. 
Opettaja joutuu esimerkiksi myöntymään kompromisseihin tai jopa luopu- 
maan omasta tyylistään. Toisaalta oppilaiden näkemysten mukaan opetta- 
ja voi parhaimmillaan yhteisopettamisen kautta jakaa vastuuta, keskittyä 
yksittäisiin oppilaisiin ja oppia kollegaltaan. Ahtiaisen ym. (2011) mukaan 
opettajat joutuvat pohtimaan ratkaisujaan niin oppimistilanteen ja -sisällön, 
oppilaan kuin opettajankin henkilökohtaisen tilanteen kannalta tehdessään 
valintoja eri yhteisopettamistapojen välillä. Yhteisopetusta aloittelevat valit- 

sevat yleensä vuorottelevan opetuksen mallin tai pysäkkiopetuksen, mutta 
kokemusta saatuaan siirtyvät tiimiopettajuuteen. Opetus kahden tai useam- 
man opettajan luokassa on kuitenkin aina erilaista niin määrällisesti kuin 
laadullisesti, kuin jos siellä olisi vain yksi opettaja. (Ahtiainen, Beirad, Hauta- 
mäki, Hilasvuori & Thuneberg 2011, 22-26.) 

Toimivan luokan kuvauksissa yhteisopetus nähtiin hyvänä ratkaisuna eri- 
tyisesti silloin, kun oppilaita on liikaa tai oppilaiden tasoerot ovat suuret. Toi- 
mimattoman luokan suurimmat ongelmat yhteisopetuksessa olivat opettajien 
keskinäiset vuorovaikutusongelmat, eikä niissä otettu kantaa varsinaisesti 
yhteisopettajuuteen menetelmänä. Yhdessä vastauksessa oli kuvailtu miten 
oppilaiden pitää ottaa opettajuus omiin käsiin, jos yhteisopettajuus ei toimi: 
Ennen heidän toimintansa toimi, kun tunnit määrättiin eikä opettajan tar- 
vinnut sopia asioista yhdessä toisten kanssa saatikka nähdä toisiaan, olemme 
muiden oppilaiden kanssa miettineet, että asialle pitäisi tehdä jotakin. 


Yhteisopettajuuden muodot 
30 

Tiimiopetus Avustava opetus Täydentävä — Rinnakkaisopetus Pysäkkiopetus 

Kuvio 2. Yhteisopettajuuden muodot. 


Vastauksissa nostettiin esille myöskin se, että opettajien henkilökohtaisten 
vahvuuksien mukaisesti on hyvä, että eri opettajat opettavat eri aineita. Oppi- 
laiden mielestä opettajien on parempi opettaa sitä mitä osaavat. Oppilaat olivat 
kuvanneet oppitunteja ja nimenneet niitä oppiaineen mukaan. Useimmiten 

kuvailtiin matematiikan tai kielten tuntia, jossa oppilaat oli jaettu ryhmiin. 
Toimivan luokan kuvauksissa korostui opettajan antama apu nimenomaan 
vaikeissa matematiikan asioissa: Minua opettaa kolme opettajaa ja se toimii 
tosi hyvin, koska en tajua. Opettajat tajuavat heti missä pitää auttaa, minua 
autetaan tällä hetkellä kertolaskuissa. Vastauksissa kuvailtiin myös taito- ja 
taideaineiden tunteja, kuten liikunnan, musiikin, käsityön ja kuvaamataidon 
tunteja. Sen sijaan reaaliaineiden, muun muassa uskonnon tai ympäristötie- 
don tunteja ei mainittu lainkaan. Oppitunneissa korostui tasoryhmiin jaka- 
minen: Meillä on kuviksen tunti. Yhdessä luokassa nopeat piirtäjät, toisessa 
luokassa on vähän hitaammat ja kolmannessa luokassa on hitaat piirtäjät. 

B-vastauksissa kerrottiin opettajien kinastelevan siitä, mitä oppiaineita 
pidetään ja miten opetetaan: Toinen opettaja haluaa liikuntaa ja toinen ma- 
tikkaa, se on hölmöä eikä se vaan toimi. Oppilaat kuvasivat, kuinka opettajat 
opettavat samaan aikaan eri asioita tai hyvin eri tavalla samaa asiaa: Se toinen 
on päättänyt lukujärjestyksen, mutta muut eivät pidä siitä. Jos lapsi pyytää 
apua opettajalta esim. matematiikan laskuissa ja ensimmäinen opettaja sanoo 
eri tavalla kuin toinen opettaja niin lapsi ei ymmärrä. Harterin ym. (2018) 
mukaan yhteisopetusluokassa oppilaat kokevat hyötyvänsä, kun opettajia on 
useita ja opettajilla on erilaiset opetustyylit. Jokainen oppii tavallaan ja saa 
näin hyviä oppimistuloksia. Oppilaat kokivat opetuksen olevan henkilökoh- 
taista ja affektiivista. Yhteisopetuksen haitoiksi oppilaat kokevat oppituntien 
sekavuuden ja perinteisen opetustyylin katoamisen opetuksesta. (Harter & 
Jacobi 2018, 12-14.) 

Toinen aineistosta nostettu pääteema oli oppimisympäristö. Oppilaiden 
näkemykset oppimisympäristöstä jaettiin kahteen alateemaan eli luokan hy- 
vinvointiin ja oppilaan saamaan apuun luokassa. Hyvinvoivassa oppimis- 
ympäristössä on turvallista opiskella. Huonosti toimivassa luokassa on pal- 
jon erimielisyyttä. Vastauksissa kerrottiin paljon luokasta ja sen toiminnasta 
varsinaisen yhteisopetuksen muotojen, oppituntien ja opettajan henkilökoh- 
taisten ominaisuuksien lisäksi. Alla olevassa kuviossa 3 on koottuna sellaiset 
näkemykset oppimisympäristöstä, jotka saivat oppilaiden vastauksissa vähin- 
tään viisi mainintaa. 

Kuvio 3. Näkemykset oppimisympäristöstä. 


Avun saaminen, luokan rauhallisuus ja opettajien keskinäiset suhteet sekä 
suhde oppilaisiin olivat vastauksissa hyvän oppimisympäristön toimimisen 
esteitä tai edellytyksiä. Avun saaminen nousi tarinoissa selkeästi esille positii- 
visena asiana ja se lisäsi myönteisen ilmapiirin syntymistä luokkatilanteessa. 
Positiivisena asiana esille nousi myöskin luokan rauhallinen ja hiljainen il- 
mapiiri, erityisesti kurinpitäjien määrän vuoksi: Hyvät puolet on siinä, että on 
monta opettajaa, niin olisi monta opettajaa sanomassa, että pitää olla hiljaa 
ja että saadaan kaikki keskittymään tunnilla. Vaikka opettajilla olisi selkeät 
roolit luokassa, niiden tulee tasa-arvoiset oppilaiden silmissä. Kun toinen 
opettaja puhuu, toinen kuuntelee ja ottaa vuoron vasta, kun toinen on lopet- 
tanut. Kun avun antamiselle ja oppilaiden yksilölliselle huomioinnille on jo 
opetusta suunniteltaessa varattu aikaa, on opettajien helpompi myös toteuttaa 
se opetustilanteessa. Rytivaaran (2012a) mukaan yhteisopettajuuden toimies- 
sa hyvin opettajien ei tarvitse enää keskustella jokaista oppitunteihin liittyvää 
asiaa, vaan oppitunnit sujuvat luonnollisesti vuorottelemalla. Yhteisopetta- 
juudessa opettaja on kaiken aikaa tekemisissä kollegan kanssa, tietoisesti ja 
tiedostamattomasti. Omia toimiaan ei voi piilottaa luokkahuoneessa, mikä 
tarjoaa ammatilliselle kasvulle hyvän maaperän. (Rytivaara 2012a, 189.) 

Luokan pedagogista ilmapiiriä heikensivät olennaisesti opettajien väli- 
set ristiriitatilanteet. Ongelmia syntyy, jos opettajien keskinäinen yhteistyö 
ei toimi tai opetuksessa näkyy sen suunnittelemattomuus. Oppilaiden nä- 
kemyksen mukaan opettajien epäselvä roolijako voi aiheuttaa jopa kaaoksen 
luokassa: Ne kaks opettajaa ei osaa päättää mitä tehdään, sitten niille tulee 
riitaa, ne riitelee puolet tunnista, niin että meille oppilaille jää vaan puolikas 
tunti aikaa tehä tehtäviä. Seuraavalla tunnilla päätetään, että toinen opettaja 
menee eri luokkaan, mutta kumpikaan opeista ei haluu lähtee omasta luokasta 
pois. Kaaos näkyy muun muassa rauhattomuutena, metelinä ja jatkuvana ih- 
misten liikkumisena luokassa. Erityisesti korostui opettajien aiheuttama me- 
teli. A-vastauksessa se ei haitannut, kun opetus sujui muuten hyvin: Opet- 
tajista tulee aika paljon melua, mutta meidän luokka on jo tottunut siihen. 
Sen sijaan B-vastauksissa meteli oli yksi oppimisympäristöä rasittava tekijä: 
Ne opettajat puhuu kaikki samaan aikaan, opettajat ei kuule mitä oppilaat 
puhuu, sitten yksi vaikkapa yrittää neuvoa ja toinen ragee jollekin toiselle ja 
kolmas yrittää tarkastaa tehtäviä. Siitä tulee kauhee sohellus. 

Oppilaiden näkemyksen mukaan avun saaminen ja vastaanottaminen 
ovat olennainen osa hyvinvointia luokassa. Jos luokassa ei saa riittäväasti 
apua opiskeluunsa, se heikentää kouluviihtyvyyttä ja lisää turvattomuutta. 
Oppilaiden mielestä saatu apu on hyvinvointia lisäävää, kun se on määräl- 
tään riittävää, sitä annetaan oikeaan aikaan ja opettaja on sitoutunut avun 
antamiseen. Toimivassa luokassa apua saa nopeasti ja juuri silloin kun tarvit- 
see, apua on tarjolla runsaasti tunneilla ja siihen riittää aina opettajalla aikaa, 
auttajia on useita ja lisäksi opettajalla riittää aikaa muulle kannustukselle ja 
henkilökohtaiselle huomiolle: Kaikki saa apua nopeemmin, kun on useempi 
ope, toinen voi opettaa ja toinen voi katsoa pelleileekö joku. Ja vaikka kun ol- 
laan luistelemassa, niin nauhat solmiintuu nopeemmin, kun on auttajia. Toi- 
mimattomassa luokassa avun saaminen on harvinaista, sillä opettajien aika 
menee organisointipulmiin eikä heillä ole aikaa avun antamiseen. Janhusen 
(2013) mukaan oppilaat haluavat saada apua ja kannustusta koulutyöhön- 
sä. Kouluviihtyvyyden ja -motivoitumisen kannalta yksi merkittävä tekijä 
on avun saaminen, mikä lisää myös tasa-arvoisuutta oppimisen kannalta. 
(Janhunen 2013, 62-63.) Opettajat, jotka havainnoivat oppilaitaan ja heidän 
oppimistaan luokassa, korostavat samalla sosiaalisten suhteiden merkitystä 

luokassa. Tämä madaltaa oppilaiden kynnystä pyytää apua, kun he tarvitse- 
vat sitä koulutyössään. (Ryan, Pintrich & Midgley 2001, 110-111.) 


Pohdinta ja johtopäätökset 


Tässä tutkimuksessa tarkasteltiin oppilaiden näkemyksiä hyvästä yhteisopet- 
tajuudesta ja siitä, millainen on oppilaiden mielestä yhteisopettajan luoma 
hyvä oppimisympäristö. Oppilaiden vastauksista ilmeni, että opettajien kes- 
kinäisellä yhteistyöllä on merkitystä hyvän oppimisympäristön luomiseen. 
Toimivassa yhteisopettajuudessa opettajien toiminta oli suunnitelmallista ja 
roolijaot selviä sekä oppilaille että opettajille. Opettajat hyödynsivät omaa 
osaamistaan monipuolisesti eri oppitunneilla. Tunnelma luokassa oli myön- 
teinen ja opettajat olivat napakoita, mutta ystävällisiä kannustajia. Opettajien 
toiminta oli kohdistunut oppilaisiin, avun antamiseen ja muuhun huomi- 
ointiin tunneilla. Luokan mahdollinen hälinä ei häirinnyt opetusta ja häi- 
ritsevään toimintaan ja meteliin puututtiin nopeasti. Toimimattomassa yh- 
teisopetuksessa korostui opetuksen suunnittelemattomuus. Roolijaot olivat 
kaikille epäselviä, ja luokan tilanne oli sekava. Opettajat olivat ärtyneitä ja 
purkivat kiukkuaan oppilaisiin ja kollegoihin. Opettajan toiminta oli koh- 
distunut lähinnä oman aseman selkiyttämiseen. Työrauha oli kateissa eikä 
kukaan yrittänyt aktiivisesti korjata tilannetta. Oppilaat eivät saaneet apua, 
ja opetus oli epäjohdonmukaista. 

Kahden opettajan opettaessa kahta isoa luokkaa yhdessä opettajat ovat 
kokeneet hyödylliseksi muun muassa sen, että toinen opettajista voi havain- 
noida, huolehtia työrauhasta ja avustaa toisen huolehtiessa opettamisesta. 
Oppilaille tuo myös turvallisuuden tunnetta, kun huolehtivia aikuisia on 
enemmän. (Ahtiainen ym. 2011, 33-40.) Samoin tässä tutkimuksessa oppilaat 
näkivät yhteisopettajuudessa paljon myönteisiä asioita erityisesti avun saami- 
sen ja positiivisen luokkailmapiirin muodossa. Vastauksissa oppilaat koros- 
tivat opettajien erilaisia rooleja ja näkivät, että yhteisopettajuuden hyötynä 
on nimenomaan se, että toisen opettajan opettaessa toinen opettaja pystyi 
auttamaan ja kuuntelemaan oppilasta. Avustava ja tarkkaileva opettaja pys- 
tyi luokassa karsimaan myös meteliä ja muuta häiriökäyttäytymistä. Näissä 
tilanteissa rakennetaan oppilaiden ja opettajien välistä vuorovaikutussuhdet- 

ta, joka Lerkkasen (2014) mukaan on yhteydessä oppimisprosessin laatuun. 
Opettajan opetuskäytänteet ja kyky luoda toimiva vuorovaikutussuhde vai- 
kuttavat sekä oppimiseen että oppimismotivaatioon. Oppilaat haluavat opet- 
tajan olevan herkkä, ymmärtäväinen ja tukea antava. (Lerkkanen 2014, 367.) 
Oppilaiden näkemysten mukaan hyvällä oppimisympäristöllä ja henkilökoh- 
taisella auttamisella näyttikin olevan jopa isompi merkitys kuin varsinaisella 
oppiaineen opettamisella. Kuten Louhela (2012) on havainnut omassa väitös- 
tutkimuksessaan, yhteisopetuksessa oppilaan kuuleminen ja yksilöllisyyden 
huomioiminen opetustilanteissa voivat olla helpommin toteutettavissa kuin 
yksin opetettaessa. Heterogeenisessä ryhmässä myös hiljaisten oppilaiden 
ääni tuli paremmin kuuluville, kun luokassa oli useampi opettaja. (Louhela 
2012, 163-167.) Pedagogisen oppimisympäristön haasteena onkin yksilölli- 
syyden huomioiminen, koska oppilaiden motivaatio ja oppimisen edellytyk- 
set vaihtelevat suuresti (Piispanen 2008, 157-161). Voidaan siis ajatella, että 
oppilaiden yhteisopettajuudesta saama hyöty on parhaimmillaan juuri yksi- 
löllisessä huomioinnissa ja turvallisessa oppimisympäristössä. 

Tässä tutkimuksessa oppilaat kuvasivat vastauksissaan monipuolisesti yh- 
teisopettajuuden eri muotoja ja osasivat myös arvioida niitä kriittisesti. Vasta- 
uksista ilmeni selvästi se, että oppilaat haluavat luokkaan turvallisia aikuisia, 
jotka tietävät mitä, koska ja missä tehdään. Pulkkisen ym. (2015) mukaan 
opettajien, ohjaajien ja vaikkapa rehtorin roolit luokassa eivät ole merkityk- 
sellisiä oppilaille, vaan se, että heillä on luokassa riittävästi aikuisia huoleh- 
timassa opetuksesta ja sääntöjen noudattamisesta. Vaikka aikuisten roolit 
eivät avaudu lapsille, niiden miettiminen ja uudelleen jakaminen luokkati- 
lanteissa ovat edellytyksiä toimivalle yhteisopettajuudelle. (Pulkkinen ym. 
2015, 25-31.) Tutkimustuloksemme vahvistavat Lerschin (2012) tuloksia siitä, 
että oppilaat tekevät tarkkoja havaintoja opettajien rooleista ja huomaavat, jos 
opettajien roolit eivät ole selkeät tai tasavertaiset. Oppilaat havaitsevat myös, 
jos opettajuus ei ole tasavertaista, jos opettajista vain toinen hallitsee opetet- 
tavan aiheen tai jos opettajat eivät ole suunnitelleet oppituntia yhdessä. Ti- 
lanteet, joissa opettajat eivät tule toimeen keskenään, näyttäytyvät oppilaille 
sekavina. Tärkein asia luokan hyvinvoinnille onkin oppilaiden mielestä juuri 
opettajien keskinäinen toimiva vuorovaikutus. (Lersch 2012, 30-42.) 

Yhteisopetukseen liittyy aina haasteita. Yhteisen suunnitteluajan lisäksi 
opettajien olisi soviteltava yhteen muun muassa roolinsa, käsityksensä työhön 
sitoutumisesta sekä opetusfilosofiansa. (Ahtiainen ym. 2011, 20-21; Tähtinen 
2016, 44.) Opettajat painottavat erityisesti työkaverin luotettavuutta sekä sa- 
manlaista kasvatusnäkemystä. Yhteisopettajaparia ei tarvitse tuntea ennes- 
tään, mutta yhteinen sitoutuminen yhteisopetukseen on nähty tärkeänä on- 
nistumiselle. Samankaltaiset opetustyylit ja luonteet voi olla hyvä asia, mutta 
myös vastakohdat voivat täydentää toisiaan. (Pulkkinen ym. 2015, 12.) Tässä 
tutkimuksessa oppilaat kuvasivat huonosti toimivan luokan ongelmana eri- 
tyisesti opettajien välisten henkilökemioiden yhteensopimattomuuden. Op- 
pilaat kokivat vaikeaksi luokan toiminnalle sen, jos opettajat puhuivat tois- 
tensa päälle tai riitelivät keskenään ja unohtivat kokonaan oppilaat. Havainto 
on kiinnostava: oppilaiden näkökulmasta opettajien puutteelliset yhteistyö- 
taidot tai puutteellinen valmistautuminen yhteisesti pidettäviin tunteihin ai- 
heuttivat huomion siirtymisen oppilaista ja heidän opetuksestaan opettajien 
väliseen vuorovaikutukseen. 

Vastauksissa korostuivat myös opettajien keskinäiset valtasuhteet luokas- 
sa. Yhteisopettajuuden peruskysymyksiä on vapaaehtoisuus ja opettajien vel- 
voittaminen yhteistyöhön. Opettajuus on perinteisesti ollut yhden henkilön 
rooli, jonka jakaminen ei ole helppoa. Onnistuneeseen yhteisopetukseen tar- 
vitaankin kykyä tarkastella omaa toimintaa kriittisesti, joustavaa asennetta 
ja kompromisseja (Tähtinen 2016, 44). Koulussa ja opettajankoulutuksessa 
olisi hyvä käydä arvokeskustelua siitä, pitääkö kaikkien opettajien olla val- 
miita tarvittaessa yhteisopettajuuteen kenen tahansa kollegan kanssa. Opet- 
tajat opettavat oppilailleen ryhmätyötaitoja, joten voisi olettaa, että myös 
opettajuuteen kuuluisi yhteistyön tekeminen kaikkien kanssa. Ahtiaisen ym. 
(2011) mukaan osa opettajista ei kuitenkaan koe yhteistyön tekemistä mie- 
lekkääksi tavaksi tehdä opettajan työtä. Opettajan onkin syytä pohtia omia 
valmiuksiaan ja haluaan ennen kuin ryhtyy yhteisopettajaksi ja päästää toisen 
pedagogisen ammattilaisen samaan opetustilaan. Jos lähtee sillä asenteella, 
että yhteistyötä ei voi tehdä sellaisen kollegan kanssa, joka ei hyväksy kaik- 
kia omia ideoita ja ajatuksia, on yhteisopettajuus mahdotonta. (Ahtiainen ym. 
2011, 20-21; Rytivaara 2012b.) 

Opettajien yhteistyö vaatii keskinäistä tahtotilaa, suunnittelua, ympäris- 
tön tukea ja opetuksen mahdollistamista. Yhteisopettamisen tärkein osateki- 
jä on silti oppilaat ja heidän oppimisprosessinsa tukeminen. Oppilaan tavoit- 
teiden saavuttaminen vaatii opettajilta yhteistä kasvatusnäkemystä, vahvaa 
sisällön osaamista, yhteisopettajuuden opetusmenetelmien hallintaa ja ihmis- 
suhdetaitoja. Opetuksen painopiste on aina oppilaissa ja heidän yksilöllisissä 
oppimistarpeissaan. (Conderman, Bresnahan & Pedersen 2009, 16-17.) Op- 
pilaat kuvailivatkin vastauksissaan opettajien keskinäisiä vuorovaikutussuh- 
teita. Kuvauksissa tuli selkeästi ilmi yhteistyön toimimattomuuden haasteet, 
jotka pahimmillaan halvaannuttavat koko luokan toiminnan. Yhteisopetta- 
juus onnistuessaan taas rikastuttaa niin oppilaiden kuin opettajienkin työs- 
kentelyä luokassa. 

Uusissa perusopetuksen opetussuunnitelman perusteissa (2014) halutaan 
uudistaa oppimisympäristöjä avoimemmiksi ja oppimisen kulttuuria päi- 
vittää 2010-luvulle. Sen mukaan lapsen tulisi ottaa yhä enemmän vastuuta 
omasta oppimisprosessistaan ja itseohjautua oppimisessaan ilman aikuisen 
välitöntä tukea. Tämän tutkimuksen tuloksista herää huoli siitä, minkä ikäi- 
nen lapsi on kykenevä ottamaan vastuuta omasta oppimisestaan ja miten laa- 
jasti sitä voidaan lapselta odottaa? Vastauksissa esille nousi oppilaiden huoli 
luokan oppimisesta, kun opettajien roolit ja vastuunotto olivat hukassa. Po- 
sitiivisissa vastauksissa korostui opettajan läsnäolon tärkeys oppilaan hyvin- 
voinnille ja oppimiselle. Yhteisopettajuuden vahvuudeksi nähtiin esimerkiksi 
se, että jos toinen opettaja oli luokasta pois, niin oppilaat eivät jääneet silti 
keskenään. Tämä vahvistaa aiempia tuloksia (Gasser ym. 2018), joissa oppilaat 
näkivät opettajan roolin ennen kaikkea välittäjänä, huolenpitäjänä ja oikeu- 
denmukaisena aikuisena. 

Tutkimuksen tulosten perusteella näyttää siltä, että oppilaat havainnoivat 
tarkasti luokassa ilmeneviä opettajuuden ja opettamisen haasteita ja osaavat 
pohtia myös omaa hyvinvointiaan sen valossa. Oppilaat tietävät, millainen 
on hyvä oppimisympäristö. Oppilaat näkevät myös sen, toimiiko opettajien 
keskinäinen yhteistyö ja roolit. Oppilaille ei näyttäisikään olevan väliä, onko 
opettajia yksi, kaksi vai useampia, kunhan opettajat ovat luokassa läsnä aidos- 
ti, oppilaita varten. Tällöin luokassa on oppilaiden näkökulmasta turvallista 
olla ja opiskella. Läsnä oleva opettaja luo hyvän pedagogisen oppimisympä- 

ristön omalla toiminnallaan. Hyvä yhteisopettaminen vaatii onnistuakseen 
suunnittelua, struktuuria ja yhteistyötaitoja. Paikallistason opetussuunnitel- 
missa tulisikin olla varattuna riittävästi resurssia yhteisopettajuuden suun- 
nittelemiseen, jos sen määrän halutaan lisääntyvän perusopetuksessa. Jos 
suunnitteluaika, tilat, hallinnon tuki ja yhteinen tahtotila puuttuvat, ei toimi- 
valle yhteisopettajuudelle ole realistisia mahdollisuuksia. 

Johdanto 


Perusopetuslain mukaan ”opetuksen järjestäjän tulee edistää kaikkien oppi- 
laiden osallisuutta ja huolehtia siitä, että kaikilla oppilailla on mahdollisuus 
osallistua koulun toimintaan ja kehittämiseen sekä ilmaista mielipiteensä 
oppilaiden asemaan liittyvistä asioista sekä osallistua opetussuunnitelman ja 
siihen liittyvien suunnitelmien sekä koulun järjestyssäännön valmisteluun”. 
Lisäksi opetuksen järjestäjän tulee kuulla oppilaskuntaa ennen suunnitelmi- 
en vahvistamista. (Perusopetuslaki 1998/628, 47aS.) Myös vuoden 2014 pe- 

rusopetuksen opetussuunnitelman perusteissa oppilaan osallisuus korostuu 
aiempiin opetussuunnitelmiin verrattuna ja se korostaa tasa-arvoisia osallis- 
tumismahdollisuuksia (ks. esim. Männistö, Fornaciari & Tervasmäki 2017, 
103). Koko koulutyön perustana tulisi olla oppilaiden kuulluksi tuleminen ja 
osallisuus sekä oikeus osallistua koulutoiminnan kehittämiseen ja arvioin- 
tiin oman kehitysvaiheensa mukaisesti. Osallistumisen ja demokraattisen 
vuoropuhelun rakenteita ja toimintatapoja ovat esimerkiksi oppilaskunta-, 
tukioppilas- ja kummitoiminta (Perusopetuksen opetussuunnitelman perus- 
teet 2014, 28, 35). Koulu tarjoaa puitteet nuorten osallistumis- ja vaikuttamis- 
taitojen harjoittelulle ja käytännön kokemuksille. 

Osallisuuden kannalta koulu on kuitenkin paradoksaalinen paikka, koska 
erilaiset kontrollitoimenpiteet rajoittavat oppilaan toimintaa ja osallisuutta. 
Vaikka virallinen opetussuunnitelma pyrkii kasvattamaan oppilaista aktii- 
visia kansalaisia, koulun käytänteisiin vaikuttaa myös henkilökunnan omak- 
suma piilo-opetussuunnitelma omine vaatimuksineen. (Alanko 2010, 55-57.) 
Lisäksi opetussuunnitelma määrittää sisällölliset tavoitteet samalla, kun se 
pyrkii kehittämään oppilaiden osallisuutta tukevia käytäntöjä (Niemi, Kum- 
pulainen & Lipponen 2018, 33). Oppilaiden osallisuus koulussa on siis mo- 
ninäkökulmainen ilmiö, jota tässä artikkelissa tarkastellaan koulun asioihin 
vaikuttamisen lisäksi myös toimintaan osallistumisena ja osallisuuden koke- 
muksena. 

Osallisuus käsitteenä nousi Suomessa julkiseen keskusteluun 1970-lu- 
vun lopulla, jolloin kansalaisten vaikuttamismahdollisuuksia ja osallisuutta 
pyrittiin edistämään lakiuudistuksilla ja kehittämishankkeilla (ks. Nivala 
& Ryynänen 2013). Nuorten osallisuutta ja vaikuttamismahdollisuuksia on 
kansainvälisesti pyritty takaamaan YK:n lapsen oikeuksien yleissopimuksella 
(1989), jonka 12 artiklan mukaan jokaiselle lapselle tulisi taata oikeus vapaas- 
ti ilmaista omat mielipiteensä sekä mahdollisuus tulla kuulluksi häntä kos- 
kevissa hallinnollisissa ja oikeudellisissa toimissa lapsen iän ja kehitystason 
mukaisesti. Suomessa nuorten osallisuutta puolustaa muun muassa perus- 
opetuslaki (1267/2013, 47a$), jonka mukaan jokaisella oppilaalla on mahdolli- 
suus ilmaista oma mielipiteensä häneen liittyvistä asioista, osallistua koulun 
toimintaan ja sen kehittämiseen sekä osallistua opetussuunnitelman suun- 
nitteluprosessiin ja koulun järjestyssääntöjen laatimiseen. Perusopetuslaki ja 

YK:n lapsen oikeuksien yleissopimus antavat Suomen perusopetukselle sen 
oikeudellisen perustan (Perusopetuksen opetussuunnitelman perusteet 2014, 
14-15). Lasten ja nuorten vaikuttamisen mahdollisuuksia ja osallisuutta on 
pyritty edistämään 2000-luvulla erilaisilla projekteilla, kuten Opetushalli- 
tuksen koordinoimalla Nuorten osallisuushankkeella (2003-2007), Lapsi- ja 
nuorisopolitiikan kehittämisohjelmalla (2007-2011), Valtakunnallisilla nuo- 
risopoliittisilla ohjelmilla (2017-2019, 2020-2023) sekä kuntien omilla osal- 
lisuusohjelmilla. 

Vaikka osallisuudesta on keskusteltu jo pitkään, sille ei ole kirjallisuudes- 
sa yhtä vakiintunutta määritelmää, vaan käsite on monitulkintainen (Alanko 
2010, 57; Kiilakoski 2007, 10; Männistö ym. 2017, 90). Osallisuuden käsitet- 
tä on usein tarkasteltu kahden yhteiskunnallisen huolenaiheen, poliittisen 
passivoitumisen ja yhteiskunnallisen syrjäytymisen, kautta. Tästä näkökul- 
masta välinpitämättömyys tai tunne yhteisön toiminnan yhdentekevyydestä 
asemoituu osallisuuden vastakohdaksi, joka johtaa haluttomuuteen vaikuttaa 
yhteisiin asioihin. (Kiilakoski 2007, 11-12.) Vastaavasti osallisuutta tarkas- 
tellaan syrjäytymisen vastavoimana (Pajula 2014, 11). Monet osallisuuden 
määritelmät yhdistävät osallisuuskäsitteen osallistumisen (participation) kä- 
sitteeseen ja samalla osallisuus määritellään tietyt kriteerit täyttäväksi osal- 
listumiseksi. Tästä näkökulmasta osallisuuden koetaan olevan jotain, mitä 
osallistuminen vahvistaa. (Nivala & Ryynänen 2013, 21, 24.) Osallisuuden 
kokemisessa voimaantumisen ja valtautumisen (empowerment) tunteet yh- 
distyvät kompetenssin kanssa. Yksilön kokiessa pätevyyden tunnetta ja oman 
roolinsa merkityksellisyyttä hän tuo omia intentioitaan ja odotuksiaan toi- 
minnasta esille arvioiden niiden toteutumista yhteisössään. (Gretschel 2002, 
90-91.) Tällaisessa osallisuusymmärryksessä lähtökohtana on Viirkorven 
(1993) kuvaama määritelmä, jossa osallisuus lähtee omasta tahdosta vaikuttaa 
asioiden kulkuun ja ottaa vastuuta seurauksista. Osallisuus saavutetaan, kun 
osallistuminen tarjoaa mahdollisuuksia omien mielipiteiden esille tuomiseen 
ja päätöksenteossa mukana olemiseen vastuuta kantaen ja valtaa käyttäen 
(Viirkorpi 1993, 22-24). Samansuuntaista osallisuusymmärrystä edustavat 
myös erilaiset tikapuumallit, joissa tikkaita ylemmäksi noustessa osallisuu- 
den nähdään toteutuvan vahvempana. Arnsteinin (1969) kahdeksan askelmaa 
sisältävän kansalaisten osallisuuden tikkaista (A Ladder of Citizen Participa- 

tion) on tehty monia sovelluksia (ks. esim. Männistö ym. 2017). Myös Hart 
(1992) määritti lasten ja aikuisten välistä osallisuutta tikapuilla, jotka koos- 
tuvat kahdeksasta askelmasta (A Ladder of Children Participation). Kolmen 
ensimmäisen askelman 1) manipulaation (manipulation), 2) koristeellistami- 
sen (decoration) ja 3) tokenismin (tokenism) nähdään olevan toimintaa, joka 
ei osallista nuoria. Seuraavien viiden askelman nähdään osallistavan nuoria. 
Askelmina ovat 4) määrätty ja ilmoitettu osallistuminen (assigned but infor- 
med), 5) konsultoitu ja ilmoitettu osallistuminen (consulted and informed), 6) 
aikuisista lähtevä tai yhteinen päätöksenteko nuorten kanssa (adult initiated 
- shared decision with children), 7) nuorista lähtevä ja ohjattu päätöksenteko 
(child initiated and directed) ja 8) nuorista lähtevä tai yhteinen päätöksenteko 
aikuisten kanssa (child initiated — shared decisions with adults). (Hart 1992, 
9-14.) Hart (2008, 28-29) on vielä myöhemmin lisännyt tikkaiden alapuolelle 
aikuisten aktiivisen vastustamisen (active resistance) ja estämisen (hindran- 
ce), joilla hän kuvaa lasten osallisuutta torjuvaa aikuisten käyttäytymistä. 

Lansdownin (2010) kehittämän lasten ja aikuisten välisestä osallisuudes- 
ta kertovan kolmen tason mallin ensimmäisellä, konsultaatioon pohjautuvan 
osallisuuden (consultative participation) tasolla, lapset toimivat aikuisten 
konsultteina. Toisella, yhteistyöhön pohjautuvalla osallisuuden (collaborative 
participation) tasolla, lapset ja aikuiset toimivat yhteistyössä. Viimeisellä, kol- 
mannella tasolla, osallisuus on lapsijohtoista (child-led participation). Lapsille 
annetaan tilaa ja mahdollisuuksia tuoda esiin heitä kiinnostavia asioita. (Lan- 
sdown 2010, 20.) Aikuisilla on siis tärkeä merkitys osallisuuden mahdollista- 
jina. Koulussa esimerkiksi monialaisissa oppimiskokonaisuuksissa oppilailla 
on mahdollisuus yhteistyöosallisuuteen ja joskus myös oppilasaloitteisuuteen 
oman työnsä johtamisessa (Niemi ym. 2019). 

Osallisuus ei kuitenkaan ole vain osallistumista ja vaikutusmahdolli- 
suuksia. Osa tutkijoista määrittelee osallisuuden erityisesti kuulumiseksi 
(inclusion) ja kiinnittymiseksi (social engagement) erilaisiin yhteisöihin, ku- 
ten kouluun tai ystäväpiiriin (Nivala & Ryynänen 2013, 20; ks. esim. Gretschel 
2002). Esimerkiksi sosiaalipedagogiseen osallisuuskäsitykseen kuuluu osal- 
lisuuden perustana kokemuksellinen tunne yhteisöön kuulumisesta, joka 
ankkuroituu ihmisen identiteettiin ja haluun osallistua yhteisön toimintaan 
(Nivala & Ryynänen 2013, 20, 24, 26-27). Osallisuuteen liitetään myös muun 

muassa tunne siitä, että omat tekemiset ovat merkityksellisiä, saa myönteistä 
palautetta, kuuluu tärkeään ryhmään, on tarpeellinen muille ihmisille, ko- 
kee luottamusta ja pystyy tavoittelemaan itselleen tärkeitä asioita (Isola 2017). 
Nuoret, jotka kokevat voivansa vaikuttaa elämänsä kulkuun, ovat taipuvaisia 
luottamaan myös muihin ihmisiin, Suomen ja maailman tulevaisuuteen sekä 
oman ikäpolven taloudellisen aseman paranemiseen (Myllyniemi 2016, 43). 

Yhteisöön sisälle pääseminen ja tuen löytäminen ei ole aina nuoresta it- 
sestään kiinni, vaan myös muista yhteisön jäsenistä. Nuorisobarometrin mu- 
kaan 40 prosenttia kaikista 16-29-vuotiaista nuorista kertoo kokeneensa jos- 
kus syrjintää (Myllyniemi & Kiilakoski 2019). Kaikki nuoret eivät myöskään 
löydä heille tarkoitettuja palveluja ja tukitoimia. Osattomuudella tarkoitetaan 
erityisesti elintasoa ja elämänlaatua turvaavien yhteiskunnan tarjoamien 
mahdollisuuksien ja voimavarojen puuttumista sekä passiivisuutta, välinpitä- 
mättömyyttä ja vaikeutta löytää paikkaa yhteiskunnan toimintajärjestelmistä 
tai vieraantumista niistä (Nivala & Ryynänen 2013, 18-20). Kiinnittämällä 
huomioita kouluviihtyvyyteen voidaan parantaa oppilaiden jatko-opintoha- 
lukkuutta ja siten myös vähentää koulutuksellista syrjäytymistä (Manninen 
2018, 15, 33). 

Yläkouluikäiset nuoret viettävät suuren osan ajastaan koulussa ja siksi 
koulu on heille hyvin merkityksellinen arjen toimintaympäristö. Kuitenkin 
yleisesti oppilaiden kouluviihtyvyys laskee sitä mukaa, mitä ylemmäksi luok- 
ka-asteissa mennään. (Harinen & Halme 2012, 10, 14, 65.) Kouluosallisuuden 
ymmärtämiseen eivät riitä pelkästään oppilaskuntatoiminnan, oman luokan 
vuorovaikutuksen tai yksittäisen oppilaan näkökulmien tarkasteleminen, 
vaan näiden asioiden kokonaisuuden ymmärtäminen (Gellin ym. 2012, 95). 
Kouluun tullaan nuorten mielestä ensisijaisesti ystävien, ei ainoastaan oppi- 
misen tai opetuksen vuoksi (Harinen & Halme 2012, 12). Sosiaaliset suhteet 
ovat tärkeitä yläasteikäisen nuoren kouluviihtyvyydessä ja ystävät sekä ryh- 
mään kuuluminen merkityksellisiä itsenäistymisessä ja oman identiteetin 
rakentamisessa (Janhunen 2013, 31, 80; Manninen 2018, 46). Vertaissuhteet 
myös haastavat usein koulutyön merkityksellisyyden kokemusta ja oppilaat 
joutuvat luovimaan omien ja vertaisryhmänsä tavoitteiden välillä (Ulmanen 
2017, 61). Lämmin ja myönteinen oppilas-opettajasuhde vahvistaa kouluun 
sitoutumista (Muhonen ym. 2016; Ulmanen 2017). 

Aiempien tutkimusten perusteella osallisuustutkimusta on tärkeää tehdä 
nuorten näkökulmasta, sillä vaikka osallisuuden tukemiseen on olemassa ra- 
kenteita, lainsäädäntöä, virkoja ja suunnitelmia, nuoret saattavat kokea, ettei 
osallisuus toteudu, eivätkä rakenteet kohtaa käytäntöjä (Kiilakoski, Gretschel 
& Nivala 2012, 9). Osallisuutta vahvistetaan osallisuusrakenteilla kuten oppi- 
laskunnalla, äänestyksillä tai muilla keinoilla, joilla pyritään kuulemaan op- 
pilaiden näkemyksiä. Yhteisöön kuulumisen kokemus on yksi tärkeä osa osal- 
lisuuden kokemusta. Osallisuus on siis myös liittymistä, suhteissa olemista, 
kuulumista, yhteisyyttä, yhteen sopimista, mukaan ottamista, osallistumista, 
vaikuttamista ja demokratiaa, sekä kaiken edellä mainitun johtamista (Isola 
ym. 2017, 3). Edellä esitetyt aiemmat tutkimukset ovat kuvanneet sitä, että 
nuoret eivät aina koe osallisuuden toteutuvan koulussa ja että kouluyhteisön 
ihmissuhteilla on merkitystä. 

Tässä tutkimuksessa oppilaiden näkemyksiä osallisuudesta kouluyhtei- 
sössä pyritään ymmärtämään heidän kirjoittamalla ilmaisemiensa merkitys- 
ten avulla. Sosiaalisen konstruktionismin näkökulmasta ihmiset ilmaisevat ja 
rakentavat puheessaan ja kirjoittaessaan merkityksiä, jotka kertovat kulttuu- 
risista normeista, arvoista ja rakenteista (ks. Berger & Luckmann 1998; Burr 
1998; Lehtonen 2000). Merkityksen käsitettä voidaan tarkastella tekstiana- 
lyysissa todellisuuden kuvailuna, arvottamisena, vuorovaikutuksen luomise- 
na sekä merkityskokonaisuuksien rakentamisena (Halliday 1985, 23). Tässä 
tutkimuksessa oppilaiden tarinoissaan tuottamia merkityksiä tarkastellaan 
todellisuuden kuvailuna ja arvottamisena. 

Tutkimuksen tavoitteena on selvittää oppilaiden antamia merkityksiä 
osallisuuden ja kouluyhteisöön kuulumisen asiayhteydelle. Tätä selvitetään 
seuraavien tutkimuskysymysten avulla: 


1. Millaisia merkityksiä kahdeksasluokkalaiset antavat osallisuudelle 
kouluyhteisössä? 


2. Millaisia merkityksiä kahdeksasluokkalaiset antavat kouluyhteisöön 
kuulumisen kokemukselle? 


Pohdintaluvussa tarkastellaan oppilaiden tarinoissaan ilmaisemien merkitys- 


ten ja aiemman tutkimuksen yhtenevyyksiä ja eroavuuksia. 


84 


Kahdeksasluokkalaisten oppilaiden käsityksiä osallisuudesta koulussa 
ja kouluyhteisöön kuulumisesta 


Tutkimusmenetelmät ja aineisto 


Tutkimusaineisto (N = 39) kerättiin eläytymismenetelmällä helmikuun 2019 
alussa tamperelaisen yhtenäiskoulun kahdeksasluokkalaisilta oppilailta. Tut- 
kimuksen kohderyhmäksi valittiin kahdeksasluokkalaiset oppilaat siksi, että 
he ovat noudattaneet sekä kuudennen luokan että koko yläasteen ajan uusinta 
perusopetuksen opetussuunnitelman perusteita (2014a). Näin ollen oppilail- 
la on perusopetuksen opetussuunnitelman perusteiden (2014) mukaan ollut 
mahdollisuus osallisuuden toteutumiseen koulussa, joten heillä myös tulisi 
olla jonkinlainen käsitys siitä, mitä osallisuus on. Lisäksi yläkoulun oppilailla 
on enemmän vaikuttamisen ja osallistumisen mahdollisuuksia tarjolla, kuin 
alakoulun oppilailla (Alanko 2010, 66). 

Fläytymismenetelmän käyttö soveltuu tähän tutkimukseen hyvin, koska 
menetelmän avulla saadaan selville niitä merkityksiä, joita vastaajat antavat 
tutkittavalle ilmiölle. Oppilaiden käsityksiä lähdettiin selvittämään heidän 
kirjoittamiensa tarinoiden avulla. Oppilaat kirjoittivat tarinat eläytymisme- 
netelmän mukaisesti kehyskertomuksen herättämien mielikuvien mukaan. 

Tutkimuksessa käytettiin kahta kehyskertomusta, joissa varioitiin op- 
pilaan viihtymistä koulussa ja hänen kokemustaan kouluyhteisöön kuulu- 
misesta. Kehyskertomuksissa pyydettiin oppilasta eläytymään tilanteeseen 
kolmannessa persoonassa. Päähenkilölle valittiin sukupuolineutraali nimi, 
Kuura, jotta oppilas voisi itse määrittää, minkä sukupuolen edustajasta tari- 
nansa kirjoittaa. Ensimmäisessä kehyskertomuksessa Kuura viihtyy koulussa 
ja kokee kuuluvansa kouluyhteisöön, kun taas toisessa hän ei viihdy koulussa, 
eikä koe kuuluvansa kouluyhteisöön. Kehyskertomukset: 

A) Kuura on kahdeksasluokkalainen oppilas, joka viihtyy koulussa ja 

kokee kuuluvansa kouluyhteisöön. Eläydy tilanteeseen ja kerro tarina 
siitä, millaiseen vaikuttamiseen ja päätöksentekoon Kuura on voinut 


koulussaan osallistua ja kenen kanssa. Kuvaile myös, kuinka kouluyh- 
teisöön kuuluminen on näkynyt. 


B) Kuura on kahdeksasluokkalainen oppilas, joka ei viihdy koulussa eikä 
koe kuuluvansa kouluyhteisöön. Eläydy tilanteeseen ja kerro tarina 
siitä, millaiseen vaikuttamiseen ja päätöksentekoon Kuura on voinut 
koulussaan osallistua ja kenen kanssa. Kuvaile myös, kuinka kouluyh- 
teisöön kuulumattomuus on näkynyt. 

Aineistonkeruu toteutettiin luokkahuoneessa Suomen kieli ja kulttuuri -oppi- 
tunnin aluksi. Ennen aineiston keräämistä oppilaille kerrottiin tutkimuksen 
yleisperiaatteista, kuten anonymiteetista ja tutkimukseen vastaamisen vapaa- 
ehtoisuudesta. Lisäksi heille ilmoitettiin, että aineisto käsiteltäisiin luotta- 
muksellisesti, eikä edes heidän oma opettajansa tulisi näkemään kirjoitettuja 
tarinoita. Oppilaille kerrottiin, että lopulliseen artikkeliin tulisi heidän ta- 
rinoistaan suoria lainauksia, mutta niitä ei voisi mitenkään yhdistää heihin. 
Oppilaille painotettiin, ettei kyseessä ole koetilanne, eikä oikeita vastauksia 
ole. Heille myös mainittiin, että tarinoita ei säilytettäisi artikkelin valmistu- 
misen jälkeen. Tarinoiden kirjoittamisen helpottamiseksi oppilaille avattiin 
kouluyhteisö-käsite kertomalla sen tarkoittavan koulua ja kaikkia siellä toi- 
mivia henkilöitä. Vielä ennen papereiden jakamista oppilaille kerrottiin, että 
jokainen tarina tulisi olemaan arvokas ja tutkija tulisi olemaan kiitollinen jo- 
kaisesta saamastaan vastauksesta. 

Oppilaille annettiin 20 minuuttia aikaa tarinoiden kirjoittamiseen. Tari- 
nat kirjoitettiin käsin valmiiksi viivoitetulle A4-paperille, jonka yläreunassa 
oli jompikumpi kehyskertomus. Paperit jaettiin niin, että joka toinen oppi- 
las sai kehyskertomuksen, jossa Kuura viihtyy koulussa ja kokee kuuluvansa 
kouluyhteisöön ja joka toinen kertomuksen, jossa Kuura ei viihdy koulussa 
eikä koe kuuluvansa kouluyhteisöön. Kirjoitustilanteet pyrittiin pitämään 
rauhallisina ja antamaan oppilaille työrauha vastausten kirjoittamiseen. 

Oppilaiden kirjoittamien tarinoiden pituus oli keskimäärin puoli sivua, 
vaihdellen yhdestä virkkeestä puolentoista sivun pituisiin vastauksiin. Ai- 
neiston analyysi aloitettiin järjestämällä saadut tarinat kehyskertomusten 1 
ja 2 mukaisiin ryhmiin. Kehyskertomuksia, joissa Kuura kertoi viihtyvänsä 
koulussa, oli 19, ja kehyskertomuksia, joissa Kuura ei viihtynyt koulussa, oli 
23. Kolme tarinaa jätettiin huomioimatta, koska niissä ei vastattu annettuun 
tehtävänantoon. Kertomukset litteroimalla sanatarkasti yhdeksi aineistoksi 
(11 sivua, fontti Calibri, fonttikoko 12, riviväli 1, yhteensä 3821 sanaa). 

Aineistolle toteutettiin teoriaohjaava sisällönanalyysi (ks. Tuomi & Sara- 
järvi 2018) osallisuuden käsitteen avulla, jossa oppilaiden tarinoissaan ilmai- 
semia osallisuudelle annettuja merkityksiä jaoteltiin alateemoiksi. Teemoit- 
telussa tarkasteltiin, mikä on tekstien keskeinen ajatus ja millaisista asioista 
kerrotaan ikään kuin tuttuina (ks. Heikkinen 2020, 166-167). Ensimmäisen 

tutkimuskysymyksen kohdalla konstruoitiin alateemojen tyypittelyn avulla 
useammista tarinoista tyyppitarinoita. 

Ensimmäisen tutkimuskysymyksen näkökulmasta, (oppilaiden osalli- 
suudelle kouluyhteisössä antamat merkitykset) aineistosta pelkistettiin neljä 
oppilaiden tarinoissa kuvaamaa alateemaa, joihin päähenkilön kokemuksia 
peilattiin: oppilaskunta, vaikuttaminen, oma asenne ja aikuisten toiminta. 
Näitä neljää teemaa tarkastellen tarinoita jaoteltiin nuoren osallisuuden as- 
teen perusteella viiteen eri ryhmään sen mukaan, kuinka hyvin päähenki- 
lön kerrottiin päässeen mukaan kouluyhteisöön. Näistä ryhmistä konstru- 
oitiin tyyppitarinat seuraavasti: Ensimmäisen kehyskertomuksen tarinoista 
konstruoitiin 1) Osallistuvan nuoren tyyppitarina, 2) Yhteistyössä toimivan 
nuoren tyyppitarina ja 3) Kysytyn nuoren tyyppitarina. Toisen kehyskerto- 
muksen tarinoista konstruoitiin 4) Estetyn nuoren tyyppitarina ja molem- 
mista kehyskertomuksista 5) Ei-osallistuvan nuoren tyyppitarina. 

Toisen tutkimuskysymyksen, (oppilaiden kouluyhteisöön kuulumisel- 
le antamat merkitykset) aineistosta pelkistettiin kolme oppilaiden monissa 
tarinoissa kuvaamaa alateemaa: 1) yksityiset ihmissuhteet, 2) ammatillinen 
vuorovaikutus ja 3) behavioraalinen kiinnittyminen. Alateemoja tarkasteltiin 
kehyskertomuksien variaatioiden kautta. 


Tulokset 


Aineistosta muodostettiin viisi tyyppitarinaa: 1) Osallistuva nuori, 2) Yh- 
teistyössä toimiva nuori, 3) Kysytty nuori, 4) Estetty nuori ja 5) Ei-osallis- 
tuva nuori, jotka kuvataan taulukossa 1. Tyyppitarinoissa esiintyvien neljän 
teeman, oppilaskunta, vaikuttaminen, oma asenne ja aikuisten toiminta, 
pohjalta muodostettiin osallisuuden tasoja Lansdownin (2010) osallisuuden 
tasoja ja Hartin (1992; 2008) tikkaita mukaillen. 


87 


Reetta Auvinen, Jenni Helenius & Jari Eskola 


Taulukko 1. Kahdeksasluokkalaisten oppilaiden käsitykset osallisuudesta koulussa. 


Osallistuva Yhteistyössä | Kysytty nuori | Estetty nuori | Ei-osallistuva 

nuori toimiva nuori nuori 

kuuluu mahdollisesti | ei kuulu mahdollisesti |- 
kuuluu kuuluu 

kertoo oman — | kertoo kertoo yrittää kertoa | ei kerro 

mielipiteensä | ryhmässä mielipiteensä, |mielipiteensä | mielipidettään 
mielipiteensä _| jos haluaa 

aktiivinen, aktiivinen joskus aktii- yritteliäs, mutta | välinpitämätön 

positiivinen muiden kanssa | vinen lannistettu 

taka-alalla, ohjaava johtava johtava johtava 

tukeva 

Lapsijohtoinen | Yhteistyöhön | Konsultaatioon | Estetty Puuttuva 
pohjautuva pohjautuva 

3. taso 2. taso 1. taso - - 

8. askelma 6. askelma 4. askelma tikkaiden alla |- 

9. askelma 5. askelma 3. askelma 


Oppilaiden osallisuudelle antamat merkitykset mukailevat analyysissa 
pelkistetyissä alateemoissa pitkälti sitä, miten samat teemat on määritel- 
ty aiemmassa tutkimuskirjallisuudessa ja esimerkiksi perusopetuksen ope- 
tussuunnitelman perusteissa (2014). Oppilaat antavat oppilaskunnalle ja 
tukioppilastoiminnalle jäsennellyn ja pitkäaikaisen vaikuttamisen mahdol- 
lisuuden merkityksiä. Oppilaiden tarinoissa vaikuttamiseen kuuluu itse kou- 
lussa tehtävän vaikuttamisen lisäksi päätöksentekoon osallistuminen ja oman 
mielipiteen lausuminen joko oma-aloitteisesti tai ryhmässä. Tarinoissa oma 
asenne -teeman alle kuuluu oppilaan suhtautuminen osallisuuteen ja oma 
käyttäytyminen koulussa sekä mahdollisesti esiin tullut muiden käyttäytymi- 
nen ja suhtautuminen. Alateemalla aikuisten toiminta tarkoitetaan koulussa 
toimivien opettajien, rehtorin ja muun henkilökunnan toimintaa. 
Seuraavassa esitellään tyyppitarina 1) Osallistuva nuori, joka kuvaa oppi- 
laiden antamia merkityksiä tilanteelle, jossa nuori on aktiivinen, kertoo mie- 


lipiteitään ja kokee kuuluvansa kouluun. 

Kuuran koulussa on oppilaskunta- ja tukioppilastoimintaa, joihin mo- 
lempiin Kuura osallistuu. Oppilaskunnassa Kuura saa oman äänensä 
kuuluviin, pääsee järjestämään erilaisia tapahtumia ja juhlia sekä vai- 
kuttamaan asioihin. Tukioppilastoiminnassa Kuura saa edetä omien 
mielipiteiden ja toiveiden mukaan sekä ideoida muiden oppilaiden kans- 
sa. Ideoinnin jälkeen opettaja sitten kertoo, onko ajatus toteutettavissa 
vai ei. Kuura on myös kysellyt muista asioista opettajilta ja rehtorilta, 
jos hän on ollut jostain hämillään. Kuuran mielestä on ollut kivaa nähdä, 
kuinka muut ovat innostuneet erilaisista tempauksista, joita hän on ollut 
järjestämässä. Kuuralle on tullut mahtava fiilis, kun hän on päässyt vai- 
kuttamaan asioihin ja muuttamaan niitä. 


Oppilaat antoivat oppilaskunta- ja tukioppilastoiminnalle merkityksiä väy- 
länä osallistua vaikuttamiseen ja päätöksentekoon koulussa. Meidän kou- 
lussa on oma oppilaskunta. Mä olin sen toiminnassa mukana ala-asteella, ja 
olen vieläkin. Siellä me nuoret saadaan oma äänemme kuuluviin. Me ollaan 
jo vaikutettu siihen, että meidän koulun vessat muutettiin sukupuolineut- 
raaleiks. Myös perusopetuksen opetussuunnitelman perusteiden (2014, 35) 
mukaan oppilaskunnan tarkoitus on tarjota vaikutusmahdollisuuksia ja de- 
mokratiataitojen käytännönharjoituksia sekä innostaa oppilaita esittämään 
mielipiteitään ja toimimaan yhdessä. Oppilaat antavat oppilaskunnalle myös 
yhteisöllisyyteen vaikuttamisen merkityksiä, koska oppilaskunnan jäsenet 
pääsivät järjestämään tapahtumia koululla. Oppilaskunnassa hän on päässyt 
myös järjestämään koko koululle hauskoja tempauksia sekä juhlia, - -. Vaikut- 
tamismahdollisuuksien merkityksiä annettiin myös tukioppilastoiminnalle. 
Meillä on koulussa myös tukioppilastoimintaa. Mä oon siinäkin mukana. Siel- 
läkin mennään meidän oppilaiden mielipiteiden ja toiveiden mukaan. 
Viirkorpi (1993, 22-24) yhdistää osallisuuteen mahdollisuuden olla muka- 
na päätöksenteossa kertoen omia mielipiteitä sekä käyttäen valtaa ja vastuuta. 
Vaikuttamiselle annetut merkitykset näkyivät oppilaiden tarinoissa päähen- 
kilön oma-aloitteisella mielipiteiden kertomisella. Kuura on voinut myös men- 
nä suoraan puhumaan rehtorille ja vaikuttaa siten asioihin. Erilaisiin juhliin 
ja tapahtumiinkin voitiin vaikuttaa itse. Hän on myös päässyt vaikuttamaan 
moniin koulun tapahtumiin, kuten joulu- ja kevätjuhliin. Oppilaat antoivat 
vaikuttamisen mahdollisuuksille myös oppilaiden omiin asenteisiin vaikut- 
tamisen merkityksiä ja iloa onnistumisesta. Se oli ihan mahtava tunne, kun 

ne (vessat) muutettiin. Siinä huomas konkreettisesti, miten koulussa oikeesti 
voi vaikuttaa ja muuttaa asioita paremmaks. Oppilaat olivat innoissaan näh- 
dessään muiden oppilaiden viihtyvän heidän järjestämissään tapahtumissa 
ja he olivat nauttineet, kun muilla on ollut hauskaa. Vaikuttamisen kuitenkin 
pelättiin suututtavan muita oppilaita. - - eikä kukaan ole edes siitä valittanut, 
vaikka ystäväni olikin huolissaan siitä, että meille oltaisiin vihaisia. 

Nuorista lähtevä vaikuttaminen ja heidän vahva osallistumisensa päätök- 
sentekoon ei tarkoita sitä, ettei aikuisia tarvitsisi enää ollenkaan (Salovaara & 
Honkonen 2011, 73). Aikuisten toiminnalla on suuri merkitys osallisuuden 
toteutumiselle (Alanko 2010, 57). Aikuisen tehtävänä on olla mahdollistaja 
sekä antaa tukea ja ohjausta nuorten ideoimisessa ja ideoiden toteuttamisessa 
(Salovaara & Honkonen 2011, 73; Äkerström 2014, 104.) Oppilaiden tarinois- 
sa tuli ilmi vastaavia merkityksiä: Me saadaan keskenämme ideoida, miten 
koulusta tulis viihtyisämpi ja sitten opet sanoo, että onko se toteutettavissa. 
Aikuiset kunnioittavat nuorten asiantuntemusta, mutta kantavat lopullisen 
vastuun toiminnan toteuttamisesta (Salovaara & Honkonen 2011, 73). Myös 
oppilaiden tarinoissa aikuisten merkitys toteuttajana tuli esille: Välitunnit ei- 
vät toisin ole enää niin rauhattomia, koska minä ja muutama ystäväni veim- 
me rehtorille ajatuksen, jonka mukaan vain alimmassa kerroksessa saa pitää 
meteliä, ja muut kerrokset on säästettävä hiljaiselle työskentelylle. Rehtori otti 
ajatuksen hyvin vastaan, - -. Tarinoissa oppilaille on tärkeää, että he pääse- 
vät oikeasti vaikuttamaan heitä koskeviin asioihin. Me oppilaat saadaan vai- 
kuttaa päätöksentekoon, eikä opettajat vaan tyydy esittämään, että ne tietää 
mitä nuoret haluaa. Aikuisten taka-alalle jättäytyminen voikin parhaimmil- 
laan mahdollistaa oppilaiden todelliset osallisuuden kokemukset, jotka nuori 
muistaa vielä aikuisenakin (Salovaara & Honkonen 2011, 74). 

Edellä kuvaillut oppilaiden osallisuudelle antamat merkitykset ovat linjas- 
sa Lansdownin (2010) mallin kolmannen tason, lapsijohtoisen osallisuuden 
(child-led participation), kanssa: aikuiset mahdollistavat lasten omien mieli- 
piteiden esille tuomisen lapsia kannustaen ja tukien (Lansdownin 2010, 20). 
Oppilaiden tarinoiden päähenkilöiden kokemuksissa oli myös piirteitä Har- 
tin (1992) tikkaiden kahdeksannen ja yhdeksännen askelmien kanssa, joilla 
lapset saavat itse ideoida aikuisten ollessa tarkkailijan, tukijan ja palautteen 
antajan roolissa. (Hart 1992, 14.) 

Oppilaat antavat osallisuudelle myös yhteistyön tarpeeseen viittaavia mer- 
kityksiä kuten tyyppitarinassa 2) Yhteistyössä toimiva nuori: 


Kuuralla on ollut mahdollisuus osallistua tukioppilas- ja oppilaskunta- 
toimintaan. Jos Kuura on päässyt vaikuttamaan päätöksentekoon, hän 
on varmasti voinut olla, vaikka oppilaskunnassa. Siellä hän on päässyt, 
yhdessä muiden kanssa, vaikuttamaan kouluun tuleviin hankintoihin ja 
niiden rahoittamiseen. Kuura on voinut olla mukana myös tukioppilas- 
toiminnassa, jolloin hän on voinut vaikuttaa asioihin mukavassa poru- 
kassa opettajan ohjatessa. 


Joskus Kuurasta tuntuu, ettei hänen koulussa oppilaat pysty vaikutta- 
maan oikeasti mihinkään tärkeään. Toisaalta Kuuran mielestä tärkeää 
on myös päästä vaikuttamaan liikuntatuntien sisältöön ja sanakokeiden 
ajankohtaan, koska pienetkin vaikuttamisen mahdollisuudet tekevät 
Kuuran koulusta kivemman just oppilaille. Ja jos oppilaat eivät voi vai- 
kuttaa ihan kaikkeen, niin ainakin he voivat valittaa niille, jotka voivat 
vaikuttaa. 
Tarinoissa, joista konstruoitiin yhteistyössä toimivan nuoren tyyppitarina, 
oppilaskunta- ja tukioppilastoiminta nähtiin edelleen väylänä vaikuttaa. 
Oppilaat painottivat kuitenkin enemmän yhteistä tekemistä kuin lähinnä 
asiapitoista vaikuttamista ja oman mielipiteen kertomista. Tukioppilaana 
on mukava olla, kun pääsee niin mukavassa porukassa vaikuttamaan koulun 
viihtyvyyteen. 

Oppilaat antoivat siis tarinoissaan vaikuttamiselle myös ystävien kans- 
sa toimimisen merkityksiä. Kuura haluaa järjestää kavereidensa kanssa kou- 
lussa tapahtumia, joihin kaikki saavat osallistua. Tarinoissaan oppilaat ky- 
seenalaistivat oppilaiden mahdollisuuksia vaikuttaa koulussa muuhun kuin 
pieniin asioihin, kuten liikuntatunnin sisältöön ja sanakokeen ajankohtaan, 
mutta niitäkin pidettiin tärkeinä. Tarinoissa tuotettiin omassa asenteessa 
iloa vaikuttamisen mahdollisuudesta, vaikkakin niiden rajallisuuden ym- 
märtämistä. Ja vaikka me ei välttämättä voida vaikuttaa ihan kaikkeen, niin 
voidaan me aina valittaa niille, jotka voi vaikuttaa. Myös tässä tyyppitarinas- 
sa oppilaiden vaikuttamisen mahdollisuuksiin liittyy keskeisesti aikuisten 
toiminta oppilaiden vaikuttamistoiminnan mahdollistajina. Olen siis tullut 
tukioppilaiden viikottaiseen välituntitapaamiseen. Istun paikalleni luokan 
etuosaan ja ohjaaja jatkaa kokousta. Päätämme, että teemme jonkinlaisen hy- 

vänmielentuojan ystävänpäiväksi ja minun ideani mukaan varaamme yhden 
ilmoitustaulun koulun käytävältä ja sinne saa sitten ystävänpäivänä kiinnittää 
kohteliaita viestejä. 

Tyyppitarinassa osallisuus vastasi Lansdownin (2010) mallin toista tasoa, 
yhteistyöhön pohjautuvaa osallisuutta (collaborative participation). Tasolla 
aikuiset ja lapset tekevät yhteistyötä, ja lapset otetaan mukaan päätöksente- 
koprosessiin vahvemmin kuin yhtä tasoa alemmalla konsultaatioon pohjau- 
tuvan osallisuuden tasolla (ks. tyyppitarina III Kysytty nuori). Lapset otetaan 
mukaan muun muassa sääntöjen laatimiseen ja toisten oppilaiden opettami- 
seen. (Lansdown 2010, 20.) Tarinoissa on myös piirteitä Hartin (1992) tikkai- 
den kuudennen askelman, aikuisista lähtevä, mutta yhteinen päätös nuorten 
kanssa. Osallisuuden tikkaita tarkastellessa alhaalta ylöspäin, Hart (1992, 12) 
pitää tätä kuudetta askelmaa ensimmäisenä todellisena osallisuuden toteutu- 
misena, sillä vaikka vaikuttaminen on aikuisten johtamaa ja päätöksen tekee 
lopulta aikuinen, myös lapset pääsevät osallistumaan päätöksentekoproses- 
siin. 

Oppilaat antoivat osallisuudelle myös merkityksiä, joissa nuori osallistuu 
pyydettäessä, kuten tyyppitarinassa 3) Kysytty nuori: 

Kuurasta tuntuu, ettei koulun asioihin oikein pysty vaikuttamaan, jos 
ei ole itse oppilaskunnassa tai oppilaskunnan jäsenen ystävä. Silloinkin 
vaikuttamismahdollisuudet ovat hyvin rajoitetut. Jos Kuuralta kuitenkin 
kysytään hänen mielipidettään, hän sen usein kertoo. Varsinkin jos on 
jotain, mihin Kuura ja hänen ystävänsä kaipaavat muutosta. Kuura on 
vaikuttanut koulussaan jättämällä palautelappuja koulun ruuasta. Hän 
on myös vastannut erilaisiin kyselyihin, kuten kyselyihin kouluviihty- 


vyydestä, mutta mitään ei ole tapahtunut. Kuuran mielestä rehtori tekee- 
kin loppujen lopuksi koulun asioita koskevan päätöksenteon. 


Tarinoissa, joista konstruoitiin kysytyn nuoren tyyppitarina, oppilaskunta- 
toiminnalle annettiin merkityksiä lähes ainoana mahdollisuutena olla muka- 
na päätöksenteossa, mutta vaikuttamismahdollisuuksien aitoutta kritisoitiin. 
Oppilaskunnassa päätetäänkin yleensä vain pienistä asioista kuten millaisia 
ulkovälineitä myyjäisrahoilla ostettaisiin. Oppilaskunnalla yritetäänkin ehkä 
enemmän näyttää että Meidän koulussa oppilaat saavat vaikuttaa. Oppilai- 
den tarinoissa kuin myös aiemmissa tutkimuksissa on huomattu, että vaikka 

oppilaskuntatoiminta koetaan paikkana vaikuttaa, ei kaikilla oppilailla ole 
välttämättä halua osallistua toimintaan itse. Toiminta voidaan kokea lisätyö- 
tä aiheuttavana ja vain koulussa hyvin pärjäävien oppilaiden puuhasteluna. 
(Alanko 2010, 63.) Oppilaat antoivat tarinoissaan vaikuttamiselle merkityk- 
siä lähinnä kyselyihin vastaamisena ja palautteen antamisena kouluruuasta. 
Tarinoiden oppilaiden oma asenne kertoi turhautuneisuudesta ja voimatto- 
muudesta päätöksentekoon. Olemme saaneet läjäpäin kyselyitä kouluviihty- 
vyydestä, mutta mitään ei silti ole tapahtunut. Tästä näkökulmasta oppilaiden 
vaikuttamisen mahdollisuuksien nähdään olevan kiinni aikuisten toimin- 
nasta. Aikuiset mahdollistavat vaikuttamisen kysymällä oppilaiden mielipi- 
teitä, aloittamalla toiminnan sekä tekemällä lopulliset päätökset. Päätöksen- 
tekoon voi olla vaikea sanoa mitään koska yleensä rehtori ja kaupunki tekevät 
päätöksen - -. Tarinoissa vaikuttamisen ja päätöksenteon mukana olemisen 
esteenä oli myös oma toiminta tai luonteenpiirre. Kuura on liian introvertti 
vaikuttaakseen koulun asioihin, joten hän ei pääsee päättämään mitään. 
Oppilaiden tarinoissa osallisuutta kuvattiin mukaillen Lansdownin 
(2010) mallin ensimmäisen tason konsultaatio-osallisuutta, jossa aikuiset ky- 
syvät lasten näkemyksiä rakentaakseen omaa ymmärrystään ja tietämystään 
lasten näkemyksistä ja kokemuksista, mutta lapsia ei oteta mukaan aikuis- 
ten johtamiin projekteihin. (Lansdown 2010, 20.) Tarinoissa oli myös piirtei- 
tä Hartin (1992) tikkaiden viidennen askelman (konsultoitu ja ilmoitettu) ja 
neljännen askelman (määrätty ja ilmoitettu) kanssa. Lapsilta on siis kysytty 
mielipiteitä ja heille kerrotaan projektin kulusta ja siitä, että heidän mielipi- 
teillään on merkitystä. Heille saatetaan myös kertoa, miksi projekti tehdään 
ja kuka tekee päätökset. Jos he kokevat oman roolinsa merkitykselliseksi, he 
osallistuvat projektiin. (Hart 1992, 11-12.) 
Oppilaat kuvasivat tarinoissaan myös ulossulkemisen merkityksiä, kuten 

tyyppitarina 4) Estetty nuori osoittaa: 

Kuura on yrittänyt kertoa opettajille esimerkiksi työrauhaa haittaavas- 

ta melusta ja vaikuttaa siihen oppilaskunnan kautta, mutta apua ei ole 

tullut. Monen mielestä hän on vain yksi ihminen, eikä yhden ihmisen 

mielipide vaikuta. Kuura myös toivoi ystäviensä kanssa lisäaktiviteettien 

saamista, esimerkiksi kiipeilyseinää, mutta opettajat kertoivat sellaisen 


olevan jo tekeillä ala-asteen puolelle, minne yläasteen oppilailta on pääsy 
kielletty. 

Kuura on saattanut itse olla oppilaskunnassa, mutta hän ei ole siellä 
uskaltanut sanoa omia mielipiteitään. Kerran Kuura rohkaistui ja yrit- 
ti sanoa mielipiteensä, hän nosti kätensä näkyvästi ylös, mutta opettaja 
sivuutti hänet totaalisesti. 


Oppilaat antoivat estetylle osallisuudelle merkityksiä, joissa oppilaskuntatoi- 
minta nähtiin väylänä vaikuttaa, mutta kaikki eivät pääse sinne tai eivät voi 
vaikuttaa siellä. Kuura on päässyt koulun oppilaskuntaan, mutta hän ei uskal- 
la näkyä siellä tai esittää mielipiteitään, -. Estetyn osallisuuden merkityksiä 
tuottaneissa tarinoissa oppilaskuntaa ei myöskään pidetty paikkana, missä 
voidaan vaikuttaa kaikkiin asioihin ja muuttaa niitä parempaan suuntaan. 
Olen yrittänyt kertoa opettajille ja vaikuttaa oppilaskuntaan, mutta apua ei 
tule. Olen monen heistä mielestä vain yksi ihminen, eikä yhden ihmisen mieli- 
pide vaikuta. 

Estettyyn osallisuuteen yhdistettiin myös yritys vaikuttaa, mutta huonoin 
tuloksin. Olen parin ystäväni kanssa antanut palautetta, ja toivonut ulos li- 
sää aktiviteetteja, mutta se ei näköjään auta. Oppilaiden tarinoissa estettyyn 
osallisuuteen kytkeytyi omat asenteet, jotka kertoivat lannistuneisuudesta ja 
sivuuttamisen tunteista. 

Aikuisten toiminta joko tukee oppilaan kehittymistä aktiiviseksi kansa- 
laiseksi tai estää sen (Salovaara & Honkonen 2011, 72). Myös tutkimukseen 
osallistuneet oppilaat tuottivat teksteissään vastaavia merkityksiä estetylle 
osallisuudelle: Opettaja esitti kysymyksen: ”Onko jollain jokin ajatus tai pa- 
rannusehdotus kouluamme ajatellen?”. Kuura köhäisi ja nosti käden näkyvästi 
ilmaan. Opettaja katsoi hänen lävitseen ja sanoi: ”Kellään ei selvästikään ole 
mitään niin voimme siirtyä eteenpäin.” Kuura tunsi palan kurkussaan. Enään 
ainoastaan oppilaat eivät sivuuttaneet Kuuraa, vaan myös opettajat olivat 
ryhtyneet siihen. Perusopetuksen opetussuunnitelman perusteissa (2014, 15) 
todetaan, että osallisuuden tukemiseksi lasten kanssa työskentelevien tulisi 
kohdella lapsia yhdenvertaisesti antaen heille oikeuden ilmaista omat näke- 
myksensä ja tulla kuulluksi. Oppilaat tuottivat teksteissään kuvauksia tilan- 
teista, joissa nämä periaatteet eivät toteudu. 

Lansdownin (2010) osallisuuden mallissa ei ole kuvattu vastaavia koke- 
muksia osallisuudesta, mutta tarinoissa oli piirteitä, jotka muistuttivat Hartin 
(1992) tikkaiden kolmatta askelmaa, näennäisosallisuutta (tokenism). Lapsille 

annetaan näennäisesti mahdollisuus sanoa omia mielipiteitään, mutta heillä 
on hyvin vähän tai ei lainkaan mahdollisuuksia edes muodostaa mielipiteitä 
käsiteltävästä asiasta (Hart 1992, 9). Hart (2008) on myöhemmin täydentänyt 
osallisuuden tikkaitaan lisäämällä niiden alle aikuisten aktiivisen vastusta- 
misen ja estämisen. Aikuiset vastustavat lasten osallisuutta aktiivisesti silloin, 
kun he haluavat säästää lapsia työmäärältä, eivät usko lasten kykyjen riittä- 
vän, tai pelkäävät lasten olevan muiden aikuisten manipuloitavissa. Aikuiset 
estävät lapsen osallisuuden tiedostaen tai tiedostamattomasti myös silloin, 
kun he vähättelevät lasten kykyjä saaden heidät tuntemaan itsensä epäpäte- 
viksi. (Hart 2008, 28-29.) 
Kaikki oppilaat eivät syystä tai toisesta pysty tai uskalla osallistua, kuten 
tyyppitarinassa 5) Ei-osallistuva nuori: 
Ei Kuuran tarvitse varsinaisia valintoja tehdä peruskoulussa. Riittää, että 
menee ajallaan kouluun, istuu kaikki tunnit hiljaa häiritsemättä muita 
oppilaita ja chillailee välitunnit, niin päivä on pulkassa. Fi Kuuran tar- 
vitse kuin vähän kuunnella oppitunneilla ja lisätä ehkä vähän tuntiak- 
tiivisuutta, niin kurssiarvosana on ainakin kahdeksan. Kuuran ajatus 
koulusta onkin: ”No brain needed”. Kuura välillä kokeekin, ettei hän 
tarvitse koulua. Hän on ystäviensä kanssa päättänyt olla ottamatta niin 
kauheasti kantaa koulussa. 


Aiempien tutkimusten perusteella tiedetään, että haluttomuus vaikuttaa yh- 
teisiin asioihin voi johtua esimerkiksi välinpitämättömyydestä tai tunteesta 
yhteisön toiminnan yhdentekevyydestä (Kiilakoski 2007, 11-12). Tämän tut- 
kimuksen tarinoissa, joista konstruoitiin ei-osallistuvan nuoren tyyppitarina, 
oppilaskuntatoimintaa ei esiintynyt lainkaan. Vaikuttamiseen ei tarvinnut 
osallistua, sillä peruskoulussa ei varsinaisia valintoja tarvitse tehdä ollenkaan. 
Oma asenne koulua kohtaan saattoi olla välinpitämätön. Hän ei koe tarvit- 
sevansa koulua, hän joskus ajattelee. Tarinoissa oppilaiden passiivinen rooli 
kertoi aikuisten toiminnan aktiivisuudesta ja siitä, kuinka aikuiset tekivät 
nuorille päätökset valmiiksi. Näin ollen oppilaille riitti, kun menee kouluun 
ajallaan ja istuu tunneilla hiljaa häiritsemättä muita. Oppilaat siis tunnistivat 
tarinoissaan samoja ulkopuolelle jäämisen merkityksiä, joita pidetään tut- 
kimuskirjallisuudessa toteutumattomana osallisuutena. Osallisuuden koke- 
muksen puuttumista kuvaa se, että Lansdownin (2010) osallisuuden mallissa 

ja Hartin (1992) tikkailla ei ole kuvattu vastaavia tapauksia. Tyyppitarinassa 
5 osallistumattomuus oli oppilaiden oma valinta toisin kuin niissä oppilaiden 
vastauksissa, joista konstruoitiin estetyn nuoren tyyppitarina. Aikuisten tu- 
lee tukea oppilaiden osallisuutta, mutta yhtä tärkeää on hyväksyä oppilaiden 
osallistumattomuus (Åkerström 2014, 106). Kaikki oppilaat eivät koe omaa 
osallistumistaan koulun toimintaan merkitykselliseksi, eivätkä näin ollen ha- 
lua vaikuttaa ja osallistua päätöksentekoon. Toisaalta koulu voi heidän mie- 
lestään olla tarpeeksi hyvä paikka jo sellaisenaan. Koulussa aikuisten luomat 
osallisuuden rakenteet eivät olekaan ainut paikka oppilaan osallisuustaitojen 
kehittämiseen. Nuori, joka ei osallistu koulussa, saattaa olla hyvinkin aktii- 
vinen vapaa-ajan harrastustoiminnassa ja ystäviensä kanssa, ja näin kerätä 
kokemuksia osallisuudesta sitä kautta. (Alanko 2010, 69-71.) 

Tutkimuksen toisena tehtävänä on tarkastella oppilaiden antamia mer- 
kityksiä kouluyhteisöön kuulumiselle ja kuulumattomuudelle. Tarinoille 
tehdyn teoriaohjautuvan sisällönanalyysin perusteella kuulumiseen liittyy 
kolme alateemaa: yksityiset ihmissuhteet, ammatillinen vuorovaikutus ja be- 
havioraalinen kiinnittyminen, jotka kuvataan taulukossa 2. Nämä kuvaavat 
kouluyhteisyön ihmissuhteiden eri tasoja. 

Oppilaat tarkoittivat yksityisillä ihmissuhteilla oppilaiden koulussa olevia 
ystävyyssuhteita. Yksityisille ihmissuhteille on tyypillistä vapaus itse valita, 
kenen kanssa ollaan tekemisissä (Jantunen & Haapaniemi 2013, 95). Oppilaat 
kuvailivat tarinoissaan ystävyyssuhteiden lisäksi suhteita muihin oppilaisiin, 
opettajiin, rehtoriin ja muuhun henkilökuntaan. Ammatillista vuorovaiku- 
tusta voidaan pitää ammattitaitona tulla erilaisten ihmisten kanssa toimeen 
(Jantunen & Haapaniemi 2013, 95) ja oppilaiden tarinoissa kuvattiin myös 
vuorovaikutusta opettajien kanssa. Behavioraalisella kiinnittymisellä tar- 
koitetaan oppilaan näkyvissä olevaa opiskelukäyttäytymistä (Ulmanen 2017, 
17-18), joka oppilaiden tarinoissa näkyi erilaisina oppitunneilla osallistumi- 
sen ja koulun toimintaan osallistumisen muotoina. Oppilaat antoivat näistä 
alateemoista keskeisimmän merkityksen ystävyyssuhteille, kuten selviää tau- 
lukosta 2. 

Taulukko 2. Kahdeksasluokkalaisten oppilaiden käsitykset kouluyhteisöön 
kuulumisesta ja kuulumattomuudesta. 


KEHYSKERTOMUKSET 
TEEMAT Ensimmäinen Toinen 
Yksityiset paljon ystäviä vähän tai ei ollenkaan ystäviä 
ihmissuhteet 
Ammatillinen kaikkien kanssa tullaan toimeen, kaikkien kanssa ei tulla toimeen, 
vuorovaikutus | mutta kuitenkin myös kiusaamista, | kiusaamista, 
muiden auttamista omat esteet, kuten ujous ja 
puhumattomuus 


opettajat avuliaita 
opettajat avuliaita tai 
välinpitämättömiä ja ilkeitä 


Behavioraalinen | oppitunneilla osallistutaan ja oppitunneilla nukutaan, 
kiinnittyminen — | kuunnellaan, ryhmätöistä jättäydytään pois tai 
ryhmätyöt tehdään ryhmässä ne tehdään yksin, 


läksyjä ei tehdä 


koulun toimintaan esim. juhliin koulusta lintsataan, 
osallistutaan välitunnit vietetään yksin 


Ensimmäisen kehyskertomuksen pohjalta kirjoitetuista tarinoista yli puo- 
lessa (n = 10) mainittiin ystävien paljous. Koulussa minulla on monia hyviä 
ystäviä, joiden kanssa voin olla vapaa-ajallakin. Toisen kehyskertomuksen 
tarinoissa yksityiset ihmissuhteet saivat vielä näkyvämmän roolin, kun niis- 
sä kerrottiin, kuinka ystäviä oli vähän tai ei ollenkaan (n=16). Kuura ei viih- 
dy koulussa, eikä koe kuuluvansa kouluyhteisöön, sillä hänellä ei ole ystäviä. 
Oppilaat antoivat yksityisille ihmissuhteille ja läheisille ystäville keskeisen 
merkityksen kouluyhteisöön kuulumisen tunteelle ja koulussa viihtymiselle. 
Kukaan ei halua tietää miltä tuntuu olla yksin isossa koulussa. Nämä merki- 
tykset mukailevat aiempia tutkimuksia, joissa todetaan sosiaalisten suhteiden 
olevan keskeisiä sekä kouluviihtyvyyden että oman identiteetin rakentamisen 
kannalta (ks. Janhunen 2013; Manninen 2018). 

Ammatillisessa vuorovaikutuksessa ihmiset ovat vastuussa omasta käy- 
töksestään vuorovaikutustilanteissa eri tavalla kuin yksityisissä ihmissuh- 

teissa. Yhteisön tulee toimia, oli toinen sitten ystävä tai ei. (Jantunen & Haa- 
paniemi 2013, 95.) Ensimmäisen kehyskertomuksen pohjalta kirjoitetuissa 
tarinoissa oppilaat antoivat hyvässä ammatillisessa vuorovaikutuksessa toi- 
miville opettajille merkityksiä avuliaisuudesta ja muun muassa koulukiusaa- 
misen vähenemiseen vaikuttamisesta. Olen kiitollinen kouluyhteisöstämme 
ja opettajista, täällä tunnen olevani kuin kotonani & olen varma että muut 
ovat samaa mieltä. Oppilaat tunnistavat tarinoissaan sen, että koulukiusaa- 
mista saattaa kuitenkin esiintyä, vaikka kaikkien kanssa tullaankin hyvin 
toimeen. Kuura viihtyy hyvin koulussa ja tekee läksyjä, mutta kuuraa kiusa- 
taan aina, koska se on fiksu oppilas. Haasteita kaverisuhteissa näyttää oppi- 
laiden tarinoissa syntyvän, kun päähenkilön opiskelutavoitteet ovat erilaiset 
kuin kaveripiirissä. Aiemman tutkimuksen mukaan oppilaat saattavat joutua 
luovimaan omien ja vertaisryhmänsä tavoitteiden välillä ja se voi haastaa ko- 
kemusta koko koulutyön merkityksellisyydestä (Ulmanen 2017, 61). Tämän 
tutkimuksen aineistossa tiedostettiin myös oman asenteen merkitys. Mun 
mielestä kuitenkin isoin asia, miten me voidaan vaikuttaa meidän koulussa on 
meidän oma käyttäytyminen. Me voidaan päättää, ollaanko me kivoja kaikille 
vai ei. Ja se on tärkeää. 

Toisen kehyskertomuksen pohjalta kirjoitetut tarinat antoivat ristiriitai- 
semman kuvan ammatillisesta vuorovaikutuksesta. Opettajia saatettiin ku- 
vata auttavaisina tai välinpitämättöminä ja ilkeinä. Kuura ei tullut toimeen 
opettajien kanssa, Kuura sai kuunnella valituksia opettajilta vaikka hän ei olisi 
tehnytkään mitään, - -. Opettajat puhuivat ilkeästi hänen kuullessaan tai hä- 
nen selkänsä takana, niin että muut kertoivat hänelle mitä opettajat olivat sa- 
noneet. Tarinoissa nousivat esille myös päähenkilöstä itsestään lähtevät esteet 
vuorovaikutukselle. Näitä olivat esimerkiksi ujous, puhumattomuus, kiusaa- 
minen tai sen pelko, joka vaikuttaa luokassa puhumiseen ja esiintymiseen. En 
ikinä myöskään uskalla sanoa mitään, sillä kiusaajat saisivat siitä lisää intoa. 

Behavioraaliselle kiinnittymiselle annetut merkitykset näkyivät tari- 
noissa kuvauksina oppitunneilla käyttäytymisestä ja koulun toimintaan 
osallistumisesta. Ensimmäisen kehyskertomuksen pohjalta kirjoitetuissa ta- 
rinoissa vain harvassa (n = 4) tuotiin esille behavioraalisen kiinnittymiseen 
liittyviä asioita. Oppilaat kuuntelivat oppitunneilla, tekivät ryhmätöitä yhdes- 
sä ja osallistuivat koulussa järjestettäviin juhliin. Kuura on koulussa osallis- 

tunut kaikenlaisiin juhliin ja koulun esim. ilmiöviikkoon, liikunta päiviin ja 
talentiin. Toisen kehyskertomuksen pohjalta kirjoitetuissa tarinoissa taas yli 
puolessa (n = 11) behavioraaliseen kiinnittymiseen liittyviä asioita esiteltiin 
eräänlaisen kuulumisen ja kiinnittymisen puuttumista kuvaavan käyttäy- 
tymisen kautta. Oppitunneista suurin osa nukuttiin, pari- ja ryhmätyöt jou- 
duttiin tekemään yksin, läksyjä ei tehty eikä eri aineisiin jaksettu panostaa. 
Koulussa vietettiin välitunnit yksin, jos kouluun yleensäkään jaksettiin men- 
nä. Välitunneilla hän istuskelee yksin penkeillä jossain nurkissa. Hän katselee 
kuinka kaikilla on hauskaa. Hänellä on vain puhelin. Hän on sillä koko ajan. 


Pohdinta ja johtopäätökset 


Tämän tutkimuksen tavoitteena oli tarkastella, millaisia merkityksiä oppilaat 
tuottavat osallisuudelle ja kouluyhteisöön kuulumiselle, kertoessaan tarinaa 
osallisuudesta ja kouluyhteisöön kuulumisesta. Eläytymismenetelmä aineis- 
tonkeruumenetelmänä oli toimiva ja sen avulla saatiin kerättyä erilaisia kä- 
sityksiä tutkittavasta aiheesta. Tutkimuksessa tarkasteltiin teoriaohjautuvasti 
osallisuus-käsitteen avulla oppilaiden kirjoittamista tarinoista muodostettu- 
ja teemoja, jotka ovat monelta osin yhteneväisiä aikaisemman tutkimuksen 
kanssa (ks. esim. Janhunen 2013). Aineistosta muodostuneiden alateemojen, 
oppilaskunta, vaikuttaminen, oma asenne ja aikuisten toiminta, ympärille 
luotiin viisi erilaista tyyppitarinaa: 1) Osallistuva nuori, 2) Yhteistyössä toi- 
miva nuori, 3) Kysytty nuori, 4) Estetty nuori ja 5) Ei-osallistuva nuori, joiden 
avulla esiteltiin koulussa olevat osallisuuden tasot mukaillen Lansdownin 
(2010) osallisuuden kolmea tasoa ja Hartin (1992; 2008) lasten osallisuuden 
tikkaita. 

Ensimmäiset kaksi tyyppitarinaa, Osallistuva nuori ja Yhteistyössä toimi- 
va nuori, osoittivat oppilaiden antavan myönteisen kehyskertomuksen perus- 
teella koulussa koetulle osallisuudelle merkityksiä, jotka mukailivat vuoden 
2014 perusopetuksen opetussuunnitelman perusteiden mukaista osallisuutta 
koulussa. Sen sijaan negatiivisemman kehystarinan tuottamista tarinoista 
konstruoidut tyyppitarinat Kysytty nuori ja Estetty nuori, tuottivat oppilai- 
den tarinoihin merkityksiä vanhentuneesta osallisuuden toteuttamisen ajat- 
telutavasta. Viimeinen tyyppitarina, Ei-osallistuva nuori, kuvasi oppilaiden 

antamia merkityksiä sille, että oppilaalla on loppujen lopuksi itsellään pää- 
täntävalta koulussa osallistumiseen ja siihen, haluaako hän vaikuttaa koulu- 
yhteisönsä asioihin. 

Oppilaskuntatoiminta on keskeisessä roolissa koulussa tapahtuvassa 
osallisuudessa. Tässä tutkimuksessa oppilaat pitivät oppilaskuntaa paikkana 
vaikuttaa ja olla mukana päätöksenteossa. Oppilaskuntatoiminnassa oltiin 
joko itse mukana tai se koettiin väylänä vaikuttaa koulussa oleviin asioihin. 
Oppilaskuntaa kuitenkin myös kritisoitiin ja sen roolia vaikuttamisen mah- 
dollisuuksiin väheksyttiin. Osa oppilaista näki oppilaskunnan paikkana, 
jossa pääsee vaikuttamaan vain koulun pieniin asioihin ja oppilaskunta voi- 
tiin jopa kokea vain kulissina koulun ulkopuolelle oppilaiden osallisuudes- 
ta. Tutkimuksen antama kuva oppilaskunnasta ja sen roolista osallisuuteen 
on linjassa aikaisemman tutkimuksen kanssa, jossa oppilaskunta voi toimia 
niin sanottuna juhlatoimikuntana (ks. Kiilakoski 2012). Koulun toiminta- 
kulttuurissa oppilaskunnalle kuuluu opiskelun ja oppituntien ulkopuolinen 
alue, johon saadaan tukea oppilaskunnan ohjaavalta opettajalta (Rossi 2017). 
Lisäksi oppilaskuntatoiminta on ainoastaan osan koulussa olevien nuorten 
paikka vaikuttaa. Oppilaskunta saattaakin toimia vain koulussa hyvin pär- 
jäävien oppilaiden leikkikenttänä, jossa pyritään vaikuttamaan osan koulun 
oppilaiden tärkeänä pitämiin asioihin (Alanko 2010, 62-63). Tämän vuoksi 
oppilaskuntatoiminta tai muut jäsennellyt ja pitkäaikaiset toiminnat, kuten 
tukioppilastoiminta, eivät voi olla ainoita paikkoja, joissa oppilaat saavat ään- 
tänsä kuuluviin. Oppilaskuntatoiminnan lisäksi koulussa tulisi olla muita ar- 
kisia vaikuttamisen kanavia (Kiilakoski 2012, 33). 

Tässä tutkimuksessa oppilaat kuvailivat mahdollisuuksia vaikuttaa kou- 
lussa tehtävään päätöksentekoon sekä koulussa järjestettäviin juhliin ja eri- 
laisiin tapahtumiin, jotka olivat tärkeitä oppilaalle itselleen. Todelliset vai- 
kuttamisen mahdollisuudet herättävät nuorissa myönteisiä kokemuksia, 
kyvykkyyttä ja voimaantumista (Gretschel 2002, 91). Jos oppilaiden kirjoitta- 
missa tarinoissa vaikuttamiseen ja päätöksentekoon ei päästy osallistumaan 
tai vaikuttaminen ei johtanut mihinkään, tarinoissa ilmaistiin päähenki- 
löiden turhautumista ja lannistuneisuutta sekä välinpitämätöntä asennetta 
koulua kohtaan. Johtopäätöksenä voisi todeta, että jos nuori haluaa vaikuttaa, 
tulisi hänelle luoda tilaa ja mahdollisuuksia siihen. Osallistumisessa ja osal- 

lisuudessa onkin tärkeää, että nuori kokee, että häntä kunnioitetaan ja hänet 
otetaan vakavasti (Kiilakoski 2012, 33). 

Harisen ja Halmeen (2012) mukaan aikuisten toiminnalla ja erityises- 
ti opettajilla on suuri merkitys osallisuuden toteutumiselle koulussa. Tässä 
tutkimuksessa oppilaat antoivat aikuisille kaksi erilaista roolia: perinteinen 
johtajan rooli ja osallisuuden mahdollistavan ohjaajan rooli. Aikuisten toi- 
miminen perinteisessä johtajan roolissa saattaa kertoa arjen hallinnan me- 
nettämisen pelosta, jossa toimintatilan ja vaikutusvallan antaminen oppilail- 
le johtaa koulun arkisen järjestyksen menettämiseen. Osallisuuden esteenä 
saattavatkin olla aikuisten pelot oman arvovallan särkymisestä sekä heidän 
ennakkokäsityksensä. (Harinen & Halme 2012, 41, 43.) Jos aikuinen kokee, 
että nuorilla ei ole tarpeeksi ymmärrystä, pätevyyttä tai kokemusta tehdä 
päätöksiä asioista, tulisi aikuisten tarkastella omia asenteitaan ja tehdä ajat- 
telutavan muutos (Salovaara & Honkonen 2011, 73). Nuoret voivat osallistua 
päätöksentekoon, vaikka lopullisen päätöksen tekisikin aikuinen. Nuorille 
tulee tällöin päätöksentekoprosessista tunne, että heidän mielipiteillään on 
väliä ja aikuiset luottavat heihin. Aikuisen antaman luottamuksen ja välittä- 
vän vuorovaikutuksen nähdään tukevan oppilaan oppimisen mahdollisuuk- 
sia ja mielekästä opiskelua (Kiilakoski 2012, 34). Jotta oppilaiden osallisuus 
koulussa on mahdollista, aikuisten tulee antaa sille mahdollisuus. Aikuisten 
tehtävä on myös tukea oppilaiden osallisuutta oppilaita yksilöllisesti tarkas- 
tellen, ja juuri heidän tarvitsemallaan tuen muodolla ja tasolla (Åkerström 
2014, 104). 

Tässä tutkimuksessa oli yhteneviä piirteitä Lansdownin (2010) kolmen 
osallisuuden tason ja suurimman osan Hartin (1992; 2008) tikkaiden askel- 
mien kanssa. Oppilaiden tarinoissa osallisuuden taso oli vastavuoroisessa 
suhteessa aikuisten toiminnan kanssa. Mitä suurempi osallisuuden taso oli, 
sitä pienempi oli aikuisen rooli. Koulussa tapahtuvassa osallisuudessa on tär- 
keintä muistaa se, että osallisuus lähtee oppilaan omasta halusta vaikuttaa ja 
olla mukana päätöksenteossa. Jos oppilas itse haluaa, kysytty nuori -tyyppi- 
tarinan nuoren tavoin, vastata vain erilaisiin kyselyihin ja tutkimuksiin sekä 
tällä tavalla vaikuttaa koulussa, ei hänen tarvitse väkisin osallistua oppilas- 
kunnan toimintaan tai viedä omia ehdotuksia opettajille ja rehtorille. Koulus- 
sa osallistuminen ei kerro koko totuutta oppilaan aktiivisuudesta, sillä kou- 

lussa passiivinen oppilas voi olla hyvinkin aktiivinen vapaa-ajallaan (Alanko 
2010, 58). 

Molempien kehyskertomuksien pohjalta kirjoitetuista tarinoista kaikissa, 
paitsi yhdessä, oli joko kouluyhteisöön kuulumisen tai kuulumattomuuteen 
viittaavia mainintoja. Tämä on linjassa aikaisemman tutkimuksen kanssa: 
*Yhteisöllisessä koulussa jokaisella on taattu paikkansa ja nuorille syntyy 
tarve kuulua ja liittyä kouluyhteisöön sen arvostettuna jäsenenä” (Kiilakoski 
2012, 34). Tähän tutkimukseen osallistuneet oppilaat nostivat tarinoissaan 
päärooliin yksityiset ihmissuhteet eli oppilaiden ystävyyssuhteet. Tarinoissa 
painotettiin ystävien tärkeyttä, mutta kaikki eivät löydä ystäviä itse. Kaikkien 
kanssa toimeen tuleminen ja toisten huomioon ottaminen on pohjana yhtei- 
söllisyydelle ja osallisuudelle (Salovaara & Honkonen 2011, 72). Ilman toisten 
huomioon ottamista on mahdotonta saada aikaan turvallista toimintaympä- 
ristöä, jossa oppilaalla on turvallista sanoa omia mielipiteitään ääneen. Be- 
havioraalinen kiinnittyminen mukailee suoraan eri kehyskertomuksia. Jos 
koulussa viihdyttiin ja tarinan päähenkilön kuvattiin kokevan kuuluvansa 
kouluyhteisöön, tämän myös kerrottiin osallistuvan koulun toimintaan ja 
oppitunneille. Vastaavasti jos koulussa ei viihdytty eikä koettu kuuluvansa 
kouluyhteisöön, ei toimintaan eikä oppitunneillakaan osallistuttu. Oppilaat 
siis toisintavat tarinoissaan aiempien tutkimuksien tuloksia, joissa emotio- 
naalinen kiinnittyminen eli oppilaan tuntemukset kouluyhteisöön kuulumi- 
sesta vaikuttavat behavioraaliseen kiinnittymiseen (ks. esim. Finn 1989). 

Koulun toimintakulttuuri määrittää suurelta osin nuorten osallisuutta 
koulussa. Koulun toimintakulttuurin ollessa turvallinen, oppilas uskaltaa 
ja haluaa osallistua sekä kertoa omat mielipiteensä. Nuorten turvallisuuden 
tunne syntyy osittain erilaisista asioista kuin aikuisten. Nuorten osallisuus 
vaatii aikuisilta myönteistä asennetta ja nuoriin luottamista sekä nuorten 
näkökulmien huomioon ottamista. (Salovaara & Honkonen 2011, 68-69.) 
Koulun toimintakulttuurin rakentaminen edellyttää huomion kiinnittämis- 
tä koulun työskentelyilmapiiriin. Ilmapiirin tulisi olla toisia kunnioittava 
ja avoin, joka sallii erilaisten mielipiteiden ilmaisemisen sekä mahdollistaa 
omien huolien kertomisen ja tuen saamisen niihin. (Kiilakoski 2012, 34.) Tur- 
vallisen toimintakulttuurin luomisen edellytyksenä on kouluyhteisö, missä 
jokainen oppilas tulee hyväksytyksi omana itsenään. Tällainen kouluyhteisö 

ei kuitenkaan synny itsestään, vaan se on rakennettava. Kouluun kiinnitty- 
minen paranee, kun kiinnitetään huomiota nuorten keskinäiseen vuorovai- 
kutukseen sekä nuorten ja aikuisten väliseen vuorovaikutukseen. (Kiilakoski 
2012, 56; Muhonen ym. 2016.) Myös oppilaiden rakenteellisten osallisuus- 
käytäntöjen kuten oppilaskuntatoiminnan ja tukioppilastoiminnan sovelta- 
minen kouluarjessa vaatii koulukohtaista suunnittelua, konkretisoimista ja 
johtamista, jotta niiden toiminta olisi mahdollisimman avointa ja ne palve- 
lisivat koko koulun yhteisöllisyyttä ja kaikkien oppilaiden mahdollisuuksia 
vaikuttaa koulun käytäntöihin. 

sisältöihin on vaikea vaikuttaa” 
Yliopisto-opiskelijoiden tulkintoja 
opetussuunnitelman omistajuudesta, 
osallisuudesta ja osallistumattomuudesta 


Tanja Kallonen & Tuulikki Ukkonen-Mikkola & Jari Eskola 


Johdanto 


Intoa olisi vaikuttaa, vain taito puuttuu. Näin kuvailee eräs tähän tutkimuk- 
seen vastannut yliopisto-opiskelija osallisuuttaan ja vaikuttamisen mah- 
dollisuuttaan opintojen sisällölliseen suunnitteluun. Korkeakoulut puhuvat 
osallisuudesta ja toteuttavat sitä yhä enenevissä määrin sekä tarjoavat opiske- 
lijoilleen erilaisia osallistumisen mahdollisuuksia myös korkeakoulujen ope- 
tussuunnitelmatyöhön. 


Saaga Härkönen, Johanna Lätti, Anna Rytivaara & Anna Wallin (toim.) 
Kasvatuksen muuttuvat työ- ja toimintaympäristöt: 
10 eläytymismenetelmätutkimusta. 
Tampere: Tampere University Press, 109-142 
http://urn.fi/URN:ISBN:978-952-359-034-2 


Tanja Kallonen, Tuulikki Ukkonen-Mikkola & Jari Eskola 


Tutkimuksen tarkoituksena on kartoittaa yliopisto-opiskelijoiden käsi- 
tyksiä opetussuunnitelman omistajuudesta. Lisäksi tutkimuksen tavoitteena 
on tuoda esille merkityksiä, joita opiskelijat antavat osallisuudelle ja osallis- 
tumattomuudelle nykyhetkessä ja tulevaisuudessa. Trowler ja Trowler (2010) 
tuovat esille, että korkeakoulujen henkilöstön suunnittelemien interventioi- 
den tehokkuuden arvioimisesta opetuksessa on kirjoitettu paljon. Lisätutki- 
musta tarvitaan kuitenkin opiskelijoiden kokemasta omistajuudesta opetus- 
suunnitelman suunnittelussa ja muotoilussa sekä opiskelijoiden osallisuuden 
ja osallistumattomuuden kokemuksien merkityksistä. (Trowler & Trowler 
2010.) Tutkimus mahdollistaa opetussuunnitelmien kehittämisen siihen 
suuntaan, että myös opiskelijat kokevat osallisuutta heitä itseään koskevaan 
päätöksen tekoon. Tutkimuksen aineisto on kerätty yliopisto-opiskelijoilta ja 
artikkelin tuomaa tietoa voidaan hyödyntää kaikkien korkeakoulujen opetus- 
suunnitelmatyön kehittämiseen. 

Demokratian ja sen mukanaan tuoman osallisuuden tutkimuksen tien- 
näyttäjänä pidetyn de Tocguevillen (1835; 1840) mukaan vapaudessa ei ole ky- 
symys pääasiallisesti oikeuksista, vaan ensisijaisesti kokemuksesta siitä, että 
ihminen voi itse hallita omaa elämäänsä. Aina jo de Tocguevillestä alkaen 
osallisuus, osallisuuden kokeminen sekä tunne omistajuudesta on kytketty 
toisiinsa. (de Tocgueville 2006.) Myös tässä tutkimuksessa käsitteet osallisuus 
ja tunne omistajuudesta tulkitaan toisiinsa kietoutuneina.Osallisuuteen ja 
omistajuuteen liittyvissä tutkimuksissa ja teorioissa ja niiden selittämisessä 
hyödynnetään ja käytetään usein yhteneväisiä käsitteitä. Esimerkiksi psyko- 
logisen omistajuuden tutkimuksessa keskeisenä ajatuksena on se, että yksilö 
kokee käsiteltävän asian olevan osa häntä itseään tai että käsiteltävänä oleva 
asia on jaettua, ”osa meitä”. Tällöin yksilö kokee omistajuuden olevan myös 
osa yksilön identiteettiä ja sen kehittymistä. Lisäksi omistajuuteen ja sen ko- 
kemiseen liitetään vahvasti yksilön tarve kuulua johonkin ja tulla kuulluksi. 
(Pierce, Kostova & Dirks 2003.) Myös osallisuutta käsittelevässä tutkimuk- 
sessa keskeisenä ajatuksena on yksilön tunne siitä, että kuuluu johonkin ja 
häntä kuullaan. Osallisuuden kokemuksen avulla yksilö pystyy vaikuttamaan 
ja ottamaan vastuuta käsiteltävänä olevasta asiasta. Osallisuuden kokemukset 
nähdään myös vaikuttavan, niin kuin omistajuuden kokemuksetkin, yksilön 

identiteettiin ja sen rakentumiseen. (Niiranen 2002; Nivala & Ryynänen 2013; 
Turja 2011). 

Tässä tutkimuksessa ollaan kiinnostuneita siitä, miten opiskelijoiden 
omistajuus näyttäytyy yliopistojen opetussuunnitelmien valossa. Tutki- 
muksen kiinnostuksen kohde ei ole helppo, sillä tämän päivän opetussuun- 
nitelmiin johtaneet tapahtumaketjut ovat olleet pitkiä. Näissä vaikuttavina 
tekijöinä ovat olleet niin yhteiskunnalliset, poliittiset ja taloudelliset, kuin 
kansalliset ja kansainväliset muutokset ja tarpeet. Kasvatus-, koulutus- ja 
opetussuunnitelmat ovat pyrkineet vastaamaan kulloisiinkin muutoksiin ja 
tarpeisiin, ollen osa yhteiskunnallista kehitystä (esim. Antikainen, Rinne & 
Koski 2013; Bergenhenegouwen 1987; Miettinen 2014). Lisäksi opetussuun- 
nitelmiin on vaikuttanut kulloisenkin aikakauden moraalinen koodinsa, 
jota määrittävät sen aikakauden ihanteet (Värri 2018). Tutkimuksen kautta 
tulkittuna opetussuunnitelma on usein sidoksissa ristiriitaiseen ja jännittei- 
seen yhteiskunnallis-poliittiseen valtataisteluun (Rajakaltio 2011, 40). Ope- 
tussuunnitelmien ympärille punoutuu siis myös kompleksisia valtasuhteita ja 
konflikteja siitä, mikä tieto on arvokasta, ketkä tietoa ovat määrittelemässä ja 
kenellä on pääsy tähän tietoon (Annala ym. 2016). 

Viime vuosikymmenien aikana osallisuus on siis otettu yhä enenevissä 
määrin mukaan virallisiin korkeakoulujen opetussuunnitelmien asiakir- 
joihin. Voidaan kuitenkin pohtia, mikä asema opiskelijoilla on mietittäessä 
opetussuunnitelman omistajuutta ja kenellä ylipäätään opetussuunnitelman 
omistajuus on. Annala, Linden ja Mäkinen (2016) selvittivät laajan aineiston 
perusteella opetussuunnitelma-ajattelua ja -käsityksiä korkeakoulututkimuk- 
sessa. Tutkimuksessaan he paikansivat opetussuunnitelman omistajuutta 
opetussuunnitelmakäsityksien kautta ja nämä käsitykset jaoteltiin neljään 
kategoriaan: opetussuunnitelma sisältöjen varmistajana, opetussuunnitelma 
kompetenssien tuottajana, opetussuunnitelma neuvotteluna ja opetussuunni- 
telma valtaistumisena (Annala ym. 2016). Tässä tutkimuksessa omistajuutta 
käsitteellistetään näistä kategorioista muodostetun mallin mukaan. 

Täysivaltaisuus 
(emansipaatio) OPETUSSUUNNITELMA 
VALTAISTUMISENA 
praxis 
OPETUSSUUNNITELMA 
NEUVOTTELUNA 
prosessi 
OMISTAJUUS 
OPETUSSUUNNITELMA 
KOMPETENSSIN TUOTTAJANA 
tuote 
OPETUSSUUNNITELMA 
SISÄLTÖJEN 
PE VARMISTAJANA 
Sosiaalinen syllabus 
kontrolli 


Sisällön siirtäminen TIETO Kriittinen reflektio 


Kuvio 1. Opetussuunnitelman käsitteellistäminen (Annala ym. 2016, 174) 
(Suomennos: Jyrkiäinen, Ukkonen-Mikkola, Kulju & Eskola 2018, 213). 


Ensimmäinen kategoria, opetussuunnitelma sisältöjen varmistajana, poh- 
jautuu opetusohjelman (syllabus) käsitteeseen. Syllabus-lähestymistavassa 
opetussuunnitelmassa korostuvat yksittäiset sisällöt, niiden vaatimukset ja 
näiden yksittäisten sisältöjen suorittaminen, eikä opiskelijoiden oppimista tai 
tutkintojen kokonaisuuksia niinkään huomioida. Painotus on juurikin niis- 
sä sisällöissä ja siinä tiedossa, jotka tulisi siirtää tuleville sukupolville. Tässä 
kategoriassa arvokkaaksi pidetyn tiedon määrittäminen kytkeytyy valtaan 
ja vallanpitäjiin. (Annala ym. 2016.) Tässä kategoriassa ei huomioida esimer- 
kiksi opiskelijoiden kiinnittävää oppimista, jossa keskeisintä on osallisuuden 
kokemus, eikä vain se, että opiskelija oppii oman tieteenalan sisältöjä. Kiin- 
nittävässä oppimisessa olennaista on myös, että opiskelija oppii akateemisen 
oppimisyhteisön tapoja ja keinoja sekä sen, miten osallistua niihin. (Korhonen 
2014, 51.) Opetussuunnitelma sisältöjen varmistajana -kategoriassa opetus- 
suunnitelman omistajuus sijoittuu sellaisille osapuolille, joilla on auktoriteet- 
tia hallita ja kontrolloida sen sisältöjä. Opiskelijan osallisuus ja identifikaatio 
jäävät tässä ensimmäisessä kategoriassa täysin huomiotta. (Annala ym. 2016.) 
Osallisuuspuheessa käytetty käsitys auktoriteetista, kontrollista ja valtasuh- 

teista ja näiden valtasuhteiden näkökulmasta esimerkiksi johonkin yhteisöön 
sopeuttaminen perustuu hallinnan tekniikoihin. Näiden hallintatekniikoi- 
den katsotaan taas tuottavan yksilön itsehallinnan tekniikoita. Tehokkaim- 
pina hallinnan muotoina pidetään niitä muotoja, jotka saavat ihmiset itse 
haluamaan jotakin. (Rose & Miller 2010.) 

Toinen kategoria, opetussuunnitelma kompetenssien tuottajana, perustuu 
tuote-lähestymistapaan. Tuote-lähestymistavassa keskeisenä ajatuksena kou- 
lutus nähdään tuotantoprosessina ja opetussuunnitelma toimii työkaluna, 
jolla voidaan istuttaa opiskelijoihin sellaisia tietoja, taitoja ja asenteita, joiden 
avulla voi kasvattaa yhteiskunnan vaatimaa työvoimaa. Opetussuunnitelma 
kompetenssien tuottajana kategoriassa opetussuunnitelman omistajuus pai- 
kantuu laajemmin yhteiskunnalle sekä työelämälle. Opiskelijat nähdään tässä 
kategoriassa ensisijaisesti opetuksen kohteina, eikä heillä ole mahdollisuuksia 
suunnata omaa oppimistaan tai asiantuntijuuden kehittymistä. (Annala ym. 
2016.) Opiskelijoiden ollessa opetuksen kohteina he kyllä osallistuvat opetuk- 
seen, mutta eivät välttämättä tunne kokevansa osallisuutta. Osallistuminen 
johonkin toimintaan ei sinällään vielä tarkoita osallisuutta (Särkelä-Kukko 
2014, 34-35), ja osallistumiseen tarvitaan aina jonkinasteista aktiivisuutta. 
Tätä aktiivisuutta tuodaan esille erilaisia tekniikoita käyttäen erilaisten toi- 
mijoiden ja auktoriteettien toimesta. Näillä tekniikoilla käyttäytymistämme 
pyritään muovaamaan myöskin normiodotusten mukaisesti. Esimerkiksi 
osallistumis- ja osallistamisprosessien, sekä näissä käytettävien tekniikoi- 
den laajentuminen viime vuosina on tapahtunut kansalaisten voimaantumi- 
sen retoriikan ympärillä (Ganuza, Baiocchi & Summers 2016). Kansallisissa 
hankkeissa, kuten KASTE-ohjelmat ja Sosiaali- ja terveysministeriön palvelut 
asiakaslähtöisiksi -kärkihanke, keskiössä ovat muun muassa asiakkaiden voi- 
maantuminen osallisuuden kautta. 

Kolmas kategoria, opetussuunnitelma neuvotteluna, pohjautuu prosessin 
käsitteeseen. Prosessi-lähestymistavassa opetussuunnitelma nähdään vuoro- 
vaikutteisena neuvotteluna ja vuorovaikutteisen neuvottelun tuloksena syn- 
tyvät niin opetusohjelmat kuin kulttuuriset oletuksetkin. (Annala ym. 2016.) 
Yhteisöt ja yhdessä toimiminen onkin nähty merkittävinä tekijöinä opintoi- 
hin kiinnittymisen kannalta (esim. Coates 2006; Kuh 2009) ja esimerkiksi yli- 
opistokoulutuksen sivistyskäsitys nähdään jatkuvana prosessina, joka pitää 

sisällään muun muassa kriittisen reflektoinnin, yhteistyö- ja vuorovaikutus- 
taitojen kehittämisen sekä laaja-alaisen osaamisen kehittymisen (Tirronen 
2005). Opetussuunnitelma neuvotteluna -kategoriassa opetussuunnitelma 
itsessään käsitteellistetään tutkintotasoisiksi prosesseiksi. Näissä prosesseissa 
sekä tieto että omistajuus on jaettua. (Annala ym. 2016.) Bovill (2014) tuo esil- 
le, että korkeakoulujen opetussuunnitelmien kehitystyössä tulisikin korostua 
opiskelijoiden ja opettajien vuorovaikutuksen merkityksellisyys sekä se, että 
opiskelijat ja heidän osallisuutensa otetaan vakavasti. 

Neljäs kategoria, opetussuunnitelma valtaistumisena, perustuu praxis-lä- 
hestymistapaan, joka on kehittyneempi versio prosessi-lähestymistavasta. 
Praxis-lähestymistavassa opetussuunnitelmassa tuodaan julki se mitä pide- 
tään arvokkaana ja pysyvänä, mutta myös se mikä olisi muutettavissa. Tä- 
män lähestymistavan mukaan opetussuunnitelmassa korostuvat toimijuus 
ja emansipatoriset kokemukset. Neljännessä kategoriassa ei enää keskustella 
siitä, onko opiskelijoilla pääsyä tietoon, vaan he ovat reflektoiden mukana 
opetussuunnitelman määrittämisessä, toimeenpanossa sekä luomassa jaettua 
tietoa. (Annala ym. 2016.) Aloittaessaan opinnot, tuore korkeakouluopiskelija 
arvioi uudelleen omaa identiteettiään ja toimintatapojaan. Tähän uudelleen 
arviointiin vaikuttavat muun muassa korkeakoulu uutena toimintaympäris- 
tönä sekä uudet ihmissuhteet. (Aittola 1998; Kouvo, Lairio & Puukari 2009.) 
Barnett (2009) kirjoittaakin, että korkeakoulujen opetussuunnitelmien kes- 
kiössä tulisi olla nimenomaan opiskelijoiden identiteetti, läsnäolo, sinnikkyys 
ja sitoutuminen. Tällöin myös omistajuussuhteet, esimerkiksi opetussuunni- 
telmatyössä, otetaan suurennuslasin alle ja niitä käydään läpi reflektiivisellä 
yhteistyöllä koko tiedeyhteistyön kanssa (ks. Annala ym. 2016). Oppiminen, 
kuten identiteettikin, nähdään jatkuvana kokonaisvaltaisena prosessina, jossa 
henkilö rakentaa merkityksiä diskursiivisesti neuvotteluissa itsensä, muiden 
ihmisten ja erilaisten elämäkontekstien kanssa (Ropo 2019). 

Korkeakoulujen opetussuunnitelmissa määritellään, miten opetus järjes- 
tetään ja millaisia ovat opetuksen sisällöt. Osallisuuden käsite on myös otettu 
korkeakoulujen opetussuunnitelmien virallisiin asiakirjoihin. Osallisuuden 
käsitteeseen törmääkin nykyään monissa yhteyksissä, oli sitten kyse valta- 
kunnallisista opetussuunnitelmista, poliittisesta osallisuudesta tai ylipäätään 
ihmisen hyvinvoinnista. Osallisuutta käsitteenä on lähestytty monesta eri 

näkökulmasta viimeisten vuosikymmenten aikana. Näitä näkökulmia ovat 
olleet muun muassa kiinnostus kansalaisten osallisuuden asteeseen heitä it- 
seään koskevassa päätöksenteossa tai esimerkiksi heikompiosaisten osallisuu- 
den lisääminen (esim. Dean 2019; Jacguet 2017; Viirkorpi 1993). Osallisuuspu- 
he onkin tänä päivänä saavuttanut sellaisen aseman, ettei sitä sen suuremmin 
tarvitse perustella (Meriluoto 2018) ja osallistamisesta sekä osallisuudesta on 
tullut tälle vuosikymmenelle tultaessa käsitteinä arvoja itsessään. Voidaan 
puhua osallistavasta käänteestä, joka on etenkin tämän vuosituhannen ilmiö 
(Kestilä-Kekkonen & Korvela 2017). Osallisuus-käsitettä voidaan myös käyt- 
tää, vaikka kyse olisikin vain näennäisestä osallistamisesta tai osallisuudesta. 
Näennäisellä osallisuudella voidaan hakea esimerkiksi legimiteettiä päätök- 
sentekoon ja jo pelkästään osallisuuden sanalla voidaan yrittää paikata eri- 
laisia demokratian ongelmia. (Dean 2019; Kestilä-Kekkonen & Korvela 2017; 
Meriluoto 2018.) 

Osallisuuden tutkimus tarkastelee väistämättä myös osallistumattomuut- 
ta, vaikkakin epäsuorasti. Molemmat, osallisuus ja osallistumattomuus, ovat 
laajoja ja vaikeasti rajattavia käsitteitä. Jo yksin osallisuuden ja osallistumat- 
tomuuden subjektiivinen kokemus tekee näistä käsitteistä vaikeaselkoisia. 
Toisin kuin kansainvälisessä tutkimuksessa, käsitettä osallistumattomuus ei 
juurikaan käytetä suomenkielisessä tutkimuksessa. Kansainvälisessä tutki- 
muskirjallisuudessa käytetään termiä ”non-participation” ja osallistumatto- 
muuden eri puoliin onkin kiinnitetty enemmän huomiota viime vuosina (Fer- 
gusson 2013; Jacguet 2017). Osallistumattomuus-käsitteen vähäinen käyttö 
kansallisessa tutkimuksessa voidaan katsoa johtuvan siitä, että yleiskielinen 
vastakohta osallisuudelle olisi osattomuus. Osattomuuden ja osallistumatto- 
muuden käsitteet eroavat kuitenkin toisistaan. Osattomuutta koetaan, kun 
yksilö ei pääse osallistumaan. Osattomuus ei ole silloin vapaaehtoista, vaan 
jotakin sellaista, joka aiheuttaa psyykkistä pahan olon tunnetta (Osattomuus 
2018). 

Osallistumattomuuteen taas kuuluvat molemmat puolet, eli yksilö voi 
myös omasta tahdostaan olla osallistumatta. Syitä omaehtoiseen osallistu- 
mattomuuteen voi olla monia, esimerkiksi kyvyttömyys tai taidottomuus 
osallistua, jolloin yksilö ei osaa osallistua, ei pysty osallistumaan tai ole saanut 
tarvittavia eväitä osallistuakseen. Osallistumattomuus voi johtua siitä, ettei 

yksilö koe esimerkiksi osallistumisellaan olevan merkitystä. Osallistumatto- 
muus voi olla myös tietynlaista kannanottoa, jolloin yksilö kokee esimerkiksi 
passiivisen osallistumattomuuden olevan ainoa tapa vaikuttaa. (Ks. Jacguet 
2017.) Tällaista passiivista osallistumattomuutta voidaan nähdä esimerkik- 
si erilaisissa kansalaisten äänestämissä vaaleissa, kuten presidentinvaalit tai 
kunnallisvaalit, joissa yksilö jättää äänestämättä siitä syystä, että kokee äänes- 
tämättömyyden olevan ainoa tapa vaikuttaa ja kertoa omasta mielipiteestään. 

Osallisuutta ja osallistumattomuutta tarkastellaan tässä tutkimuksessa 
myös opiskelijan identiteetin ja sosioemotionaalisen kompetenssin kautta. 
Ihmisen identiteetti muodostuu sosiaalisiin verkostoihin kuulumisen kaut- 
ta ja tämä kuulumisen tunne antaa myös perustan ihmisen sosiaaliselle ole- 
massaololle (Allardt 1976). Monet tutkijat ovat yhtä mieltä siitä, että meillä ei 
ole vain yhtä ja ainoaa identiteettiä, vaan monia. Jotkut osat identiteetistäm- 
me ovat jatkuvasti muutoksen alla, kun taas toiset voivat olla pysyvämpiä. 
Esimerkiksi identiteettiä koskevassa psykologisessa keskustelussa käsitettä 
käytetään yleensä samassa merkityksessä minäkäsityksen kanssa ja yksilön 
henkilökohtaisen identiteetin nähdään kehittyvän lapsuudesta aikuisuuteen. 
(Ropo 2019.) Opiskelijan eheä identiteetti rakentuu muun muassa kannusta- 
van oppimisympäristön, hyvän vuorovaikutuksen ja oppimisyhteisöön kuu- 
lumisen kautta (Kouvo ym. 2009, 445). 

Henkilökohtaisen identiteetin lisäksi myös opiskelijan akateeminen iden- 
titeetti kehittyy. Akateeminen identiteetti nähdään kokonaisvaltaisesti muo- 
dostuvana ja rakentuvana, johon liittyy sitoutuminen omaan tieteenalaan 
ja osallistuminen omaan akateemiseen yhteisöön. Toisaalta taas pysyvän 
akateemisen identiteetin muodostumista häiritsee epävarmuuden ja turvat- 
tomuuden tunne sekä suorituskeskeisyys. (Kouvo ym. 2009.) Akateemisen 
identiteetin rinnalla myös ammatillinen identiteetti rakentuu koko opiskelu- 
taipaleen aikana. Ammatillisen identiteetin ja asiantuntijuuden kehittymisen 
keskeisenä piirteenä pidetään muun muassa reflektiota, jossa korostuvat yksi- 
lön ajattelun ja kokemusten erittely sekä ajattelua ohjaavien tekijöiden tiedos- 
taminen (Helakorpi & Olkinuora 1997; Piirainen 2007). 

Myös opiskelijan sosioemotionaalinen kompetenssi vahvistuu opintojen 
aikana. Sosioemotionaalista kompetenssia on tutkittu ja siitä on kirjoitet- 
tu lähinnä lapsiin kohdistuvissa tutkimuksissa, mutta sosioemotionaalisen 

kompetenssin nähdään vahvistuvan koko ihmisen elämänkaaren ajan. Sosio- 
emotionaaliseen kompetenssiin katsotaan kuuluvan muun muassa kyky luo- 
da ja pitää yllä myönteisiä vuorovaikutuksellisia suhteita käyttäen hyödyksi 
omia resursseja ja voimavaroja. Näiden katsotaan olevan ratkaisevia tekijöi- 
tä osallisuuden kokemiselle. (Bierman ym. 2008; Holopainen, Lappalainen, 
Junttila & Savolainen 2012; Ladd 1999.) Barnett ja Coate (2005) tuovat ilmi, 
että korkeakoulutuksen päätehtävä tulisi olla opiskelijan minän tukeminen, 
sillä yhteiskunta muuttuu jatkuvasti sekä tiedot ja taidot vanhenevat, mutta 
opiskelijoiden omaan minään kohdistuva muutos on kestävää ja siksi merki- 
tyksellistä. 

Tämän tutkimuksen tarkoituksena on selvittää opiskelijoiden tulkintoja 
suhteessa opetussuunnitelman omistajuuteen sekä osallisuudelle ja osallis- 
tumattomuudelle tuotettuja merkityksiä. Edellä esitetyistä tutkimuksen teo- 
reettisista lähtökohdista johdetut tutkimuskysymykset ovat: 


1. Millaisia merkityksiä yliopisto-opiskelijat tuottavat opetussuunnitel- 
man omistajuudelle? 


2. Millaisia merkityksiä yliopisto-opiskelijat antavat osallisuudelle ja 
osallistumattomuudelle nykyhetkessä ja tulevaisuudessa? 


Tutkimusmenetelmät ja aineisto 


Tutkimus toteutettiin laadullisesti. Laadullisessa tutkimuksessa ollaan kiin- 
nostuneita ihmisten sosiaalisesta todellisuudesta, ilmiöiden kuvaamisesta 
sekä pyritään ymmärtämään ilmiöiden merkityksiä. Laadullisen lähestymis- 
tavan taustaoletuksena on myös näkemys siitä, että ihmisten luomat merki- 
tykset ovat aina yhteydessä siihen, missä tilanteessa ja asiayhteydessä ne ta- 
pahtuvat. (Saaranen-Kauppinen & Puusniekka 2006.) Tässä tutkimuksessa 
opiskelijan oma kokemusmaailma on tärkeä tekijä tutkimuksen kannalta. 
Tutkimuksen aineisto (N = 45) kerättiin eläytymismenetelmällä helmi- ja 
joulukuussa 2018 yliopisto-opiskelijoilta. Eläytymismenetelmälle tyypillisesti 
tutkimuksessa käytettiin kahta erilaista kehyskertomusta. Eläytymismenetel- 
män avulla saadaan tietoa yksilön käsityksistä kuten subjektiivisesta ajatte- 
lusta, mielikuvista ja uskomuksista (Wallin, Helenius, Saaranen-Kauppinen 

& Eskola 2015, 248). Tähän tutkimukseen eläytymismenetelmä soveltui hy- 
vin, sillä kiinnostuksen kohteena ja tutkimuksen tavoitteena oli saada tietoa 
korkeakouluopiskelijoiden merkityksistä koskien osallisuuden sekä osallis- 
tumattomuuden kokemuksia opintojen sisällölliseen suunnitteluun. Ennen 
varsinaista aineiston keruuta kehyskertomuksia testattiin useampaan eri 
otteeseen. Kehyskertomuksia luetutettiin eri henkilöillä ja testattiin esitut- 
kimuksena kuudella vastaajalla. Esitutkimuksessa pyydettiin vastaajia kir- 
joittamaan myös vastaamiseen kulunut aika, jolloin varsinaiseen aineiston- 
keruuseen pystyttiin antamaan vastaajille kirjoittamiseen kuluva aikaraami. 

Tutkimukseen käytetyissä kehyskertomuksissa = varioitiin korkea- 
kouluopiskelijan mahdollisuutta osallistua opintojen sisällölliseen suunnit- 
teluun. Kehyskertomuksissa yliopisto-opiskelija kokee saaneensa A) useita 
mahdollisuuksia osallistua opintojen sisällölliseen suunnitteluun tai B) vain 
harvoja mahdollisuuksia osallistua. Lisäksi kehyskertomuksissa pyydettiin 
vastaajia kirjoittamaan osallisuuden ja osallistumattomuuden merkitykses- 
tä nyt ja myöhemmin elämässä. Kehyskertomuksiin valittiin mahdollisim- 
man sukupuolineutraali nimi, jotta opiskelijat saivat mahdollisuuden eläytyä 
kumpaankin sukupuoleen tai ajatella sukupuolen neutraaliksi. Kehyskerto- 
mukset olivat seuraavat: 


A) Asmi on viidennen vuoden kasvatustieteiden opiskelija. Opintojensa 
aikana hän kokee saaneensa useita mahdollisuuksia osallistua opinto- 
jen sisällölliseen suunnitteluun. Eläydy Asmin tilanteeseen. Kerro pie- 
ni tarina, miten hän on osallistunut opintojen suunnitteluun ja mitä 
tämä kokemus osallisuudesta merkitsee hänelle nyt ja myöhemmin 
elämässä. 


B) Asmi on viidennen vuoden kasvatustieteiden opiskelija. Opintojensa 
aikana hän kokee saaneensa vain harvoja mahdollisuuksia osallistua 
opintojen sisällölliseen suunnitteluun. Eläydy Asmin tilanteeseen. 
Kerro pieni tarina, miksi hän ei ole päässyt osallistumaan opintojen 
suunnitteluun ja mitä tämä kokemus osallistumattomuudesta merkit- 
see hänelle nyt ja myöhemmin elämässä. 


Suurin osa tutkimuksen aineistosta (n = 39/45) kerättiin käsin kirjoitettuna ja 
osa (n = 6/45) sähköpostin välityksellä. Ennen aineiston keruuta opiskelijoille 
kerrottiin lyhyesti eläytymismenetelmästä. Opiskelijoille kerrottiin anony- 

miteetin säilymisestä ja siitä, ettei henkilöllisyys paljastu missään vaiheessa 
tutkimusta. Opiskelijoita informoitiin myös siitä, että tutkimukseen osallis- 
tuminen on vapaaehtoista ja sen voi keskeyttää milloin vain. Aikaa vastausten 
kirjoittamiseen kerrottiin kuluvan noin 15-20 minuuttia. Opiskelijat käytti- 
vät vastaamiseen aikaa 10-30 minuuttia. 

Opiskelijoita ohjeistettiin lukemaan kehyskertomus huolella ja koros- 
tettiin, ettei oikeaa tapaa eläytyä tai kirjoittaa ole. Tällä pyrittiin luomaan 
opiskelijoille turvallinen ilmapiiri ja positiivinen minäpystyvyyden tunne 
tarinoiden kirjoittamiseen. Kehyskertomukset oli kirjoitettu A4-kokoisen pa- 
perin yläreunaan. Vastauspaperit oli järjestetty niin, että joka toinen sisälsi 
kehyskertomuksen A) ja joka toinen kehyskertomuksen B). Kehyskertomuk- 
seen A) kertyi yhteensä 21 vastausta ja kehyskertomukseen B) kertyi yhteensä 
24 vastausta. Yksi vastauksista ei vastannut tehtävänantoa ja se jätettiin ana- 
lyysin ulkopuolelle, joten analysoitavana oli yhteensä 44 vastausta. 

Aineiston analyysi aloitettiin litteroimalla aineisto yhdeksi tiedostoksi 
(yhteensä 12 sivua, fontti Calibri, fonttikoko 12, riviväli 1, 5782 sanaa, vas- 
tauksen keskipituus 129 sanaa). Litteroitu aineisto tulostettiin, ja tulostetut 
kertomukset koodattiin eri värein tekstissä esiintyvien aihepiirien mukaan, 
jotka myös vastasivat tutkimuskysymyksiin. 

Aineistoa analysoitiin teoriasidonnaisella sekä aineistolähtöisellä sisällön- 
analyysillä. Teoriasidonnaisessa tutkimuksessa aineistosta tehdyille löydök- 
sille etsitään tulkintojen tueksi teoriasta selityksiä ja vahvistuksia. Aineisto- 
lähtöisessä tutkimuksessa pääpaino on aineistossa ja teoriaosuus muodostuu 
aineisto lähtökohtana. Sisällönanalyysista puhutaan, kun aineistosta etsitään 
ja tutkitaan yhteneväisyyksiä ja/tai eroavaisuuksia tiivistäen. Laadullinen 
sisällönanalyysi vaatii myös aineistolähtöistä suhtautumista tutkimukseen, 
eli tulkinnat ovat vuorovaikutuksessa yhdessä aineiston kanssa. (Saara- 
nen-Kauppinen & Puusniekka 2006; Tuomi & Sarajärvi 2006.) 

Vastauksena ensimmäiseen tutkimuskysymykseen aineistoa analysoitiin 
teoriasidonnaisesti. Vastaajien kirjoittamista kertomuksista tutkittiin opiske- 
lijoiden kuvaamaa omistajuutta suhteessa opetussuunnitelmaan. Tätä kuvat- 
tua omistajuutta suhteutettiin Annalan, Lindenin ja Mäkisen (2016) katego- 
risoitujen neljän opetussuunnitelmakäsityksen omistajuuksiin ja osin samaa 

empiiristä aineistoa on käytetty aiemmin Jyrkiäisen, Ukkonen-Mikkolan, 
Kuljun ja Eskolan (2018) artikkelissa. 

Vastauksena toiseen tutkimuskysymykseen aineistoa analysoitiin aineis- 
tolähtöisesti. Aineistosta ryhmiteltiin merkitysten perusteella yhteneväisiä 
kategorioita, joissa huomio kiinnitettiin ilmaisujen samanlaisuuksiin ja eroa- 
vaisuuksiin. Tämän jälkeen aineistosta ryhmitellyistä kategorioista tunnistet- 
tiin neljä eri teemaa. (Hsieh & Shannon 2005.) Nämä neljä eri teemaa ovat 1. 
opiskelijan henkilökohtainen identiteetti, 2. akateeminen identiteetti, 3. am- 
matillinen identiteetti ja 4. sosioemotionaalinen kompetenssi. Tarkastelussa 
olivat opiskelijoiden käsitykset identiteeteistä ja sosioemotionaalisen kompe- 
tenssin suhteesta osallisuuteen nykyhetkessä ja tulevaisuudessa. 

Aineistosta konstruoitujen teemojen muodostamiseen käytettiin apuna 
kvantifiointia. Kvantifiointi tarkoittaa tässä tutkimuksessa aineistosta löyty- 
vien eri ilmausten laskemista. Koodauksen ja kvantifioinnin aputyökaluna 
käytettiin Excel-taulukkoja. Ilmaukset laskettiin kokonaisuuksina, ilmaus 
per kertomus, vaikka sama asia olisikin toistunut yhdessä kertomuksessa. 
Aineistosta konstruoitiin tyyppitarinat, jotka rakentuivat opiskelijoiden ker- 
tomusten sisällöissä esiin tulleiden ja useasti mainittujen teemojen ympärille. 
Tyyppitarinoilla vastataan molempiin tutkimuskysymykseen ja tyyppitarinat 
rakennettiin monen eri opiskelijan vastauksen sitaateista. 


Tulokset 


Kehyskertomuksissa opiskelijoita ohjeistettiin kirjoittamaan osallisuuden ja 
osallistumattomuuden kokemisesta opintojen sisällölliseen suunnitteluun. 
Kehyskertomusten variointi onnistui odotetusti, ja opiskelijoiden kirjoitta- 
mien kertomusten teemat ja osatekijät olivat hyvin yhdenmukaisia. Vastin- 
pari osallisuus — osallistumattomuus näkyvät vastauksissa selkeästi. Miltei 
kaikki (n = 44/45) tutkimukseen vastanneet kirjoittivat kertomuksensa ke- 
hyskertomuksen johdattelemassa perspektiivissä. Opiskelijat kirjoittivat ker- 
tomuksissaan opiskelijan kokemasta omistajuudesta opetussuunnitelman si- 
sällön muotoilussa, sekä osallisuuden ja osallistumattomuuden merkityksistä 
nykyhetkessä ja tulevaisuudessa. 

Opiskelijoiden kirjoittamista kertomuksista analysoitiin opiskelijoiden 
kuvaamaa omistajuutta suhteessa opetussuunnitelmaan. Tätä kuvattua omis- 
tajuutta suhteutettiin Annalan, Lindenin ja Mäkisen (2016) kategorisoitujen 
neljän opetussuunnitelmakäsityksen omistajuuksiin. Neljästä kategoriasta 
ensimmäiseksi tarkastellaan opetussuunnitelmaa sisältöjen varmistajana 
ja opetussuunnitelmaa kompetenssien tuottajana, joihin vain osallistu- 
mattomuudesta kertovissa kertomuksissa löytyi kuvauksia. Tämän jälkeen 
esitellään omistajuuden kokeminen ja kuvaaminen opetussuunnitelma neu- 
votteluna ja opetussuunnitelma valtaistumisena -kategorioissa. Opetus- 
suunnitelma (OPS) neuvotteluna -kategoriaan tuli molemmista tarinavariaa- 
tioista kuvauksia, kun taas opetussuunnitelma valtaistumisena -kategoriaan 
oli kuvauksia vain osallisuudesta kertovista kertomuksista. (Ks. taulukko 1.) 
Jokaisessa kategoriassa on esimerkkinä kuvattuna yksi tyyppitarina, joka on 
konstruoitu useammasta kertomuksesta. 


Taulukko 1. Omistajuuden jakaantuminen opetussuunnitelmakategorioiden mukaan. 


Kehyskertomus A Kehyskertomus B 
OPS sisältöjen varmistajana - n=21/23, 91 % 
OPS kompetenssien tuottajana - n=4/23, 17 % 
OPS neuvotteluna n=9/21, 43 % n=7/23, 30 % 
OPS valtaistumisena n=8/21, 38 % - 


Ensimmäisessä kategoriassa, OPS sisältöjen varmistajana, opetussuunni- 
telmaa kontrolloivat taloudelliset, poliittiset, institutionaaliset ja henkilö- 
kohtaiset intressit. Nämä intressit näkyvät kuitenkin vain yksisuuntaisena 
vaikuttamisena ja opiskelijoiden osallisuus sekä toimijuus jätetään kokonaan 
huomiotta. (Annala ym. 2016.) Tähän kategoriaan tuli kuvauksia vain osallis- 
tumattomuudesta kertovista kertomuksista ja lähes kaikissa niistä (n = 21/23, 
90 %) kuvailtiin opiskelijoiden puuttuvia mahdollisuuksia, tietoja tai taitoja 
osallistua opetussuunnitelmien sisällölliseen suunnitteluun, jota tämä tyyp- 
pitarina ilmentää: 

Asmi ei ole päässyt osallistumaan opintojen suunnitteluun, sillä tutkin- 
to-ohjelma on annettu valmiiksi. Joku muu on päättänyt sen, mitä tut- 
kinto-ohjelma sisältää. Asmi ei ole varma, miten suunnitteluun edes pää- 
sisi mukaan, sillä erilaiset haut ja hallinnolliset kiemurat tuntuvat liian 
monimutkaisilta, eikä hän ole kuulunut ainejärjestöön tai päässyt opis- 
kelijaedustajaksi työryhmiin. Asmi ei ole myöskään saanut tietoa, miten 
suunnitteluun voisi vaikuttaa. Ehkä yliopiston johtavalla portaalla ei ole 
kiinnostusta hänen ajatuksiinsa. Asmi ei ole kokenut kurssipalautteiden 
vaikuttavan mihinkään, koska uskoi palautteiden olevan usein merki- 
tyksettömiä. Hänelle jää kuva yliopistosta byrokraattisena laitoksena, 
jossa valta ei ole opiskelijalla. Asmi tuntee olonsa hierarkkisessa järjes- 
tyksessä opettajien, professoreiden ja lehtoreiden suhteen alimmaiseksi. 
Hän tuntee olonsa vain osaksi massaa. Siksi Asmi kokee voimattomuut- 
ta, kun pohtii opintojen sisältöjen suunnittelua: kun opiskelee jotakin, 
jonka joku muu on määrittänyt tärkeäksi ja tietämisen arvoiseksi. 


Opiskelijoiden kertomuksissa opintojen sisällöllisen suunnittelun nähtiin 
tapahtuvan ns. korkeammalla tasolla ja opetussuunnitelman omistajuuden 
kuvattiin olevan sellaisilla tahoilla, joihin opiskelijalla ei ollut pääsyä. Näitä 
tahoja opiskelijat kuvasivat olevan: opetushallitus, hallitukseen valitut jäsenet, 
yliopiston johtava porras, hallinnon taso, oma tiedekunta, ”ylemmän tason” 
työntekijät ja koulutussuunnittelu. Omistajuus paikantui näissä kertomuksis- 
sa sellaisille tahoille, joilla uskottiin olevan valtaa hallita ja kontrolloida ope- 
tussuunnitelmien sisältöjä (Annala ym. 2016). Opiskelijoilla ei näissä kuva- 
uksissa ollut lainkaan omistajuutta opetussuunnitelmiin, eikä opiskelijoiden 
ääntä kuunneltu tai tiedostettu. Westmanin ja Bergmarkin (2018) mukaan 
opiskelijoiden sitoutumista, osallistumista, osallistamista ja osallisuutta pi- 
detäänkin melko itsestään selvänä ja käytetään kritiikittömästi korkeakoulu- 
tuksessa. Aineistosta oli myös havaittavissa tehottomuuden tunnetta opiske- 
lijoiden kompetenssista osallistua opintojen sisällölliseen suunnitteluun sekä 
siitä, että osallisuutta vaativan toiminnan uskottiin edellyttävän jonkinlaista 
asiantuntijan erikoisosaamista (ks. Jacguet 2017). 

Lisäksi opiskelijoiden kertomuksista ilmeni opiskelijoiden voimattomuu- 
den ja turhautumisen tunne, sillä jotkut muut tahot kuin opiskelijat ovat mää- 
ritelleet sen, mikä tieto on arvokasta siirtää, sekä miten tätä tietoa siirretään 
opiskelijoille. Opiskelijoilla on kuitenkin oikeus suunnata tieteellinen mielen- 
kiintonsa itseään kiinnostaviin opintoihin (Miettinen 2009, 49). Opiskelijat 

toivat ilmi sen, että ”muiden” uskottiin osaavan ja tietävän paremmin sisäl- 
löllisen suunnittelun, ja hallinnon tason asiat koettiin vieraiksi ja monimut- 
kaisiksi. Kertomuksissa kuvattuja syitä opiskelijoiden osallistumattomuuteen 
olivat opiskelijan tuntema voimattomuus byrokratian alla, heikko tai puut- 
tuva tiedotus, kuulumattomuus ainejärjestöön tai erilaisiin työryhmiin sekä 
se, etteivät opiskelijat uskoneet oman osallistumisensa edes merkitsevän tai 
vaikuttavan päätöksen tekoon. 

Toisessa kategoriassa, OPS kompetenssien tuottajana, opetussuunnitel- 
mia uudistetaan pääasiallisesti yhteiskunnallisten, taloudellisten ja työelä- 
män ehtojen mukaisesti. Esimerkiksi Euroopan komissio johdattaa, mukaut- 
taa ja linjoittaa yliopistojen toimintaa aiempaa voimakkaammin. Opettajat 
nähdään tässä kategoriassa ensisijaisesti opetuksen toteuttajina ja opiskelijat 
taas opetuksen kohteina. Opiskelijoilla ei ole mahdollisuuksia osallisuuteen 
koskien heidän omaa oppimistaan tai asiantuntijuuden suuntaamista. (An- 
nala ym. 2016.) OPS kompetenssien tuottajana -kategorian omistajuussuh- 
teesta opetussuunnitelmaan kirjoitettiin myöskin vain osallistumattomuutta 
kuvaavissa kertomuksissa (n = 4/23, 17 %). Tähän kategoriaan oli aineistosta 
identifioitavissa elementtejä vain neljästä kertomuksesta, mutta näissä ker- 
tomuksissa pääpainona kerrottiin opiskelijan olevan nimenomaan vain ope- 
tuksen kohde (ks. Annala ym. 2016), jota tämä tyyppitarina kuvastaa: 

Asmin opinnot johtavat suoraan ammattipätevyyteen. Tästä syystä 
Asmi uskoo, ettei monia opintojaksoja voi itse valita, vaan ne tulevat 
määrättyinä. Opettajat ovat ehdottomia eivätkä jousta kurssien suori- 
tustavoissa, siitä tulee melko alistettu olo. Asmi kokee suurena harmi- 
na sen, että monet kurssit on pakko suorittaa eikä valinnanvaraa ole 
riittävästi. Pahimmillaan Asmi kärsii tästä läpi elämänsä samalla kun 
yhteiskunnan taloudellinen paine estää jatko-opinnot. Asmilta puuttuu 
täysin kokemukset vaikuttamisesta ja yksi tärkeimmistä tehtävistä tule- 


vissa töissä on vaikuttaa siihen, mihin yhteiskunnassa ollaan menossa ja 
mihin koulutuksessa halutaan panostaa. 


Opiskelijoiden kertomuksissa, joissa kuvattiin opetussuunnitelman omista- 
juuden paikantuvan laajemmin yhteiskunnalle ja työelämälle, korostuivat 
myös opintojen ulkoapäin määräytyminen. Kansainvälisten suuntauksien 
mukaan opetussuunnitelmat ovat alkaneet irtaantua tai niitä on alettu ir- 

rottaa kasvatus- ja opetustyöstä ja kasvatustoiminnasta vieraantuneen byro- 
kratian valta on kasvanut (Rajakaltio 2011). Yhteiskunnan ja talouselämän 
vaikuttavuutta omien opintojen suunnitteluun kuvattiin paineena, eikä opis- 
kelijoilla ollut mahdollisuutta suunnata omia opintojaan haluamallaan taval- 
la. Opettajat kuvattiin ehdottomiksi ja joustamattomiksi tavoissa suorittaa 
esimerkiksi jotakin tiettyä kurssia. Korkeakoulutukseen vaikuttavat ja sitä 
painostavat erilaiset globaalit ja yhteiskunnalliset tahot, mikä nostaa myös 
esille kysymyksen koulutuksen perimmäisestä tarkoituksesta (Westman & 
Bergmark 2018). Kansallista koulutuspolitiikkaa ohjaa eurooppalainen kou- 
lutuspolitiikka, ja yksi koulutuspolitiikan pääteemoista on pyrkiä saamaan 
koulutuksesta kilpailuvaltti. Tätä koulutuspolitiikan kenttää hallitsevat niin 
sanotut pehmeät lait (soft laws), jotka tutkimuksillaan, tiedonannoillaan, 
arvioinneillaan ja tuillaan määrittelevät koulutuspolitiikan kenttää. Näis- 
tä hyvänä esimerkkinä toimii OECD. Jos opetussuunnitelmaa toteutetaan 
kompetenssien tuottajana, jää myös opettajien autonomia vähäiseksi. Mo- 
nijäsenisissä toimielimissä hyväksytyt opetussuunnitelmat usein rajoittavat 
opettajan sisällöllistä ja menetelmällistä vapautta (Miettinen 2009, 48). Ope- 
tussuunnitelma voi tässä opetussuunnitelmakäsityksessä heijastaa tieteenalo- 
jen tietoperustaa ja yhteiskunnan tiedontarpeita, mutta opetussuunnitelma ei 
tällöin tuota kokonaisuudessaan akateemista asiantuntijuutta tai osaamista 
työmarkkinoille. Opetussuunnitelma voi myös tukea tieteenalaidentiteettiä, 
mutta ei tue kokonaisuudessaan ammatti-identiteettiä ja urakehitystä. (Ks. 
Mäkinen & Annala 2012.) 

Kolmannessa kategoriassa, OPS neuvotteluna, opetussuunnitelma näh- 
dään koherenttina ohjaajana yksilön ja ryhmien oppimisprosesseissa, mutta 
toisin kuin edellisissä opetussuunnitelmakäsityksissä, se antaa tilaa jaetulle 
omistajuudelle. Opiskelijoilla on pääsy tarvittavaan tietoon, mutta he eivät 
kuitenkaan ole tätä tietoa luomassa. Jaetun omistajuuden toimintatapo- 
ja voidaan tässä opetussuunnitelmakäsityksessä luoda vuorovaikutteisesti 
opiskelijoiden ja/tai muiden kumppaneiden kanssa. (Annala ym. 2016.) OPS 
neuvotteluna -kategoria oli ainoa kategoria, johon tuli kuvauksia molempien 
kehyskertomusten tarinavariaatioista. Osallisuudesta kertovista kertomuk- 
sista 43 prosenttia (n = 9/21) kuvasivat opetussuunnitelman omistajuutta 
juurikin neuvottelun ja yhteistyön kautta (ks. Annala ym. 2016). Näissä ker- 

tomuksissa korostui vuorovaikutteinen ja reflektiivinen yhteistyö opiskelijoi- 
den ja henkilökunnan välillä. Myös opiskelijoiden akateemisten arvojen sekä 
asiantuntijuuden rakentuminen kuvattiin vahvistuvan silloin, kun opetus- 
suunnitelmatyötä tehtiin vuorovaikutteisesti opiskelijoiden ja henkilökunnan 
kesken. Opiskelijat kirjoittivat opiskelijan oman aktiivisuuden ja kuulumisen 
ainejärjestöön tai erilaisiin työryhmiin olevan avainasemassa osallisuudelle 
ja sen kokemiselle. Vuorovaikutteinen yhteistyö ja neuvottelu tulevat ilmi 
seuraavasta tyyppitarinasta: 


Vuorovaikutteisella osallistumisella Asmin on ollut mahdollista tuoda 
itse uusia näkökulmia opintojen sisältöihin ja jakaa näitä myös muille. 
Tällainen on kuitenkin edellyttänyt opettajan aktiivisuuta herättää kes- 
kustelua, ajatuksia ja mahdollistaa vuorovaikutteisia tilanteita. Työryh- 
mien palavereissa hän on todella päässyt vaikuttamaan. Aktiivinen osal- 
listuminen on auttanut Asmia kehittämään itseään ja muodostamaan 
asioista itsenäisiä mielipiteitä. Näin Asmi pystyi räätälöimään opinto- 
jaan enemmän oman henkilökohtaisen kiinnostuksen mukaan. Asmi 
on ollut myös mukana aine- ja tiedekunta/yksikköjärjestön toiminnassa. 
Opiskelijoiden osallistumista on pidetty arvokkaana. 


Osallistumattomuudesta kertovista kertomuksista 30 prosentissa (n = 7/23) 
opetussuunnitelman omistajuus nähtiin myös jaettuna ja itse opetussuunni- 
telma erilaisten vuorovaikutusten tuottamana. Tosin näissä kertomuksissa 
jaettu omistajuus ja vuorovaikutus kuvattiin juurikin niiden puutteellisuuden 
kautta, jota tämä tyyppitarina ilmentää: 
Kun Asmi aloitti opiskelut fuksina, hänelle ei kerrottu tarkkaan, miten 
hän voisi osallistua opintojen suunnitteluun. Hän tiesi, että oli olemassa 
jotain työryhmiä ja opiskelijaedustajia, mutta kynnys lähteä niihin oli 
liian suuri, mikäli edes tulisi valituksi siihen porukkaan, joka sisältöjä 
suunnittelee. Asmi ei ole myöskään ainejärjestöaktiivi tai mukana hal- 
litustoiminnassa, joten vaikutusmahdollisuudet tuntuvat vieläkin sup- 
peammilta. 


Myös näissä kertomuksissa opiskelijan aktiivisuuden puute sekä kuulumatto- 
muus ainejärjestöön tai erilaisiin työryhmiin katsottiin olevan merkittävässä 
asemassa osallistumattomuudelle. Vuorovaikutuksen puuttuessa käytänteet 
voivat perustua oletetulle yhteiselle jaetulle ymmärrykselle, joka ei olekaan 

niin yhteinen kuin luullaan (Wenger 2003). Opiskelijat kirjoittivat, että on 
olemassatyöryhmiä, mutta heikko tiedotus näistä työryhmistä tai vuorovai- 
kutuksen ja yhteistyön puute kirjoitettiin olevan tekijöitä, jotka estivät opis- 
kelijoita edes hakeutumasta tarvittavan tiedon äärelle. Huomattavaa on myös 
se, että osallisuudestakin kertovissa kertomuksissa (n = 3/21, 14 %) tuotiin 
esille, että sisältöön ei varsinaisesti voi vaikuttaa paljoa, sillä opetussuunnitel- 
ma tuntuu määräytyvän jokseenkin Asmin vaikutusvallan ulkopuolella. Tämä 
suhteutuu myös OPS neuvotteluna -kategorian omistajuuskäsitykseen, sillä 
vaikka tieto olisikin jaettua, eivät opiskelijat ole kuitenkaan luomassa tätä tie- 
toa (Annala ym. 2016). 

Neljännessä kategoriassa, OPS valtaistumisena, opiskelijat ovat mukana 
luomassa uutta tietoa sekä kiinnittymässä opetussuunnitelmaan. Tässä ka- 
tegoriassa opetussuunnitelma nähdään yhdenvertaisuuden ja kulttuurien 
näkökulmasta, ja tarkoitus on auttaa opiskelijoita ottamaan myös omasta 
oppimisestaan omistajuuden. Opiskelijat ovat mukana opetussuunnitelman 
määrittämisessä, luomisessa, toimeenpanossa, sekä arvioinnissa. (Annala 
ym. 2016.) OPS valtaistumisena -kategoriaan tuli kuvauksia vain osallisuu- 
desta kertovissa tarinoissa (n = 8/21, 38 %). Näissä kertomuksissa osallisuu- 
den kokemuksia ja niiden vaikutuksia kuvailtiin myös valtaistumisina, eman- 
sipatorisina kokemuksina. Näissä kertomuksissa opiskelijat kokivat olevansa 
tärkeä osa opetussuunnitelman luomista ja opiskelijan oma aktiivisuus kuvat- 
tiin tekijäksi, joka edesauttoi valtaistumista. Opiskelijoiden ääntä kuunneltiin 
ja opiskelijat pääsivät todistamaan, että heidän mielipiteensä ovat arvokkaita, 
ja yhteistyön voimin tapahtui myös muutoksia. Niin kuin edellisissä kolmessa 
kategoriassa, myös tähän kategoriaan kuvatuissa kertomuksissa tiedekunnan, 
ainejärjestöjen ja erilaisten työryhmien merkitys ja niihin kuuluminen koros- 
tuivat. 

Tiedekunta on mahdollistanut osallistumisen opetussuunnitelman luo- 
miseen, joka on syventänyt Asmin akateemista kiinnostusta. Asmi on 
päässyt kertomaan omia mielipiteitään ja opiskelijoiden palautteita on 
oikeasti viety eteenpäin ja niiden pohjalta tehty muutoksia. Asmi saa 
kokemuksen kuulluksi tulemisesta ja mahdollisuudestaan vaikuttaa. 


Ainejärjestön ja työryhmiin kuulumisen kautta Asmi on todella päässyt 
vaikuttamaan opintojen sisältöihin. Asmi tuntee olonsa hyödylliseksi ja 

tärkeäksi, koska kokee voivansa vaikuttaa vertaistensa opiskelijoiden ja 
tulevien opiskelijoiden oppisisältöihin. 


Tätä tutkimustulosta tukevat Broomanin, Darwentin ja Pimorin (2014) tutki- 
mustulokset. He tutkivat, mitä sellaista opiskelijoiden äänten (students' voices) 
kuuleminen voi antaa opetussuunnitelman kehittämiselle, mitä esimerkik- 
si pelkästään korkeakouluopettajat eivät voi tarjota. Tutkimus osoittaa, että 
opiskelijoiden äänen kuuleminen ei ainoastaan paranna opiskelijoiden ja 
opettajien välistä vuorovaikutusta opetussuunnitelman kehittämisessä, vaan 
tuo myös voimakkaita positiivisia muutoksia opiskelijoiden osallistumisen 
ja läsnäolon sekä toiminnan ja vuorovaikutuksen kannalta. Myös Tammen, 
Raision ja Ollillan (2014) tutkimus tukee tätä tutkimustulosta. He tutkivat 
kolmessa oppilaitoksessa toteutettua deliberatiivista kansalaisraatia. Delibe- 
ratiivisessa demokratiateoriassa painotetaan syvempiä ja laajempia osallistu- 
mismahdollisuuksia, tasavertaista ja reflektiivistä keskustelua, sekä harkintaa 
ja punnintaa kaikkien niiden ihmisten kanssa, joita tuleva päätöksenteko kos- 
kee. Deliberaatio mahdollisti osallistujilleen kokemuksen siitä, että he pääsi- 
vät esittämään mielipiteitään ja tulivat kuulluksi, lisäksi deliberaation kautta 
tehdyn julkilausuman nähtiin edustavan ryhmän yhteistä ääntä. (Tammi, 
Raisio & Ollila 2014.) 

Omistajuuden lisäksi aineistosta tarkasteltiin sitä, millaisia merkityksiä 
opiskelijat antoivat osallisuudelle ja osallistumattomuudelle. Analyysivaiheen 
pohjalta kertomuksista oli selkeästi luokiteltavissa neljä erilaista teemaa, kun 
tarkasteltiin osallisuuden ja osallistumattomuuden merkityksiä nykyhetkes- 
sä ja tulevaisuudessa. Ensimmäinen teema on opiskelijan henkilökohtainen 
identiteetti, toinen akateeminen identiteetti, kolmas ammatillinen identi- 
teetti ja neljäs sosioemotionaalinen kompetenssi. Osallisuutta kuvaavissa 
kertomuksissa edellä mainitut teemat vahvistuvat, kehittyvät ja rakentuvat, 
kun taas osallistumattomuutta kuvaavissa kertomuksissa teemat eivät vahvis- 
tu, kehity tai rakennu. Jokaisessa teemassa on kuvattuna tyyppitarina, joka 
on konstruoitu useammasta kertomuksesta. 

Osallistujien osallisuutta kuvaavista kertomuksista konstruoitiin tyyppi- 
tarina, joissa opiskelijan henkilökohtaisen identiteetin vahvistuminen näh- 
tiin merkitykselliseksi etenkin opintojen aikana (n = 12/21, 57 %). Opiskelijat 
kuvasivat itsevarmuutensa ja identiteettinsä vahvistuvan osallisuuden koke- 

musten ja opintojen aikaisten vaikuttamismahdollisuuksien kautta. Lisäksi 
kertomuksissa kirjoitettiin osallisuuden ja kuulumisen tunteen olevan teki- 
jöitä, jotka auttavat opiskelijaa kehittämään itseään. Opiskelijan identiteetin 
suotuisa vahvistuminen kuvattiin kertomuksissa vaikuttavan positiivisesti 
myös myöhemmin elämässä ja sen nähtiin ulottuvan myös tulevaan työyh- 
teisöön (n = 2/21, 10 %). 
Asmin mielestä kokemus omasta osallisuudesta ja vaikuttamismahdolli- 
suudesta omien opintojen sisältöön on luonut hänelle luottavaisen kuvan 
ja tunteen siitä, että hän todella ajaa oman elämänsä autoa. Tämä koke- 
mus osallisuudesta auttaa Asmia kehittämään itseään, vahvistaa itsevar- 
muutta, oman arvon tuntua ja omaa identiteettiä. Tulevaisuudessakin 
Asmi luo tekemälleen työlle tarkoituksia ja päämääriä. Hän on edelleen 
innokas ja kannustaa muitakin työntekijöitä kehittämään työympäris- 
töä. 


Osallistumattomuudesta kertovissa kertomuksissa (n = 6/23, 26 %) korostui 
opiskelijoiden heikko usko omaan itseensä sekä tunne merkityksettömyydes- 
tä. Kertomuksista oli identifioitavissa negatiivinen vaikutus oman identitee- 
tin vahvistumiseen myös tulevaisuudessa (n = 7/23, 30 %). Näissä kertomuk- 
sissa esiin tuli se, etteivät opiskelijat uskoneet pystyvänsä edes vaikuttamaan 
esimerkiksi tulevissa työyhteisöissä työn sisältöön, sillä tarvittavia eväitä 
vaikuttamiseen tai osallisuuteen ei koettu omaavan, eikä tällaisista mahdolli- 
suuksista välttämättä oltu edes tietoisia. 


Asmista osallistumattomuuden kokemus tuntuu syrjään työntämiseltä 
ja vapauden eväämiseltä. Asmi tuntee olonsa vajavaiseksi ja vain osaksi 
massaa, jolla ei ole niin paljon merkitystä, kuin mainostetaan. Asmista 
tuntuu, ettei opiskelijoita arvosteta yliopistossa, joka osaltaan on vaikut- 
tanut hänen uskoon omasta kykenemisestä sekä mahdollisuuksista. As- 
milla pysyy tiedostamaton ajatus siitä, miten jotkut asiat vain ovat eikä 
niitä pysty edes muuttamaan. 


Ilahduttavaa oli löytää kertomuksista (n = 2/23, 9 %) myös tietynlainen sisuun- 
tuminen, että myöhemmin elämässä Asmi on päättänyt oma-aloitteisimmin 
vaikuttaa haluamiinsa asioihin, sillä ei ole saanut tätä kokemusta yliopistossa. 

Molempien kehyskertomusten pohjalta kirjoitetuista kertomuksista oli 
konstruoitavissa akateemisen identiteetin kehittyminen ja rakentuminen 

nykyhetkessä (osallisuus n = 11/21, 52 % ja osallistumattomuus n = 7/23, 30 
%) ja tulevaisuudessa (osallisuus n = 4/21, 19 % ja osallistumattomuus n = 
8/23, 35 %) opiskelijoiden elämässä. Henkilökohtaisen identiteetin uudelleen 
arvioinnin lisäksi opiskelijan akateeminen identiteetti alkaa kehittyä ja ra- 
kentua korkeakouluopintojen aikana (Aittola 1998; Kouvo, Lairio & Puukari 
2009). Osallisuutta kuvaavissa kertomuksissa osallisuuden nähtiin vahvis- 
tavan asiantuntijuutta sekä kehittävän akateemisia taitoja, kuten opiskelijan 
argumentti- ja vuorovaikutustaitoja sekä omaa toimijuutta koulutuspoliitti- 
sella kentällä. Tulevaisuudessa osallisuuden kokemisen kuvattiin tuovan eri- 
tyisosaamista, pätevyyttä, ymmärrystä sekä aktiivista kannanottoa erilaisiin 
poliittisiin tekijöihin. Korhosen (2014) mukaan kiinnittävässä oppimisessa 
ratkaisevana tekijänä on osallisuuden kokemus. Merkittävää on myös se, että 
opiskelija oppii keinoja, joilla osallistua akateemisen yhteisön toimintatapoi- 
hin. (Korhonen 2014.) 

Osallistumattomuutta kuvaavissa kertomuksissa kirjoitettiin muun 
muassa pettymyksestä siihen, ettei hän (Asmi) ole saanut vaikuttaa pätevyy- 
teensä haluamissaan aiheissa, sekä kokemuksesta ulkopuolisuudesta oman 
tiedekunnan kentällä. Myös asiantuntijuuden kehittymisen kuvattiin olevan 
vähäistä silloin, kun opiskelija ei kokenut pääsevänsä vaikuttamaan ja osallis- 
tumaan häntä koskevaan päätöksentekoon. 

Ammatillisen identiteetin kehittyminen ja rakentuminen kuvattiin mo- 
lemmissa kertomusvariaatioissa merkitykselliseksi nykyhetkessä (osallisuus 
n = 7/21, 33% ja osallistumattomuus n = 2/23, 9 %) ja etenkin tulevaisuudessa 
(osallisuus n = 9/21, 43 % ja osallistumattomuus n = 8/23, 43 %). Opiskeli- 
jan henkilökohtaisen ja akateemisen identiteetin kehittymisen lisäksi myös 
ammatillinen identiteetti alkaa kehittyä jo opintojen alkutaipaleella. Näi- 
den identiteettien kehittymiseen ja rakentumiseen vaikuttavat monet seikat, 
etenkin sitoutuminen, osallisuus - sekä myös osallistumattomuus - omaan 
tieteenalaan sekä oppimisyhteisöön. (Aittola 1998; Kouvo ym. 2009.) Osal- 
lisuutta kuvaavissa kertomuksissa osallisuuden kokemisen opintojen aikana 
esitettiin auttavan positiivisesti ammatillisen identiteetin muodostumises- 
sa, edistävän työelämäpolun löytymistä ja vahvistavan asiantuntijuutta sekä 
yleisiä projektityötaitoja (n = 7/21, 33%). Opiskelijat kirjoittivat Asmin saavan 
osallisuuden ja vaikuttamisen kautta rohkeutta tarttua toimeen ja kokemuk- 

sen siitä, että Asmi voi jatkossakin vaikuttaa haluamiinsa asioihin. Osal- 
listumattomuuden kokeminen opintojen aikana kuvailtiin kertomuksissa 
johtuvan muun muassa siitä, että tulevista työelämän vaatimuksista ollaan 
epätietoisia ja sen nähtiin myös heikentävän Asmin tulevaa ammatti-identi- 
teettiä ja paikkaa kasvattajana. 

Tulevaisuudessa osallisuuden nähtiin kantavan pitkälle niin työelämäs- 
sä kuin työelämän ulkopuolella (n = 9/21, 43 %). Opiskelijat kuvasivat ker- 
tomuksissaan kokemuksen osallisuudesta tuovan aktiivisuutta ja rohkeutta 
ottaa kantaa vaikuttaviin tekijöihin työyhteisössä. Lisäksi opintojen aikana 
saadut taidot vaikuttamisesta kuvattiin arvokkaiksi ja arvostettaviksi työ- 
elämässä. Osallistumattomuuden sen sijaan kuvattiin tuovan turhautumista, 
passivoitumista sekä motivaation puutetta työelämässä, sillä omia vaikutus- 
mahdollisuuksia ei nähty tai koettu (n = 2/23, 9 %). Kertomuksista tuli esille 
pelko ja ahdistus tulevaa työelämää kohtaan sekä turtuminen siihen, että vain 
”ylemmän tason” työntekijät, kuten esimiehet saavat tehdä päätöksiä työyh- 
teisössä, eikä Asmin ole järkevää edes yrittää saada muutosta aikaan. Lisäksi 
osallistumattomuuden kuvattiin tuovan tulevaisuudessa kyvyttömyyttä hah- 
mottaa kokonaiskuvaa (n = 8/23, 43 %), jota tämä aineistositaatti kuvastaa: 

Paska valuu alaspäin, ja Asmista on tullut hiljaisen suunnitelman ääne- 
käs toteuttaja, jonka hyödyllisyys ylhäältä katsottuna perustuu hänen 
kyvyttömyyteensä hahmottaa kokonaiskuvaa ja omaa asemaa koulutus- 
poliittisessa hierarkiassa. 
Huomionarvoinen seikka on se, että kahdessa osallistumattomuutta kuvaa- 
vassa kertomuksessa kirjoitettiin osallistumattomuuden johtavan kuitenkin 
siihen, että myöhemmin elämässä Asmi haluaa ja aikoo tarjota muille osallis- 
tumisen mahdollisuuksia sekä päästä aktiivisemmin tuomaan mielipiteensä 
ilmi työyhteisössä, sillä ei itse ole saanut tätä kokemusta yliopistossa. 

Osallisuudesta kertovissa kertomuksissa (n = 10/21, 48 %) opiskelijat kuva- 
sivat sosioemotionaalisen kompetenssin vahvistumista osallisuuden kautta. 
Osallisuuden kirjoitettiin tuovan kokemuksia kuulluksi tulemisesta, siitä että 
on tärkeä ja hyödyllinen, omalla mielipiteellä on väliä, arvostuksesta, kunnioi- 
tuksesta sekä yhteenkuuluvuuden tunteesta. Osallistumattomuutta kuvaavissa 
kertomuksissa (n = 6/23, 26 %) sosioemotionaalisen kompetenssin vahvistu- 
mista heikensivät hyödyttömyyden tunne, merkityksettömyyden tunne, tun- 

ne siitä, ettei omia näkemyksiä ole haluttu kuunnella sekä myös tietynlaisena 
tahtona ja kaipuuna myöhempää elämää varten (n = 5/23, 22 %), jota tämä 
aineistositaatti kuvastaa: Toisaalta hän haluaisi edes joskus tulla kuulluksi 
työhönsä liittyvissä asioissa, sillä ei ole saanut kokemusta yliopistossa. Näis- 
sä kertomuksissa viimeistään todeksi tuli se, että osallisuuden kokeminen ei 
selity pelkästään osallistumalla. Osallisuudessa koetaan jotakin laajempaa ja 
syvempää. Pelkästään osallistuminen on ennemminkin vain toimintaa, askel 
kohti syvempää osallisuutta (Turja 2011), kun taas osallisuuden kokeminen 
antaa tunteen siitä, että voi vaikuttaa ja ottaa vastuuta (Niiranen 2002, 73). 
Osallisuuden kokeminen on siis tunnetta, olemista, kuulumista ja se rakentuu 
vuorovaikutuksessa muiden kanssa (Nivala & Ryynänen 2013, 13-20). 


Pohdinta ja johtopäätökset 


Tämän tutkimuksen tavoitteena oli kartoittaa yliopisto-opiskelijoiden käsi- 
tyksiä opetussuunnitelman omistajuudesta. Lisäksi tutkimuksen tavoitteena 
oli tuoda esille merkityksiä, joita opiskelijat antavat osallisuudelle ja osallis- 
tumattomuudelle nykyhetkessä ja tulevaisuudessa. Eläytymismenetelmällä 
kerätty aineisto soveltui erinomaisesti tähän tutkimukseen, sillä tällä tavalla 
saatiin tietoa opiskelijoiden mielikuvista, käsityksistä ja subjektiivisesta ajat- 
telusta, eli opetussuunnitelman omistajuudelle annetuista merkityksistä (ks. 
Wallin, Helenius, Saaranen-Kauppinen & Eskola 2015). Näitä merkityksiä on 
mahdollista hyödyntää opintojen sisällölliseen suunnitteluun, eli opetussuun- 
nitelman suunnitteluun. Kehyskertomusten variointi onnistui odotetusti ja 
opiskelijat kuvasivat kertomuksissaan samanlaisia teemoja, vaikkakin ku- 
vaukset olivat toistensa vastinpareja. Osallisuutta käsittelevissä kertomuksis- 
sa opiskelijat olivat kuvanneet pääsääntöisesti positiivisia tekijöitä, kun taas 
osallistumattomuutta kuvaavissa kertomuksissa pääosin negatiivisia tekijöi- 
tä. Vastinpari osallisuus — osallistumattomuus näkyi kertomuksissa selkeästi 
ja kertomusvariaatiot tukivat toisiaan, sillä teemat pysyivät molemmissa ker- 
tomusvariaatioissa samoina. 

Osallisuudesta on kirjoitettu ja sitä on tutkittu eri tieteenaloilla paljon, 
eikä yksiselitteisiä vastauksia osallisuuden selittämiseksi juurikaan löydy. Sel- 
vää kuitenkin on, että suurin osa osallisuutta käsittelevästä kirjallisuudesta 

ja tutkimuksista on päätynyt samaan tulokseen tämän tutkimuksen kanssa 
siltä osin, että osallisuuden ja sen kokemisen kautta yksilön elämän eri osa- 
alueet kokevat positiivisia muutoksia. Osallisuuden taidoilla on merkitystä ja 
niistä on hyötyä sekä apua myös myöhemmin elämässä. (ks. esim. Arnstein 
1969; Emirbayer & Mische 1998; Eteläpelto, Vähäsantanen, Hökkä & Palo- 
niemi 2013; Fung 2006; Hart 1992.) Myös tämän tutkimuksen tulosten pe- 
rusteella näyttää siltä, että niin osallisuus kuin osallistumattomuuskin ovat 
merkityksellisiä heti opintojen alussa, opintopolun aikana sekä myöhemmin 
työelämässä, kuin muutenkin elämässä. Onkin mahdollista tulkita, että osal- 
lisuuden kokeminen ja yhteisöllisyys vahvistavat opiskelijan henkilökohtaista 
identiteettiä. Tällöin myös akateeminen ja ammatillinen asiantuntijuus ke- 
hittyvät ja rakentuvat sekä opiskelijan sosioemotionaalinen kompetenssi vah- 
vistuu. 

Yliopistojen opetussuunnitelmat ovat keskeisiä vuoropuhelujen ja neuvot- 
telujen areenoita, joissa teorian ja käytännön yhdistäminen edellyttää reflek- 
tiivistä vuorovaikutusta niin oppimisesta kuin opettamisestakin (Jyrkiäinen 
ym. 2018). Tämä tutkimus osoittaa, että opiskelijat kokevat vuorovaikutteisen 
ja reflektiivisen opetussuunnitelmatyön henkilökunnan kanssa kehittävän 
ja vahvistavan akateemisia arvoja sekä asiantuntijuuden rakentumista. Jotta 
tällaiset areenat olisivat mahdollisia, tarvitaan koko ajan lisääntyvää osallis- 
tamista ja etenkin osallisuutta. Lisääntyvällä osallistumisella voidaan saada 
aikaan positiivisia vaikutuksia, kuten parempia päätöksiä ja lisääntyvää ym- 
märrystä ihmisten välillä. Tarkkaan rajattujen ja hallittujen osallistumismah- 
dollisuuksien tarjoamisella voidaan kuitenkin luoda harhakuvitelma demo- 
kratian toteutumisesta, vaikka todellisuudessa muutoksia ei tapahtuisikaan. 
Tällöin käsiteltävinä olevat ongelmat voivat muuntautua vain teknisiksi di- 
lemmoiksi ja epätoivotut osallistujat jätetään sivuun. (Meriluoto 2018.) Myös 
tämä tutkimus osoittaa yliopistolla kyllä olevan osallistumismahdollisuuksia, 
mutta osan opiskelijoista on vaikea tavoittaa näitä mahdollisuuksia, jolloin 
osallisuuden ja omistajuuden kokemiselle jää hyvin vähän tilaa. 

Tähän tutkimukseen vastanneiden opiskelijoiden käsitykset opetussuun- 
nitelman omistajuudesta koettiin jaetuksi opiskelijoiden ja henkilökunnan 
välillä silloin, kun osallisuuden kokemiselle annettiin tilaa. Osallistumat- 
tomuus sen sijaan antoi tunteen siitä, että opetussuunnitelmien omistajuus 

paikantuu opiskelijan saavuttamattomiin. Tätä voidaan suhteuttaa Annalan, 
Lindenin ja Mäkisen (2016) tutkimukseen neljästä opetussuunnitelmakä- 
sityksen omistajuuksista. Jos nämä neljän kategorian omistajuuskuvaukset 
laitettaisiin vertikaaliselle linjalle, niin linjan toisessa päässä opiskelijat ovat 
osallisena opetussuunnitelmissa ja heillä on mahdollisuus ohjata omia opinto- 
jaan omien kiinnostuksenkohteiden ja intressien mukaan. Tällöin opiskelijat 
ovat reflektoiden mukana opetussuunnitelman luomisessa, määrittämisessä 
sekä toimeenpanossa. Linjan toisessa päässä opiskelijat ovat opetussuunnitel- 
man kohteena ja opetussuunnitelma nähdään keinona hallita opiskelijoiden 
oppimistuloksia joko yliopiston sisä- tai ulkopuolelta. Tällöin opiskelijoilla ei 
ole lainkaan omistajuutta opetussuunnitelmiin. (Annala ym. 2016.) 

Tämän tutkimuksen aineiston valossa näyttää siltä, että lähes ainoa tapa 
vaikuttaa opintojen sisällölliseen suunnitteluun on opiskelijan oma aktiivi- 
suus etsiä ja hakeutua sellaisiin työryhmiin ja tilaisuuksiin, joissa on mahdol- 
lisuus vaikuttaa. Molemmat kertomusvariaatiot kertoivat kuitenkin opiskeli- 
jan puuttuvista mahdollisuuksista, tiedoista ja taidoista osallistua opintojen 
sisällölliseen suunnitteluun. Merkille pantavaa on se, että opiskelijan aktii- 
visuutta ja aktiivisuuden puutetta kuvattiin useimmissa tarinoissa ainejär- 
jestöön kuulumisen tai kuulumattomuuden kautta. Tämä on siinä mielessä 
huomion arvoinen seikka, että usko ainejärjestöihin, niihin kuuluminen ja 
sitä kautta vaikuttaminen pysyy arvossaan ja sitä pidetään korkeakouluopis- 
kelijoiden näkökulmasta tärkeänä. Myös tiedekunnan, akateemisen yhteisön, 
ainejärjestöjen ja erilaisten työryhmien merkitys ja niihin kuuluminen koros- 
tuivat. Tämän tutkimuksen tulokset tukevat aikaisempia tutkimuksia siinä, 
että juurikin opiskelijoiden ja henkilökunnan vuorovaikutuksellinen yhteis- 
työ sekä opiskelijoiden äänen kuuleminen opetussuunnitelmatyössä, tuotta- 
vat opiskelijoiden hyvinvointia monellakin saralla (Brooman, Darwent & Pi- 
mor 2014; Tammi, Raisio & Ollila 2014). Tällöin myös itse opetussuunnitelma 
heijastaa yhteiskunnan tiedontarpeita, tuottaa osaamista työmarkkinoille, 
sekä tukee opiskelijoiden ammatti-identiteettiä ja urakehitystä (ks. Annala, 
Mäkinen & Linden 2015). 

Yliopisto-opiskelijan omaa aktiivisuutta kuvattiin tärkeäksi heti opinto- 
jen alkumetreillä ja sillä nähtiin olevan merkitystä koko opiskelu-uran ajan 
kuin myöhemminkin elämässä.Opiskelijan aktiivisuus, osallistuminen ja 


133 


Tanja Kallonen, Tuulikki Ukkonen-Mikkola & Jari Eskola 


osallisuuden kokeminen kytketään myös opetussuunnitelmatyöhön, jolloin 
hän on olennaisena osana mukana luomassa uutta tietoa, ei ainoastaan käyt- 
tämässä jaettua tietoa (ks. Annala ym. 2016). Kun tuore opiskelija astuu kor- 
keakoulumaailmaan, pidetäänkö kuitenkin liian itsestään selvänä opiskelijan 
itseohjautuvuutta tai annetaanko sille liikaakin tilaa? Tällöin voi olla vaarana, 
että niin sanotut ei-toivotut osallistujat jäävät sivuun (ks. Meriluoto 2018), jol- 
loin esimerkiksi akateemiseen yhteisöön kiinnittyminen voi olla opiskelijalle 
haastavaa ja hän voi pahimmassa tapauksessa syrjäytyä. Osallisuuden ja syr- 
jäytymisen vastinparisuuden ulottuvuuksia on tutkittu ja niiden molempien 
nähdään koskevan koko ihmisen elinkaarta (ks. Raivio & Karjalainen 2013). 
Tämä tutkimus osoittaa, että opiskelijoilla olisi kuitenkin halua sekä intoa 
osallistua ja vaikuttaa, mutta osallistumattomuudesta kertovissa tarinoissa 
tarvittavia eväitä tähän toimintaan näyttää olevan hankala saada. 

Tämän tutkimuksen tulosten perusteella osallisuuden kokeminen vah- 
vistaa opiskelijan identiteettiä opintojen aikana, mikä kantaa myös tulevaan 
työelämään. Osallisuus antaa opiskelijoille mahdollisuuden kiinnittyä aka- 
teemiseen yhteisöönsä ja myös asiantuntijuuden koetaan vahvistuvan. Li- 
säksi osallisuuden kokemukset tuottavat ammatillista tietoa ja taitoa, jotka 
koetaan tärkeiksi myös tulevan työelämän kannalta sekä tuovat laajempaa 
ja syvempää tunnetta omasta arvokkuudesta. Tämän tutkimuksen valossa 
voidaan sanoa, että osallisuuden kokeminen tuottaa kattavaa, laaja-alaista 
ja perustavanlaatuista tunnetta siitä, että voi vaikuttaa, kokea yhteenkuulu- 
vuutta ja ottaa myös vastuuta. Tähän kokemukseen vaikuttavat tuntemukset 
yhteenkuuluvuudesta, kuulluksi tulemisesta sekä siitä, että omia mielipitei- 
tä ja yksilöä itseään pidetään arvokkaana ja tärkeänä. Osallistumattomuus 
taas tuo päinvastaisia vaikutuksia ja luo opiskelijoille kuulumattomuuden 
tunnetta korkeakoulumaailmassa sekä myöhemmin työelämän saralla. Voi- 
daan siis päätellä, että osallisuuden ja osallistumattomuuden kokemuksilla 
on merkittävä rooli, niin opiskelujen alkumetreillä, opiskelujen aikana, kuin 
myöhemminkin elämässä (ks. myös Dufva, Halonen, Kari, Koivisto, Koivisto 
& Myllyoja 2017; Lipponen & Kumpulainen 2011). 

Osallisuus on otettu varhaiskasvatussuunnitelmiin sekä peruskoulun 
opetussuunnitelmiin vahvasti mukaan. Tällöin demokraattisten juurien kas- 
vattaminen aloitetaan, ainakin periaatteessa, jo yksilön kasvun varhaisessa 

vaiheessa ja tätä todennäköisesti kannattaisi jatkaa entistä ponnekkaammin 
korkeakouluissa. (Ks. Tomperi & Piattoeva 2005.) Jos korkeakouluopiskeli- 
joiden itseohjautuvuutta ja aktiivisuutta ei tueta tarpeeksi, se voi aiheuttaa 
paineita opiskelijoille ja monet voivat havahtua vasta opintojen loppumetreil- 
lä ajatukseen, ettei ole koko korkeakoulu-uransa aikana päässyt kokemaan 
osallisuutta omien opintojensa sisällölliseen suunnitteluun. 

Yksilön osallisuuden kokemista tai kokematta jäämistä sekä osallistumat- 
tomuutta ei tule väheksyä. Tämän tutkimuksen perusteella nämä kokemukset 
ovat merkityksellisiä korkeakouluopiskelijan identiteetin kehittymisessä. Toi- 
sin kuin osallistumattomuus, osallisuus ja sen kokeminen kehittää ja rakentaa 
niin opiskelijan henkilökohtaista kuin akateemista ja ammatillista identiteet- 
tiä sekä vahvistaa sosioemotionaalista kompetenssia. Ja jotta korkeakoulujen 
opetussuunnitelmia pystyisi kehittämään suotuisaksi opiskelijoiden oppimi- 
sen, identiteetin, akateemisten valmiuksien ja asiantuntijuuden kehittämi- 
sessä, tarvitsee opetussuunnitelmien kehitystyö opiskelijoiden osallisuutta, 
äänen kuulemista ja vuorovaikutuksellista yhteistä toimintaa opiskelijoiden 
ja henkilöstön kesken. 

Vuorovaikutus ja yhteinen toiminta eivät suinkaan ole uusia asioita oppi- 
misen suotuisuuden kannalta (esim. Allardt 1976; Holopainen, Lappalainen, 
Junttila & Savolainen 2012; Kuh 2009; Trowler & Trowler 2010; Turja 2011; 
Vygotsky 1978). Tästä huolimatta niin osallistumattomuudesta kuin osassa 
osallisuudestakin kertovissa kertomuksissa kuvattiin, etteivät nämä juuri- 
kaan näy opiskelijoiden ”silmiin? opetussuunnitelmien kehitystyössä. Osal- 
listumisen mahdollisuuksiin ja näistä mahdollisuuksista tiedottamiseen tu- 
lisikin kiinnittää enemmän huomiota korkeakouluissa. Myös opiskelijoiden 
osallisuuden, yhteisöllisyyden ja vaikuttamisen kokemuksia opintojen sisäl- 
lölliseen suunnitteluun tulisi mahdollistaa ja luoda yhteisiä toimintamalleja 
sekä päämääriä, sillä intoa olisi vaikuttaa. 

Tämän tutkimuksen tavoitteena oli rakentaa ymmärrystä siitä, miten kor- 
keakoulut voivat jalostaa opetussuunnitelmien kehitystyötä siten, että osal- 
lisuuden ja vaikuttamisen mahdollisuudet sekä näiden kokemukset tulisivat 
todellisiksi ja lisääntyisivät myös opiskelijoiden näkökulmasta. Jatkossa olisi 
kiinnostavaa selvittää osallistumattomuuden eri puolia, sillä kansallinen tut- 
kimus tämän käsitteen osalta on vähäistä yhdistettynä humanistiseen tutki- 

mukseen, tarkemmin eriteltynä kasvatustieteelliseen tutkimukseen. Lisäksi 
lisätutkimusta tarvittaisiin korkeakouluopiskelijoiden ja henkilöstön koke- 
masta omistajuussuhteesta sekä osallisuudesta ja näiden kokemuksien merki- 
tyksistä opetussuunnitelmatyössä. 

Johdanto 


Seksuaalinen häirintä ja ahdistelu ovat viime vuosina olleet esillä yhteiskun- 
nallisessa keskustelussa. Erityisen pinnalle on noussut sosiaalinen media 
nuorten seksuaalisen häirinnän ympäristönä. Yleisesti on oletettu, että verk- 
koympäristön riskit ja vaarat ovat laajentuneet, kun nuorten arki on 2010-lu- 
vulta alkaen muuttunut yhä digitaalisemmaksi (esim. boyd 2014) - suoma- 
laisnuorista yli 95 prosenttia käyttää sosiaalisen median palveluita päivittäin 
omilla älypuhelimillaan (SoMe ja nuoret 2016). Tästä huolimatta tutkimukset 
viittaavat siihen suuntaan, etteivät verkossa tapahtuva seksuaalinen häirintä 
ja hyväksikäyttö ole mitenkään tuore ilmiö (esim. Fagerlund, Peltola, Kää- 
riäinen, Ellonen & Sariola 2014; Pelastakaa Lapset 2011a). Näyttää siltä, että 

nuorten maailmassa ilmiö on ollut läsnä yli kymmenen vuotta. Nuorista ja 
nuoruudesta ikävaiheena on lukuisia erilaisia määritelmiä (esim. Nuoriso- 
laki 2016), mutta tässä tutkimuksessa huomio kiinnitetään yläkouluikäisten 
nuorten näkökulmaan verkon seksuaalisesta häirinnästä. 

Huolet seksuaalisesta häirinnästä verkossa ovat sikäli aiheellisia, että vii- 
meisimpien kouluterveyskyselyjen mukaan suurin osa kaikesta tyttöjen ko- 
kemasta seksuaalisesta häirinnästä tapahtuu nimenomaan internetissä tai 
puhelimen välityksellä. Pojilla häirintäkokemuksia on verkossa ja verkon 
ulkopuolella suunnilleen yhtä paljon. (Ikonen & Halme 2018, 3; THL Kou- 
luterveyskysely 2019.) Pelot eivät liity yksinomaan siihen, että nuori passiivi- 
sesti ajautuisi verkossa vaanivien houkuttelijoiden ansoihin. Myös aktiivista 
esille pyrkimistä, esimerkiksi vihjailevien valokuvien julkaisemista tai ikäto- 
vereiden keskinäistä intiimiä sexting-viestittelya on pidetty huolestuttavana. 
Viime vuosina uhkakuvat tuntemattomien aikuisten tekemästä houkuttelus- 
ta ja seksuaalisesta hyväksikäytöstä ovatkin yhä enenevissä määrin korvau- 
tuneet huolilla siitä, että nuoret seksualisoivat itseään verkossa (Berriman & 
Thomson 2014, 585). On väitetty, että sosiaalinen media nuorten ympäristö- 
nä normalisoi hyperseksuaalisuutta ja pornoistuneita diskursseja (Ringrose 
2011, 101). 

Tässä tutkimuksessa ratkaistavaksi tutkimuseettiseksi kysymykseksi 
muodostui ilmiötä parhaiten kuvaavan kattotermin valinta. Seksuaalinen 
hyväksikäyttö ja seksuaalinen ahdistelu on määritelty Suomen rikoslaissa 
(39/1889). Seksuaalinen häirintä on niin ikään selkeästi kokijalleen kielteisek- 
si mielletty ilmaus. Arkikielessä näitä ilmaisuja käytetään usein rinnakkain, 
ja käsitteellisesti seksuaalinen häirintä on täsmentymätön (Vilkka 2011, 35). 
Yleisesti ja tasa-arvolain mukaan sillä tarkoitetaan sanallista, sanatonta tai 
fyysistä, luonteeltaan seksuaalista ei-toivottua käytöstä, jolla loukataan hen- 
kilön henkistä tai fyysistä koskemattomuutta (Laki naisten ja miesten väli- 
sestä tasa-arvosta 609/1986). Vaihtoehtoisina ilmauksina ”seksuaalinen vih- 
jailu” tai ”seksuaalinen viestintä” ottavat kantaa yhteydenoton sävyyn, mutta 
eivät sijoitu yhtä selvästi kielteisiksi tai myönteisiksi vastaanottajan kannalta. 
Artikkelissa on pyritty tasapainoiluun sen välillä, ettei sanavalinnoin tule 
vähätelleeksi vahingollisia ja vakavia ilmiöitä tai toisaalta demonisoineeksi 
ilmiöitä, jotka ovat myönteiseksi koettu osa normaalia nuorten elämää. Pi- 

täen mielessä eri termivaihtoehtojen merkityssisällöt tutkimuksessa valittiin 
yhteen kokoavaksi termiksi seksuaalinen häirintä. Sitä käytetään löyhästi tar- 
koittaen monenlaista häiritsevältä tuntuvaa seksuaalista viestintää. Lopulli- 
seen termin valintaan vaikutti myös tutkimusaineistosta esiin tullut nuorten 
suhtautuminen kehyskertomuksessa kuvattuun tilanteeseen. 

Verkko pitää sisällään sosiaalisen median, ja juuri sosiaalisen median eri 
palveluissa nuoret häirintää kohtaavat. Osa tutkimuksista tarkastelee ver- 
kossa tapahtuvaa häirintää, mutta käytännössä näissäkin häirintä tapahtuu 
sosiaalisessa mediassa, joten tässä tutkimuksessa häirintäympäristöstä käy- 
tetään molempia termejä, eikä niitä ole tarpeen erotella. Seksuaalinen häi- 
rintä, ahdistelu ja hyväksikäyttö verkossa ovat varsin monimuotoinen ilmiö. 
Pelastakaa lapset ry:n (2018) selvityksen mukaan nuorista yli kolmannes on 
viimeisen vuoden aikana nähnyt pelkästään toisten lasten ja nuorten tekemää 
seksuaalista häirintää verkossa. Sen sijaan aikuisen nuoreen verkossa kohdis- 
taman seksuaalisen hyväksikäytön esiintyvyydestä ei ole luotettavaa tietoa 
(Käypä Hoito -suositus 2013), mutta selvitysten mukaan sitäkin on kohdan- 
nut yhdestä viidesosasta kolmasosaan suomalaisnuoria (Pelastakaa Lapset 
2011a; Pelastakaa Lapset 2011b). Lapsen seksuaalinen hyväksikäyttö on myös 
internetissä rikos, ja se voi pitää sisällään esimerkiksi sanallista kuvailua sek- 
suaalisesta kanssakäymisestä. Rikollista on myös aikuisen tekemä grooming 
eli alle 16-vuotiaan lapsen tai nuoren houkuttelu tapaamiseen tavoitteena 
seksuaalinen kanssakäyminen. (Ojala 2012, 95-151.) Grooming-prosessiin 
voi liittyä joko pitkään kestävää jutustelua luottamuksen synnyttämisek- 
si ja keskustelun viemistä pikkuhiljaa seksuaalisiin teemoihin, tai aikuinen 
houkuttelija voi hyvinkin nopeasti siirtyä suoriin seksuaalisiin ehdotuksiin 
(Kloess, Hamilton-Giachritsis & Beech 2017; Winters, Kaylor & Jeglic 2017). 
Seksuaalisen hyväksikäytön ja häirinnän muotojen myös verkon kautta on 
havaittu olevan monin tavoin haitallisia nuoren psyykkiselle hyvinvoinnille 
ja kehitykselle (esim. Leonard 2010; Say, Babadağı, Karabekiroglub, Yüce & 
Akbas 2015). 

Erilaisen verkossa tapahtuvan seksuaalisen häirinnän lisäksi puhutaan 
edellä mainitusta sexting-ilmiöstä. Vakiintunutta suomennosta ei ole, mutta 
sextingillä tarkoitetaan yleisesti nuorten toisilleen älypuhelimilla lähettämiä 
seksuaalissävytteisiä ja vihjailevia kuvia, videoita ja viestejä (esim. Englander 

& McCoy 2018, 317). Sexting-viestittely voi olla esimerkiksi alastonkuvien 
tai alusvaatekuvien lähettelyä sekä ehdottelevia viestejä ja emojeita. Nuoret 
sexting-viestittelevät yleisimmin seurustelukumppaninsa kanssa ja pitävät va- 
paaehtoista viestittelyä pääsääntöisesti hyväksyttävänä, myönteisenä ja seu- 
rustelusuhdetta vahvistavana (Delevi & Weisskirch 2013; Pelastakaa Lapset 
ry 2018). On kuitenkin tärkeää erottaa vapaaehtoinen ja myönteisenä koettu 
sexting-viestittely vastentahtoisesta seksuaalisten viestien vastaanottamisesta 
(Krieger 2017). 

Tässä tutkimuksessa verkko nähdään yhtenä nuorten kasvuympäristö- 
nä muiden informaalien kasvatusympäristöjen, kuten kodin, kaveripiirin ja 
harrastusten rinnalla. Kun verkkoa tarkastellaan kasvu- tai toimintaympä- 
ristönä ja tilana, voidaan verkon käyttö ymmärtää kulttuurisena ilmiönä ja 
toimintana, jolla on tärkeä rooli nuorten arjessa tekemisen ja ilmaisun väylä- 
nä. (Lehtikangas 2015, 23.) Nuorille verkko ei ole pelkästään väline, vaan se 
voidaan nähdä keskeisenä kasvuympäristönä, jossa vietetään monipuolisesti 
aikaa, harrastetaan sekä luodaan ja ylläpidetään sosiaalisia suhteita (Lehti- 
kangas 2014, 25). 

Kun nuoria ja verkkoa on tutkittu, usein on käytetty riskejä ja mahdol- 
lisuuksia tarkastelevaa näkökulmaa (esim. Bond 2013; Livingstone & Hels- 
per 2010; Livingstone ym. 2011). Myös tässä tutkimuksessa pyritään huo- 
mioimaan molemmat puolet. Erityisesti verkon seksuaalisuuteen liittyviin 
riskeihin kytkeytyvä tutkimus on laajaa (Way & Redden 2017, 124). Muina 
riskeinä on pidetty esimerkiksi nettikiusaamista, internetriippuvuutta ja al- 
tistumista harhaanjohtavalle, rasistiselle tai väkivaltaiselle sisällölle (Haseb- 
rink, Livingstone, Haddon & Ölafsson 2009; Livingstone, Haddon, Görzig & 
Ölafsson 2011; Way & Redden 2017). Verkon antamina mahdollisuuksina taas 
on pidetty esimerkiksi sen tuomaa väylää opiskeluun ja oppimiseen (esim. 
Paus-Hasebrink, Wijnen & Jadin 2010), itseilmaisuun ja sosiaalisuuteen 
(esim. Keipi 2014), terveeseen seksuaalisuuden ilmaisuun ja itsetutkiskeluun 
sekä siten identiteetin ja itsetunnon kehittymiseen (esim. Gray 2009; Ringrose 
& Barajas 2011; Valkenburg & Peter 2011). Tulkinnasta riippuen jokin toimin- 
ta verkossa voidaan nähdä nuoren kannalta joko riskinä tai mahdollisuutena: 
esimerkiksi uusi nettituttavuus voi samaan aikaan olla mahdollisuus uuteen 


148 


Estää, ilmiantaa, heruttaa vai petkuttaa? 


ystävyyssuhteeseen ja toisaalta potentiaalinen hyväksikäyttäjä (Livingstone, 
Mascheroni & Staksrud 2018, 1116). 

Tämän tutkimuksen kontekstina on verkko kasvuympäristönä, jossa 
kiinnitetään huomiota nuorten kohtaamiin jännitteisiin. Nuorten on havait- 
tu kohtaavan verkossa monenlaisia jännitteitä, myös seksuaaliseen vihjailuun 
liittyviä. Jännitteisiin verkossa sisältyy sekä mahdollisuuksien että riskien ha- 
vaitseminen samaan aikaan - nuorten on todettu suhtautuvan jännitteisiin 
pikemminkin vivahteikkaasti kuin mustavalkoisesti. (Redden & Way 2017.) 
Yksi jännitteistä on tasapainoilu sen välillä, osallistuako erilaisiin online-käy- 
täntöihin, kuten sextingiin, vai vastustaako niitä ja muuta kenties ikäväksi- 
kin koettua käytöstä verkossa (Redden & Way 2017, 31-33). Jännitteitä liittyy 
myös verkossa jakamiseen ja siitä pidättäytymiseen: nuoret haluavat säilyttää 
yksityisyytensä, mutta silti samaan aikaan jakavat monenlaista sisältöä sosi- 
aalisessa mediassa (Agosto & Abbas 2017, 355-356). Verkon riskien ja mah- 
dollisuuksien välillä tasapainoiluun luokin oman jännitteensä juuri se, että 
verkossa nuoret haluavat sekä näkyä että pysyä turvassa eli pyrkivät samaan 
aikaan tavoittelemaan kehuja ja tunnustusta, mutta välttämään kritiikkiä ja 
pilkkaa (Berriman & Thomson 2014, 594-595). 

Niin riskeistä seuraavat haitat kuin mahdollisuuksista seuraavat edut 
vaikuttavat nuorten hyvinvointiin monin tavoin vuorovaikutuksessa nuo- 
ren identiteetin ja ympäristön kanssa (Livingstone ym. 2018, 1115-1116). 
Riskeissä ja mahdollisuuksissa pitäytyvän tarkastelun lisäksi tässä tutki- 
muksessa pyritään huomioimaan, miten verkko on läsnä kaikkialla nuorten 
elämässä. Verkossa navigointi on heidän elämäänsä, ei erillinen osa-alue, jo- 
hon ”offline-elämä” mukautetaan (Way & Redden 2017, 129). Tutkimuksen ei 
tulisikaan enää tarkastella vain nuorten suhdetta internetiin mediana, vaan 
nuorten suhdetta maailmaan, joka välittyy verkon kautta erilaisin ja muuttu- 
vin tavoin (Livingstone ym. 2018, 1117). 

Nuorilla on todettu olevan monenlaisia keinoja hallita verkon riskejä ja 
haittoja. Tällaisia hallintakeinoja ovat esimerkiksi anonyyminä pysyttely 
(Keipi 2014), tiettyjen sivustojen välttely, vain tuttujen lisääminen kavereiksi 
tai seuraajiksi (Dunkels 2008), häiritsevän viestin huomiotta jättäminen tai 
poistaminen, pyrkimys estää häiritsevien viestien lähettäjä ja kertoa tapah- 

tumista kaverille tai jollekin aikuiselle (Priebe, Mitchell & Finkelhor 2013; 
Staksrud & Livingstone 2009). 

Myös aikuislähtöinen turvataitokasvatus on pyrkinyt edistämään nuor- 
ten selviytymistä verkon vaaroissa. Suomessa turvataitokasvatus sisältyy 
esi- ja perusopetuksen opetussuunnitelmien perusteisiin (2014 & 2018). Sen 
päämääränä on nuorten kehityksen ja kasvun tukeminen, voimavarojen vah- 
vistaminen ja tiedon lisääminen esimerkiksi seksuaalioikeuksista (Aaltonen 
2012, 11-12). Turvataidot ovat konkreettisia ja hyvin käytännönläheisiä tai- 
toja, joiden avulla lapsi ja nuori oppii toimimaan vaaratilanteissa, myös ver- 
kossa. Ne vahvistavat kykyä sekä tunnistaa vaaratilanteita että toimia niissä. 
(Kalland ym. 2019, 140.) Usein turvataitokasvatuksen ydinviesti on seuraava: 
sano ei, poistu ja kerro luotettavalle aikuiselle (esim. Lajunen, Andell, Jalava, 
Kemppainen, Pakkanen & Ylenius-Lehtonen 2012). Turvataitokasvatuksen 
voi katsoa kuuluvan osaksi kokonaisvaltaisempaa seksuaalikasvatusta. Sek- 
suaalikasvatuksen laajempana tavoitteena on tukea ja suojella seksuaalista 
kehitystä laaja-alaisesti ja ikätasoisesti varhaislapsuudesta aikuisuuteen. Sillä 
tarkoitetaan seksuaalisuuden tiedollisten, tunnepitoisten, sosiaalisten, vuoro- 
vaikutteisten ja fyysisten näkökohtien oppimista (WHO 2010, 19). 

Turvataitokasvatuksella on yhteisiä rajapintoja mediakasvatuksen kanssa 
(Aaltonen 2012, 11) ja tämän yhteyden voi katsoa korostuvan ajassa, jossa verk- 
ko seksuaalisen häirinnän ympäristönä on merkittävä. Verkossa toimimiseen 
liittyvän turvataitokasvatuksen päämäärien saavuttamiseen vaikuttaa se, että 
jotkin aikuisten silmissä vaaralliset asiat kuten pornolle altistuminen tai net- 
titutun tapaaminen saattavat nuorten mielestä olla pääasiassa harmitonta ja 
hauskaa (Staksrud & Livingstone 2009, 382). Aikuisten ja nuorten näkemyk- 
set verkkoympäristön vaarojen ja mahdollisuuksien tasapainosta poikkeavat 
usein toisistaan, kun aikuiset tulkitsevat vaaroiksi nuorten silmissä harmit- 
tomia tai myönteisiä ilmiöitä. Tähän saattavat toisaalta olla yhteydessä myös 
nuorten mahdollisesti puutteelliset tiedot seksuaalioikeuksista ja esimerkiksi 
seksuaalisen hyväksikäytön laittomuudesta myös verkossa. 

Teoreettisesti tässä tutkimuksessa lähestytään nuorten verkossa kohtaa- 
mia jännitteitä ja niihin liittyviä neuvotteluja toimijuuden käsitteen avulla. 
Toimijuuden käsitteellä viitataan yleensä yksilöiden kykyyn tehdä päätöksiä 
ja toteuttaa niitä, samalla tasapainotellen erilaisten mahdollisuuksien ja ra- 

joitusten verkostossa (Gordon 2005, 115-118). Koska ihminen ei toimi ja tee 
valintojaan tyhjiössä, määrittävät usein tiedostamattomat sosiaaliset, kult- 
tuuriset, taloudelliset ja aineelliset edellytykset yksilön valintoja sekä rajoit- 
tavat mahdollisuuksia. Toimijuus myös liitetään aina jollakin tavalla valtaan. 
(Eteläpelto, Heiskanen & Collin 2011, 14.) Voi sanoa, että toimijuus tarkoittaa 
ihmisen käyttäytymistä ja toimintaa sekä niiden suhdetta yhteiskunnallisiin 
rakenteisiin (Jyrkämä 2008, 191). Nuorisotutkimuksessa toimijuuden käsitet- 
tä on käytetty monin eri tavoin (Coffey & Farrugia 2014, 462-464), mutta 
yleisesti nuorten toimijuutta tutkittaessa on huomioitu, miten ikävaiheeseen 
liitetyt oikeudet ja velvollisuudet rajoittavat nuorten toimijuutta (Juvonen 
2015, 43-46). 

Tässä tutkimuksessa valittiin tarkemmaksi kehikoksi toimijuuden moda- 
liteettiteoria. Se on peräisin semioottisesta sosiologiasta, jota muun muassa A. 
J. Greimas on kehittänyt. Modaliteetit ilmenevät teoissa ja puheessa ja ne liit- 
tyvät toimijuuden mahdollisuuteen ja vaihtoehtoisuuteen tai velvoitteeseen. 
(Greimas 1982.) Modaliteettiteoria mahdollistaa toimijuuden näkemisen 
moniulotteisena ilmiönä samalla kun se ottaa huomioon ihmisen ja ympäris- 
tön vuorovaikutussuhteen (Romakkaniemi 2010, 138). 

Modaalisuuden perusulottuvuuksiksi on katsottu osaaminen, kykene- 
minen, haluaminen ja täytyminen (Greimas 1982, 15). Näiden lisäksi jotkut 
tutkijat ovat muodostaneet modaliteettien alatyyppejä tai lisäulottuvuuksia, 
kuten tunteminen ja voiminen (Jyrkämä 2007; Rommakkaniemi 2010). Nuor- 
ten seksuaalista häirintää ilmiönä tarkasteltaessa myös nämä kaksi alatyyppiä 
näyttäytyvät tarpeellisina. Seksuaalisuuteen ja häirintään liittyvät ilmiöt ovat 
herkästi tunteita nostattavia. Voida-ulottuvuus eli tilanteen avaamat mahdol- 
lisuudet (Jyrkämä 2008, 195) taas voi tuoda esiin juuri verkkoympäristölle 
tyypillisiä piirteitä seksuaalisen häirinnän ympäristönä. 

Tässä tutkimuksessa tarkastellaan verkon seksuaaliselle häirinnälle an- 
nettuja merkityksiä sekä sitä, miten kyetä-, täytyä-, voida-, tuntea-, haluta- 
ja osata-ulottuvuudet näkyvät nuorten tarinoissa seksuaalisesta häirinnästä. 
Näitä ulottuvuuksia tarkastelemalla pyritään tekemään näkyväksi toimijuu- 
den käsitteellistymistä sekä seksuaaliseen häirintään liittyviä selviytymis- 
keinoja nuorten tarinoissa. Modaliteettimallin lähtökohta on, että mainitut 
kuusi ulottuvuutta ovat toisistaan erillään mutta toisiinsa kytkeytyneitä - 

toimijuus rakentuu kuuden ulottuvuuden kokonaisdynamiikasta vuorovai- 
kutuksessa yhteiskunnallisten rakenteiden kanssa (Jyrkämä 2008, 195-196). 

Tämän tutkimuksen tarkoituksena on tarkastella seksuaalista häirintää 
verkossa ja siihen kytkeytyvää toimijuutta 13-15-vuotiaiden nuorten näkö- 
kulmasta, koska ilmiön syvällisempi ymmärtäminen on edellytys toimivien 
selviytymiskeinojen tukemiselle. Tutkimuksen rajaus pitää sisällään kaiken- 
laisen nuorten verkossa kohtaaman seksuaalisen häirinnän. Kokonaiskuvan 
lisäksi tarkennetaan nuorten toimijuuden ulottuvuuksiin verkon jännitteisis- 
sä tilanteissa. Tutkimuskysymykset ovat: 


1. Millaisia merkityksiä nuoret antavat seksuaaliselle häirinnälle verkos- 
sa? 


2. Miten toimijuus rakentuu nuorten tarinoissa verkon seksuaalisen häi- 
rinnän tilanteessa? 


Tutkimusmenetelmät ja aineisto 


Tutkimusaineisto (N = 53) kerättiin joulukuussa 2018 ja tammikuussa 2019 
eläytymismenetelmällä isossa yläkoulussa Pirkanmaalla. Vastaajina olivat 
13-15-vuotiaat kahdeksasluokkalaiset nuoret kolmelta eri luokalta. Taustatie- 
toina selvitettiin vastaajien ikää ja sukupuolta avoimilla kysymyksillä. Vastaa- 
jajoukosta 49 prosenttia (n = 26) ilmoitti sukupuolekseen tyttö, 47 prosenttia 
(n = 25) poika ja 4 prosenttia (n = 2) muu. 

Juuri kahdeksasluokkalaiset nuoret ovat mielekäs kohdejoukko verkon 
seksuaalista häirintää tutkittaessa, sillä sekä seksuaalisen häirinnän koke- 
mukset (Ikonen & Halme 2018) että nuorten keskinäinen sexting-viestittely 
(Madigan, Ly, Rash, Van Ouytsel & Temple 2018) lisääntyvät huomattavasti 
tässä ikävaiheessa. 

Aineiston keruuseen oli saatu lupa oppilaiden vanhemmilta sekä kou- 
lun rehtorilta. Aineiston keruu toteutettiin kahdella terveystiedon ja yhdellä 
maantiedon oppitunnilla. Oppilaille kerrottiin, että tutkimus liittyy nuoriin 
ja sosiaaliseen mediaan. Heille kerrottiin osallistumisen vapaaehtoisuudesta 
ja anonymiteetin säilymisestä. Tilanteessa myös tarkennettiin, etteivät esi- 
merkiksi koulun opettajat saa vastauksia luettavakseen eikä vastauksia arvos- 

tella. Ohjeistukseen, kirjoittamiseen ja lyhyeen loppukeskusteluun käytettiin 
aikaa kokonainen 45 minuutin oppitunti, jolla luokan opettaja oli läsnä. Vas- 
tausten kirjoittamiseen nuorilta meni aikaa noin viidestä minuutista puoleen 
tuntiin. Oppilaat kirjoittivat vastauksensa A4-kokoiselle paperille, jonka toi- 
sen puolen yläosaan oli tulostettu jompikumpi kehyskertomusversio. 

Aineistonkeruu juuri koulussa on tavallista nuoria tutkittaessa sen käy- 
tännöllisyyden ja nuorten helpon tavoitettavuuden vuoksi. Paikkana se ei 
kuitenkaan ole metodologis-eettisesti neutraali tai viaton valinta. Tutkimus- 
paikan, koulun, valtasuhteet ja rakenteet ovat läsnä tutkimustilanteessakin. 
(Strandell 2010, 99-100.) On mahdollista, että koulukonteksti ohjasi vastaaji- 
en ajatuksia esimerkiksi koulun terveystiedon oppituntien tai turvataitokes- 
kustelujen suuntaiseen vastaamiseen. Nuorten kirjoittamat fiktiiviset kerto- 
mukset eivät myöskään välttämättä anna kuvaa siitä, millaisia kokemuksia 
nuorilla aiheesta tosiasiassa on. 

Fläytymismenetelmälle tyypillisesti vastaajia pyydettiin toinen kahdesta 
kehyskertomuksesta luettuaan kirjoittamaan tarinalle jatkoa. Aiempien tut- 
kimusten perusteella (esim. Ollila 2008; Särkelä & Suoranta 2016) eläytymis- 
menetelmän on havaittu sopivan myös yläkouluikäisten käsitysten tarkaste- 
luun. 

Kehyskertomusten muotoilussa käytettiin tietoa siitä, miten aikuisten te- 
kemä nuorten seksuaalinen houkuttelu tavallisesti etenee verkossa: kehuista 
tutustumiseen ja seksuaalisiin vihjailuihin ja pyyntöihin usein melko lyhyen 
ajan sisällä (esim. Kloess ym. 2017; Winters ym. 2017). Kehyskertomukset 
muotoiltiin kuitenkin siten, että niiden perusteella vihjailevasti viestivä nimi- 
merkki voi aivan yhtä hyvin olla nuoren ikätoveri. Kehyskertomuksia varioi- 
tiin päähenkilön kokeman tilanteen lopputuloksen mukaan: kaikki päättyy 
lopulta joko hyvin tai epämiellyttävästi. Tällä varioinnilla tavoiteltiin erilais- 
ten toimijuuden ulottuvuuksien esiin saamista vastauksissa. Kehyskertomuk- 
set olivat: 


A) 15-vuotias Puro saa älypuhelimeensa ilmoituksen uudesta kommentis- 
ta. Nimimerkki ”Xxx” on jättänyt mukavan kehun Puron postaamaan 
selfieen. He alkavat jutella yksityisviesteillä. Pian ”Xxx” alkaa kysellä 
Puron henkilökohtaisia asioita vihjailevaan sävyyn. Muutaman päivän 
viestittelyn jälkeen ”Xxx” pyytää Purolta alusvaatekuvan. Paljon myö- 

hemmin Puro ajatteli, että kaikki päättyi lopulta hyvin. Kirjoita pieni 
tarina siitä, mitä tapahtui ja miten Puro toimi. 

B) 15-vuotias Puro saa älypuhelimeensa ilmoituksen uudesta kommen- 
tista. Nimimerkki ”Xxx” on jättänyt mukavan kehun Puron postaa- 
maan selfieen. He alkavat jutella yksityisviesteillä. Pian ”Xxx” alkaa 
kysellä Puron henkilökohtaisia asioita vihjailevaan sävyyn. Muuta- 
man päivän viestittelyn jälkeen ”Xxx” pyytää Purolta alusvaatekuvan. 
Paljon myöhemmin Puro ajatteli, että kaikki päättyi lopulta epämiel- 
lyttävästi. Kirjoita pieni tarina siitä, mitä tapahtui ja miten Puro toimi. 

Kehyskertomukseen valittu nimimerkki ”Xxx” ei paljasta viestijän ikää, su- 
kupuolta tai muitakaan ominaisuuksia, sillä nuorten omille merkityksenan- 
noille haluttiin jättää mahdollisimman paljon tilaa. Tämä valinta tehtiin 
silmällä pitäen sitä, että jo yksinään nimimerkin taustalla oleva henkilö on 
yksi mahdollisista tarinan jännitteistä. Niin ikään päähenkilö Puron nimi on 
sukupuolineutraali, jotta eri sukupuolia edustavien vastaajien eläytyminen 
kertomukseen olisi mahdollisesti helpompaa. Kehyskertomuksessa ei myös- 
kään ole määritelty tarkempaa tapahtumapaikkaa, tiettyä sosiaalisen median 
alustaa. Myös tällä valinnalla pyrittiin jättämään tilaa nuorten omille tulkin- 
noille ja kenties ohjaamaan ajatuksia vastaajalle itselle tutuimpiin alustoihin. 

Kehyskertomuksen variaatiot jakautuivat vastaajille sattumanvaraisesti 
ja lopullisessa aineistossa vastauksia ensimmäiseen kehyskertomukseen oli 
27 ja toiseen 26. Vastaajien kirjoittamien tarinoiden pituus vaihteli yhdestä 
virkkeestä kahden sivun mittaan. Kaikkia vastauksia voitiin käyttää analyy- 
sivaiheessa. 

Kehyskertomukseen vastaaminen saattoi aiheensa vuoksi hämmentää joi- 
tain nuoria. Tutkimukseen osallistuminen ei saisi hankaloittaa siihen osal- 
listuvien nuorten elämää (Vehkalahti, Rutanen, Lagström & Pösö 2010, 16). 
Sen vuoksi vastausten keräämisen jälkeen oli valmisteltu noin kymmenen 
minuutin mittainen purkukeskustelu. Vastaajilla oli mahdollisuus esittää ky- 
symyksiä ja kommentteja tutkijalle. Tämän jälkeen purkutilanteessa keskus- 
teltiin ja käytiin läpi erilaisia selviytymiskeinoja ja toimintavaihtoehtoja, joita 
Puro olisi tilanteessa voinut käyttää kokiessaan nimimerkki “Xxx”:n viestit 
epämieluisina. 

Nuorten tutkimuksen keskeinen eettinen jännite kiteytyy osallisuus- ja 
suojelunäkökulmiin: nuoria tulee yhtäältä suojella tutkimukselta sen mahdol- 

listen vahingoittavien haittojen ehkäisemiseksi ja toisaalta nuorten osallistu- 
mista tutkimukseen tulee tukea mahdollisimman monipuolisesti (Ellonen & 
Pösö 2010, 192). Kumpaakin näkökulmaa pyrittiin toteuttamaan tutkimuk- 
seen osallistumisen vapaaehtoisuutta painottamalla ja nuorisolähtöisellä, toi- 
mijuutta tarkastelevalla otteella. Suojelunäkökulma pyrittiin lisäksi ottamaan 
huomioon aineiston keruun purkukeskustelun toteutuksessa. 

Aineiston analyysi aloitettiin puhtaaksikirjoittamalla vastaukset yhdeksi 
tiedostoksi. Koko aineisto on yhteensä 3390 sanan mittainen ja keskimääräi- 
sessä tarinassa on 64 sanaa. Aineiston analyysissä sovellettiin teoriaohjaavaa 
sisällönanalyysiä (Tuomi & Sarajärvi 2018). Aluksi tarkasteltiin seksuaalisen 
häirinnän kuvailua tarinoissa yleisellä tasolla eli sitä, mitä nuoret ylipäänsä 
nostivat esiin vastauksissaan. Seuraavaksi tarkasteltiin vastaajien seksuaali- 
seen häirintään sisällyttämiä eri elementtejä luokitellen ja kvantifioiden. Ylei- 
sen tason tarkastelua, luokittelua ja kvantifiointia tehtiin ensin koko aineistoa 
yhtenäisenä ja sitten kumpaakin kehyskertomusversiota erikseen tarkastellen. 
Näiden vaiheiden jälkeen luotiin tyyppikuvaukset kehyskertomusversioit- 
tain. Tyyppikertomusten avulla on mahdollista tiivistää aineiston ydinsisältö 
(Saaranen-Kauppinen & Puusniekka 2006). Tämä toteutettiin lukemalla eri 
kehyskertomusten pohjalta kirjoitettuja tarinoita itsenäisesti, minkä jälkeen 
koottiin kummallekin versiolle tyypillisiä tarinoiden piirteitä. Näitä kehys- 
kertomukselle tyypillisiä piirteitä osuvasti kuvaavia sitaatteja yhdistelemällä 
muodostettiin kaksi tyyppikertomusta. Toimijuuden rakentumista aineistos- 
sa lähestyttiin etsimällä aineistosta ilmauksia, jotka sopivat kuuteen toimi- 
juuden ulottuvuuteen: kyetä, täytyä, voida, tuntea, haluta ja osata (Jyrkämä 
2008). Tässä vaiheessa käytettiin luokittelun ja kvantifioinnin jälkeen myös 
laajempien ala- ja yläluokkien koostamista niiden ulottuvuuksien kohdalla, 
joihin liittyvää aineistoa oli runsaammin. 


Tulokset 


Ensimmäiseksi tarkastellaan, millaisia merkityksiä nuoret antavat seksu- 
aaliselle häirinnälle verkossa. Aineiston tarinoissa Puron kohtaama tilan- 
ne eteni eri tavoin. Yhdessäkään yhteydenpitoa nimimerkki Xxx:n kanssa 
ei kuvattu alusta loppuun myönteisenä, yhteisymmärryksessä tapahtuvana 

sexting-viestittelynä. Kohtaaminen kuvattiin aineistossa seksuaaliseksi häi- 
rinnäksi, jonka muodot vaihtelivat tarinasta toiseen. Joissakin tarinoissa (n = 
9/53) kuvattiin kehyskertomusta laajemmin selvästi nuoren houkutteluun eli 
groomingiin sopivia strategioita: ulkonäön kehumista, lohdutusta ja kuunte- 
lua, kontaktin syventämistä ja sen jälkeen seksuaalisiin teemoihin siirtymistä 
(Kloess ym. 2017). Toisaalta useimmissa tarinoissa houkuttelusta ei kirjoi- 
tettu kehyskertomuksessa kuvattua laajemmin. Seksuaalisten teemojen esiin 
ottaminen heti viestittelyn alussa on todettu tyypilliseksi aiemmissa tutki- 
muksissa grooming-tilanteista (esim. Winters ym. 2017). Joissakin tarinoissa 
(n = 9/53) kuvattiin niin kutsuttua sextortion-ilmi6ta eli seksuaalisilla kuvilla 
kiristämistä, missä ensimmäisen arkaluontoisen kuvan saanut nimimerkki 
Xxx koettaa kiristämällä ja uhkailemalla saada nuoren lähettämään lisää ku- 
via (Acar 2016). 

Tarinoissa seksuaalisen häirinnän tekijä, nimimerkki Xxx, oli tarinas- 
ta riippuen joko Puron ikätoveri tai aikuinen. Valtaosassa tarinoista hänen 
ikänsä jäi arvoitukseksi. Hänet kuvattiin mieheksi tai hänen sukupuoltaan ei 
kerrottu. Tutkimusten mukaan valtaosa nuoria verkossa seksuaalisesti häirit- 
sevistä aikuisista onkin miehiä (Babchishin, Hanson & Hermann 2011). Kol- 
messa tarinassa Xxx:n tarkennettiin olevan pedofiili, vaikka pedofiililla tar- 
koitetaankin esimurrosikäisistä seksuaalisesti kiinnostunutta henkilöä (esim. 
Seto 2004). Groomingille tyypillisesti tarinoissa kuvattiin nimimerkin vaikut- 
taneen aluksi kivalta tyypiltä, ymmärtäväiseltä, mukavalta ja mystiseltäkin 
ennen viestien siirtymistä seksuaalisiin teemoihin. Yhdessäkään tarinassa ei 
otettu kantaa häiritsijän etniseen taustaan tai kansallisuuteen. 

Puro puolestaan kuvattiin joko tyttönä tai hänen sukupuoleensa ei otet- 
tu kantaa. Seksuaalinen häirintä verkossa on sukupuolittunut ilmiö ja sen 
uhreiksi joutuvat tosiasiassakin useammin tytöt kuin pojat (esim. Ikonen & 
Halme 2018). 

Tarinoissa Puro kuvattiin sekä toimijana että uhrina. Verkossa seksuaa- 
lisen häirinnän uhriksi joutuneiden nuorten on havaittu kärsivän trauma- ja 
masennusoireista (Mitchell, Finkelhor, Wolak, Ybarra & Turner 2011; Say ym. 
2015), hämmennyksestä ja peloista sekä etääntyvän perheestään (Whittle, 
Hamilton-Giachritsis & Beech 2014). Aineistossa uhriudesta kertoivat Puron 

kokemat pelon, ahdistuksen ja häpeän tunteet, maineen menetys ja tapahtu- 
mien negatiiviset seuraukset. 

Tarinoissa alusvaatekuvien lähettämisen tyypillinen seuraus oli kuvien 
leviäminen netissä. Kuvien leviämiseen liittyi usein kuvissa olevan nuoren 
maineen turmeltuminen etenkin koulukavereiden silmissä. Tarinoissa kuvat- 
tuja muita seurauksia kuvien lähettämisestä oli useita: 1) Xxx alkaa pyytää 
tai jo saamillaan kuvilla kiristää lisää alusvaate- tai alastonkuvia, 2) kuvia 
lähettänyt nuori vastaanottaa itse vastineeksi vähäpukeisen tai alastonkuvan 
sekä 3) Puroa alkaa kaduttaa ja hänelle tulee paha olo. Yhdessä tarinassa ku- 
vien lähettämisen seurauksena Puro ja Xxx päätyivät tapaamaan, jolloin Puro 
joutui raiskauksen uhriksi. 

Aiemmassa tutkimuksessa on havaittu nuorten osoittavan verkon sek- 
suaalisen häirinnän kohteeksi joutuvia ikätovereitaan kohtaan sekä sympa- 
tiaa että syyllistämistä (esim. Jorge & Farrugia 2017; Ringrose, Harvey, Gill & 
Livingstone 2013). Nuoret syyllistävät uhria varsinkin tilanteissa, joissa ikä- 
toverilla katsotaan olleen mahdollisuus toimia toisin (Agosto & Abbas 2017). 
Tämä koskee eritoten suhtautumista tyttöjen uhriutumiseen (Ringrose ym. 
2013). Kyseinen kaksinaismoraali oli havaittavissa myös tämän tutkimuksen 
muutamissa tarinoissa - Puron kuvattiin lähettävän alusvaatekuvan omaa ty- 
peryyttään tai ajattelemattomuuttaan, minkä seurauksena hän joutui pahoi- 
hin vaikeuksiin: Puro oli tyhmä tyttö ja lähetti Xxx:lle heruja. Xxx laittoi herut 
jakoon Puron naama näkyi kuvissa Purolta meni maine ja kaverit. 

Kehyskertomuksen variointi eli häirintätilanteen päättyminen hyvin tai 
epämiellyttävästi näkyi nuorten tarinoissa etenkin siinä, lähettikö Puro lo- 
pulta pyydetyn alusvaatekuvan vai ei. Kun tarina päättyi hyvin, vain kuudes- 
sa tarinassa päähenkilö lähetti alusvaatekuvan. Epämiellyttävästi päättynees- 
sä vaihtoehdossa Puro lähetti kuvansa 13:ssa tarinassa. 

Nuorten kirjoittamista tarinoista konstruoitiin kaksi tyyppitarinaa, yksi 
kummankin kehyskertomuksen vastauksista. Tyyppitarinat on rakennettu 
aineiston tarinoiden suoria lainauksia yhdistellen. Näihin tyyppitarinoihin 
on tiivistetty aineiston tyypilliset elementit, jotka kummankin kehyskerto- 
muksen vastauksissa olivat pitkälti myös yhteisiä. 


A) Puro oli hämmentynyt ja mietti muutaman päivän mitä vastaisi tai 
vastaisiko ollenkaan. Puro päätti, ettei laita kuvaa, koska ajatteli siitä tu- 

levan ongelmia. Hän tietää, että Xxx voi olla kuka tahansa. Puro esti ja 
ilmiantoi Xxx:n. Hän varoitti kavereitaan Xxx:stä ja kertoi vanhemmil- 
leen miten toimi ja asia oli ok. Asiasta ilmoitettiin vielä poliisille. 


B) Aiemmin mukavanoloinen Xxx pyysi hänestä kuvaa alusvaatteissa. 
Fihän Xxx alusvaatekuvilla mitään pahaa tekisi, eihän? Puro ujosteli 
hiukan mutta päätti että ei mitään tapahtuisi jos Xxx laittaisi myös. Xxx 
alkoi kiristämään Puroa kuvalla ja sanoi: ”Jos et lähetä enempää kuvia 
jaan kuvasi nettiin”. Paniikissa Puro esti käyttäjän. Pian kuva on koko 
koulun nähtävillä. 
Tarinoista muutama päättyi opetukseen, yleiseen ohjeeseen tai helpottunee- 
seen toteamukseen, että varomattomamman toiminnan seurauksena Puro 
olisi saattanut joutua vaikeuksiin. Näissä opetuksissa varoitettiin tuntematto- 
mille viestittelystä ja alusvaatekuvien lähettelystä sekä suositeltiin kertomaan 
epäilyttävistä tilanteista luotettaville aikuisille; näissä opetuksissa kuului pe- 
rinteisen turvataitokasvatuksen ääni. Puro suosittelee kertomaan epäilyttävis- 
tä tilanteista aina jollekin luotettavalle aikuiselle, joka voi ottaa ohjat käsiin! 
Seuraavaksi vastataan toiseen tutkimuskysymykseen ja kuvataan toimi- 
juuden rakentumista nuorten tarinoissa verkon seksuaalisen häirinnän tilan- 
teessa. Toimijuuden modaliteettiteorian (Jyrkämä 2008) kuutta ulottuvuutta 
käytetään apuna jäsentämään tarinoista löytyviä toimijuuden eri puolia. Tau- 
lukossa 1 on kuvattu tämä jäsennys tiivistetysti. 


Taulukko 1. Nuorten toimijuuden ulottuvuudet verkon seksuaalisen häirinnän 
tilanteessa. 


OSATA: taidot TUNTEA: tunteet HALUTA: päämäärät 
Teknologinen strategia Hämmennys ja ahdistus Turvassa pysyminen 
Sosiaalinen strategia Pelko, paniikki ja häpeä Poissa ongelmista pysyminen 
Jämäkkyys strategiana seurauksista Maineen varjeleminen 
Luova strategia Kiinnostus häiritsijää kohtaan | Kehujen ja ihailun saaminen 

Mielihyvä saaduista kehuista 

VOIDA: vaihtoehdot, KYETÄ: psyykkiset ja TÄYTYÄ: pakot, rajoitteet 

mahdollisuudet fyysiset 
Verkkoympäristön mahdol- | Pelon ja häpeän voittaminen | Maineen varjeleminen 
listama harkinta-aika ennen | Toiminta ahdistuksesta Ikä 
toimintaa huolimatta 


Sovellusten tarjoamat suo- 
jautumiskeinot 

Osata-ulottuvuus viittaa tietoihin ja taitoihin, joita ihminen on elämänsä 
aikana hankkinut (Jyrkämä 2008, 195). Näitä osaamisia voidaan aineiston 
perusteella kutsua turvataidoiksi.Kuudesta ulottuvuudesta osata-ulottuvuus 
nousi keskeisimmäksi kehyskertomusversiosta riippumatta: aineistossa Pu- 
rolla kuvattiin olevan monipuolista osaamista itsensä suojaamiseen. Turva- 
taitoja kuvattiin kuitenkin runsaammin kehyskertomusversiossa, jossa kaikki 
päättyi lopulta hyvin (A). Näissä tarinoissa toimijuus näyttäytyi vahvempa- 
na kuin versiossa, jossa kaikki päättyi lopulta epämiellyttävästi. Tarinoissa 
esiintyvät turvataidot kategorisoitiin teemoittain neljään luokkaan, jotka on 
esitetty taulukossa 2. 


Taulukko 2. Turvataidot A- ja B-tarinoissa. 


A (n=27) | B(n=26) | yht. (n=53) 


1. Teknologinen strategia 21 10 31 
Käyttäjän estäminen 13 6 19 
Käyttäjän ilmiantaminen 5 2 7 
Todistusaineiston tallentaminen 1 2 3 
kuvakaappauksena 
Kayttajatilin muuttaminen yksityiseksi 2 2 4 

2. Sosiaalinen strategia 16 11 26 
Vanhemmille kertominen 8 3 11 
Poliisille tai nettipoliisille ilmoittaminen 6 5 11 
Avun pyytäminen kavereilta 1 1 2 
Koulun henkilökunnalle kertominen 1 1 2 

3. Jämäkkyys strategiana 10 7 17 
Kuvien lahettamisesta kieltaytyminen tai 10 7 17 
pyyntö lopettaa viestittely 

4. Luova strategia 4 2 
Alusvaatekuvan sijaan jonkin muun kuvan 2 2 4 
lähettäminen 
Pyytää ensin Xxx:n kuvaa, muttei lähetäkään 1 0 1 
omaa kuvaa 
Kysymysten kiertely 1 0 1 

Aineistossa Puron turvataidot jakautuivat 1) teknologiseen strategiaan eli 
sovellusten tarjoamiin keinoihin, 2) sosiaaliseen strategiaan eli tuen ja avun 
pyytämiseen, 3) jämäkkyyteen strategiana eli kieltäytymiseen sekä 4) luovaan 
strategiaan eli häiritsijän petkuttamiseen. Kaikkiaan aineiston turvataidot 
olivat monin tavoin samoja kuin aiemman tutkimuksen perusteella nuorilla 
on havaittu olevan (esim. Priebe ym. 2013; Staksrud & Livingstone 2009, 379) 
ja painottuivat sovellusten tarjoamiin keinoihin kuten häiritsijän estämiseen 
ja ilmiantamiseen. 

Perinteisestä turvataitokasvatuksesta poiketen aineistosta tuli esiin suo- 
jautumiskeinona häiritsijän petkuttaminen tai hänen kustannuksellaan pi- 
lailu esimerkiksi lähettämällä pyydetyn alusvaatekuvan sijaan kuva omasta 
keskisormesta tai alusvaatemainoksesta. Tällaisia luovia suojautumiskeinoja, 
kuten huumorin käyttöä, on kuvattu myös aiemmassa tutkimuksessa (Vitis 
& Gilmour 2017). Muutoinkin on havaittu, että nuoret ovat oppineet monet 
verkossa käyttämistään turvataidoista ilman aikuisia, oman kokemuksen ja 
kokeilun kautta (Dunkels 2008). 

Nuorten tarinoissa apua ja tukea häirintätilanteeseen pyydettiin vanhem- 
milta (n = 11/53) ja poliisilta (n = 11/53). Vain kahdessa tarinassa käännyttiin 
koulun henkilökunnan puoleen. Yhdessä tarinassa Puro pyysi apua kavereil- 
taan. Tarinoissa kavereiden kanssa kyllä keskusteltiin asiasta ja heitä esimer- 
kiksi varoitettiin Xxx-nimimerkistä. Eri tutkimusten mukaan kaikenlainen 
nuorten kohtaama seksuaalinen häirintä tai hyväksikäyttö ei läheskään aina 
tule aikuisten tietoon ja useimmiten syynä on se, ettei nuori itse pidä tapah- 
tunutta vakavana (Lahtinen, Laitila, Korkman & Ellonen 2018) — tämä ko- 
rostuu nimenomaan silloin, kun seksuaalinen häirintä tapahtuu verkon vä- 
lityksellä eikä kasvokkain (Fagerlund ym. 2014, 186). Muita syitä kertomatta 
jättämiseen ovat esimerkiksi nuoren kokema pelko, häpeä tai tunne siitä, ettei 
kukaan ole kiinnostunut tai, ettei kertomisesta olisi apua (Aaltonen 2006, 
374-379; Fagerlund ym. 2014, 187). Nimenomaan verkon kautta seksuaalisen 
häirinnän ja hyväksikäytön uhriksi joutuneen nuoren häpeän tunteet kytkey- 
tyvät usein siihen, että on itse ollut aktiivinen (Pelastakaa Lapset 2012, 23). 
Lisäksi nuoren pelko siitä, että vanhemmat alkavat rajoittaa netin käyttöä, 
saattaa estää kertomasta häirinnästä (Dunkels, Fränberg & Hällgren 2011). 

Useissa tarinoissa esiintyi monia eri turvataitoja: Puro päätti tehdä ilmi- 
annon kyseisen sovelluksen ylläpitäjille. Hän varoitti kavereitaan Xxx:stä ja 
Puron lähipiiri & Puro estivät Xxx:n. Hän kertoi vanhemmilleen miten toimi 
ja asia oli ok, mutta vanhemmat käskivät nyt Puroa tekemään tilistään yksi- 
tyisen ja estämään tuntemattomien ihmisten pääsyn katsomaan kuvia. Vain 
muutamissa tarinoissa Purolla ei tilanteessa ollut mitään osaamisia, jolloin 
seuraukset olivat tuhoisia: Hän pisti, mies halusi lisää, Puro pisti, sitten mies 
raiskasi Puron. 

Turvataidot eli edellä kuvattu toimijuuden osata-ulottuvuus korostui 
nuorten tarinoissa, sillä vain seitsemässä tarinassa 53:sta ei ollut lainkaan 
mainintoja Puron käyttämistä turvataidoista. Seuraavassa kuvataan muiden 
toimijuuden ulottuvuuksien näkymistä aineistossa. Niistä tuntea-ulottuvuu- 
teen liittyviä mainintoja oli 27 tarinassa (yhteensä 62 mainintaa), haluta-ulot- 
tuvuuteen 21 tarinassa (21 mainintaa), voida-ulottuvuuteen 31 tarinassa (33 
mainintaa) ja kyetä- sekä täytyä-ulottuvuuksin kuhunkin alle 20 tarinassa. 

Tuntea-ulottuvuus liittyy ihmisen arvioihin, arvostuksiin ja tunteisiin 
(Jyrkämä 2008, 195). Tämän modaliteetin kuvaukset aineistossa olivat rik- 
kaita ja painottuivat negatiivisina koettuihin tunteisiin. Aineistossa kuvat- 
tiin Puron tunteita suhteessa hänen vastaanottamaansa pyyntöön lähettää 
alusvaatekuva ja tilanteen seurauksiin. Nuorten tarinoissa alusvaatekuvan 
pyytäminen herätti Purossa lähinnä hämmennystä, ihmetystä ja ahdistusta. 
Puron vastaanottamat kehut taas lämmittivät mieltä, tuntuivat hyvälle ja Puro 
oli otettu saamastaan huomiosta. Voimakkaimpia tunnereaktioita kuvattiin 
liittyvän valokuvien leviämiseen hallitsemattomasti verkossa sekä muihin ti- 
lanteen seurauksiin, kuten kiristykseen ja uhkailuun. Aineistossa kuvattiin, 
että tällaisissa tilanteissa Puro panikoi, hätääntyi, järkyttyi, oli kauhuissaan 
ja häntä nolotti, pelotti ja karmi sekä hänellä oli paha mieli ja huono olo. Ai- 
neiston tarinoissa kuvatut tunteet mukailevat verkon seksuaalisen häirinnän 
uhrien tosiasiassakin kokemia (esim. Whittle ym. 2014): kehuihin liittyvää 
mielihyvää ja kiinnostusta kehujaa kohtaan, seksuaalisiin pyyntöihin liitty- 
vää hämmennystä ja ahdistusta sekä seurauksiin liittyvää paniikkia ja pelkoa. 

Haluta-ulottuvuus liittyy ihmisen motivaatioon, tahtomiseen, päämää- 
riin ja tavoitteisiin (Jyrkämä 2008, 195). Tarinoissa kuvattiin Puron päämääriä 
suhteessa omaan turvallisuuteensa, häntä verkossa häiritsevään nimimerk- 

kiin ja suhteessa ikätovereihin. Puron tavoitteiden kuvaukset olivat aktiivisen 
toimijuuden kuvauksia. Valtaosassa tarinoita Puro ei halunnut lähettää ku- 
vaansa tuntemattomalle nimimerkille, mutta syitä ei avattu tarkemmin. Ta- 
rinoissa tuli kuitenkin esiin Puron päämääriä kieltäytymiselleen: halu pysyä 
turvassa ja olla joutumatta ongelmiin. Myös se, että nimimerkki ”Xxx” oli 
Purolle tuntematon, vaikutti Puron haluun kieltäytyä kuvan lähettämisestä. 
Puron tavoite hänen alusvaatekuvaa lähettäessään, jos tavoite kuvattiin, oli 
hänen halunsa ja toiveensa saada kehuja tai tuntemattoman nimimerkin kuva 
vastineeksi: Hän lähetti kuvan Xxx:lle ja odotti vastaukseksi sydämiä tai Xxx:n 
kuvaa. 

Nuoren maineen suojelu päämääränä näkyi tarinoissa, joissa Puro oli jo 
lähettänyt ensimmäisen kuvan ja taipui tuntemattoman nimimerkin uhkai- 
luun tai kiristykseen lähettää lisää. Tuntemattoman nimimerkin kiristysstra- 
tegia nuoren maineen häpäisemisellä valokuvien, juorujen tai arkaluontoisten 
tietojen levittämisellä verkkoon toimi useassa tarinassa: —Tämä ei ollut hyvä 
idea sillä Xxx alkoi kiristää Puroa, että hänen pitäisi antaa lisää kuvia tai hän 
julkaisisi alusvaatekuvan yhteydessä myös Puron selfien. Puro ei keksinyt muu- 
ta kuin lähettää lisää. Maineen suojelu näyttäytyi tarinoissa jopa pakottavana 
päämääränä. Poikien maineeseen ei yleensä liitetä moraalisia sivumerkityk- 
siä, kun tytöille seksuaalista mainetta käytetään laajemminkin heidän arvioi- 
miseensa (Aaltonen 2011, 272). Seksuaalisuuteen liittyvän kaksinaismoraalin 
vuoksi erityisesti tyttöjen maineen on havaittu olevan vakavasti uhattuna, jos 
seksuaalissävytteinen viestittely paljastuu muille (Ringrose ym. 2013). Puro 
oli joissain tarinoissa valmis itseään ahdistaviin, pelottaviin ja vaarallisiksi 
kokemiinsa ratkaisuihin pyrkiessään säilyttämään maineensa ikätoverien 
silmissä. 

Voida-ulottuvuus eli tilanteen ja tilanteessa ilmenevien tekijöiden avaa- 
mat mahdollisuudet (Jyrkämä 2008, 195) näyttäytyivät tarinoissa pitkälti 
seksuaalisen häirinnän tapahtumapaikan eli verkkoympäristön tuottamina 
vaihtoehtoina. Aineistossa kuvattiin, miten verkko salli aikaa ja tilaa har- 
kinnalle. Ehdottelevan viestin jälkeen Purolla kuvattiin olevan mahdollisuus 
harkita toimintavaihtoehtoja sekä neuvotella sopivista toimintatavoista kave- 
reidensa tai vanhempiensa kanssa ennen viestiin reagoimista: Puro ei tiennyt 
mitä tehdä, joten kysyi sitä kaveriltaan, joka vain kielsi lähettämästä mitään 

kuvia ja käski Puron mennä puhumaan asiasta vanhemmille. Toisaalta sek- 
suaalisen häirinnän tapahtuminen juuri verkkoympäristössä antoi mahdolli- 
suuden käyttää aiemmin kuvattuja sosiaalisen median sovellusten tarjoamia 
keinoja itsensä suojaamiseen. Verkkoympäristö tapahtumapaikkana tarjosi 
jopa helpon ja nopean oloisen ratkaisun häirinnästä eroon pääsemiseksi: Es- 
tin Xxx:n ja heitin kännykän pois kädestäni. Häirinnän tapahtumapaikkana 
verkko siis lavensi Puron toimijuuden mahdollisuuksia. 

Kyetä-ulottuvuudessa on kyse psyykkisistä ja fyysisistä kyvyistä ja ky- 
kenemisistä, ”ruumis-mielellisestä” toimintakyvystä (Jyrkämä 2008, 195). 
Aineistossa fyysistä toimintakykyä ei kuvattu käytännössä lainkaan; mah- 
dollisesti siksi, että seksuaalisen häirinnän tapahtumapaikka oli verkko. Tari- 
noissa Puron psyykkisen toimintakyvyn piirteet joko vahvistivat tai vaikeut- 
tivat hänen toimijuuttaan. Psyykkisen toimintakyvyn kuvaukset liittyivät 
uskallukseen ja sen puutteeseen: kun Puro oli jo lähettänyt itsestään kuvan 
tuntemattomalle nimimerkille hän ei enää uskaltanut tai kehdannut kertoa 
asiasta vanhemmilleen. Toisaalta Puron psyykkisestä toimintakyvystä ker- 
toi joissain tarinoissa hänen kykynsä pelosta ja häpeästä huolimatta lopulta 
kertoa tapahtuneesta aikuisille: Tämän jälkeen Xxx vaati tapaamista. Jos he 
eivät tapaisi, hän lähettäisi kuvat ystävilleen ja myös muualle nettiin. Puro 
ei enää kestänyt, joten hän kertoi asiasta koulukuraattorille joka alkoi hoitaa 
asiaa eteenpäin. Lisäksi Puron psyykkisestä toimintakyvystä kertoi tarinoissa 
se, että päähenkilö kykeni ahdistuksestaan tai säikähdyksestään huolimatta 
käyttämään osaamistaan suojautuakseen häirinnältä. 

Täytyä-ulottuvuuden alueelle kuuluvat fyysiset, sosiaaliset, normatiivi- 
set ja moraaliset esteet, pakot ja rajoitukset (Jyrkämä 2008, 195). Aineistossa 
nuoren ikä kuvautui tällaisena rajoitteena eli toimijuuden hidasteena. Puron 
vanhemmilla kuvattiin olevan sellaista päätösvaltaa ja tietoa, joka nuorelta 
itseltään vielä puuttui: yhteydenotto poliisin tapahtui lähes aina vanhemman 
kautta tai avustuksella, minkä lisäksi vanhemmat antoivat Purolle ohjeita it- 
sensä suojaamiseen sosiaalisessa mediassa. Normatiiviseksi ja moraaliseksi 
pakoksi voidaan lukea myös se, että maineensa suojelemisen takia Puro an- 
tautui tuntemattoman nimimerkin kiristykselle. Kuten edellä on kuvattu, Pu- 
rolle maineen suojelu näyttäytyi useissa tarinoissa pakkona: Puron oli pakko 
jatkaa, eikä enää uskaltanut kertoa vanhemmilleen. 

Pohdinta ja johtopäätökset 


Tässä tutkimuksessa tarkasteltiin nuorten antamia merkityksiä seksuaali- 
selle häirinnälle verkossa sen perusteella, miten he kuvaavat tarinoissaan 
häirintätilannetta ja siihen kytkeytyvää toimijuutta. Tutkimuksessa verkko 
mielletään nuorten kasvuympäristönä ja samalla mahdollisena seksuaali- 
sen häirinnän ympäristönä. Tässä kasvuympäristössä kiinnitettiin huomio 
nuorten kohtaamiin jännitteisiin ja heidän tilanteessa kuvaamiinsa taitoihin, 
tunteisiin, tavoitteisiin, mahdollisuuksiin, kykenemisiin ja pakkoihin. Tut- 
kimuksen aihepiiri sivuaa kontekstinsa vuoksi mediakasvatuksen kenttää ja 
on otteeltaan nuorisolähtöinen ja nuorten näkökulmaa tarkasteleva. Nuorten 
kulttuuriin, elämäntaitoihin ja mediaympäristöissä kasvamiseen liittyvien 
tutkimusaiheiden onkin toivottu olevan tulevaisuudessa nuorisolähtöisen 
mediakasvatuksen tutkimuksen ytimessä (Vilmilä 2015, 31-33). 

Nuoret kirjoittivat verkossa tapahtuvasta seksuaalisesta häirinnästä pit- 
kälti samalla tavalla, kuin aiheeseen liittyvissä tutkimuksissa on aiemmin 
tullut esiin. He kuvasivat häirinnän erilaisia muotoja. Kehyskertomukset sai- 
vat heidät kirjoittamaan seksuaalisesta houkuttelusta eli groomingista, seksu- 
aalissävytteisillä kuvilla kiristämisestä eli sextortionista sekä muusta suorasu- 
kaisesta ehdottelusta. Sextingistä eli vapaaehtoisesta seksuaalissävytteisestä 
viestittelystä eivät nuoret tässä tutkimuksessa kirjoittaneet. Tarinoiden pe- 
rusteella nuoret pitivät useimmiten häiritsijää miehenä ja häirinnän kohteek- 
si joutuvaa nuorta tyttönä, mikä vastaa tutkimustietoon pohjautuvaa kuvaa 
tyypillisimmästä asetelmasta (esim. Babchishin ym. 2011). Nuorten teksteissä 
verkossa seksuaalisen häirinnän tekijä oli joko ikätoveri tai aikuinen, ja usein 
häiritsijän tarkempi ikä ja muut ominaisuudet jäivät arvoitukseksi. 

Toimijuuden ulottuvuuksia verkon seksuaalisen häirinnän tilanteessa 
tarkasteltiin toimijuuden modaliteettimallia (Jyrkämä 2008) käyttäen. Verk- 
koturvataidot korostuivat nuorten toimijuuden kuvauksissa. Nuorilla näyttää 
olevan paljon ja monipuolisesti verkossa tapahtuvalta seksuaaliselta häirin- 
nältä suojautumiseen tarvittavia turvataitoja ja -tietoja, mikä on tullut esiin 
myös aiemmassa tutkimuksessa (esim. Priebe ym. 2013; Staksrud & Livings- 
tone 2009). Myös aineistonkeruutilanteiden purkukeskusteluissa nuoret toi- 
vat pääasiassa esiin samantyyppisiä turvataitoja kuin kirjoitetuissa tarinoissa. 

Tämän tutkimuksen perusteella nuoret tunnistavat seksuaaliseen häirintään 
verkossa liittyviä uhkia hyvin. 

Turvataidot jaettiin teknologisten, sosiaalisten, luovien ja jämäkkyyteen 
perustuviin strategioihin. Tässä tutkimuksessa nuorten esiintuomat suojau- 
tumiskeinot mukailivat pitkälti turvataitokasvatuksen ohjeistuksia ”sano ei, 
poistu, kerro luotettavalle aikuiselle” (esim. Lajunen ym. 2012), ja erityisen 
runsaasti kuvattiin juuri verkkoympäristöön soveltuvia teknologisia strate- 
gioita. Lisäksi nuoret kuvasivat uusia, luovia suojautumiskeinoja kuten häirit- 
sijän petkuttamista. 

Turvataitojen lisäksi muunlainen toimijuus tuli tutkimuksessa selvästi 
esiin. Tunteiden kuvaukset vaihtelivat hämmennyksestä, ahdistuksesta, pe- 
losta ja häpeästä kiinnostukseen ja mielihyvään. Päämäärien kuvaukset ra- 
joittuivat pitkälti nuoren haluun pysyä turvassa ja lähes pakottavana tarpee- 
na varjella mainettaan ikätovereiden silmissä. Teksteissään nuoret kuvasivat 
päähenkilön olevan valmis jopa riskialttiiksi arvelemiinsa tekoihin, jotta hä- 
nen maineensa säilyisi. Tämän lisäksi toisena rajoittavana tekijänä tuli esiin 
nuoren ikävaihe, mikä on aiemminkin havaittu nuorten toimijuutta mahdol- 
lisesti rajoittavana tekijänä (Juvonen 2015, 43-46). Teksteissä verkkoympä- 
ristön kuvattiin laajentavan nuoren toimijuuden mahdollisuuksia siten, että 
verkko salli mahdollisuuden harkintaan ja avun pyytämiseen ennen toimin- 
taa sekä verkkosovellusten tarjoamiin suojautumiskeinoihin turvautumiseen. 
2010-luvun nuorille internet on ollut läsnä koko elämän ajan, joten siksi ei lie- 
ne yllättävää, että tässä tutkimuksessa teknologinen strategia nousi tarinoissa 
luontevimmaksi suojautumiskeinoksi häirinnältä. Verkossa kohdatulta sek- 
suaaliselta häirinnältä suojauduttiin ennen kaikkea verkon mahdollistamilla 
keinoilla. 

Toimijuus rakentuu erillisten toimijuuden modaliteettien yhteen kietou- 
tumisesta (Jyrkämä 2008). Tämä näkyi kuvauksina siitä, miten erilaiset tun- 
teet ja päämäärät kytkeytyivät turvataitojen käyttöön sekä kykyyn suojata 
itseään. Lisäksi verkkoympäristön tarjoamat vaihtoehdot mahdollistivat laa- 
jemman turvataitovalikoiman, kun taas ikä ja sen myötä tietämyksen puute 
jossain määrin rajoitti toimijuuden laajuutta. Koska kokemusten tulkinnat 
kytkeytyvät toimijuuteen monin tavoin (Aaltonen 2006, 47) ja toimijuuden 
kokemuksellisuuden, merkityksellisyyden ja tulkinnallisuuden huomioimis- 

ta on korostettu (Jyrkämä 2008, 196), istui toimijuusteorian käyttö tarkaste- 
lukehyksenä tähän tutkimukseen luontevasti. 

Toimijuus ja uhrius kietoutuivat yhteen nuorten tarinoissa verkon sek- 
suaalisesta häirinnästä. Nuoret kuvasivat, miten seksuaalisen häirinnän ti- 
lanteessa on mahdollista olla yhtä aikaa uhri ja toimija. Verkossa seksuaalis- 
ta häirintää kohtaava nuori saattaa samaan aikaan olla neuvokas ja käyttää 
luoviakin suojautumisstrategioita ja kokea tilanteessa ahdistusta, pelkoa ja 
häpeää. 

Toimijuuden ja uhriuden yhteen kietoutumisen voi ajatella kytkeytyvän 
nuorten verkossa kohtaamiin jännitteisiin. Jännitteisiin liittyy mahdollisuuk- 
sien ja riskien huomioiminen samaan aikaan ja tasapainoilu niiden välillä 
(Redden & Way 2017), jollaista nuoret myös tässä tutkimuksessa kuvasivat. 
Aiempien havaintojen (esim. Agosto & Abbas 2017; Berriman & Thomson 
2014) tapaan myös tässä tutkimuksessa nuorten tarinoissa tasapainoiltiin 
seksuaaliseen vihjailuun liittyvien jännitteiden kanssa. Eritoten tunteiden ja 
päämäärien kuvaukset toivat näkyväksi verkkotilanteen jännitteet. Nuorten 
tarinoissa enemmistössä olivat hämmennyksen ja ahdistuksen tunteet sekä 
turvassa pysymisen päämäärä, vaikka samaan aikaan kuvattiin kiinnostusta 
ja mielihyvää saaduista kehuista ja päämääränä ihailun saamista. 

Pääasiassa niin julkinen keskustelu kuin tutkimuskin on keskittynyt ver- 
kon ja sosiaalisen median vaaroihin (Way & Redden 2017, 123-124), vaikka 
esiin on tuotu hyviäkin puolia kuten sitä, että verkko nuorten kasvuympä- 
ristönä voi positiivisella tavalla myös tukea nuoren identiteetin ja seksuaa- 
lisuuden kehitystä (esim. Valkenburg & Peter 2011). On kuitenkin turhan 
yksinkertaistavaa nähdä verkkoympäristö joko vapauttavana tai rajoittavana 
tai nähdä nuorten virtuaalikokemukset yksinomaan joko voimauttavina tai 
haavoittuvaisina (Milford 2015, 61-62). 

Nuorten tarinat pahimmista mahdollisista seksuaalisen häirinnän seu- 
rauksista vahvistivat ajatusta verkosta yhtenä nuorten keskeisistä informaa- 
leista kasvuympäristöistä. Alusvaatekuvien leviämistä netissä hallitsematto- 
masti kuvattiin pahimmaksi kuviteltavissa olevaksi seuraukseksi. Seurausten 
ei nuorten näkökulmasta siis tarvitse siirtyä selkeästi ”offline-maailmaan” tai 
saada fyysisiä muotoja ollakseen tuhoisia. Toisaalta verkko kasvuympäristö- 
nä on dynaaminen ja muiden informaalien ja formaalien kasvuympäristöjen 

kanssa monin tavoin päällekkäinen. Kaveripiiri, perhe, harrastukset ja koulu 
eivät ole verkkoympäristöstä ja siellä tapahtuvista häirintäkokemuksista ir- 
rallisia, ja tämä näkyi nuorten tarinoissa. 

Seksuaalinen häirintä verkossa on nuorille, jos ei arkipäivää, kuitenkin 
tuttua. Aikuisten, opettajien ja muiden nuorten kasvattajien tulee opastaa 
nuoria navigoimaan sellaisissakin ympäristöissä ja sosiaalisissa rakenteissa, 
jotka ovat aikuisille usein vieraita (boyd 2008, 137-138). Tiukka netinkäytön 
kontrollointi ja valvonta vaikuttavat tutkimusten perusteella olevan toimi- 
mattomia keinoja nuorten suojaamiseen seksuaaliselta häirinnältä verkossa 
(boyd 2008). Siksi perustiedot seksuaalisesta häirinnästä verkossa ja esimer- 
kiksi nuorten keskinäisestä sexting-viestittelystä kuuluvat jokaisen kasvatta- 
jan ammatilliseen ja eettiseen työkalupakkiin. 

Vaikka nuorten verkkoturvataitojen vahvistaminen on tärkeä osa sek- 
suaalisen häirinnän ennaltaehkäisyä, ei suojautumisstrategioita pidä mieltää 
autuaaksitekevänä keinona ongelman hävittämiseen. Suojautumisstrategiat 
eivät ole reseptejä, joilla häirintä voidaan hoitaa pois päiväjärjestyksestä (Aal- 
tonen 2006, 49-50). Keskittymällä yksinomaan selviytymiskeinoihin vastuu- 
tetaan häirinnän kohteeksi joutuvia nuoria ja samalla hyväksytään verkon 
seksuaalinen häirintä vääjäämättömänä ilmiönä. Tällainen diskurssi saattaa 
syyllistää nuoria siitä, että he vetävät riskejä puoleensa. Samalla häirintää koh- 
taavat nuoret nähdään muita paheksuttavampina riippuen siitä, miten hyvin 
he suojautuvat vaaroja vastaan (Milford 2015, 63). Jämäkkyyden ja taitojen 
korostaminen voi kääntyä itseään vastaan, jos niistä tulee vaatimuksia, jotka 
kaikkien seksuaalisen häirinnän uhrien on täytettävä (Aaltonen 2006, 50). 

Vaikuttaa siltä, ettei keskittyminen pelkästään turvataitojen vahvistami- 
seen tietoa jakamalla ja vaaroista valistamalla ole tehokkain keino pitää nuo- 
ret suojassa seksuaaliselta häirinnältä verkossa. Nuoret ovat kehityksellisesti 
kokeilunhaluisia, uteliaita, uusista asioista kiinnostuneita ja siksi laajasta tie- 
tämyksestään huolimatta päätöksenteossaan usein harkitsemattomia (esim. 
Reyna & Farley 2006). Myös seksuaalisuuteen liittyvät kokeilut ovat tyypil- 
lisiä nuoruusiässä, eikä niiden toteuttaminen verkossakaan esimerkiksi sex- 
ting-viestittelyin ole tavatonta (Englander & McCoy 2018). Siksi yksinomaan 
monipuolinen tietämys suojautumiskeinoista, joka nuorilla vaikuttaa jo ole- 
van, ei välttämättä tositilanteessa riitä. 

Kaikenlaiselta nuorten seksuaaliselta kaltoinkohtelulta suojaavat ennen 
kaikkea turvallinen ja vakaa vanhemmuus (Scoglio, Kraus, Saczynski, Jooma 
& Molnar 2019) sekä esimerkiksi nuoren ystävyyssuhteet (Finkelhor, Ormrod 
& Turner 2007). Laiminlyödyt tai vaille riittävää huolenpitoa jääneet nuo- 
ret ovat alttiimpia vaaroille myös verkossa kuin vakaammassa ympäristössä 
kasvaneet nuoret (esim. Dunkels ym. 2011, 11). Siksi yksin turvataitoihin tai 
suojautumisstrategioihin keskittyminen ei riitä. Nuorten seksuaaliseen häi- 
rintään liittyvän yhteiskunnallisen keskustelun odottaisi kääntyvän kohti 
pohdintaa laaja-alaisemmasta ennaltaehkäisystä. Seksuaalisen häirinnän 
ennaltaehkäisyssä tarvitaan kokonaisvaltaista ja ikätasoon sopivaa seksuaali- 
kasvatusta, joka ottaa huomioon verkon yhtenä nuorten kasvuympäristöistä. 

Suunnittelemattomat sairaalan 
ulkopuoliset synnytykset 


Tarinoita ensihoitajien ja kätilöiden osaamisesta 


Jussi Hänninen & Laura Pylväs & Anna Wallin & Jari Eskola 


Johdanto 


Suunnittelemattomat sairaalan ulkopuoliset synnytykset puhuttavat niin 
Suomessa kuin muissakin Euroopan maissa (ks. Blondel, Drewniak, Pilking- 
ton & Zeitlin 2011; Seppälä & Hänninen 2017; Valtavaara 2014). Kotimaassa 
niiden määrä on kolminkertaistunut kuluneen kahden vuosikymmenen ai- 
kana (Kiuru & Gissler 2019, 3; Marttala 2015). Suunnittelematon sairaalan 
ulkopuolinen synnytys voi tapahtua esimerkiksi asiakkaan kotona, kulku- 
välineessä, yleisellä paikalla tai ambulanssissa (Gissler 2015, 15; Ryttyläi- 
nen-Korhonen, Raussi-Lehto & Hänninen 2016, 269-270). Synnyttäjän ja 
vastasyntyneen turvallisuuden vuoksi sairaalaa suositellaan kuitenkin en- 
sisijaiseksi synnytyspaikaksi. Tutkimusten mukaan vauvan menehtymisen 

tai komplikaatioiden riskit ovat moninkertaiset sairaalan ulkopuolella ver- 
rattuna sairaalasynnytykseen. (ks. Engjom, Morken, Hoydahl, Norheim & 
Klungsoyr 2017; Gunnarsson, Smärason, Skogvoll & Fasting 2014; Nieminen 
2016, 1876; Ovaskainen, Ojala, Gissler, Luukkaala & Tammela 2015.) Suun- 
nittelematonta sairaalan ulkopuolista synnytystä pidetään turvallisuus- ja 
komplikaatioriskinä myös synnyttäjälle, vaikka viime vuosina äitien kuole- 
mia ei ole esiintynyt (Järvenpää & Härkänen 2017; McLelland, Morgans & 
McKenna 2014; Nieminen 2016, 1876; Sheiner, Hadar & Ohel 2016). Suomessa 
vuonna 2018 suunnittelemattomia sairaalan ulkopuolisia synnytyksiä oli 174 
kaikista 47 274 synnytyksestä (Kiuru & Gissler 2019, 1-3). Helsingin ensihoi- 
don vuosina 2010-2014 hoitamista kiireellisistä synnytystehtävistä noin 10 
prosenttia päättyi sairaalan ulkopuoliseen synnytykseen, mutta niiden määrä 
kasvoi seurantajakson aikana (Pirneskoski, Peräjoki, Nuutila & Kuisma 2016, 
2-4). 

Pitkä matka synnytysyksikköön on nähty yhtenä merkittävimpänä suun- 
nittelemattomaan sairaalan ulkopuoliseen synnytykseen altistavana taus- 
tatekijänä (ks. Blondel ym. 2011; Gissler 2015, 14; McLelland, McKenna & 
Archer 2013; Ylikorkala 2011, 2482). Ajoissa alkaneen matkan merkitys kohti 
sairaalaa on synnytyssairaalaverkoston harvenemisen myötä muuttunut yhä 
tärkeämmäksi. Sairaalaan ei kuitenkaan aina ehditä riittävän ajoissa. (Gre- 
kula 2017; Ylikorkala 2011, 2482.) Suomessa pienten synnytyssairaaloiden 
vähentäminen ja synnytysten keskittäminen kuluneiden vuosikymmenten 
aikana ovat muuttaneet synnytyskulttuuria ja lisänneet suunnittelematto- 
mien sairaalan ulkopuolisten synnytysten määrää (ks. Klemetti & Hakuli- 
nen-Viitanen 2013, 242; Rytkönen 2017, 3). Vuonna 2018 Suomessa oli enää 
24 synnytyssairaalaa; synnytystoiminta on loppunut yhdeksästä sairaalasta 
vuoden 2010 jälkeen (Kiuru & Gissler 2019). Suomessa suunnittelemattomia 
sairaalan ulkopuolisia synnytyksiä ilmenee kuitenkin eniten Etelä-Suomessa, 
jossa välimatkat ovat lyhyitä, mutta sairaalaan saatetaan hakeutua myöhem- 
min (Gissler 2015, 15-16; Nieminen 2016, 1876). Muita taustatekijöitä suun- 
nittelemattomalle sairaalan ulkopuoliselle synnytykselle voivat olla esimer- 
kiksi monisynnyttäneisyys, alhainen koulutustaso, kulttuurierot, päihteiden 
käyttö, nopea synnytys, parisuhteettomuus ja harvat neuvolakontaktit (ks. 


178 


Suunnittelemattomat sairaalan ulkopuoliset synnytykset 


McLelland ym. 2013; Ovaskainen ym. 2015). Synnytys voi tapahtua myös sai- 
raalasiirron aikana (Gissler 2015, 15-16; Nieminen 2016, 1876). 

Suunnittelemattomat sairaalan ulkopuoliset synnytykset asettavat haas- 
teita niitä hoitavien terveydenhuollon ammattilaisten osaamiselle (Hänni- 
nen, Seppälä & Ryttyläinen-Korhonen 2018; Marttala 2015; Vihavainen 2017). 
Yhteisenä tavoitteena voidaan nähdä synnytyksen turvallinen ja laadukas 
hoitaminen niin synnyttäjän kuin vastasyntyneenkin osalta (Järvenpää & 
Härkänen 2017, 19). Jos synnyttäjän ei ole mahdollista synnyttää sairaalaym- 
päristössä, jää synnytyksen hoitaminen usein ensihoitajan tai paikalle hälyte- 
tyn kätilön vastuulle. Synnytystehtävän hoitaminen poikkeuksellisessa tilan- 
teessa voidaan kuitenkin nähdä monin tavoin haasteellisena tehtävänä myös 
alan ammattilaiselle tilanteessa, jossa rutiinit työhön puuttuvat ja toimitaan 
synnytyssairaalaan verrattuna huomattavasti riskialttiimmassa ympäristös- 
sä. Valmistuvien ensihoitajien osaaminen suunnittelemattoman sairaalan 
ulkopuolisen synnytyksen hoidossa ja annettavan koulutuksen laatu onkin 
herättänyt huolta (ks. Uunila 2017, 25-33, 47-48). Myös kansainvälisessä tut- 
kimuksessa korostetaan, että ensihoidossa tarvitaan lisää koulutusta suunnit- 
telemattomasta sairaalan ulkopuolisesta synnytyksestä. Lisäksi tulisi kehit- 
tää selvät toimintaohjeet riskien minimoimiseksi. (ks. McLelland ym. 2013; 
McLelland ym. 2014; Uunila, Vehviläinen-Julkunen & Sormunen 2018, 26.) 

Tässä artikkelissa tarkastellaan suunnittelemattomaan sairaalan ulko- 
puoliseen synnytykseen liittyvän ammatillisen osaamisen tarpeita ensihoita- 
jien ja kätilöiden tarinoissa. Tutkimuksen tavoitteena on syventää ymmärrys- 
tä sekä asiantuntijuutta vaativista synnytystilanteista, että niihin liittyvistä 
ammatillisista valmiuksista. Tutkimustuloksia voidaan hyödyntää työnteki- 
jöiden työpaikalla tapahtuvan ammatillisen osaamisen kehittymisen tukemi- 
sessa sekä alan koulutuksen kehittämisessä. 

Ensihoitaja on ensihoidon asiantuntija, mutta saa tutkintoon johtavassa 
koulutuksessaan perusvalmiuksia avustamisesta synnytyksessä. Tässä ar- 
tikkelissa ensihoitaja-nimikkeellä tarkoitetaan ambulanssissa työskentelevää 
hoitotyön ammattilaista, eikä tarkemmin eritellä heidän tutkintoon johtanut- 
ta koulutustaustaansa. Lähtökohtaisesti synnyttäjä pyritään saamaan synny- 
tyssairaalaan, eikä tarkoituksena ole hoitaa synnytystä, vaikka valmiudet sii- 
hen olisivatkin olemassa. Ambulanssin hoitomahdollisuuksia ei voi verrata 

synnytyssairaalaan ja synnytystehtäviä käsitellään riskitapahtumina. (Hän- 
ninen ym. 2018, 25, 27; Pirneskoski ym. 2016, 5; Uunila 2017, 4-5.) 

Kätilö-nimikkeellä viitataan synnytyssalissa työskentelevään, joko opis- 
toasteen tai ammattikorkeakoulututkinnon suorittaneeseen kätilöön. Am- 
mattipätevyysdirektiivin (2013/55/EU) sekä kätilön pätevyyden määritelmän 
mukaan kätilö kykenee koulutuksensa antamilla valmiuksilla vastaamaan 
synnytyksen hoitamisesta (Pienimaa & Raussi-Lehto 2015, 31-33). Valmistut- 
tuaan kätilö hallitsee edistyneet taidot, jotka osoittavat kykyä soveltaa ja toi- 
mia luovasti sekä asioiden hallintaa ennakoimattomien tai monimutkaisten 
ongelmien ratkaisemiseksi (Pienimaa 2014, 2, 4). Eri puolilla Suomea on kehi- 
tetty järjestelmiä, joissa synnytyssalin kätilö pyritään noutamaan ensihoita- 
jien avuksi suunnittelemattomassa synnytystapahtumassa (Ryttyläinen-Kor- 
honen ym. 2016, 270). 

Eurooppalainen tutkintojen ja osaamisen viitekehys (EOF) sekä tutkin- 
tojen ja muun osaamisen kansallinen viitekehys (NOF) luovat perustan tut- 
kintojen osaamistasokuvauksille sekä opetussuunnitelmatyölle. Tutkittuun 
tietoon nojautuva ammatillinen osaaminen tai ammattitaito voidaan puo- 
lestaan määritellä teoreettisen tiedon, käytännöllisen tiedon ja itsesäätely- 
tiedon integraationa (ks. Collin & Tynjälä 2003; Virtanen & Tynjälä 2008), 
joka muotoutuu kvalifikaation ja kompetenssin käsitteiden kautta. Suun- 
nittelemattoman sairaalan ulkopuolisen synnytyksen hoitaminen edellyttää 
kätilöltä tai ensihoitajalta yksilöllistä ominaisuutta: tiedoista, taidoista, ylei- 
sistä työelämävalmiuksista sekä itsesäätely valmiuksista muotoutuvaa kompe- 
tenssia, mikä muuttuu työelämän muuttuessa. Kun käytännön kokemukset 
yhdistyvät aiheen teoreettisiin opintoihin, syntyy tietämistä. Selviytyäkseen 
suunnittelemattoman sairaalan ulkopuolisen synnytyksen hoitamisesta tar- 
vitaan kliinistä osaamista eli taitoja, jotka kehittyvät yksilön potentiaalisista 
kyvyistä työelämän ja koulutuksen yhteistyönä. Yleisiä työelämävalmiuksia 
ovat muiden muassa viestintä- ja päätöksentekotaito. Motivaatiosta, pitkäjän- 
teisyydestä ja itsereflektiosta koostuvilla itsesäätelyvalmiuksilla tarkoitetaan 
muun muassa oppimaan oppimisen taitoja, jolloin pyritään aktiivisesti en- 
nakoiden etsimään uutta tietoa, kun se on tarpeellista. Kätilöiden tai ensi- 
hoitajien tutkintovaatimukset näkyvät ulkopuolelta annettuina pysyvämpinä 

kvalifikaatioina, mikä liittyy työn asettamiin vaatimuksiin ammatillisesta 
osaamisesta. (Kyrönlahti 2005, 116-130; Zimmerman 2000.) 

Synnytystehtävän hoitamisessa puhutaan teknisten, kliinisten käden 
taitojen ohella tiimityöhön liittyvistä ei-teknisistä taidoista (ks. Eraut 2004, 
265), kuten päätöksenteosta. Uunilan (2017) tutkimuksessa valmistuvat en- 
sihoitajaopiskelijat arvioivat suunnittelemattoman sairaalan ulkopuolisen 
synnytyksen hoitamisen kliinisen osaamisensa matalaksi ja päätöksente- 
ko-osaamisensa kohtalaiseksi (Uunila 2017, 36). Suunnittelemattoman sai- 
raalan ulkopuolisen synnytyksen laadukkaan hoitamisen varmentajana 
toimii hoitotyöntekijöiden muodostama tiimi. Moniammatillinen yhteistyö 
toimii synnytysturvallisuuden parantajana monimutkaisten terveydenhuol- 
lon tarpeiden ristiaallokossa ja edellyttää ammattilaisilta yhteistyötaitojen ke- 
hittämistä. (Hänninen ym. 2018, 27.) Nykyisessä työelämässä asiantuntijuus 
perustuukin yhä enemmän erilaisissa työryhmissä ja moniammatillisissa tii- 
meissä toimimiselle (Lehtinen & Palonen 2011). 

Vaativissa ammateissa, kuten kätilöillä ja ensihoitajilla, muodollinen kou- 
lutus luo perustan asiantuntijaksi kehittymiselle myöhemmin (Lehtinen & 
Palonen 2011, 33). Tynjälä (2008, 131) kiteyttää, että työelämän muutoksis- 
sa vaadittavaan asiantuntijuuteen tarvitaan työpaikan oppimisympäristöjen 
ja muodollisen kouluoppimisen integraatiota. Työpaikka onkin tärkeä in- 
formaalin oppimisen tila ja ammatillisen osaamisen kehittäjä (ks. Fuller & 
Unwin 2004; Hager 2011, 17-18; Tynjälä 2008, 150). Oppilaitoksen ja työelä- 
män välillä tulisi olla sisältö- ja prosessiyhtenevä silta opiskelijan työelämään 
siirtymisen sujuvoittamiseksi (Poikela 2006, 16-17). Oppiminen työpaikalla 
ei ole yhtenäinen ilmiö, vaan vaihtelee eri konteksteissa ja eri toimijoiden vä- 
lillä työn teknisen suorittamisen, verkostoitumisen, tiimityön sekä sosiaali- 
sen vuorovaikutuksen ulottuvuuksissa (Collin & Tynjälä 2003; Tynjälä 2008, 
150). Tässä artikkelissa työpaikalla oppimisympäristönä (ks. Rintala, Mik- 
konen, Pylväs, Nokelainen & Postareff 2016) tarkoitetaan ensihoitajien tai 
kätilöiden omilla työpaikoillaan tapahtuvaa oppimista, jolloin he itse aktii- 
visesti rakentavat omat merkityksensä kokemustensa pohjalta. Kulttuurisesti, 
historiallisesti ja tilanteellisesti värittyneen tiedon oppimiseen työpaikan op- 
pimisympäristöjen yhteisöllisissä ja sosiaalisissa ulottuvuuksissa voivat vai- 
kuttaa synnytystehtäville osallistaminen sekä tarkoituksellinen suora tai epä- 

suora ohjaaminen (ks. Billett 2000, 263; Eraut 2004, 268-269; Fuller & Unwin 
2004; Tynjälä 2008, 150). Suoralla ohjauksella tarkoitetaan vuorovaikutusta ja 
ohjausta kokeneempien työntekijöiden ja oppijoiden välillä, kun epäsuora oh- 
jaus on työpaikan fyysisen ja sosiaalisen ympäristön vaikutusta oppimiseen 
(Billett 2000; ks. Rintala ym. 2016, 11). 

Ensihoitajilla ja kätilöillä voi olla tukenaan erilaisia resursseja ja ohjaus- 
ta suunnittelemattoman sairaalan ulkopuolisen synnytyksen hoitamisessa. 
Hätäkeskuslaitos vastaanottaa ja välittää hätäilmoitukset sekä yhdessä kent- 
täjohdon kanssa koordinoi ensihoitotyötä, ja antaa synnytystapahtumaan 
liittyviä ohjeita ilmoituksen tekijälle sekä ensihoitajille (Hänninen ym. 2018, 
26). Hoitotyössä usein käytetty päivystysvalmiuden käsite sisältää puoles- 
taan osaamisen, kokemuksen, riittävän henkilökunnan, laitteet, tilat sekä 
tukipalvelut. Synnytyssairaalassa yllätys- ja hätätilanteita varten on käytet- 
tävissä synnytyslääkäri. Sairaalassa on myös valmius keisarinleikkauksiin 
anestesialääkäreineen sekä lastenlääkärin palvelut. (Gissler 2015, 14-15; Nie- 
minen 2016, 1875.) Lääketieteen erityisosaamista voidaan tarvita myös suun- 
nittelemattomissa sairaalan ulkopuolisissa synnytyksissä; lääkäriambulanssi 
tai lääkärihelikopteri FinnHEMS voivat tuoda ensihoitolääkärin kohteeseen 
esimerkiksi äidin vakavan verenvuodon tai vastasyntyneen elvytystarpeen 
vuoksi (Ryttyläinen-Korhonen ym. 2016, 270). 

Osaamistavoitteiden saavuttamiseksi voidaan käyttää tarkoituksellista 
harjoittelua (ks. Ericsson 2008), mikä edellyttää oppimisen säätelyä ja voi- 
daan toteuttaa esimerkiksi taitopaja- ja simulaatio-oppimisen (ks. Tynjälä 
2008, 150) menetelmillä, joissa harjoittelun laatu muuttuu matkan varrel- 
la kohti asiantuntijuuden saavuttamista. Tämän tutkimuksen kontekstissa 
koulutuksen keskeisiä sisältöjä voivat olla esimerkiksi synnytystapahtumaan 
varautuminen ja ennakointi, tilannepaikan turvallinen saavuttaminen, syn- 
nytyksen etenemisen arviointi, synnytyssalin kätilön konsultointi ja mahdol- 
linen noutaminen kohteeseen, vastasyntyneen sekä äidin hoito ja valvonta 
sekä turvallinen siirto synnytyssairaalaan (Hänninen ym. 2018, 26-27; Lehti- 
nen & Palonen 2011, 35-36). 

Ensihoidon henkilöstön synnytyksen hoidon osaamisen kehittämiseen 
pyrkivälle non-formaalille, erityistason osaamisen tuottamiseen tähtäävälle 
jatko- tai täydennyskoulutukselle eli ammatilliselle lisäkoulutukselle on il- 

mennyt suurta tarvetta viime vuosina. Suunnittelemattomien sairaalan ul- 
kopuolisten synnytysten lisääntyessä muuttunut tilanne ja työelämän tarpeet 
edellyttävät etenkin ensihoitajilta, mutta myös kätilöiltä ammatillisen osaa- 
misen kehittämistä. (ks. Grekula 2017; Hänninen ym. 2018, 25; Järvenpää & 
Härkänen 2017, 18-19.) Jo työelämässä olevien suomalaisten ensihoitajien 
synnytyksen hoidon osaamisesta puuttuvat myös tutkimusnäyttö ja osaami- 
sen mittarit (Uunila 2017). Tilanteena usein ainutkertaisena, monimutkaise- 
na ja epävarmana ilmenevässä suunnittelemattomassa sairaalan ulkopuoli- 
sessa synnytyksessä tarvitaankin asiantuntijaosaamista, kun työskennellään 
nopeasti muuttuvassa tilanteessa paineen alla. Asiantuntijaosaamisella vii- 
tataan hyvään tai useimmiten tavallisuudesta poikkeavan hyvään suorituk- 
seen, mikä perustuu ammatilliseen ja tieteelliseen tietoon sekä alakohtaisiin 
tiedonmuodostuksen käytänteisiin. Tietyllä toimialalla jatkuvasti poikkeuk- 
sellisen korkeatasoiseen suoritukseen kykenevää henkilöä voidaan pitää asi- 
antuntijana. (ks. Ericsson 2006, 3; Isopahkala-Bouret 2008, 84; Lehtinen & 
Palonen 2011, 25, 31.) 

Tämän tutkimuksen tavoitteena on tarkastella suunnittelemattomia sai- 
raalan ulkopuolisia synnytyksiä joskus uransa varrella hoitaneiden kätilöiden 
ja ensihoitajien näkemyksiä, huolia ja toiveita kyseisistä synnytystilanteista. 
Tutkimuksessa vastataan seuraavaan kahteen tutkimuskysymykseen: 


1. Millaiset tekijät voivat johtaa suunnittelemattomaan sairaalan ulko- 
puoliseen synnytystilanteeseen? 


2. Millainen merkitys ensihoitajien ja kätilöiden ammatillisella osaami- 
sella on suunnittelemattoman sairaalan ulkopuolisen synnytystilan- 
teen hoitamisessa? 


Tutkimusmenetelmät ja aineisto 


Tutkimusaineisto (N = 34) kerättiin eläytymismenetelmällä loka-joulukuussa 
2018 neljän sairaanhoitopiirin ja pelastuslaitoksen (Kymenlaakso, Päijät-Hä- 
me, Itä- ja Etelä-Savo) ensihoitajilta (n = 22) ja kätilöiltä (n = 12). Tutkimuk- 
seen osallistumisen kriteerinä oli, että he olivat joskus uransa varrella olleet 
hoitamassa suunnittelemattomia sairaalan ulkopuolisia synnytyksiä. Osallis- 
tujat eläytyivät kuvitteelliseen, kehyskertomuksessa osoitettuun tilanteeseen, 

ja kirjoittivat sen pohjalta tarinan. Oli sattumanvaraista, minkä kehyskerto- 
musversion kukin osallistuja sai. Käytetyt kehyskertomukset olivat: 


A) Kuvittele, että eletään vuotta 2030 ja Suomessa on jäljellä kymmenen 
synnytyssairaalaa. Vauva on syntynyt suunnittelemattomasti sairaa- 
lan ulkopuolella ja osallistuit synnytystehtävän hoitamiseen. Tilanne 
sujui ammattilaisen silmin niin kuin piti: äiti ja vastasyntynyt voivat 
hyvin. Kirjoita pieni tarina tapahtumien kulusta. Mitkä tekijät vaikut- 
tivat tilanteeseen? 


B) Kuvittele, että eletään vuotta 2030 ja Suomessa on jäljellä kymmenen 
synnytyssairaalaa. Vauva on syntynyt suunnittelemattomasti sairaa- 
lan ulkopuolella ja osallistuit synnytystehtävän hoitamiseen. Tilanne 
ei sujunut ammattilaisen silmin niin kuin piti: äiti ja/tai vastasyntynyt 
eivät voi hyvin. Kirjoita pieni tarina tapahtumien kulusta. Mitkä teki- 
jät vaikuttivat tilanteeseen? 


Ennen aineistonkeruuta kehyskertomukset luetutettiin eläytymismenetelmää 
aiemmin käyttäneillä asiantuntijoilla, ja testattiin esitutkimuksena suunnit- 
telemattomia sairaalan ulkopuolisia synnytyksiä hoitaneilla terveydenhuol- 
lon ammattilaisilla. Kehyskertomusten todettiin toimivan hyvin, joten niitä 
ei muokattu. Esitutkimusaineiston keruussa osallistujilta ei kerätty taustatie- 
toja, joten sitä ei sisällytetty tutkimusaineistoon. 

Tutkimusaineisto kerättiin synnytyssaleissa sekä ensihoitoasemilla vas- 
tauspapereille ja joissain tilanteissa vastauksen lähettämisessä hyödynnet- 
tiin myös kirjepostia. Osallistujille kerrottiin etukäteen oleellinen tieto 
tutkimuksesta ja siihen osallistumisen vapaaehtoisuudesta, anonymiteetin 
suojaamisesta sekä luottamuksellisuudesta. Vastaustarinan kirjoittamisen li- 
säksi kerättiin myös taustatietoja aineiston kuvailemiseksi: ammattiryhmä, 
synnytystehtävien lukumäärä, hoidettujen suunnittelemattomien sairaalan 
ulkopuolisten synnytysten lukumäärä, työkokemus vuosina synnytyssalista 
tai ensihoidosta sekä ikä ja sukupuoli. Vastausaikaa ei ennalta rajattu. 

Kerätyistä taustatiedoista laadittiin havaintomatriisi, jonka pohjalta työs- 
tettiin graafinen kuvio 1 (Vastaajien ammatillinen kokemustausta ja ikä am- 
mattiryhmittäin) luokittelemalla taustamuuttujat uudelleen. Tutkimukseen 
vastanneet ensihoitajat (n = 22) ja kätilöt (n = 12) olivat olleet mukana hoi- 
tamassa yhteensä 74 suunnittelematonta sairaalan ulkopuolista synnytystä ja 

osallistuneet yhteensä 545 synnytystehtävään. Kummankin ammattiryhmän 
edustajat olivat hoitaneet keskimäärin kaksi suunnittelematonta sairaalan 
ulkopuolista synnytystä. Ylipäätään kätilöt olivat olleet mukana keskimää- 
rin neljässä ja ensihoitajat 23 synnytystehtävässä. Kätilöiden keskimääräinen 
työkokemus synnytyssalista oli 17 vuotta ja ensihoitajien työkokemus ensi- 
hoidosta 14 vuotta. Tutkimukseen vastanneiden kätilöiden keski-ikä oli 44 ja 
ensihoitajien 40 vuotta. Kätilöistä kaikki olivat naisia. Ensihoitajista naisia oli 
seitsemän ja miehiä 15. 


Synnytystehtävien lukumäärä ammattiryhmittäin Synnytysten lukumäärä ammattiryhmittäin 


O kätilö a O kätilö 

Työkokemus, vuosia Ikä, vuosia 


Kuvio 1. Vastaajien ammatillinen kokemustausta ja ikä ammattiryhmittäin. 


Vastaukset jakautuivat niin, että ensimmäisen kehyskertomuksen pohjalta 
kirjoitettuja vastauksia (n = 18) tuli kaksi enemmän, kuin toisen kehystarinan 
pohjalta kirjoitettuja vastauksia (n = 16). Kehyskertomus A:n pohjalta kirjoi- 

tettujen vastausten laajuus oli litteroituna 17 sivua (4169 sanaa), ja keskipi- 
tuus 1 sivu (232 sanaa). Kehyskertomus B:n pohjalta kirjoitettujen vastausten 
laajuus oli litteroituna 8 sivua (2737) sanaa, ja keskipituus 0,5 sivua (171 sa- 
naa). Analyysi aloitettiin jaottelemalla vastaukset kehyskertomusversion mu- 
kaisesti, minkä jälkeen ne litteroitiin ja koodattiin. Koodeissa olivat mukana 
kehyskertomusversio ja juokseva numero, ammattiryhmä, sairaanhoitopiiri 
sekä vastauspäivämäärä. Aineisto teemoiteltiin tutkimuskysymyksittäin ja 
sitä analysoitiin teoriaohjaavasti ja systemaattisesti realistisella analyysiot- 
teella laadullisen sisällönanalyysin keinoin. Aineistosta etsittiin tutkimus- 
kysymyksiin vastaavia sitaatteja, joita jäsennettiin, järjestettiin ja tiivistettiin 
teemoiksi (esim. taustatekijät, ammatilliseen osaamiseen liittyvät tekijät, ul- 
kopuoliset resurssit) hyödyntäen soveltuvin osin aiemmissa tutkimuksissa 
esiteltyjä käsitteitä. Vastauksista kvantifioitiin teemoihin liittyviä mainintoja: 
yhdestä vastauksesta laskettiin vain yksi maininta, vaikka sama ilmaus olisi 
toistunut tekstissä useamminkin. 

Kehyskertomuksittainen vertailu aloitettiin laskemalla sanojen esiinty- 
mistiheys tilastollista ”R” ohjelmointiympäristöä käyttäen. Ohjelma laski 
koko aineistosta eniten esiintyneet sanat, ja sanojen esiintymistiheyden las- 
kenta osoitti, että ensimmäisen kehyskertomusversion pohjalta tuotetuissa 
vastauksissa esiintyi tiheimmin sanat "kätilö, mukaan, saa”. Tämän jälkeen 
analyysiä syvennettiin hyödyntämällä nelikenttää. Nelikentän sarakkeisiin 
asetettiin tutkimuksen tavoitteen kannalta oleellinen vastakohtapari onnis- 
tuneesta ja epäonnistuneesta suunnittelemattomasta sairaalan ulkopuolisesta 
synnytyksestä. Nelikentän riveille asetettiin vastakohtapari kätilön mukaan 
saamisesta tai saamatta jäämisestä. Nelikentän avulla tarkasteltiin aineistoa 
siitä näkökulmasta, millaisia tekijöitä liittyy onnistuneisiin tai epäonnistu- 
neisiin synnytystilanteisiin, joissa kätilö saadaan mukaan tai vastakohtaisesti 
ei saada mukaan. Esimerkiksi tilanteessa, kun kätilöä ei saatu mukaan, syn- 
nytystilanne päättyi onnistuneesti, kun ensihoitajien osaamiseen oli panostet- 
tu ja kun kyseessä oli perusterve uudelleensynnyttäjä, säännöllinen synnytys 
ja hyväkuntoinen vastasyntynyt. Tämän jälkeen laskettiin, kuinka monessa 
tarinassa kyseiset tekijät yhdistyivät niin, että sekä rivi että sarake pitivät 
paikkansa. 

Tulokset 


Ensimmäinen tutkimuskysymys oli, millaiset tekijät voivat johtaa suunnit- 
telemattomaan sairaalan ulkopuoliseen synnytystilanteeseen. Moni vastaaja 
(n = 22/34) - ehkäpä juuri kehyskertomuksessa esitettyä skenaariota 2030-lu- 
vun Suomen kymmenestä synnytyssairaalasta painottaen — nosti esiin väli- 
matkan sairaalaan yleisimpänä ympäristöön liittyvänä suunnittelemattoman 
sairaalan ulkopuolisen synnytyksen taustalla olevana syynä. He kuvasivat 
välimatkaa joko kilometreinä tai tunteina. Tulos on yhteneväinen aiemman 
tutkimuksen kanssa (ks. Blondel ym. 2011; Gissler 2015; McLelland ym. 2013; 
Ylikorkala 2011). Jotkut vastaajat kuvasivat suunnittelemattoman sairaalan 
ulkopuolisen synnytyksen taustalla olevana syynä vanhempien haasteen 
järjestää lasten hoitoa (n = 6/34), minkä vuoksi lähtö synnytyssairaalaan oli 
viivästynyt liikaa: äiti oli sinnitellyt kotona, kun ei tiennyt mistä saa avun 
keskellä yötä lapsenvahdiksi. Tulos juontunee epäsuorasti myös yksilöön liit- 
tyviin taustalla oleviin syihin. Toinen aikaisempaan tutkimukseen uutta nä- 
kökulmaa antava käsitys yhdistyi synnytyssairaaloiden keskittämiseen liitty- 
vään potilasruuhkaan ja suurten synnytysyksiköiden resurssien puutteeseen 
(n = 7/34), minkä vuoksi synnyttäjä oli käännytetty kotiin sairaalaan jo ker- 
ran tultuaan (ks. Gissler 2015). Vastaajat kuvasivat, että näillä synnyttäjillä oli 
taustallaan mahdollisesti jo useampikin turha ja kallis käynti kaukana kotoa 
sijaitsevassa synnytyssairaalassa. Synnytyksen taustalla olevina syinä nostet- 
tiin myös esiin äitiysneuvolan ja synnytyssairaalan yhteistyön kehittäminen 
(n = 3/34) sekä neuvolan ohjauksen laatu (n = 5/34) raskauden loppupuolella 
oleville synnyttäjille. Lisäksi kaksi vastaajaa peräänkuulutti kätilöitä äitiys- 
neuvolaan terveydenhoitajien sijaan ohjauksen korkeamman laadun varmis- 
tamiseksi. Kätilöiden ammatillisen osaamisen kehittämistarpeisiin liittyi 
joidenkin vastaajien huoli puhelimessa tapahtuneesta hoidon tarpeen arvi- 
oinnin laadusta (n = 6/34) ja ensisynnyttäjälle annetusta ohjauksesta (ks. Kle- 
metti & Hakulinen-Viitanen 2013). Huoli koski myös uudelleensynnyttäjiä, 
kun aiempi nopea synnytys oli jäänyt kätilöltä puhelimessa huomioimatta: 
Synnyttävä äiti oli soittanut sairaalaan ja kertonut epämääräisestä selkä- 
kivusta ja liman erittymisestä, varsinaista lapsiveden menoa ei vielä ol- 


lut. Äiti oli ensisynnyttäjä, joten sairaalassa kipuja ei noteerattu. Käsket- 
tiin seurailemaan ja menemään suihkuun, jotta lämmin vesi helpottaisi. 

Äidin ollessa suihkussa kivut lisääntyivät radikaalisti; hän ei tiedostanut 
kipujen johtuvan avautumisvaiheesta, sillä juuri äsken kätilö oli puhe- 
limessa sanonut, että synnytys ei ole vielä käynnistynyt: ”eihän kukaan 
ensisynnyttäjä synnytä heti”. 


Yksilöön liittyviksi suunnittelemattomien sairaalan ulkopuolisten synnytys- 
ten taustalla oleviksi syiksi käsitettiin monisynnyttäneisyys (n = 16/34) sekä 
aiemmat nopeat synnytykset (n = 14/34). Myös kulttuurierot (n = 3/34) sekä 
päihdeäidit (n = 3/34) mainittiin muutamissa vastauksissa. Nämäkin tulokset 
mukailevat aiempaa tutkimusta (ks. McLelland ym. 2013; Ovaskainen ym. 
2013). 

Toinen tutkimuskysymys oli, millainen merkitys ensihoitajien ja kätilöi- 
den ammatillisella osaamisella on suunnittelemattoman sairaalan ulkopuo- 
lisen synnytystilanteen hoitamisessa? Ammatillista asiantuntijuutta vaati- 
vat synnytystilanteet näyttäytyivät vastauksissa ammatillisesti haastavina 
ja moniammatillista osaamista edellyttävinä tilanteina. Kokeneen kätilön 
saaminen mukaan (n = 22/34) korostui merkittävimpänä tekijänä suunnit- 
telemattoman sairaalan ulkopuolisen synnytyksen hoitamisessa: Synnytysten 
keskittämisen takia ovat synnytysmäärät sairaaloissa lisääntyneet, mutta hen- 
kilökunnan määrä ei ole lisääntynyt samassa suhteessa. Oli siis erittäin hyvä 
tuuri, että kätilö pääsi mukaan. Analyysin ja kvantifioinnin perusteella on- 
nistuneesti sujuneen synnytyksen kehyskertomuksen pohjalta kirjoittanei- 
den vastaajien (n = 18) vastausten mukaan onnistuneesti päättynyttä sairaa- 
lan ulkopuolista synnytystä ennakoi kätilön saaminen mukaan (n =9), jolloin 
kätilö otti vastuun synnytyksestä ja kaikki meni hyvin. Kun kätilöä ei saatu 
mukaan (n = 9), suunnittelematon sairaalan ulkopuolinen synnytys päättyi 
onnistuneesti, kun ensihoitajien osaamiseen oli panostettu ja kun kyseessä 
oli perusterve uudelleensynnyttäjä, säännöllinen synnytys ja hyväkuntoinen 
vastasyntynyt. Toiseen kehyskertomukseen vastanneiden (n = 16) tuottamien 
vastausten perusteella epäonnistuneesti päättynyttä sairaalan ulkopuolista 
synnytystä ennakoi hyvin selvästi se, että kätilöä ei saatu mukaan (n = 11). 
Tällöin myöskään ensihoitajien osaamiseen ei ollut aina riittävästi panostettu 
ja joskus synnytykseen tai vastasyntyneen vointiin liittyi joitain komplikaatioi- 
ta. Synnytykseen tai vastasyntyneen vointiin liittyi aina komplikaatioita epä- 

onnistuneesti päättyneissä suunnittelemattomissa sairaalan ulkopuolisissa 
synnytyksissä, joihin kätilö oli saatu mukaan (n = 5). 

Vastauksissa nähtiin tärkeänä kätilöiden päivystysvalmiuden kehittämi- 
nen (n = 16/34). Vastaajat toivoivat, että tulevaisuudessa synnytyssairaaloiden 
henkilöstömitoitus suunniteltaisiin sellaiseksi, että kokenut kätilö pääsisi aina 
tarvittaessa mukaan. Toivottiin myös, että tulevaisuudessa kätilöt alkaisivat 
päivystää normaalin synnytyssalityönsä ohella kotona, mikä helpottaisi hei- 
dän saamistaan synnytystehtäville. Lisäksi vastaajat kokivat, että ensihoidon 
resurssipulasta huolimatta synnytystehtävien pitäisi olla aina vähintään kah- 
den yksikön tehtäviä (n = 18/34). Kuitenkin liian usein ensihoidon yksikkö 
joutui yksin kahden ensihoitajan voimin selviytymään tilanteesta: Kaksi hoi- 
dettavaa ja kaksi hoitajaa, joista toisen on ajettava autoa, on kauhukuva koko 
järjestelmälle. Tämä herätti huolta myös eettisestä näkökulmasta, jos ensihoi- 
tajien piti priorisoida äidin tai lapsen hoitaminen. Muutama vastaaja toivoi 
jopa sitä, että tulevaisuudessa riskiryhmiin kuuluvien ja aiemmin nopeasti 
synnyttäneiden syöksysynnyttäjien synnytykset hoidettaisiin elektiivisesti 
lääkkeillä käynnistäen (n = 3/34) sairaaloissa. 

Ensihoitajien kompetenssi kliinisen osaamisen ja teoreettisten tietojen 
osalta suunnittelemattoman sairaalan ulkopuolisen synnytyksen hoitamises- 
sa nousi ensihoitajien vastauksissa esiin kahdenlaisena (vrt. Uunila 2017). Osa 
(n = 10/22) vastaajista koki tietojensa ja taitojensa olevan riittävällä tasolla, 
kun kyseessä oli komplisoitumaton synnytys, mikä hoidettiin ensi- ja tarken- 
netun tilannearvion protokollan mukaan (ks. McLelland ym. 2014). Nämä 
ensihoitajat kuvasivatkin vastauksissaan seikkaperäisesti ja yksityiskohtai- 
sesti osaavansa hoitaa normaalisti sujuvan synnytyksen synnytysopillisesti 
oikein. Tämä koski myös vastasyntyneen perushoitoa: Jos kaikki menee hyvin 
niin nämä ovat kyllä parhaita tehtäviä, mutta aina on se ”mitäs jos ei mene- 
kään...”, kiteytti eräs osallistuja. 

Toiset (n = 12/22) ensihoitajat kokivat teoreettisten tietojensa ja kliinisen 
osaamisensa olevan täysin riittämättömiä komplikaatioittakin sujuneissa 
synnytyksissä (ks. McLelland ym. 2013; McLelland ym. 2014; vrt. Uunila ym. 
2018). Tällöin synnytystapahtuma näyttäytyi heille pelottavana ja kaoottise- 
na: Muutama ponnistus ja vauva syntyy; mutta ei itke ja on veltto, näen heti 
että kaikki ei ole hyvin, olen puoliksi ulkona ja puoliksi auton sisällä, en pääse 

mihinkään vauvan kanssa; isä kysyy huolestuneena miksei vauva itke ja äiti- 
kin on huolissaan! Kliinisen osaamisen ja teoreettisten tietojen puute liitettiin 
usein kokemattomiin, vastavalmistuneisiin ensihoitajiin (vrt. Uunila 2017), 
jotka saattoivat kokea omien synnytystensä muodostaneen merkittävän osan 
tarvittavasta ammatillisesta osaamisesta. Näissä vastauksissa puhuttiinkin 
osaamisen sijaan selviytymisestä, jopa hyvästä tuurista. Rutiinin puuttumi- 
sen ja kokemuksen vähyyden katsottiin erityisesti vaikuttavan ammatillisen 
osaamisen huonoon tasoon. Kliinisen osaamisen ja teoreettisten tietojen puu- 
te nousi esiin huolena oman työparin osaamattomuudesta: Orientoidun itse 
tilanteeseen ja toivon tuoreen ja kokemattoman työparini olevan mukana ku- 
vioissa niin, että hän tietää mitä tehdään ja jos ei; niin kysyy tai ainakin vaan 
yrittää pysyä rauhallisena. Aiemmassa tutkimuksessa myös suunnittelematta 
sairaalan ulkopuolella synnyttäneet kuvasivat ambulanssihenkilöstöä usein 
stressaantuneeksi ja epäammatilliseksi ilman tietoa synnytyksestä, mutta 
olivat toisaalta helpottuneita avun saapuessa (ks. Skirnisdottir, Haukeland & 
Dahl 2016, 12). 

Kun kyseessä oli komplisoitunut synnytys, lähes kaikki (n = 18/22) ensi- 
hoitajat kokivat kliinisen osaamisensa ja teoreettisten tietojensa olevan riit- 
tämättömiä työkokemuksen määrästä riippumatta. Niiden koettiin olevan 
puutteellisia etenkin yllättävissä tilanteissa, esimerkiksi ennakoimattomassa 
jälkeisvaiheen verenvuodossa (ks. McLelland ym. 2014; Sheiner ym. 2016) tai 
vastasyntyneen alilämpöisyydessä (ks. Engjom ym. 2017; Gunnarsson ym. 
2014; Ovaskainen ym. 2015): Siinä tuskassa ehdin ajatella, että mitä me tehtäi- 
siin, jos äiti esim. alkaisi vuotaa runsaasti. Tällöinkin vastauksissa puhuttiin 
selviytymisestä osaamisen sijaan. Selviytyminen saattoi tarkoittaa tilannet- 
ta, jossa sekä äiti että vauva saatiin hengissä sairaalaan, vaikka molemmat 
päätyivätkin tehohoitoon. Epäsäännöllisen synnytyksen hoitaminen herätti 
ymmärrettävästi ensihoitajissa suurta huolta potilasturvallisuuden suhteen, 
mikä toisaalta yhdistettiin näiden tilanteiden harvinaisuuteen (ks. Pirneskos- 
kiym. 2016; Uunila 2017). Toisaalta ensihoitajien teoreettisilla tiedoilla ja klii- 
nisellä osaamisella ei koettu olleen merkitystä, mikäli kohteeseen ehdittiin 
vauvan jo synnyttyä: Lapsi oli syntynyt hallitsemattomasti syöksysynnytyksel- 
lä. Äidille tuli pahat repeämät, lapsi oli hypoterminen, sillä ensisynnyttäjä-äiti 
ei osannut pitää lasta riittävän lämpöisenä. Myös kätilöt antoivat vastauksis- 

saan ensihoitajien suunnittelemattoman sairaalan ulkopuolisen synnytyksen 
hoidon osaamisen teoreettisista tiedoista ja kliinisestä osaamisesta varsin 
heikon arvosanan. He kuvasivat tilanteita, missä pään syntymisen tukematta 
jättäminen oli aiheuttanut pahoja repeämiä ja runsasta vuotoa. Nämä kätilöi- 
den vastaukset yhdistyivät pääsääntöisesti kokemattomiin ensihoitajiin (vrt. 
Uunila 2017): 

Kätilön tullessa paikalle on ambulanssihenkilökunta jo kohteessa. Kaksi 

nuorta, vastavalmistunutta ja synnytystä ennen näkemätöntä ensihoidon 

ammattilaista silmät pyöreinä. Lapsi on jo syntynyt, äiti huutaa, esikoi- 


nen huutaa ja isä pyytää apua. Äiti makaa verilammikossa vastasyntynyt 
nostettuna syliin. Lapsi silmät auki tuijottelee vaisuna äitiä. 


Ensihoitajien kokemuksen ja ammatillisen osaamisen puutteen katsottiin 
vaikuttavan myös synnyttäjän hallinnan tunteen menettämiseen sekä huo- 
noon synnytyskokemukseen (ks. Skirnisdottir ym. 2016): Synnyttäjä vais- 
toaa herkästi ensihoitajien kokemattomuuden ja paniikki iskee. Lisäksi kätilöt 
kantoivat suurta huolta ensihoitajien kliinisestä osaamisesta ja teoreettisista 
tiedoista tilanteissa, missä synnytykseen liittyi ongelmia: Ambulanssihenki- 
lökunnan ammattitaito ei riitä synnytyksen erikoistilanteiden hoitoon. Lapset 
eivät aina liw'u ulos, vaikka tämä tummasilmä syntyikin hyvin. 

Ensihoitajien kompetenssin yleisiin työelämävalmiuksiin ja ei-teknisiin 
taitoihin luettavan päätöksenteko-osaamisen (vrt. Uunila 2017) koettiin ole- 
van paremmalla tasolla. Ensihoitajat kuvasivat vastauksissaan sitä tarvitta- 
van muun muassa päätökseen pysäyttää ambulanssi, mikäli nainen synnyt- 
tää matkalla. Myös kätilöt arvostivat ensihoitajien päätöksenteko-osaamista. 
Tämä nousi esiin esimerkiksi silloin, kun päätös sairaalaan lähtemisestä oli 
tehty nopeasti, eivätkä ensihoitajat olleet jääneet käyttämään aikaa matalan 
riskin synnyttäjän verenpaineen mittaamiseen tai aukiolotipan laittamiseen. 
Päätöksenteko-osaamisen lisäksi tiimityöhön liittyviä muita ei-teknisiä tai- 
toja tarvittiin kaoottisten tilanteiden hallinnassa sekä kertyvän tiedon jaka- 
misessa tiimin kesken. Yleisiin työelämävalmiuksiin ja ei-teknisiin taitoihin 
liittyvää ensihoitajien kommunikointi- ja viestintäosaamista arvostettiin hy- 
vänä tiedonkulkuna ammattilaisten välillä etenkin silloin, kun kätilö saapui 
kohteeseen: Ensihoitaja antoi raportin ja päivitti tilanteen minulle. Toisaalta 
sitä tarvittiin ja osattiin käyttää myös kommunikoitaessa oman työparin tai 

synnyttäjän ja perheen kanssa: Rauhoitan myös äitiä sekä isää ja samalla ker- 
ron, että vauva syntyy nyt tähän ja se on ihan OK. Samalla infoan työparia 
valmistautumaan avustamaan minua ja kerron samalla suunnitelmaa tilan- 
teesta, kun vauva on syntynyt. 

Itsesäätelyvalmiuksien osalta ensihoitajien kompetenssi liittyi vahvas- 
ti heidän kokemukseensa oman osaamisen rajallisuudesta (ks. Järvenpää & 
Härkänen 2017; Zimmerman 2000) suunnittelemattoman sairaalan ulkopuo- 
lisen synnytyksen hoitamisessa: Jos ensihoitajien koulutus ei vastaa tuleviin 
haasteisiin pelkään pahoin kuolleisuuden lisääntyvän, kiteytti eräs vastaaja. 
Lähes kaikki (n = 18/22) ensihoitajat toivoivatkin, että tulevaisuudessa ensi- 
hoitohenkilökunta on koulutettu entistä paremmin kohtaamaan synnytykset 
sairaalan ulkopuolella. Ensihoitajien tuottamissa vastauksissa toivottiin syn- 
nytyksen hoidon perusasioiden opettamista entistä syvällisemmin (ks. Hän- 
ninen ym. 2018). Lisäksi kaivattiin ammatillista lisäkoulutusta synnytyksen 
hoidon erityistilanteista, kuten perätilasynnytyksen hoitamisesta, hartiadys- 
tokiasta sekä ennakoimattoman jälkeisvaiheen verenvuodon hallinnasta. Li- 
säksi koulutusta tulisi lisätä vastasyntyneen virvoittelusta ja elvytyksestä. 

Ensihoitajien mukaan tutkintoon johtavan koulutuksen tulisi luoda van- 
kempi pohja synnytyksen hoidon ammatilliselle osaamiselle (vrt. Uunila 
2017). Toisaalta sen kehittämiseksi tutkinnon suorittamisen jälkeen voitaisiin 
hyödyntää työpaikan oppimisympäristöjä (ks. Fuller & Unwin 2004; Tynjälä 
2008). Osaamisen ja kokemuksen puutteeseen voitaisiin ensihoitajien mukaan 
vastata myös ammatillisen lisäkoulutuksen (vrt. Hänninen ym. 2018) avulla: 
Ensihoidolle on järjestetty menneen viiden vuoden aikana 15-20 opintopisteen 
lisäopinnot synnytyksistä. Oppimisen mahdollistamiseksi toivottiin esimer- 
kiksi simulaatioita (ks. Tynjälä 2008) sekä osaamisen säännöllistä arviointia 
näytöin ja testauksin. Myös työpaikan oppimisympäristöiltä kaivattiin erityi- 
sesti toistoja tarvittavan rutiinin ja kokemuksen saavuttamiseksi. Ensihoitajat 
toivoivatkin työpaikoilta parempaa suoraa ohjausta (ks. Rintala ym. 2016) ja 
osallistamista (ks. Billett 2000) harvinaisille synnytystehtäville. Myös kätilön 
pitämät synnytysharjoitukset työpaikoilla koettiin korvaamattoman tärkei- 
nä, ja lisäksi toivottiin säännöllistä ohjattua harjoittelua synnytyssalissa. 

Kätilöiden kompetenssi kliinisen osaamisen ja teoreettisten tietojen 
suhteen oli kätilöjen kokemusten valossa laaja-alaista sekä korkeatasoista. Se 

ilmeni kätilön kykynä hoitaa suunnittelematon sairaalan ulkopuolinen syn- 
nytys laadukkaasti, turvallisesti ja synnyttäjälähtöisesti. Kätilöt osasivat arvi- 
oida synnytyksen edistymistä sisätutkimuksin, tarkkailla synnyttäjän kehon 
kieltä sekä ohjata synnyttäjää esimerkiksi erilaisiin ponnistusasentoihin tai 
käyttämään synnytyslaulua. He onnistuivat hoitamaan suunnittelemattoman 
sairaalan ulkopuolisen synnytyksen usein siten, ettei repeämiä tai verenvuo- 
toa tullut: 


Muutaman supistuksen aikana näen, että vauvan pää alkaa painamaan 
ja siirryn lähemmäs synnyttäjää. Kalvot ovat vielä ehjät ja äiti hengittelee 
työnnöt hallitusti. Välilihaa ei näytä olevan tarpeen tukea. Hillitsen hie- 
man pään syntymistä, mutta äidille ei juuri ohjeita tarvitse antaa. Lapsi 
syntyy täydellisen ihanasti kalvopussissa ja äiti saa itse rikkoa kalvoihin 
reiän samalla kun nostaa lapsen syliinsä ja kääntyy konttausasennosta 
puoli-istuvaan asentoon paareille. 


Lisäksi he kykenivät tarjoamaan synnyttäjälle emotionaalista tukea ja luo- 
maan synnytystapahtumasta hallitun. Kätilöjen käsitysten mukaan usein 
pelkkä kätilön läsnäolo riitti rauhoittamaan synnyttäjän, isän sekä paikal- 
la olleet ensihoitajat. Myös vastasyntyneen seuranta ja hoito olivat kätilöjen 
mukaan heillä hyvin hallussa. Lisäksi kätilö saattoi antaa hoito-ohjeita myös 
ensihoitajille: Hoputin toista hoitajaa laittamaan ringerin tippumaan, sillä 
kohta kanylointi olisi vaikeaa. Myös ensihoitajat arvostivat kätilöiden klii- 
nistä osaamista ja teoreettisia tietoja synnytyksen hoidossa korkealle. Kätilöt 
osasivat toimia oikein usein myös silloin, kun synnytyksen kulussa tai vasta- 
syntyneen voinnissa ilmeni ongelmia. Tällaisista tilanteista nostettiin esiin 
jälkeisvaiheen verenvuodot (ks. McLelland ym. 2014; Sheiner ym. 2016) sekä 
vastasyntyneen alilämpöisyys (ks. esim. Gunnarsson ym. 2014). Toisaalta kä- 
tilöjen tuottamissa vastauksissa korostui tällaisten tilanteiden poikkeukselli- 
suus sairaalaan verrattuna, koska kätilö oli ainoa paikalla oleva synnytyksen 
hoidon ammattilainen: 

Käydään tarkastelemaan vuodon aiheuttajaa. Klo 18 suuntaan repeä- 

mä, joka silmämääräisesti isohko. Kokeillaan kohdun supistuneisuutta, 

pehmeä käteen ja holauttaa vuodon. Istukka vaikuttaa irronneelta ja au- 


tetaan istukka ulos. Hierotaan kohtu supistuneeksi. Vuoto rauhoittuu. 
Laitetaan taitoksia repeämään ja lähdetään kuljettamaan kohti sairaalaa. 

Peitellään vauva matkan ajaksi lämpimästi rinnalle, hieman jäähtynyt 
kun on. 


Kätilöiden kompetenssi yleisiin työelämävalmiuksiin ja ei-teknisiin taitoihin 
luettavan päätöksenteko-osaamisen kannalta oli merkityksellinen arvioita- 
essa esimerkiksi sitä, jäädäänkö synnytys hoitamaan kohteeseen vai lähde- 
täänkö sairaalaan. Toisaalta sen merkitys korostui myös tehtynä päätöksenä 
pysäyttää ambulanssi tarvittaessa: Ensihoitajat haluaisivat jatkaa matkaa 
sairaalaan, mutta pyydän odottamaan. Kätilöiden kommunikointi- ja vies- 
tintäosaaminen ei ollut tulkittavissa tuotetuista tarinoista. Kätilöiden kompe- 
tenssi itsesäätelyvalmiuksiin luettavien oppimaan oppimisen taitojen osalta 
ei myöskään ilmennyt tässä tutkimuksessa tuotetuissa vastauksissa; Kätilöä 
jännittää aina hoitaa synnytystä muualla kuin turvallisissa sairaalaolosuhteis- 
sa, totesi kuitenkin eräs kätilö. 

Edellisten kätilöiden ja ensihoitajien ammatilliseen osaamiseen liittyvien 
tekijöiden lisäksi tarinoissa nostettiin esiin ulkopuolisia resursseja tärkei- 
nä synnytystapahtuman hoitamiseen liittyvinä tekijöinä. Ambulansseissa ei 
aina ollut synnytyksen hoidon erityislääkkeitä (n = 13/34), kuten kipulääk- 
keitä tai kohtua supistavia lääkkeitä. Vastaajat toivatkin esiin niiden välttä- 
mättömyyden suunnittelemattoman sairaalan ulkopuolisen synnytyksen 
hoitamisen resurssina. Lääkityksen lisäksi vastaajat kaipasivat ambulanssei- 
hin joko perusvarustukseen kuuluvaa tai kätilön mukanaan tuomaa asian- 
mukaista synnytyksen hoito- ja tutkimusvälineistöä (n = 16/34). Resursseihin 
yhdistettiin myös potilasturvallisuutta parantavat vastasyntyneen turvavyöt 
(n = 4/34), mitä ei ollut kaikissa ambulansseissa. Erityisen huolissaan vastaa- 
jat olivat kuitenkin vastasyntyneen lämpimänä pitämisen mahdollisuuksis- 
ta (n = 23/34) (ks. Engjom ym. 2017; Gunnarsson ym. 2014; Nieminen 2016, 
1876; Ovaskainen ym. 2015): Yöllä pakkasessa pimeällä metsätiellä olen yksin 
hoitamassa synnytystä auton etupenkillä. Lapselle päähän pieni virkattu pipo. 
Vastaajat kaipasivat myös tarkistuslistojen (ks. McLelland ym. 2014) kehittä- 
mistä (n = 6/34): Alkaa armoton taskuoppaan selaus; MITÄ PITÄÄ TEHDÄ 
NYT? Tulevaisuuden materiaalisena resurssina esiin nostettiin myös etäseu- 
rantateknologian hyödyntäminen (n = 3/34) sekä synnyttäjän potilastietoihin 
pääsy ambulanssista (n = 3/34). 

Toisaalta resurssina korostettiin kätilön antamaa puhelinohjausta (n = 
6/34), mihin toivottiin tulevaisuudessa liitettävän myös videoyhteys (n = 5/34) 
ohjauksen antamiseksi ensihoitajille tai synnyttäjälle. Live-stream-yhteyden 
merkitystä korostettiin myös tapahtumapaikalta ambulanssiin, jolloin ensi- 
hoitajien tai kätilöiden olisi mahdollista saada kuvaa kohteesta. Myös toimiva 
yhteistyö hätäkeskuksen ja kenttäjohdon kanssa (n = 14/34) nähtiin monis- 
sa vastauksissa tulevaisuuden tärkeänä ammatillisena resurssina. Matkalla 
kohteeseen ensihoitoyksikkö sai lisätietoja hätäkeskukselta, joka antoi ohjei- 
ta myös synnyttäjälle: Hätäkeskuksen saatua hyvät esitiedot perheeltä päätyi 
kenttäjohtaja pyytämään sairaalasta kätilön matkaan. Kenttäjohtoyksikkö oli 
useissa tarinoissa se, joka pyysi ja nouti kätilön sairaalasta tai tuki synnytys- 
tä hoitavaa yksikköä. Lisäksi tulevaisuudelta odotettiin kansallisen ohjaus- ja 
neuvontapalvelun päivystysavun (n = 2/34) sekä digitaalisten palvelujen tuke- 
van ensihoitopalvelun ja hätäkeskuksen yhteistoimintaa. 

Myös lääketieteen erityisosaamisen (n = 11/34) saavutettavuutta (ks. Giss- 
ler 2015, 14-15; Nieminen 2016, 1875) peräänkuulutettiin. Vastaajat toivoivat, 
että tulevaisuudessa niin ensihoitolääkärien, anestesialääkärien, pediatrien 
kuin obstetrikkojenkin saatavuus synnytystehtäville olisi parempi. Tämä 
korostui vastauksissa, joissa vastasyntynyt oli huonokuntoinen tai ennenai- 
kainen ja tarvitsi lääkärin toteuttamia erityistoimenpiteitä. Myös synnyttäjä 
saattoi tarvita lääkärin apua (ks. Järvenpää & Härkänen 2017; Nieminen 2016, 
1876): Tampereen yliopistollisesta sairaalasta lähti lääkärihelikopteri meitä 
kohti. Puristin pientä tyttöä sylissäni ja neuvoton isä vierelläni katsoimme, kun 
helikopteri hävisi pimeään yöhön. Tulevaisuuteen kaivattiin myös toimivaa 
yhteistyötä sosiaalipäivystäjien kanssa (n = 5/34). 


Pohdinta ja johtopäätökset 


Tässä tutkimuksessa tarkasteltiin suunnittelemattomia sairaalan ulkopuoli- 
sia synnytyksiä joskus uransa varrella hoitaneiden kätilöiden ja ensihoitajien 
käsityksiä sekä asiantuntijuutta vaativista synnytystilanteista, että niihin liit- 
tyvistä ammatillisista valmiuksista. Yhtenä suunnittelemattoman sairaalan 
ulkopuolisen synnytyksen taustalla olevana syynä vastaajat kuvasivat vas- 
taustarinoissaan vanhempien haasteen järjestää lasten hoitoa, jolloin lähtö 

synnytyssairaalaan oli viivästynyt. Toisaalta taustalla olevaksi syyksi nostet- 
tiin myös synnytysten keskittämiseen liittyvä potilasruuhka ja suurten syn- 
nytysyksikköjen resurssien puute. Kokeneen synnytyssalikätilön saaminen 
mukaan puolestaan ennakoi osaltaan onnistuneesti päättynyttä suunnittele- 
matonta sairaalan ulkopuolista synnytystä. 

Aineistosta voidaan tulkita, että ensihoitajien ammatillisen osaamisen 
kehittämiseen suunnittelemattoman sairaalan ulkopuolisen synnytyksen 
hoitamisessa tulisi panostaa entistä tehokkaammin, mikä koskee erityisesti 
kokemattomampia ensihoitajia. Yli puolet tähän tutkimukseen vastanneista 
ensihoitajista kuvasivat tarinoissaan tilanteita, joissa oma tai työparin amma- 
tillinen osaaminen oli riittämätöntä siitäkin huolimatta, että synnytys oli su- 
junut ilman komplikaatioita. Kokemuksen ja rutiinin puute leimasivat näitä 
synnytystehtäviä. Sen sijaan epäonnistunutta suunnittelematonta sairaalan 
ulkopuolista synnytystä ennakoi osaltaan tilanne, kun kätilöä ei ollut saatu 
mukaan synnytykseen, ensihoitajien osaaminen ei ollut tilanteeseen nähden 
riittävää ja synnytykseen tai vastasyntyneen vointiin liittyi komplikaatioita. 
Tulokset kannustavat näin ollen myös kätilöiden päivystysvalmiuden kehittä- 
miseen siten, että kokenut synnytyssalikätilö pääsisi viiveettä mukaan avuksi 
synnytystilanteeseen. 

Ammatillisen osaamisen näkökulmasta kokeneet kätilöt osasivat hoitaa 
suunnittelemattoman sairaalan ulkopuolisen synnytyksen, vaikka se saat- 
toikin heitä jännittää. Kätilön osallisuus mahdollisti turvallisen, hallitun 
ja voimaannuttavan synnytystapahtuman - usein myös komplisoituneissa 
synnytyksissä. Kokeneella kätilöllä voidaan sanoa olevan suunnittelematto- 
man sairaalan ulkopuolisen synnytyksen hoidon asiantuntijaosaamista (ks. 
Ericsson 2006; Isopahkala-Bouret 2008; Lehtinen & Palonen 2011). Tulosten 
valossa kätilöiden päivystysvalmiuden ja osallistamisen lisäksi synnytyssali- 
kätilöiden ammatillista osaamista tulisi puolestaan kehittää synnyttäjän pu- 
helimessa tapahtuvan hoidon tarpeen arvioinnin sekä synnyttäjälle puheli- 
mitse annettavan ohjauksen osalta (ks. Klemetti & Hakulinen-Viitanen 2013). 

Koulutuksen näkökulmasta ensihoitajien synnytyksen hoidon perusval- 
miuksien kehittäminen olisi hyvä huomioida jo tutkintoon johtavassa kou- 
lutuksessa (vrt. Uunila 2017). Formaalissa koulutuksessa tulisi oppia paitsi 
työelämässä tarvittavaa ammatillista osaamista, myös työelämässä toimimi- 

sen käytänteitä ja tapoja (ks. Poikela 2006). Ratkaisuja opintojen aikaiseen 
kliiniseen harjoitteluun voivat tarjota esimerkiksi simulaatiopedagogiikka ja 
realistisen koulutusympäristön synnytystehtäville tarjoava ambulanssisimu- 
laattori (ks. Hänninen ym. 2018, 27). Koulutuspoliittisesti alan ammattilai- 
sille voidaan luoda myös kannustimia ensihoitaja/kätilö -kaksoistutkintojen 
suorittamiseen ja moniammatilliseen yhteistyöhön. Moniammatillisessa ja 
monitieteisessä koulutuksessa opiskelijat voivat oppia toinen toisiltaan yh- 
teistoiminnan taitoja, mikä mahdollistaa asiantuntijana kehittymisen edel- 
leen työelämässä. 

Valmius toimia oikein yllättävissä tilanteissa edellyttää ammatillisen 
osaamisen ylläpitämistä ja kehittämistä myös työelämässä. Työpaikkojen asi- 
antuntijat käyttävät usein epämuodollista, äänetöntä ja piilossa olevaa tietoa 
perinteisten koulutusorganisaatioiden välittämän muodollisen tiedon sijaan 
oppimista ohjatessaan (ks. Isopahkala-Bouret 2008, 84; Lehtinen & Palonen 
2011, 28; Tynjälä 2008, 150). Suunnittelemattoman sairaalan ulkopuolisen 
synnytyksen hoitoon liittyvän ammatillisen osaamisen vahvistamista voi- 
taisiin edistää esimerkiksi kehittämällä työpaikkoja oppimisympäristöinä 
ja osallistamalla kätilöitä ohjaustoimintaan (ks. Rintala ym. 2016). Moniam- 
matillinen, esimerkiksi pelastajan ja ensihoitajan muodostama monitoimiyk- 
sikkö on suomalainen erikoisuus. Näin ollen myös kätilön ja ensihoitajan 
muodostama synnytysyksikkö voisi parhaimmillaan vastata muuttuneeseen 
palveluntarpeeseen suunnittelemattomien sairaalan ulkopuolisten synnytys- 
ten osalta. Työorganisaatioiden esimiehet ja henkilöstön kehittäjät sekä kou- 
lutusorganisaatioiden koulutussuunnittelijat voidaan nähdä avainasemassa 
riittävien ja uudenlaisten oppimis- ja ohjausmahdollisuuksien tarjoajina. 

Subjektiivisuus rekrytointihaastattelussa 
Rekrytoijien kertomuksia vuorovaikutuksesta 


Camilla Rahkola & Saaga Härkönen & Jari Eskola 


Johdanto 


Rekrytointi on olennainen osa henkilöstötyön ja -hallinnon kenttää. Rekry- 
tointi on väline, jonka avulla organisaatiot pyrkivät työllistämään juuri it- 
selleen sopivimmat henkilöt, ja sen kautta kasvattamaan myös taloudellista 
tulostaan. Organisaatioiden menestys onkin pitkälti kiinni ihmisistä, joita 
se rekrytoijien avulla palkkaa palvelukseensa (Breaugh 2013, 390; Humphrey 
2014, 95-96; Ployhart 2006, 868-869). Tämän vuoksi toimivan rekrytoinnin 
tulisi kuulua jokaisen organisaation strategiaan (Beechler & Woodward 2009, 
273). Tähän strategiaan kuuluu oleellisesti myös oikean rekrytoijan valinta 
(Breaugh 2008, 104). Rekrytoijan tekemät päätökset vaikuttavat siihen, löy- 
tääkö rekrytoinnin toimeksiantaja työntekijän, joka täyttää sen asettamat 
kriteerit ja sopii kohdeorganisaatiossa rakennettuun toimintakulttuuriin. 
Vastaavasti päätökset vaikuttavat myös siihen, päätyykö työnhakija organi- 

saatioon, joka vastaa hänen arvojaan ja tarpeitaan. Rekrytoijilla on siten mer- 
kittävä rooli toisilleen sopivien työnhakijoiden ja organisaatioiden yhdistämi- 
sessä. (Bergström & Knights 2006, 353; Derous 2011, 60-61.) 

Rekrytointiin tuovat haasteensa yleiset organisaatioiden ulottuvuudet, ku- 
ten toimintaympäristö, työnteon tavat sekä organisaation strategia (Dursun 
& Karsak 2010, 4324). Rekrytoinnin toimintatapojen on kehityttävä, jotta ne 
pystyisivät vastaamaan muun muassa työvoiman lisääntyvän liikkuvuuden 
ja uudenlaisen työkulttuurin mukanaan tuomiin haasteisiin. Edellä mainitut 
tekijät ovat olennaisia, sillä ne vaikuttavat keskeisesti organisaatioiden strate- 
gioiden suunnitteluun. (Beechler & Woodward 2009, 273, 275-276; Lee 2011, 
230; Lievens, van Dam & Anderson 2002, 580.) Lisäksi rekrytointiin vaikuttaa 
nykyään yhä lisääntyvä teknologian käyttö, jonka vaikutuksia voidaan pohtia 
suhteessa sosiaaliseen vuorovaikutukseen perustuvaan rekrytointipäätök- 
sentekoon. Toistaiseksi on nähty, että ihmisten soveltuvuuden tai pätevyyden 
arviointiin tarvitaan toisia ihmisiä pelkästään teknologiaan perustuvien jär- 
jestelmien sijaan. (Humphrey 2014, 97, 99, 102.) 

Rekrytointiprosessi saa alkunsa, kun tulevan työntekijän toivottuja omi- 
naisuuksia aletaan määritellä (Breaugh 2013, 395-396). Koska erilaiset or- 
ganisaatiot suunnittelevat rekrytointinsa eri tavoin, on rekrytointiprosessin 
määrittely yksityiskohtaisesti melko haastavaa (Kim & Ployhart 2018, 46-51). 
Tyypillisesti prosessiin kuitenkin kuuluvat seuraavat vaiheet: työpaikkail- 
moitus, työhakemusten vastaanottaminen, työhakemusten ja CV:iden läpi- 
käynti, työhaastattelut ja työntekijän valinta. Prosessin päätöksenteon kan- 
nalta tärkeitä vaiheita ovat työhakemusten ja niiden sisältämien suositusten 
vastaanottaminen ja läpikäyminen sekä rekrytointihaastattelut. (Cook 2004, 
2-3.) Yleinen oletus on, että hyvin keskeinen vaihe työnhakijan arvioinnin 
kannalta on rekrytointihaastattelu (ks. esim. Cook 2004, 6; Schmidt, Oh & 
Shaffer 2016), minkä vuoksi sen suunnittelu mahdollisimman validiksi on 
erittäin tärkeää. Haastattelut varioivat niin kestoltaan kuin rakenteiltaan - ne 
voivat kestää muutamasta minuutista useaan tuntiin, ja olla toteutustavoiltaan 
mitä tahansa vapaamuotoisen ja tarkoin strukturoidun väliltä. Rekrytointi- 
haastattelu voidaankin nähdä monin tavoin kompleksisena vuorovaikutuk- 
sen muotona, jonka käsittelyyn voidaan soveltaa muun muassa psykologian 
teoriapohjaa (Breaugh 2013, 392-394). Pelkästään rekrytointihaastatteluihin 

keskittyvää tutkimusta on löydettävissä melko vähän. Koska rekrytointitut- 
kimuksessa on perinteisesti keskitytty tarkastelemaan erityisesti rekrytointi- 
tuloksia ja palkkaamisen jälkeistä aikaa (Breaugh 2013, 391; Jaidi, Van Hooft 
& Arends 2011, 136, 139), tuo haastatteluvaiheeseen perehtyminen tutkimuk- 
sen keinoin lisäarvoa rekrytointitutkimuksiin. 

Useat rekrytointiin keskittyneet tutkimukset antavat erilaisine konteks- 
teineen viitteitä siitä, minkälaisia piirteitä rekrytoijat työnhakijoissa arvos- 
tavat. On muun muassa näyttöä siitä, että monet rekrytoijien arvostamista 
piirteistä liittyvät tunneälyyn ja sosiaaliseen vuorovaikutukseen. Johtoteh- 
täviin hakevissa henkilöissä rekrytoijat arvostivat erityisesti ihmissuhdetai- 
toja, itsetietoisuutta, empaattisuutta, optimismia, itseluottamusta, iloisuutta 
sekä motivaation osoittamista (Varis, Majaniemi & Wilderom 2018, 152-153). 
Rekrytointityön sosioemotionaalista puolta onkin korostettu viime vuosi- 
na enenevissä määrin pelkän rationaalisuuden sijaan — sosiaalisia taitoja ja 
tunneälyä arvostetaan sekä rekrytoijan että hakijan rooleissa (Derous 2011, 
60-61, 67; Lievens ym. 2002, 582). Sosiaalisen vuorovaikutuksen herättämien 
tuntemusten tarkastelu täydentääkin hyvin nykyistä rekrytointiin liittyvää 
tutkimusta. 

Rekrytoinnin arviointivaiheen avuksi on luotu monenlaisia välineistöjä 
(ks. esim. Dursun & Karsak 2010; Gravili & Fait 2017), joita ovat esimerkiksi 
erilaiset algoritmit ja mittarit, ryhmä- ja yksilöhaastattelut sekä ulkoistetut 
konsultointipalvelut. Lopullisen rekrytointipäätöksenteon kannalta rekrytoi- 
jalla on kuitenkin hyvin keskeinen asema. Aseman keskeisyyteen vaikuttaa 
myös se, millaisesta positiosta käsin rekrytoija toimii, eli kuinka paljon hä- 
nen toiminnalleen annetaan painoarvoa. Rekrytointia voivat olla tekemässä 
esimerkiksi konsultit, henkilöstöpäälliköt tai organisaatioiden omistajat itse. 
Vaikka rekrytoijalla on siis paljon valtaa, ei hän aina tee lopullista rekry- 
tointipäätöstä yksin. Rekrytoijalla on tärkeä rooli myös kohdeorganisaation 
työnantajakuvan välittämisessä, sillä jo rekrytoinnin varhaiset vaiheet luo- 
vat työnhakijalle mielikuvia siitä, millaista organisaatiossa mahdollisesti 
olisi työskennellä (Collins, 2007, 181-182; Jaidi ym. 2011, 135-138). Paljon 
päätös- ja vaikutusvaltaa sisältävän positionsa vuoksi rekrytoijien toiminnan 
ja soveltuvuuden tarkastelu on hyvin oleellista (Breaugh 2008, 104). Näin on 
mahdollista tarkastella rekrytoijien päätöksenteon taustavaikuttajia, tuoda 

niitä julki ja käsitellä niitä mahdollisimman perusteellisesti. Luultavasti juuri 
näistä syistä rekrytoijien työtä on erilaisista näkökulmista käsin tutkittu mel- 
ko paljon (Breaugh 2013, 405). 

Rekrytoijan positio suhteessa työnhakijoihin edellyttää rekrytoijalta tai- 
toa reflektoida omaa ajatteluaan sen vahvuuksineen, mutta myös mahdolli- 
sine riskeineen ja virheineen. Tällaisia virheitä voivat olla esimerkiksi kogni- 
tiiviset vinoumat. Ajatusvirheet voivat saada rekrytoijan yleistämään oman 
positiivisen mielikuvansa työnhakijasta koskemaan myös hakijan ammatti- 
taitoa, tai esimerkiksi ajattelemaan, että epäsiisti ulkoinen olemus tarkoittai- 
si, ettei hakija muilla tavoin täyttäisi rekrytoijan toimeksiantajan asettamia 
kriteereitä (Cook 2004, 59, 227). Edellä mainitun kaltaisia ajatuksia on tärkeää 
osata reflektoida, sillä jokainen ihminen on niille altis. Subjektiivisuutensa 
ymmärtävä rekrytoija pystyy hyödyntämään itsereflektiota mahdollisim- 
man objektiivisen ja menestyksekkään rekrytointipäätöksen tekemiseksi. 
Itsereflektion onkin nähty olevan yhteydessä sosiaalisiin taitoihin (Takano, 
Sakamoto & Tanno, 2011, 517, 519), joita vuorovaikutusta sisältävä rekrytointi 
vaatii. Rekrytoijan toiminnan subjektiivisuuteen vaikuttavat myös työnanta- 
jaorganisaation asettamat rajat, toiveet ja mahdollisuudet, jotka ohjaavat sitä, 
kuinka paljon rekrytoijan yksilöllisille ajattelu- ja toimintatavoille jää tilaa 
(ks. esim. Bergström & Knights 2006). 

Subjektiivisuuden käsitteen määrittely on haasteellista sen monialaisen 
ja moninaisen käytön vuoksi. Subjektiivisuuden käsite esiintyy esimerkiksi 
filosofiassa, psykologiassa ja sosiaalitieteissä, saaden kaikissa hieman erilai- 
sia merkityksiä. Näitä merkityksiä ei voida mustavalkoisesti erottaa toisistaan 
muun muassa tieteenalojen yhtenevien historioiden vuoksi — esimerkiksi fi- 
losofian käsitystä subjektiivisuudesta ei ole täysin pystytty siirtämään filoso- 
fiasta aikoinaan irrottautuneeseen psykologiaan. Subjektiivisuuden käsite on 
yhdistetty kontekstista riippuen muun muassa tunteisiin, kognitioihin, toimi- 
juuteen sekä yksilön ajattelun tietoisuuteen. (Ks. esim. Teo 2017.) Bergström ja 
Knights (2006, 352) puolestaan esittävät, että subjektiivisuutta voidaan kuvata 
foucaultilaisittain vallasta ja tiedosta koostuvaksi rakenteeksi, mutta toisaal- 
ta linjaavat, että subjektiivisuutta tulisi kuvata myös sosiaalisen vuorovaiku- 
tuksen kautta. Jo pitkään on ajateltu, että subjektiivisuuden rakentumiseen 
läpi ihmiselämän vaikuttavat ihmisen sosiaalinen ympäristö ja vuorovaiku- 

tus sekä ihmisen pyrkimys yhteenkuuluvuuden tunteen saavuttamiseen (Teo 
2017, 282, 284). 

Tämän tutkimuksen keskiössä on rekrytoija, jolla tarkoitetaan tässä kon- 
tekstissä rekrytoinnin ammattilaista, joka on vuorovaikutuksessa työnhaki- 
jan kanssa, arvioi tämän suoriutumista sekä vaikuttaa lopulliseen rekrytoin- 
tipäätökseen. Rekrytoijien subjektiivisuutta käsitellään erityisesti sen kautta, 
kuinka rekrytointihaastattelun aikana heränneitä tuntemuksia kuvaillaan. 
Tässä tutkimuksessa ”tunteista” ja ”tuntemuksista” puhutaan rinnakkain. 
Tunteiden erittelyn ja jäsentelyn lisäksi kiinnostavaa on se, vaikuttavatko 
rekrytoijan erilaiset tunteet rekrytointipäätökseen. Tunteiden jäsentely sekä 
niiden vaikutusten arviointi vaatii rekrytoijilta muun muassa itsereflektiota 
ja tunneälyä. Koska tunneäly on saanut yhä enemmän huomiota ja painoar- 
voa länsimaisen liike-elämän kentällä, on sen huomioiminen tärkeää rekry- 
tointiprosessissa sekä rekrytoijien että työnhakijoiden kannalta. (Varis ym. 
2018, 147-148.) Tunneälyn teema on tässä tutkimuksessa taustalla esimerkiksi 
rekrytoijan itsereflektiota tarkasteltaessa. Lisäksi rekrytoija käyttää tunneä- 
lyään arvioidessaan työnhakijan vuorovaikutuksellista käyttäytymistä ja sen 
merkityksiä haastattelun aikana. 

Tämän tutkimuksen teoreettisena viitekehyksenä toimii neurotutkija 
David Rockin luoma SCARF-malli, jonka mukaan rekrytoijien subjektiivi- 
sia tuntemuksia voidaan jaotella erilaisiin vuorovaikutuksen elementteihin, 
joita ovat status (status), varmuus (certainty), autonomia (autonomy), samas- 
tuttavuus (relatedness) sekä oikeudenmukaisuus (fairness). Mallin mukaan 
vuorovaikutuksen tukiessa näitä elementtejä, henkilö kokee palkitsevuuden 
tunnetta. Vastaavasti elementtejä laiminlyötäessä vuorovaikutustilanne syn- 
nyttää henkilölle tunteen tilanteen uhkaavuudesta. (Rock 2008, 1-8.) Koska 
malli on kehitetty alun perin käsittelemään sosiaalista vuorovaikutusta eri- 
tyisesti johtajan ja alaisen välisessä valtasuhteessa, mietittiin tätä tutkimusta 
tehdessä, kuinka teoria soveltuu rekrytoijan ja työnhakijan välisen sosiaali- 
sen vuorovaikutuksen erittelyyn. Tässä tutkimuksessa keskitytään erityisesti 
rekrytoijaan, jolla on tilanteessa lähtökohtaisesti enemmän valtaa työnha- 
kijaan nähden. Rock (2009, 3-4) on kuitenkin korostanut, että jokainen on 
valta-asemastaan huolimatta altis aivojen synnyttämille palkitsevuus- tai 
uhkareaktioille. Sen vuoksi SCARF-mallin soveltuvuutta arvioidessa tultiin 

siihen tulokseen, että malli soveltuu käsittelemään vuorovaikutusta ja sen 
vaikutuksia monenlaisissa sosiaalista vuorovaikutusta sisältävissä konteks- 
teissa. Tarkoituksena on selvittää, tunnistavatko rekrytoijat Rockin (2008, 
1-8) kuvaamia sosiaalisen vuorovaikutuksen elementtejä, ja yhdistävätkö he 
niitä rekrytointihaastattelijan päätöksentekoon. 

Rekrytointihaastattelun sisältö yhdistetään tässä tutkimuksessa lopulli- 
seen rekrytointipäätökseen siinä mielessä, että vastaajat saavat tehtävänan- 
nossa valmiiksi annettuna päätöksen siitä, onko hakija palkattu vai ei. Tämän 
jälkeen he pohtivat syitä päätökselle haastattelussa ilmenneistä vuorovaiku- 
tuksellista tekijöistä, samalla kuvaillen haastattelussa esiintyneitä tuntemuk- 
sia. Tutkimuksessa tarkastellaan etenkin sitä, kuinka vastaajat suhtautuvat 
subjektiivisuuden käsittelyyn rekrytointihaastattelun aikana; pyritäänkö se 
peittämään vai voitaisiinko subjektiivisuus nähdä jopa voimavarana - tu- 
leehan taitavalla rekrytoijalla olla myös yksilöllisiä piirteitä, joiden avulla 
hän menestyy työtehtävässään. Näkyvään rooliin nostetaan siis rekrytoi- 
jan subjektiiviset tuntemukset rekrytointihaastattelun aikana tapahtuvas- 
ta vuorovaikutuksesta. Vaikka tuntemukset on tässä tutkimuksessa liitetty 
myös rekrytointipäätöksiin, nähdään subjektiiviset tuntemukset itsessäänkin 
merkityksellisinä. Subjektiivisuutta tarkastellaan tässä tutkimuksessa siitä 
näkökulmasta, kuinka rekrytoijien sosiaaliset ja emotionaaliset lähtökohdat 
vaikuttavat heidän tekemiinsä arviointeihin työnhakijasta rekrytointihaas- 
tatteluiden aikana. Tutkimuskysymykset ovat: 


1. Minkälaisen merkityksen rekrytoijien subjektiiviset tuntemukset saa- 
vat rekrytointipäätöksenteossa? 


2. Millaisia sosiaalisen vuorovaikutuksen elementtejä ja tuntemuksia 
rekrytoijilla esiintyy vastauksissa kuvatuissa rekrytointihaastatteluis- 
sa? 


Tutkimusmenetelmät ja aineisto 


Tässä tutkimuksessa käytettiin eläytymismenetelmän mukaisesti vastaajille 
luotuja kehyskertomuksia, joihin heidän tuli vastata kuvattuun tilanteeseen 
eläytyen ja sitä jatkaen. Tutkimukseen tehtiin yhtä varianttia muuttamalla 

kaksi erilaista versiota kehyskertomuksesta ja vastauksia kerättiin yhteen- 
sä 34. Aineistoa hankittiin rekrytoijilta sähköpostitse sähköisen lomakkeen 
avulla ja kahteen rekrytointiin keskittyneeseen organisaatioon vastauslo- 
makkeita toimitettiin myös paperisessa muodossa. Vastaajia kerättiin sekä 
valmiiden kontaktien avulla että ottamalla yhteyttä kokonaan uusiin yrityk- 
siin ja henkilöihin. Yhteydenotot suoritettiin puhelimitse ja sähköpostitse. 

Sähköisiin tai paperisiin lomakkeisiin vastattaessa ei kerätty henkilötieto- 
ja, joten vastaajien anonymiteetti oli näin varmistettu. Tutkimuslomakkeen 
linkin ohessa toimitetussa saatetekstissä vastaanottajille kerrottiin tutkimuk- 
sen lähtökohtia muun muassa avaamalla hieman tutkimuksen teoriapohjaa 
sekä kertomalla syistä, miksi toteuttaja on halunnut tutkia juuri valittua ai- 
hetta. Lisäksi kuvattiin lyhyesti eläytymismenetelmän periaatteita ja toimin- 
tatapoja sekä aineiston käsittelyä vastauksen antamisen jälkeen. Sähköpostis- 
sa olevan saatetekstin lisäksi sähköisessä lomakkeessa oli vielä kuvattu tapa, 
jolla eläytymismenetelmän kehyskertomukseen tulisi vastata. Edellä kuvatut 
informaatiot sisällytettiin myös paperisiin lomakkeisiin. Lisäksi kerrottiin, 
kuka on tutkimuksen takana, ja missä sitä tehdään. Viestin vastaanotettuaan 
muutama vastaaja pyysi saada nähdä tutkimustuloksia kootusti tai kokonai- 
sen tutkielman sen valmistuttua. 

Sähköisten lomakkeiden linkkejä saateteksteineen jaettiin myös LAURA” 
- järjestelmän kautta, joka on rekrytoijien työn jäsentelyyn kehitetty ohjel- 
misto. Järjestelmän ajankohtaisia aiheita sisältävälle foorumille kirjoitettiin 
normaalia saatetekstiä laajempi selvitys, jossa kerrottiin tutkimuksen toteut- 
tajasta, sen tavoitteista, kohderyhmästä sekä tutkimusmenetelmästä. Järjes- 
telmän edustajien kanssa sovittiin, että tutkimuksen tullessa valmiiksi sen 
tuloksista kirjoitettaisiin vastaajille koonti, mikä saattaisi motivoida yhä use- 
ampaa rekrytoijaa ottamaan osaa tutkimukseen. 

Tutkimuksen kaikki vastaajat olivat erikoistuneet henkilöstöhallintoon, 
mutta valtaosan pääpaino oli erityisesti rekrytoinnissa. Joillekin rekrytointi 
oli merkittävässä roolissa heidän työnkuvassaan, vaikka työnkuvaan liittyi 
myös muita työtehtäviä. 

Kehyskertomuksissa kuvattiin tilanteet, joista toisessa rekrytointihaastat- 
telu oli päättynyt lopulta työnhakijan palkkaamiseen, kun taas toisessa työn- 
hakijaa ei palkattu. Vastaajia pyydettiin eläytymään haastattelutilanteeseen 

ja samalla pohtimaan haastattelun aikaisen vuorovaikutuksen herättämiä 
tuntemuksia, joilla olisi mahdollisesti ollut vaikutusta rekrytoijan tekemään 
päätökseen hakijan palkkaamisesta tai palkkaamatta jättämisestä. Tehtävä- 
nannolla pyrittiin siihen, että osallistujat tunnistaisivat sosiaaliselle vuoro- 
vaikutukselle ominaisia elementtejä rekrytointihaastattelusta, joka on vuo- 
rovaikutuksen muotona hyvin mielenkiintoinen ja kompleksinen erilaisine 
valtasuhteineen ja agendoineen (Collinson 2003, 527-530). Lisäksi vuorovai- 
kutukselle tuovat haasteensa rekrytoijan intuitiiviset ajatukset ja tuntemuk- 
set, jotka voivat vaikuttaa päätöksentekoon, ellei niitä pystytä objektiivisesti 
jäsentelemään (ks. esim. Boran, Geng & Akay 2011; Messner, Wänke & Weibel 
2011, 699-701). 

Fläytymismenetelmä koettiin tutkimusaiheeseen sopivaksi menetelmäk- 
si, sillä se antoi mahdollisuuden tarkastella rekrytoijien subjektiivisuutta 
ilman, että vastaajien olisi tarvinnut pohjata vastauksiaan omiin henkilö- 
kohtaisiin kokemuksiinsa (ks. esim. Wallin, Koro-Ljungberg & Eskola 2017). 
Näin katsottiin, että tähän hieman kompleksiseenkin aiheeseen olisi helpom- 
pi syventyä — vastaajien tuli kehyskertomuksissa kuvata jonkun muun rekry- 
toijan itsereflektiota omansa sijasta. Tästä syystä kehyskertomuksissa toimiva 
rekrytoija päädyttiin kuvaamaan yksikön kolmannessa persoonassa häntä 
sen enempää esittelemättä tai nimeämättä. Kehyskertomukset muotoiltiin 
niin, ettei tunteiden vaikutusta rekrytointipäätökseen pidetty itsestäänsel- 
vyytenä, vaan se tarjottiin mahdollisena vaihtoehtona. Voidaan nähdä, että 
kertomusten asettelu tarjosi alustan, jolla tunteiden vaikutusta oli helpom- 
pi eritellä ja analysoida sen sijaan, että vain mietittäisiin, onko tunteilla vai- 
kutusta vai ei. Tutkimuskysymysten kannalta kehyskertomukset siis ajoivat 
vastaajia suuntaan, jossa pohdittiin, mitä ovat tuntemukset, joita rekrytointi- 
haastattelun sosiaalinen vuorovaikutus saattaa erityisesti rekrytoijassa herät- 
tää. Kehyskertomukset olivat: 

A) Rekrytoija päätyi palkkaamaan työnhakijan pidettyään tälle kahden- 
keskisen haastattelun. Eläydy haastattelutilanteeseen ja kerro hakijan 
ja rekrytoijan välisestä vuorovaikutuksesta, joka saattoi synnyttää 
myönteiseen rekrytointipäätökseen vaikuttaneita tuntemuksia. 

B) Rekrytoija ei päätynyt palkkaamaan työnhakijaa pidettyään tälle kah- 
denkeskisen haastattelun. Eläydy haastattelutilanteeseen ja kerro haki- 

jan ja rekrytoijan välisestä vuorovaikutuksesta, joka saattoi synnyttää 
kielteiseen rekrytointipäätökseen vaikuttaneita tuntemuksia. 


Sähköisten lomakkeiden avulla saatujen vastausten käsittely tapahtui ainoas- 
taan kopioimalla tekstit e-lomakkeelta omaan tiedostoonsa. Vastausten pi- 
tuus ja kirjoitusasu vaihtelivat aineistossa melko laajasti. Osa vastauksista oli 
yli sivun pituisia, kun taas osa oli kirjoitettu lyhyesti muutamalla lauseella tai 
jopa ranskalaisin viivoin. Vastauksia saatiin yhteensä 34 kappaletta, ja niiden 
keskipituus oli 83 sanaa. A-kehystarinaan tuli 18 vastausta ja B-kehystarinaan 
16 vastausta. Vastauksia kirjoitettiin sekä minämuodossa että yksikön kol- 
mannessa persoonassa. 

Ensimmäiseen tutkimuskysymykseen, rekrytoijien subjektiivisten tunte- 
musten rooliin, aineistosta etsittiin vastausta teoriaohjaavan analyysin avul- 
la (analyysin taustalla oli aiempi tutkimustieto subjektiivisuudesta). Toiseen 
tutkimuskysymykseen, vuorovaikutuksen elementteihin, vastauksia etsittiin 
hyödyntämällä teoriasidonnaista teemoittelevaa analyysia. (Tuomi & Sa- 
rajärvi 2018.) Teoreettisena kehyksenä oli edellä esitelty Rockin (2008, 1-8) 
SCARF-malli. Aineistosta poimittiin aluksi ilman valmiiksi määriteltyjä ke- 
hyksiä suppeampia alateemoja, joiden tarkastelun jälkeen päädyttiin siihen, 
että ne voidaan hyvin pitkälti jakaa Rockin (emt.) kuvaamiin vuorovaikutuk- 
sen teemoihin; statukseen, varmuuteen, autonomiaan, samastuttavuuteen ja 
oikeudenmukaisuuteen. Näistä SCARF-mallin vuorovaikutuksen elemen- 
teistä luotiin aineiston pääteemat, joiden alle aineistosta aluksi poimitut ala- 
teemat teemoiteltiin. Merkittävimpiä alateemoja esitellään kuitenkin osana 
SCARF-mallin pääteemoja, jotta tutkimuksen lukijat voivat itse arvioida nii- 
den vastaavuutta. 


Tulokset 


Ensimmäiseksi tarkasteltiin, minkälaisen merkityksen rekrytoijien subjek- 
tiiviset tuntemukset saavat rekrytointipäätöksenteossa. Vastaukset sisälsivät 
reflektiota liittyen rekrytoijien työhön ja ammattitaitoon niiden riskeineen 
ja mahdollisuuksineen. Joistakin vastauksista kävi melko selkeästi ilmi, että 
tunteiden liittäminen rekrytoijien päätöksentekoon voidaan kokea rekrytoi- 

jien ammattitaitoon liittyvänä kyseenalaistuksena. Monesti tämän kaltaiset 
vastaukset kirjoitettiin minämuodossa, ja ne sisälsivät kuvausta rekrytoijan 
päätöksenteon prosessista sisältämättä subjektiivisten tuntemusten kuvaus- 
ta. Muutamassa vastauksessa korostettiin, että varsinkin kokeneet rekrytoijat 
osaavat sulkea omat tunteensa päätöksenteon ulkopuolelle. Subjektiivisuuden 
vaikutus siis minimoitiin, ja tilalle tarjottiin ainoastaan kriteerilähtöistä poh- 
dintaa työnhakijan sopivuudesta liittyen erityisesti hakijan omaamaan kou- 
lutukseen tai työkokemukseen. 

Koska vastaajien joukossa oli mahdollisesti rekrytoijia sekä organisaati- 
oiden sisäisistä HR-yksiköistä että nimenomaan rekrytointiin keskittyneistä 
yrityksistä, saattoi subjektiivisuus saada erilaisten vastaajien kesken vaihtele- 
via rooleja. On esimerkiksi mahdollista, että rekrytoijan subjektiivisuus saa 
erilaisia merkityksiä riippuen siitä, millainen hänen asemansa on suhteessa 
kohdeorganisaatioon (ks. esim. Petersen & Dietz 2008): tekeekö rekrytointia 
organisaation oma henkilöstöpäällikkö, vai onko tehtävään palkattu rekry- 
tointikonsultti ulkopuolisesta yrityksestä. Toki on myös henkilön yksilölli- 
sistä ominaisuuksista riippuvaista, kuinka rekrytoijana käsittelee subjektii- 
visuutta. 

Subjektiivisuuden myöntäviä ja sen hyväksymiseen viittaavia mainintoja 
löytyi aineistosta runsaasti (n = 21/34). Monessa subjektiivisuutta käsitelleessä 
vastauksessa huomautettiin myös, että rekrytoijan subjektiiviset tuntemukset 
eivät yksin olleet tehdyn rekrytointipäätöksen takana — rinnalla vaikuttivat 
muun muassa hakijan pätevä koulutus, substanssiosaaminen sekä hyvät suo- 
situkset edellisiltä työnantajilta. Subjektiivisuuteen jyrkän kieltävästi suh- 
tauduttiin vain yhdessä vastauksessa (n = 1/34). Reilu kolmasosa (n = 12/34) 
vastaajista jätti subjektiivisuuden käsittelemättä. Vastaukset, joissa rekrytoi- 
jan subjektiivisuutta ei erikseen käsitelty, olivat usein kuvailuja työnhakijan 
ominaisuuksista ja käyttäytymisestä ilman kuvausta siitä, miten nämä tekijät 
vaikuttivat rekrytoijan tuntemuksiin tai päätöksentekoon. 

Subjektiivisuuden käsittelyyn yhdistettiin analyysivaiheessa maininnat 
muun muassa rekrytoijassa itsessään heränneistä tuntemuksista, henkilö- 
kemioista ja rekrytoijan saamasta ensivaikutelmasta. Kaikki maininnat en- 
sivaikutelmasta yhdistettiin rekrytoijan subjektiivisuuteen sen takia, että 
ensivaikutelman syntyyn vaikuttavat usein henkilölle aiemmin kertyneet ste- 

reotypiat ja psykologiset harhat, jotka saattavat vaikuttaa hänen tekemiinsä 
havaintoihin henkilön itsensä sitä välttämättä huomaamatta (Breaugh 2013, 
394; Messner ym. 2011, 699-701; Schmid, Mast, Bangerter, Bulliard & Aerni 
2011, 198). Osa vastaajista kirjoitti kuvauksia vaistosta tai intuitiosta, joilla on 
merkitystä esimerkiksi haastattelun sosiaalista ilmapiiriä aistittaessa. Ne voi- 
vat kuitenkin johtaa rekrytoijaa itseään harhaan, sillä intuitioon perustuvia 
päätöksiä voi olla haastavaa käsitellä ja perustella konkretian tasolla (Cook 
2004, 55-56). Aiemmin onkin todettu, että rekrytoijat kokevat “nappitun- 
tuman” usein kehittyneen tärkeäksi osaksi ammatillista asiantuntijuuttaan 
ja luottavat sen tuottamiin intuitiivisiin aavistuksiinsa melko vahvastikin 
(Kinnunen & Parviainen 2016, 5-7). Aineistoa analysoidessa kävi ilmi, että 
kehyskertomuksissa mainitut tuntemukset saatettiin myös yhdistää esimer- 
kiksi tuntemukseen siitä, että hakija on työkokemuksensa ansiosta pätevä ha- 
kemaansa työhön, eli kyseessä ei ollut varsinaisesti subjektiivinen tuntemus, 
vaan se perustui objektiiviseen tietoon. Yli puolet vastauksista, huolimatta 
kummasta kehyskertomuksen variaatiosta oli kyse, käsitteli kuitenkin melko 
avoimesti rekrytoijan kokemia tuntemuksia. 

Subjektiivisuutta käsiteltiin vastauksissa välillä myös omana kategoria- 
naan, varsinaisen haastattelutilanteen kuvauksesta irrallisena, jolloin poh- 
dinta oli yleisempää, eikä niin sidottua muuhun vastauksen sisältöön. Tällöin 
vastauksissa oli usein hieman kriittisempi ote rekrytoijan tuntemusten kä- 
sittelyyn — subjektiivisuutta pidettiin ilmiönä luonnollisena, mutta vastaajat 
korostivat, että rekrytoijan tulisi käsitellä subjektiivisia tuntemuksiaan huo- 
lellisesti reflektoiden. 

Tilanteessa myös rekrytoijan omat piirteet saattavat vaikuttaa, esimer- 
kiksi samankaltainen hakija kuin itse (esim. huumorintaju, aktiivisuus 
vuorovaikutuksessa, elehtiminen) saattaa herättää itsessä positiivisem- 
man vaikutelman ja näin hakija voi tuntua potentiaalisemmalta kuin 
jonkun toisen mielestä. Lisäksi hakijan osoittama arvostus/myötämie- 
lisyys rekrytoijaa kohtaan saattaa vaikuttaa omaan, positiivisempaan 
kuvaan hakijasta. Myös aiemmat kokemukset vuorovaikutustilanteista 
ja rekrytoinneista saattavat vaikuttaa: jos on aiemmin nähnyt hyvin 


samanlaisen henkilön rekrytoinnista työelämään, saattaa herkästi “kir- 
joittaa tarinan loppuun” samalla kaavalla myös tämän hakijan kohdalla. 

Vastaajan kuvaama ilmiö on kuvattu implisiittisessä persoonallisuusteorias- 
sa, jonka mukaan ihminen yhdistää aikaisempia kokemuksiaan samankal- 
taisiksi kokemiensa ihmisten kesken (Cook 2004, 55; Humphrey 2014, 95). 
Lisäksi vastauksista löydettiin mainintoja kognitiivisten vinoumien aiheut- 
tamista ajatusvirheistä, joista rekrytoijan tulisi olla päätöksentekonsa aikana 
tietoinen. Tällaiset ajattelun vinoumat voivat liittyä esimerkiksi hakijan ul- 
koiseen olemukseen tai tapaan kommunikoida (Cook 2004, 59; Messner ym. 
2011, 699; Petersen & Dietz 2008). 


Henkilökohtaiset biasit, rekrytoijan on tosi tärkeää tuntea itsensä mah- 
dollisimman hyvin, jotta osaa myös arvioida erilaisia biaseita. Hakijas- 
ta saattaa tulla vahva positiivinen tai negatiivinen tunne, joka saattaa 
olla perusteltu tai perustelematon. Esimerkiksi hakija saattaa muistuttaa 
haasateltavan ex-poikaystävää ja näin hänestä syntyy negatiivinen fiilis; 
kuitenkaan koska tämä peruste ei liity mitenkään tehtävään on tämä tär- 
keää tunnistaa ja huomioida arviota tehdessä. 


Rekrytoijan tulisi siis tunnistaa sosiaalisen vuorovaikutuksen synnyttämiä 
yksilöllisiä tunnereaktioita, joita syntyy niin rekrytointihaastattelujen, kuin 
muidenkin vuorovaikutusta sisältävien tilanteiden aikana. Nämä tunnereak- 
tiot voivat eri ihmisillä olla seurausta erilaisista, toisistaan poikkeavista är- 
sykkeistä (Rock & Cox 2012, 5, 9-10). Tämän vuoksi on oleellista pureutua 
kunkin yksilöllisiin tapoihin reagoida sosiaalisen vuorovaikutuksen aiheut- 
tamiin tuntemuksiin. 

Seuraavaksi tarkasteltiin sitä, millaisia sosiaalisen vuorovaikutuksen ele- 
menttejä ja tuntemuksia rekrytoijilla esiintyy vastauksissa kuvatuissa rekry- 
tointihaastatteluissa. Tutkimuksen aineistoa peilattiin Rockin (2008, 1-8) 
SCARF-malliin, joka antoi mahdollisuuden sijoitella vastauksissa kuvattuja 
tuntemuksia statuksen, varmuuden, autonomian, samastuttavuuden ja oikeu- 
denmukaisuuden teemojen alle. Koska vuorovaikutus synnyttää aina erisuu- 
ruisia uhka- tai palkitsevuusreaktioita, voitiin SCARF-mallin viittä element- 
tiä käyttää aineiston teemoitteluun melko kokonaisvaltaisesti. 

SCARF-mallin elementtien! 
esiintyvyys aineistossa } 


Var.1 Var.2 Var.1 Var.2 Var.1 Var.2 Var.1 Var.2 Var.1 Var.2 
9/18 5/16 17/18 16/16 6/18 4/16 14/18 9/16 12/18 6/16 
41% koko 97 % koko 29 % koko 68 % koko 53 % koko 
aineistosta aineistosta aineistosta aineistosta aineistosta 


Kuvio 1. Subjektiivisten tuntemusten purkaminen SCARF-elementtien mukaan. 


SCARF-mallin ensimmäinen ulottuvuus on status. Henkilö kokee statuksen- 
sa nousevan esimerkiksi tilanteissa, joissa hän saa kehuja tai tulee palkituksi 
saavutustensa ansiosta. Vastaavasti henkilö kokee statuksensa laskevan, jos 
kokee alemmuuden tunnetta tai kokee, että joku muu yrittää asettua hänen 
yläpuolelleen. Statukseen liittyvät hyvin usein myös vertailu ja sosiaaliset 
kilpailutilanteet. (Rock 2009, 5-7.) Aineistossa status-elementtiin liitettiin 
rekrytoijien kokemus siitä, että työnhakija oli kiinnostunut kohdeorganisaa- 
tiosta ja suhtautui kunnioittavasti sekä rekrytointitilanteeseen, rekrytoijaan 
että työhön. Tämä näkyi esimerkiksi kysymysten esittämisellä ja hyvillä käy- 
töstavoilla. Kuten edellä on mainittu, on myös huomioitava, että rekrytoijan 
tuntemukset hänen kokemansa statuksen nousun tai laskun suhteen voivat 
riippua siitä, onko rekrytoiva organisaatio rekrytoijan työnantaja vai ei. Seu- 
raavassa vastauksessa oletuksena on, että rekrytoija on talon sisältä ja kokee 
organisaation omakseen: Myönteisiä tuntemuksia herättää se, että henkilö on 
valmistautunut ja tietää tehtävästä ja yrityksestämme. Vastaavasti toisen vari- 
aation vastaukset antoivat olettaa, että kiinnostuksen puute oli vahva merkki 
siitä, ettei työntekijä ota rekrytointihaastattelua tai tarjolla olevaa työpaik- 
kaa tosissaan: Haastateltava tuntui olevan halukas vänkäämään asioista ja 
todistamaan, että minä olen väärässä. Haastattelijana oletan, että jos hakija 
on halukas menemään töihin, hän haluaa tehdä positiivisen vaikutuksen tule- 

vaan työnantajaansa ja toimii sen mukaisesti. Kuvatussa tilanteessa rekrytoija 
siis koki, että työnhakija ei kunnioittanut häntä tai hänen edustamaansa or- 
ganisaatiota ja työnkuvaa, minkä johdosta hakijasta ei syntynyt positiivista 
mielikuvaa. Tällaiset rekrytoijan tuntemukset saattavat olla merkki siitä, että 
hän kokee työnhakijan asettuvan hänen itsensä tai kohdeorganisaation ylä- 
puolelle. Tällainen asetelma aiheuttaa herkästi tilanteen, jossa henkilö kokee 
statuksensa uhatuksi (Rock & Cox 2012, 4). 

Varmuus on toinen SCARF-mallin ulottuvuuksista. Varmuuden tun- 
netta vahvistaa kokemus siitä, että ihminen voi vaikuttaa tulevaisuuden ta- 
pahtumiin tai saada informaatiota tulevista tapahtumista, tässä yhteydessä 
esimerkiksi työnhakijan suoriutumista työelämässä mahdollisen palkkauk- 
sen jälkeen. Varmuuden tunnetta voivat uhata epävarmuus tai yllättävät ti- 
lanteet. Uhan tunne syntyy, jos ihminen kokee, ettei tiedä mitä tilanteessa 
tulee seuraavaksi tapahtumaan. Pienissä määrin epävarmuus saattaa aiheut- 
taa huomion kiinnittymisen tai mielenkiinnon heräämisen, mutta suurina 
määrinä epävarmuus synnyttää aivoissa uhkareaktion. Kun ihminen kokee 
tilanteen varmaksi ja turvalliseksi, pystyy hän kiinnittämään huomionsa 
useampaan asiaan kerralla sen sijaan, että huomio kiinnittyisi vain epävar- 
muudesta selviämiseen. (Rock 2009, 7-8.) Varmuuden tunnetta kuvastamaan 
kerättiin aineistosta muun muassa seuraavia elementtejä: työnhakijan päte- 
vyys ja kokemus, huolellinen organisaatiota koskeva taustatyö, varmuus ”oi- 
keasta tyypistä”, hakijan huolellisuus ja tunnollisuus, johdonmukaisuus sekä 
vahvaksi osoittautunut motivaatio. Näitä pidettiin seikkoina, jotka luovat 
rekrytoijalle varmuuden ja luottamuksen tunnetta työnhakijaa kohtaan sekä 
rekrytointitilanteen aikana että työpaikalla sen jälkeen. Varmuuden teeman 
runsas esiintyvyys aineistossa on luultavasti seurausta siitä, että sen sisältö 
on melko monipuolinen. Toisaalta on luonnollista ajatella, että varmuuden 
tunnetta toisessa ihmisessä vahvistamalla on helpompi voittaa tämän luotta- 
mus puolelleen, erityisesti rekrytointihaastattelun aikana, jolloin epävarmuus 
tulevasta voi helposti johtaa kielteiseen rekrytointipäätökseen. Seuraavassa 
vastauksessa kuvattiin koettua varmuuden tunnetta hakijasta seuraavanlai- 
sesti: Rekrytoija esitti kysymyksiä, joihin hakija vastasi jämäkästi, rehellisesti 
ja pysyi aiheessa. Hakijalla oli selkeä esiintyminen - - Edellisten lisäksi toki 
rekrytoitavalla oli tehtävään sopiva koulutus ja työkokemus sekä yritykselle so- 

piva palkkatoive. Vastaavasti epävarmuuden ja johdonmukaisuuden puutteen 
kokemus herätti rekrytoijien epäilykset ja vastavuoroisen epävarmuuden tun- 
teen hakijaa kohtaan: Rekrytoijalle syntyy tunne siitä, että vaikka haastatelta- 
va puhuu paljon ja runsaasti, hän ei saa kysymyksiinsä relevantteja vastauksia 
ja hakijan on vaikea säilyttää fokusta. 

Autonomia toteutuu, kun ihminen kokee voivansa tehdä päätöksiä ja oh- 
jata omaa tekemistään ilman liikaa valvontaa ja kontrollia. Sosiaalisessa vuo- 
rovaikutuksessa ihmisillä on tapana alitajuisesti punnita vaikutusmahdolli- 
suuksiaan. Mahdollisuuksien ollessa riittävät, koetaan tilanne palkitsevaksi, 
kun vastaavasti niukat vaikutusmahdollisuudet synnyttävät uhkareaktion ja 
aiheuttavat stressaavia tuntemuksia. (Rock 2009, 8-9.) Rekrytoijien kokeman 
autonomian nähtiin aineistossa ilmenevän niiden vastausten kautta, joissa 
työnhakijaa kuvattiin nöyränä, toisille tilaa antavana sekä tarkasti rekrytoi- 
jan puhetta kuuntelevana. Näiden elementtien kautta rekrytoijalla oli tila ja 
mahdollisuus toimia autonomisesti sen sijaan, että työnhakija olisi yrittänyt 
kontrolloida tilannetta tai laittanut rekrytoijan oman käytöksensä kautta ah- 
taalle. Seuraavassa vastauksessa autonomiaa reflektoitiin vallan näkökulmaa 
hyödyntäen: Vallan jakautuminen on myös keskeinen alue vuorovaikutuk- 
sessa: koenko rekrytoijana, että hakija pystyy asettumaan tilanteessa hakijan 
asemaan vai haluaako hän ohjailla keskustelua, ilmaiseeko vahvasti sitä, mitä 
näkee keskustelussa olennaisena ja mitä epäolennaisena. 

Rekrytoijalle voi siis olla tärkeää, että valtasuhteet osoittava asetelma 
säilyy mielekkäästä vuorovaikutuksesta huolimatta, ja että työnhakija ym- 
märtää asemansa rekrytoijaan nähden, jotta molempien status rekrytointiti- 
lanteessa pysyy "oikeissa raameissaan”. Autonomian toteutumisen kannalta 
keskeisiä elementtejä ovatkin valta ja kontrolli, joiden avulla ihminen mittaa 
toimijuuttaan sosiaalisen vuorovaikutuksen aikana (Rock & Cox 2012, 6). 

Samastuttavuus sosiaalisissa tilanteissa perustuu luottamukseen ja empa- 
tiaan, joita koetaan herkemmin ihmisiä kohtaan, jotka koetaan samaan so- 
siaaliseen ryhmään kuuluviksi (Rock 2009, 9-10). Aiemmissa tutkimuksissa 
onkin todettu, että rekrytoijat ovat alttiimpia palkkaamaan työnhakijoita, 
jotka kokevat itselleen jollain tapaa tutuiksi (Nguyen, Allen & Godkin 2006, 
1821). Vahvan yhteyden tunteen kokemus vapauttaa mielihyvähormoni ok- 
sitosiinia, jolloin toisen henkilön läsnäolo koetaan miellyttäväksi. Samastut- 

tavuuden kokemuksen tiellä voivat olla muun muassa vastakkainasettelu tai 
erillisyyden tunne sosiaalisissa tilanteissa. Työelämässä onkin tärkeää, että 
yhdessä toimivat ihmiset, esimerkiksi rekrytointitiimin jäsenet, yhdistettäi- 
siin niin, että mahdolliset samastuttavuuden puutteen aiheuttamat uhkare- 
aktiot saataisiin minimoitua. (Rock 2009.) Samastuttavuuteen yhdistettiin 
aineistossa maininnat henkilökemiasta, kehollisesta viestinnästä, sujuvasta 
ja luonnollisesta vuorovaikutuksesta, hyvästä tunnelmasta, huumorista sekä 
rekrytoijan ja hakijan välisestä yhteisymmärryksestä. Hakija innostuu asiois- 
ta niin kuin minäkin innostun hänen kertomistaan asioista. Olemme molem- 
mat kiinnostuneita toisistamme ja mahdollisesta jatkosta. Vastauksissa siis 
jaetut elementit, kuten samankaltainen huumorintaju, kiinnostuksen kohteet 
tai arvopohja, synnyttivät hakijasta positiivisen mielikuvan. Vastaavasti sel- 
keät negatiiviset vastakkainasettelut synnyttivät vieroksuntaa: Hakija istui 
kädet puuskassa koko haastattelun ajan. Hänen asenteensa tuntui olevan jo 
paikalle tullessaan negatiivinen haastattelijaa kohtaan ja tilanne ei muuttunut 
haastattelun edetessä. En tiedä, johtuiko asenne minusta vai eikö hän ollut- 
kaan kiinnostunut kyseisestä työpaikasta. 

SCARF-mallin viimeinen elementti on oikeudenmukaisuus. Kokemus oi- 
keudenmukaisuudesta, esimerkiksi asianmukaisesta positiivisesta palauttees- 
ta työpaikalla, synnyttää tunteen palkitsevuudesta. Oikeudenmukaisuuden 
tuntemuksiin liitetään esimerkiksi reilu ja tasapuolinen toiminta, luottamuk- 
sellisuus ja läpinäkyvyys. Epäoikeudenmukaisuuden kohtaaminen voi syn- 
nyttää vihamielisiä tuntemuksia sekä luottamuksen alenemista. (Rock 2009, 
10.) Organisaation oikeudenmukaisuuden onkin nähty todentuvan muun 
muassa työntekijöiden mieltymisenä ja sitoutumisena organisaatioon ja sen 
arvoihin. Esimerkiksi haastattelun aikana rekrytoijan harjoittama epäoikeu- 
denmukaisuus saattaa vaikuttaa työntekijän suoriutumiseen työn alkamisen 
jälkeenkin. (Bye & Sandal 2015, 569-570.) Toisin päin tarkasteltuna epäoikeu- 
denmukaisuutta voi kokea myös rekrytoija tai kohdeorganisaatio, esimerkik- 
si tapauksissa, joissa työnhakija tulee epärehellisen itsearvioinnin perusteella 
valituksi toisen potentiaalisen hakijan sijaan (ks. esim. Berry & Sackett 2009). 
Aineiston oikeudenmukaisuuteen yhdistetyt elementit liittyivät työnhakijan 
avoimuuteen, aitouteen, rehelliseen itsereflektioon sekä siihen, ettei hakija 
puhunut negatiiviseen sävyyn edellisistä työnantajistaan. Seuraava vastaaja 

kuvasi työnhakijan rehellistä itsereflektiota seuraavanlaisesti: Hän lähtee poh- 
timaan erilaisia tilanteita, joissa hänen tyypillinen toimintatyylinsä saattaisi 
näkyä. Hakijalla on haettavan tehtävän kannalta tärkeitä ominaisuuksia ja 
hän osaa myös arvioida omat heikkoutensa ja oppimisen paikkansa suhteessa 
tehtävään. Vastaavasti epäoikeudenmukaiseksi työnhakijan ilmaisu koettiin 
seuraavassa vastauksessa, jossa hakija ei lähtenyt reflektoimaan osaamistaan 
rehellisesti: Toisaalta hakija ei välttämättä osaa kertoa mitään missä hän voisi 
kehittyä, tulla paremmaksi tai mikä on hänen heikkoutensa/erityinen kehitys- 
kohteensa. Toisinaan tämäkin voi luoda kielteisen vaikutelman, etenkin silloin 
jos hakija ylikorostaa erinomaisuuttaan. 

Vastauksissa rekrytoijat siis tarvitsivat mahdollisimman rehellistä ja to- 
tuudenmukaista informaatiota hakijan toimintatavoista, jotta voivat luottaa 
tähän ja samalla arvioida tämän suoriutumista mahdollisissa tulevaisuuden 
työtehtävissä. Vaikka läpinäkyvä itsereflektio liitettiin aineiston analyysissä 
erityisesti oikeudenmukaisuuteen, voi itsereflektioon ja omien taitojen arvi- 
ointiin liittyä muitakin tekijöitä, kuten työnhakijan kognitiiviset valmiudet 
hahmottaa omaa tieto- ja taitotasoaan. 

Kokonaisuudessaan ensimmäisen kehyskertomuksen variaation tyypil- 
lisin vastaus sisälsi kuvausta rekrytoijan subjektiivisuudesta. SCARF-mallin 
elementtejä näissä vastauksissa esitettiin seuraavassa tärkeysjärjestyksessä: 
varmuus, samastuttavuus, oikeudenmukaisuus, status, autonomia. Statuksen 
ja autonomian sijoittuminen listan häntäpäähän saattavat olla seurausta sii- 
tä, ettei rekrytoija koe, että rekrytointitilanne olisi hänen oman statuksensa 
nostamista varten, tai että on hyvä, ettei hakija myöskään karsi liiaksi omasta 
autonomiastaan, vaan on tilanteessa aktiivinen toimija. Varmuus ja samas- 
tuttavuus kertovat rekrytoijien arvostavan sitä, että he voivat luottaa palka- 
tun työnhakijan suoriutumiseen tulevassa työpaikassa, ja toisaalta sitä, että 
vuorovaikutus heidän välillään toimi, ja haastattelutilanne koettiin molem- 
min puolin miellyttäväksi. Toisen kehyskertomuksen tyypillisin vastaus kä- 
sitteli subjektiivisuutta sekin. Tärkeysjärjestys SCARF-mallin elementeille oli 
sama kuin ensimmäisessäkin variaatiossa - merkittävin vuorovaikutuksen 
elementti rekrytointipäätöksen ollessa negatiivinen oli varmuuden puute, ja 
vähiten huolissaan oltiin rekrytoijan kokemasta autonomian puutteesta. Ele- 
menttien arvostus samassa suhteessa molempien variaatioiden vastauksissa 

on tuloksena melko luonnollinen — elementit, joita arvostetaan vuorovaiku- 
tuksessa eniten, kiinnittävät myös eniten huomiota mahdollisella poissaolol- 
laan. 

Kehyskertomuksen eri variaatioiden vastauksissa subjektiivisuuden ku- 
vaukset eivät sisällöiltään tai ilmaisutavoiltaan muuttuneet merkittävästi. 
Tämän voi päätellä esimerkiksi siitä, että molempien variaatioiden vasta- 
uksissa SCARF-mallin elementit esiintyivät samassa tärkeysjärjestyksessä 
- eniten arvostettua elementtiä myös kaivattiin eniten sen uupuessa. Tämä 
voi olla seurausta siitä, että rekrytoijilla on yhteneviä mielikuvia siitä, kuin- 
ka vuorovaikutuksen herättämät tuntemukset voivat mahdollisesti vaikuttaa 
rekrytointihaastattelun aikana. Sen sijaan subjektiivisuuden käsittelyssä voi- 
tiin havaita määrällisesti eroavaisuuksia kehyskertomuksittain. Ensimmäi- 
sen variaation vastauksissa, jossa työnhakija päädyttiin palkkaamaan, suurin 
osa osallistujista käsitteli rekrytoijan subjektiivisia tuntemuksia (n = 13/18). 
Loppuosa (n = 5/18) ensimmäisen variaation vastaajista jätti subjektiivisuu- 
den huomiotta, mutta kukaan ei selkeästi kieltänyt sitä. Toisen variaation 
vastauksissa, jossa työntekijää ei päädytty palkkaamaan, puolet (n = 8/16) 
vastaajista käsittelivät rekrytoijan subjektiivisia tuntemuksia. Lähes puolet 
(n = 7/16) jättivät subjektiivisuuden käsittelemättä, ja yksi (n = 1/16) kielsi 
subjektiivisten tuntemusten vaikutuksen kokonaan. Prosentuaalisesti ensim- 
mäisen variaation vastauksissa käsiteltiin subjektiivisuutta hieman enemmän 
(72 %) kuin toisen variaation vastauksissa (50 %). Vastaavasti toisen variaati- 
on vastauksissa subjektiiviset tuntemukset jätettiin huomiotta useammin (44 
%) kuin ensimmäisen variaation vastauksissa (28 %). Tämän tutkimusaineis- 
ton perusteella voidaan olettaa, että subjektiivisuutta oli helpompi käsitellä 
silloin, kun työnhakija päädyttiin palkkaamaan. Vähemmän subjektiivisille 
tuntemuksille annettiin tilaa vastauksissa, joissa työnhakijaa ei palkattu. Voi- 
daankin pohtia, onko rekrytoijan subjektiivisuutta vaivattomampaa käsitellä 
silloin, kun sillä ei koeta olevan epäsuoraa haittavaikutusta vuorovaikutuksen 
toiseen osapuoleen. 

Pohdinta ja johtopäätökset 


Tämän tutkimuksen tarkoituksena oli selvittää, minkälaisen merkityksen 
rekrytoijien subjektiiviset tuntemukset saavat rekrytointipäätöksenteossa. 
Lisäksi tarkoituksena oli selvittää, millaisia sosiaalisen vuorovaikutuksen ele- 
menttejä ja tuntemuksia rekrytoijilla esiintyy vastauksissa kuvatuissa rekry- 
tointihaastatteluissa. Rekrytointihaastattelua tarkasteltiin yhtenä vuorovai- 
kutuksen muotona. Kompleksisen juuri tästä vuorovaikutuksesta tekee sen 
sisältämä asetelma — rekrytointihaastattelun konteksti, joka sisältää monen- 
laisia jännitteitä valta-asetelmineen ja tavoitteineen, joita sekä rekrytoija että 
työnhakija tuovat mukanaan tilanteeseen. 

Vastauksia kehyskertomuksiin saatiin yhteensä 34. Aineistonkeruun tyy- 
lillä ei nähty olevan suurta merkitystä vastausprosentin suhteen. Aineiston- 
keruun aikana huomattiin, että sekä sähköpostin kautta että paikallisesti vas- 
tauksia oli melko haastavaa saada. Tämä on mahdollisesti seurausta siitä, että 
aineisto haluttiin kerätä opiskelijoiden sijaan henkilöiltä, joilla on työkoke- 
musta rekrytoinnista. Tutkimukseen osallistuminen tapahtui siis vastaajien 
työ- tai vapaa-ajalla. 

Lisäksi oli havaittavissa, että tutkimuksen aihe ja vastaajille melko tunte- 
maton tutkimusmenetelmä herättivät osassa mahdollisia vastaajia hämmen- 
tyneitä sekä provosoituneita reaktioita. Osa jopa ilmoitti haluttomuutensa 
osallistua tutkimukseen, koska tutkimuksen aihe koettiin liian problemaat- 
tiseksi. Eläytymismenetelmä nähtiinkin tähän tutkimusaiheeseen soveltuva- 
na menetelmänä juuri sen vuoksi, että tutkimusaiheen ajateltiin olevan sen- 
sitiivinen ja tavoitteena oli, että ”jonkun rekrytoijan” asemaan eläytymällä 
vastaajat voisivat pohtia aihetta mahdollisimman vapaasti ilman, että heidän 
tarvitsisi huolehtia siitä, että vastausten sisältöjä liitettäisiin heidän omaan 
toimintaansa. Aineistoa analysoidessa kuitenkin huomattiin, että muutamis- 
sa vastauksissa pyrittiin siitä huolimatta voimakkaasti tuomaan esiin, ettei 
vastaaja itse toimi työssään subjektiivisten mieltymystensä mukaan, tai ettei 
subjektiivisuudella ole osaa rekrytoijan työssä. Voikin olla, että vaikka oh- 
jeistuksena oli eläytyä ”jonkun rekrytoijan” asemaan, tutkimusaiheen kos- 
kettaessa vahvasti vastaajien omaa työtä ja ammattitaitoa, eläytyminen ei 
tuonut riittävää etäisyyttä ja vastaajat halusivat varmistaa, ettei vastausten 
todellisuus kuvaa heidän omia toimintatapojaan. Tähän viittaa myös se kiin- 

nostava huomio, että osa vastaajista oli ohjeistuksista huolimatta kirjoittanut 
vastauksensa minämuodossa ja näissä vastauksissa ei tuotu esiin rekrytoijan 
subjektiivisia tuntemuksia. Eli silloin kun rekrytoijan subjektiivisuus vai- 
kutti rekrytointipäätökseen vastauksissa, rekrytoija oli se ”joku muu rekry- 
toija”. Potentiaalisten vastaajien reaktioista sekä tutkimuksen tuloksista voi 
kuitenkin päätellä, että eläytymismenetelmän luonne ei ollut selvä kaikille 
vastaajille. Aineiston keruun vaiheessa olisikin voitu korostaa enemmän, että 
tarkoituksena ei ole tutkia vastaajien omaa subjektiivisuutta tai kyseenalais- 
taa heidän ammattitaitoaan väittämällä heitä subjektiivisiksi rekrytointipää- 
töksissä, vaan saada tietoa tästä ilmiöstä laajemmin ja tarkastella sitä, miten 
subjektiiviset tuntemukset voivat vaikuttaa. 

Tuloksia tarkasteltaessa voidaan huomata, että vastaajat käsittelivät sub- 
jektiivisuutta melko vaihtelevistakin näkökulmista riippumatta siitä, kum- 
paan kehyskertomuksen variaatioon he vastasivat. Joissain vastauksissa 
subjektiivisuus sai merkittävän roolin, kun vastaajat lähtivät erikseen analy- 
soimaan, kuinka rekrytoijan henkilökohtaiset mieltymykset tai muut mieli- 
piteet voivat mahdollisesti vaikuttaa rekrytointipäätökseen. Osassa vastauk- 
sista subjektiivisuutta ei tuotu suoraan ilmi, vaan viittaukset aiheeseen olivat 
havaittavissa muusta tekstin sisällöstä. Vastausten suoruutta voidaan pohtia 
myös suhteessa siihen, kuinka selkeästi kehyskertomukset ohjasivat vastaajia 
kirjoittamaan nimenomaan subjektiivisuudesta. Vastausten moninaisuus voi 
olla osaltaan seurausta myös siitä, että SCARF-mallin elementtien painotus 
voi vaihdella yksilöllisistä eroista johtuen — jollekin statuksen säilyttämi- 
nen on hyvin tärkeää, kun taas joku hakeutuu ensisijaisesti tilanteisiin, jotka 
tuntuvat turvallisilta (Rock & Cox 2012, 5, 9-10). Koska vastaajille haluttiin 
antaa mahdollisimman vapaa tila käsitellä subjektiivisuutta sekä sen roolia 
rekrytointipäätöstä tehdessä, ei kehyskertomuksissa mainittu sanaa “subjek- 
tiivisuus”. Ilmiöön haluttiin päästä käsiksi hienovaraisemman viittauksen 
kautta, joten vastaajia pyydettiin kertomaan rekrytoijien tuntemuksista, joilla 
saattoi mahdollisesti olla vaikutusta heidän päätöksentekoonsa työnhakijan 
palkkaamisen suhteen. Näin haluttiin jättää tilaa myös vastauksille, joissa 
subjektiivisuutta ei nähty päätöksenteon kannalta merkittävänä tekijänä. 

Koska SCARF-mallia (Rock 2008, 1-8) ei ole aikaisemmin käytetty juuri 
rekrytointihaastattelun tutkimiseen, nähtiin vasta aineistonkeruun jälkeen, 

kuinka aineistosta nostetut teemat olivat yhdistettävissä mallin viiteen ele- 
menttiin; statukseen, varmuuteen, autonomiaan, samastuttavuuteen ja oi- 
keudenmukaisuuteen. Sosiaalisen vuorovaikutuksen elementtejä etsittiinkin 
aluksi ilman selkeää teoreettista suuntaviivaa, mutta elementtejä analysoi- 
taessa todettiin, että ne voidaan luokitella pitkälti SCARF-mallin jaottelun 
mukaisesti. Aiempaa tutkimustietoa tukien tämänkin tutkimusaineiston 
analyysivaiheessa havaittiin, että SCARF-elementit voivat olla sidoksisia kes- 
kenään — esimerkiksi varmuus vaikuttaa samastuttavuuteen sillä tavoin, että 
samastuttavuus vaatii jonkinlaista varmuutta siitä, että henkilö kokee tietä- 
vänsä jossain määrin mitä toinen tuntee tai ajattelee (Rock & Cox 2012, 9). 
Tällaisen elementtien sidoksisuuden vuoksi niiden rajat saattavat siis joskus 
olla hieman häilyviä. Tulkinnanvaraa jättävät myös aiemminkin mainitut ih- 
misten yksilölliset erot elementtien arvottamisen suhteen (Rock & Cox 2012, 
5, 9-10). 

Kuten aiemmin on todettu, saattavat rekrytoijien taustat osaltaan vaikut- 
taa siihen, miten subjektiivisuus nousee esiin rekrytointeja tehdessä. Voidaan 
esimerkiksi pohtia, onko rekrytoijan suhteella rekrytoinnin toimeksianta- 
jaorganisaatioon vaikutusta siihen, kuinka hän käsittelee subjektiivisia tun- 
temuksiaan rekrytoinnin aikana (ks. esim. Petersen & Dietz 2008). Rekry- 
toinnin lähtökohdat voivat olla melko erilaisia riippuen muun muassa siitä, 
työskenteleekö rekrytoija itse kohdeorganisaatiossa, vai onko hänet palkattu 
ulkoistetusti esimerkiksi konsultointia tarjoavasta yrityksestä. Rekrytoijien 
subjektiivisuutta voitaisiinkin tulevissa tutkimuksissa käsitellä asetelman 
avulla, jossa verrattaisiin subjektiivisuuden merkitystä rekrytoijien erilaisten 
työnkuvien perusteella. Koska rekrytoijien taustoja tai työnkuvaa ei määritel- 
ty aineistonkeruussa, on näitä pohdintoja kerätyn aineiston perusteella haas- 
tavaa analysoida tämän tarkemmin. Se, kuinka paljon eri taustoista tulevien 
rekrytoijien subjektiiviset tuntemukset vaikuttavat rekrytointipäätöksiin, on 
kuitenkin seurausta myös siitä, millainen taito heillä on reflektoida tunte- 
muksiaan ja taipumuksiaan sosiaalisen vuorovaikutuksen aikana. 

Subjektiivisuuden käsittely herätti vastaajissa monenlaisia reaktioita, jo- 
ten olisi mielenkiintoista selvittää, ovatko nämä reaktiot seurausta rekrytoi- 
jien yksilöllisistä piirteistä, vai voidaanko suhtautumisesta subjektiivisuuteen 
löytää jonkinlaisia yhteneväisyyksiä samankaltaisista ryhmistä. Koska rekry- 

tointitehtävissä voidaan toimia monien koulutustaustojen pohjalta, on syytä 
pohtia, kuinka nämä erilaiset taustat vaikuttavat subjektiivisuuden käsitte- 
lyyn, ja millaisia eväitä ne sille antavat. Rekrytointia voivat tehdä, tosin usein 
erilaisissa organisaatioissa ja työympäristöissä, esimerkiksi psykologit, kasva- 
tustieteilijät, kauppatieteilijät ja tradenomit. Tulevaisuuden rekrytointiin liit- 
tyvän tutkimuksen kannalta olisi aiheellista selvittää, millaisia asioita nämä 
koulutukset painottavat rekrytointiin liittyen. Myöhemmin rekrytoijien ko- 
kemuksiin subjektiivisuuden roolista vaikuttavat varmasti myös organisaa- 
tiot, joissa he työskentelevät. Aineistossa toistuikin se, että rekrytoija kertoi 
subjektiivisista mieltymyksistään, mutta painotti, että rekrytointia tehdään 
kriteerilähtöisesti, eli ensisijaisesti kohdeorganisaation tarpeet ja kriteerit 
huomioiden. 

Koska erilaiset työympäristöt ja organisaatiot suhtautuvat rekrytoijien 
subjektiivisuuteen eri tavoin, on haastavaa määritellä, millä tavoin rekrytoijia 
tulisi valmistaa kohtaamaan subjektiivisuuden merkitys työssään. Aiemmis- 
sa tutkimuksissa on todettu, että koulutetut rekrytoijat tuottavat luotettavuu- 
deltaan parempia rekrytointituloksia kuin tehtävään kouluttamattomat tai eri 
koulutustaustoista tulevat (Cook 2004, 38-39). Mikäli selkeästi juuri rekry- 
tointiin suuntautuvaa suomalaista koulutusta tulevaisuudessa suunnitellaan, 
olisi sen sisällöissä tärkeää huomioida rekrytoijan työhön liittyvä sosiaalisen 
vuorovaikutuksen ja valta-asetelmien muodostama konteksti. Niiden avulla 
subjektiivisuuteen päästäisiin käsiksi luonnollisena osana rekrytoinnin vii- 
tekehystä, ja siihen liittyviä käytäntöjä voitaisiin tarvittaessa kehittää ja yh- 
tenäistää. 

Oikeudenmukaisuus on yksi rekrytointialan ajankohtaisimmista ja pu- 
hutuimmista aiheista. Rekrytoijien subjektiivisuuden tutkimusta on tärkeää 
kehittää siksi, ettei rekrytointi olisi epätasa-arvoista tai syrjisi ketään. Kun 
rekrytoija on tietoinen omista tuntemuksistaan ja niiden taustoista, on hä- 
nen helpompi tehdä rekrytointipäätöksiä mahdollisimman objektiivisesti ja 
oikeudenmukaisesti. Itsereflektion kautta rekrytoija voi päästä käsiksi esi- 
merkiksi ajatustensa kognitiivisiin vinoumiin, jotka voivat muutoin synnyt- 
tää perustelematonta informaatiota työnhakijasta (Messner ym. 2011, 699). 
Tällaiset ajatusvirheet voivat liittyä esimerkiksi henkilökohtaisiin kokemuk- 
siin tai stereotyyppisiin käsityksiin tiettyjen ihmisryhmien edustajista, mutta 

niistä voi päästä eroon reflektoimalla ajatteluaan ja subjektiivisia tuntemuksi- 
aan mahdollisimman perusteellisesti. Itsereflektio on siis yksi väline tasalaa- 
tuisen rekrytoinnin takaamiseksi. 

Rekrytoijan subjektiivisuuden tarkasteluun tutkimuksen keinoin voitai- 
siin tulevissa tutkimuksissa liittää seuraukset, joita rekrytoijan subjektiivinen 
toiminta voi vastavuoroisesti hakijassa aiheuttaa, ja näin synnyttää tietynlai- 
sen toimintatapojen syklin. On esimerkiksi havaittu, että työnhakija viihtyy 
rekrytointihaastattelussa sitä paremmin, mitä enemmän hän saa rekrytoijalta 
informaatiota rekrytointiprosessin etenemisestä (Derous 2011, 68). Rekrytoi- 
jien onkin oltava tarkkana, millaista ja minkä verran informaatiota he anta- 
vat kohdeorganisaatiosta hakijalle — sillä voi olla suuri merkitys työnhakijan 
kuvalle organisaatiosta ja sen sopivuudesta omiin työskentelytottumuksiin 
ja -toiveisiin (Swider, Zimmerman & Barrick 2015, 889). Varioimalla infor- 
maation määrää voidaan siis tuoda esiin hakijoiden erilaisia ominaisuuksia, 
esimerkiksi paineensietokykyä, mutta sillä voidaan aiheuttaa myös tilanne, 
jossa haastateltava ei välttämättä pääse osoittamaan potentiaaliaan. Lisäksi 
tutkimukset ovat osoittaneet, että työnhakijat pitävät haastattelun vuoro- 
vaikutuksessa mahdollisesti syntyvää molemminpuolisuuden tunnetta ylei- 
sesti tärkeämpänä elementtinä kuin rekrytoijat (Derous 2011, 67-68). Muun 
muassa näiden syiden takia rekrytoijan tulisi reflektoida toimintatapojaan ja 
analysoida subjektiivisuutensa merkitystä rekrytointihaastattelun ja sen lop- 
putuloksen kannalta. SCARF-malli (Rock 2008, 1-8) voisikin tulevaisuudes- 
sa antaa välineitä rekrytointihaastattelun molempien osapuolten tuntemusten 
tarkasteluun ja niiden vertailuun. 

Erityisesti rekrytoinnissa subjektiivisuuteen tulisi yksilöllisten tarpei- 
den lisäksi kiinnittää huomiota siksi, että työpaikan ansaitsevat työnhaki- 
jat täyttäisivät haetut paikat, ja jotteivat työnhakijat päätyisi työpaikkoihin, 
joiden vaatimuksia he eivät täytä, tai joihin he eivät muilta osin olisi sovel- 
tuvia (ks. esim. Berry & Sackett 2009). Rekrytointituloksen täyttäessä sille 
asetetut tavoitteet se palvelee myös kohdeorganisaation strategisia päämääriä. 
Rekrytoijan subjektiivisuuden ymmärrys itsereflektion kautta antaa välinei- 
tä käsitellä sekä positiivisia että negatiivisia tuntemuksia vuorovaikutuksen 
aikana. Tämä on tärkeää rekrytointipäätösten, mutta myös rekrytoijan oman 
hyvinvoinnin kannalta. Ymmärrys omista tuntemuksista auttaa rekrytoijaa 

sitomaan tietynlaiset reaktiot tiettyihin tilanteisiin ja pohtimaan niiden syitä 
rakentavasti. Rekrytoijien itsereflektiotaidot kehittyvät varmasti myös työ- 
kokemuksen kautta. Toisaalta jokainen vuorovaikutustilanne tuo mukanaan 
jotain uutta, johon rekrytoijan on kerättävä mahdollisimman kattavat sosiaa- 
liset valmiudet, vastatakseen rekrytointiprosessin eri osapuolten tarpeisiin. 

Sosiaalisen vuorovaikutuksen herättämiin reaktioihin työelämässä on 
tärkeää kiinnittää huomiota jo niiden kauaskantoisten seurausten vuoksi. 
Jatkuvat kokemukset sosiaalisista ja emotionaalisista uhkareaktioista voivat 
ajan myötä olla yhteydessä muun muassa tyytymättömyyteen työelämässä, 
ja myöhemmin jopa masentuneisuuteen. Vastaavasti palkitsevuusreaktioiden 
on havaittu olevan yhteydessä moniin positiivisiin tuntemuksiin — esimer- 
kiksi samastuttavuuden tunne vapauttaa oksitosiinia, joka puolestaan vähen- 
tää stressiä ja auttaa käsittelemään sosiaalista ja emotionaalista informaatiota 
(Rock & Cox 2012, 3, 7). Koska ihmisen tunne-elämä on sidoksista elämän eri 
osa-alueiden kesken, eikä sitä voida jaotella esimerkiksi ainoastaan yksityis-, 
ja työelämää koskeviksi osa-alueiksi, tulisi sitä tarkastella kokonaisuutena. 
Tämän vuoksi subjektiivisuutta on siis tärkeää voida käsitellä laajalti työelä- 
män, esimerkiksi rekrytoinnin, piirissä. 

Rekrytointi riskillä vai varman päälle? 


Noora Silfversten & Saaga Härkönen & Jari Eskola 


Johdanto 


Rekrytoinnilla tarkoitetaan prosessia, jossa etsitään, houkutellaan, vali- 
koidaan ja lopulta palkataan organisaation tarpeisiin soveltuvia henkilöitä 
(Armstrong 2017, 248). Rekrytointi on paitsi tärkeä, myös vaikea tehtävä, sillä 
osaavasta työvoimasta on entistä enemmän pulaa (Toiminen 2017, 24). Rekry- 
toinnin avulla organisaation muut toiminnot ovat mahdollisia ja lisäksi toi- 
mintaa voidaan laajentaa tai kehittää, joten rekrytoinnissa on tärkeää onnis- 
tua. Organisaatiot toimivat rekrytoinneissaan usein kuitenkin varovasti, sillä 
työllistäminen ja irtisanominen voidaan Suomessa kokea verrattain vaikeaksi 
(Toiminen 2017). Avoimien työpaikkojen määrä on kuitenkin viime vuosina 
kasvanut (Tilastokeskus 2019), minkä lisäksi piilotyöpaikkoja arvioidaan ole- 
van vieläkin enemmän täytettävissä (Sitra 2017). Nämä kasvavat rekrytointi- 
määrät selittävät osaltaan kasvavia rekrytointivaikeuksia. Erityisesti pätevien 
hakijoiden löytäminen ja erityisasiantuntijoiden rekrytointi ovat rekrytoijien 
kokemuksen mukaan yleistyneet. (Duunitori 2018.) Esimerkiksi koodareista 

on suuri vaje, mutta toisaalta muiden alojen osaajista voi olla ylitarjontaa. Hy- 
vämaineisille organisaatioille kilpailu parhaista osaajista on yleisesti helpom- 
paa, mutta tällä hetkellä työn tekijät ja tarjoajat eivät kohtaa parhaimmalla 
tavalla (Demos Helsinki & Demos Effect 2017). Rekrytointitilanteet vaihtele- 
vatkin ajallisesti, paikallisesti ja aloittain, joskus sopivia ja päteviä hakijoita 
on valtavasti, joskus ei yhtäkään. 

Rekrytointi on yksi organisaation keskeisistä toiminnoista ja siinä epä- 
onnistuminen on yksi merkittävistä yritystoiminnan riskeistä. Palkattavan 
henkilön täytyy olla sopiva nyt, mutta mielellään vielä sopivampi tulevaisuu- 
dessa (Valvisto 2005, 43). Rekrytoinnissa pyritään usein minimoimaan riske- 
jä, mutta kun vapaita työntekijöitä on vähän, työnantajat kilpailevat samoista 
työntekijöistä ja rekrytoijat joutuvat ottamaan riskejä, joita paineen alaisina 
helposti aliarvioidaan (Kuhn 2015). Yleisesti mitä vaativammasta työstä pu- 
hutaan, sen suurempi ero työsuorituksessa on keskinkertaisen ja hyvän työn- 
tekijän välillä (Honkaniemi ym. 2006, 23), mistä johtuen on tavallista poh- 
tia riskin ottamista työntekijän suhteen silloinkin, kun vapaita työntekijöitä 
on paljon. Kun työvoimaa on tarjolla, rekrytoinnissa kiinnitetään huomiota 
2015, 227; Tienari & Meriläinen 2016, 9). Myös yleinen koulutustason nousu ja 
samantasoisen koulutuksen suorittaneiden kyvykkyyden vertailu ovat nosta- 
neet rekrytointivaatimuksia (Tuominen 2013). Osittain osaajapulasta johtuen 
työnhakijoilta vaaditaan potentiaalia ja taitoa hankkia vaadittu osaaminen. 
Esimerkiksi vastavalmistuneiden maisterien kyvyissä korostuvatkin uuden 
oppiminen, moniosaaminen ja joustavuus, eli varsinaisia asiasisältöjä on kar- 
sittu nopeamman työelämään siirtymisen toivossa (Jakonen 2015). 

Rekrytointivaatimusten ja rekrytoinnin riskien pohtiminen on tärkeää, 
sillä muuten on mahdollista tehdä valintoja väärin perustein tai olla ajattele- 
matta rekrytoinnin seurauksia. Esimerkiksi silloin, kun halutaan paras mah- 
dollinen työntekijä, on riski asettaa vaatimukset epärealistisen korkealle, jol- 
loin ne aiheuttavat ongelmia, kun houkutellaan hakijoita ja viimeistään, kun 
valittu aloittaa työn. Valittu voi esimerkiksi olla liian kokenut tehtävään tai 
liian korkeilla vaatimuksilla on voitu karsia soveltuvimmat hakijat kokonaan 
pois hakijajoukosta. Samoin liian matalat vaatimukset ovat ongelmallisia. 
(Armstrong 2017, 248.) Julkisella sektorilla kelpoisuusvaatimukset antavat 

pohjan rekrytoinneille, mutta silloinkaan henkilövalinnan käytäntöjä ei ole 
helppoa kontrolloida (Haapakorpi 2015, 227). Valinnoissa voi olla vääristy- 
miä, niissä voidaan tehdä virheitä ja piileviä riskejä ei välttämättä tunnisteta. 
Väärinymmärrykset osastojen tai työnantajan ja konsultin välillä voivat myös 
vaikeuttaa rekrytointia (Nowicki & Rosse 2002). 

Rekrytointiprosessi etenee tyypillisesti tiettyjen vaiheiden kautta. Vaah- 
tion (2007) mukaan rekrytointiprosessi voidaan jakaa kuuteen vaiheeseen. 
Aluksi havaitaan ja määritellään rekrytointitarve, jonka perusteella muo- 
dostetaan rekrytoinnille kriteerit, jotka priorisoidaan. Seuraavaksi valitaan 
sisäisen tai ulkoisen rekrytoinnin väliltä tai valitaan molemmat ja julkaistaan 
työpaikkailmoitus. Vastaanotetut hakemukset arvioidaan ja soveltuvimmat 
hakijat haastatellaan, jonka jälkeen toteutetaan mahdolliset soveltuvuusar- 
vioinnit ja työkokeet. Lopuksi tehdään rekrytointipäätös hakijoista saadun 
tiedon perusteella ja rekrytointikriteereihin verraten. Rekrytointipäätöksiä 
voivat tehdä yksilöt tai ryhmät ja ne voivat perustua yksinkertaisista pro- 
sesseista monivaiheisiin arviointeihin (Highhouse 1997; Kuncel 2018, 484). 
Todennäköisesti rekrytoinnissa menestytään silloin, kun tehtävänkuvaus ja 
valintakriteerit ovat hyvin määritellyt ja muutaman henkilön ryhmä valitsee 
haastateltavat hakijat ( Valvisto 2005, 39). 

Tehtävänkuvauksen muodostamista voidaan pitää yhtenä tärkeimmistä 
rekrytoinnin vaiheista, sillä sen perusteella laaditaan valintakriteerit. Valin- 
takriteerit voivat olla ammatillisia valmiuksia, henkilökohtaisia valmiuksia 
ja/tai tiettyyn tehtävään liittyviä valmiuksia. Kriteerien perusteella hakijoita 
on mahdollista arvioida ja verrata toisiinsa valintapäätöksen muodostamisek- 
si. (Honkaniemi ym. 2006.) Mitä korkeammalle työn vaativuus nousee, sitä 
enemmän painotetaan pätevyyttä (Markkanen 2008). Mikäli valintakritee- 
rit on asetettu liian korkealle eikä sopivia ehdokkaita löydy, valintakriteere- 
jä voi joutua laskemaan tai vähentämään (Valvisto 2005, 39). Jos puolestaan 
mahdollisia ehdokkaita on monia, nimetyistä valintakriteereistä on valitta- 
va tärkeimmät, joita painottaa lopullisen valinnan yhteydessä (Honkaniemi 
ym. 2006, 148). Teoriassa rekrytointi vaikuttaa usein suoraviivaiselta hyödyn 
maksimoinnilta, mutta todellisuudessa kyse voi pikemminkin olla tappioi- 
den minimoinnista, mistä johtuen huonoina merkkeinä pidetyt ominaisuu- 

det saavat helposti rekrytoinnissa kohtuuttomat mittasuhteet ja vaikuttavat 
rekrytointipäätöksiin olennaisesti (Kuhn 2015). 

Valintapäätöksen muodostamiseksi ehdokkaista tarvitaan riittävästi tie- 
toa. Rekrytointipäätös nojautuu pitkälti työnhakijan työhistoriaan, koulu- 
tukseen ja erityistaitoihin, mutta myös referenssit, rekrytointiasiantuntijan 
mielipide ja henkilöarvioinnin tulos vaikuttavat merkittävästi päätökseen 
(Duunitori 2018). Henkilön valinnassa voidaan käyttää apuna muun muassa 
kirjallisia hakemuksia, itsearviointeja, puhelinhaastatteluja, simulaatioita ja 
muita testauksia (Viitala 2013, 115). Useimmiten rekrytointipäätös tehdään 
haastattelujen, työnäytteiden, referenssikyselyjen ja soveltuvuusarviointien 
pohjalta. Haastattelu on kuitenkin tyypillisin valinnan keino, sillä sen avulla 
on mahdollista päätellä jotain siitä, miten hakija tulisi suoriutumaan työssä ja 
sopimaan organisaatioon (Armstrong 2017, 258; Valvisto 2005, 43). Hakijan 
soveltuvuudesta saadaankin parhaiten tietoa konkretian avulla: mitä hakija 
on aiemmin tehnyt ja miten hän on tehtävissään toiminut (Keltikangas-Järvi- 
nen 2016, 150). Haastattelussa hakijasta pyritään saamaan esiin konkreettisia 
esimerkkejä aiemmista tehtävistä ja lisäksi haastattelussa katsotaan henki- 
lökohtaisia ominaisuuksia, kuten olemusta, kommunikaatiokykyä, innok- 
kuutta ja itsevarmuutta (Mason & Schroeder 2010). Työnhakijan motivaatio 
työtehtävää kohtaan, sopivuus yrityskulttuuriin ja aikaisempi työkokemus on 
listattu tärkeimmiksi rekrytointipäätökseen vaikuttaviksi tekijöiksi (Duu- 
nitori 2018). Usein päätökseen vaikuttavat tekijät eivät kuitenkaan ole täysin 
näkyvillä, vaan rivien väleissä, vaikutelmissa ja mielikuvissa (Markkanen 
2008, 74). Mielikuvien ja mielleyhtymien vaikutusten onkin sanottu olevan 
työnhaussa ja rekrytoinnissa rajattomia (Tienari & Meriläinen 2016). Rekry- 
tointipäätökset tehdään usein hyvin pienin eroin (Tuominen 2013), minkä 
vuoksi pienetkin asiat ovat merkittäviä. 

Rekrytointiprosessin aikana on paljon riskipaikkoja, jotka kulminoituvat 
rekrytoinnin lopputulokseen, rekrytointipäätökseen. Rekrytointia on tut- 
kittu muutoin paljon (ks. esim. Breaugh 2008; Ployhart 2006), mutta rekry- 
tointipäätöksen muodostamista (Bolander & Sandberg 2013) ja rekrytoinnin 
riskejä, virheitä ja virheiden seurauksia ei ole juuri tutkittu (Sutherland & 
Wocke 2011). Selvää kuitenkin on, että ne voivat tulla kalliiksi (Cook 2016) 
ja olla pitkävaikutteisia ja epäonnistuneen rekrytointipäätöksen seurauk- 


236 


Rekrytointi riskillä vai varman päälle? 


set voivat kestää vuosia (Mason & Schroeder 2010). Henkilöstösuunnittelun 
keskeisinä haasteina ovat nykyään liiketoiminnan nopeasyklisyys ja yritys- 
ten toiminnan joustavuuden vaatimus. Muutokset ovat nopeita ja vaikeasti 
ennustettavia, jolloin henkilöstöön vaikuttavia toimenpiteitä suunnitellaan 
usein vasta, kun on jo kiire. Kiireellisyys lisää riskiä epäonnistua ja usein kas- 
vattaa rekrytoinnin kustannuksia. (Nowicki & Rosse 2002; Viitala 2013, 74.) 
Rekrytointipäätöstä tehdessä hakijasta yritetään muodostaa kokonaisvaltai- 
nen kuva vähintään CV:n, hakemuksen ja haastattelun perusteella. Kokonais- 
kuvan saaminen voi kuitenkin olla haastavaa, sillä päätöksenteon kannalta 
tärkeää tietoa hakijoista voi puuttua tai se voi olla epäluotettavaa tai tulkin- 
nanvaraista (Kuhn 2015). Rekrytointikriteerien määrittely ja haastattelu ovat 
nähty erityisen riskialttiina (Nowicki & Rosse 2002). Haastattelija tekee myös 
tulkintoja ja muodostaa mielipiteitä. Rekrytointivirheet voivatkin johtua mo- 
nesta eri syystä, esimerkiksi rekrytoinnin puutteellisista valmisteluista, ko- 
kemattomuudesta rekrytointiprosessin hoidossa, huonoista haastatteluteknii- 
koista ja testeistä sekä lopullisen valitsijan ennakkokäsityksistä (Armstrong 
2017, 265; Nowicki & Rosse 2002). Rekrytoinnin virheitä voidaan nähdä myös 
hakijassa, esimerkiksi asenteellisina tai henkilökohtaisina ongelmina, työhön 
tai organisaatioon sopimattomuutena ja tietojen vääristelynä rekrytointipro- 
sessin aikana (Sutherland & Wöcke 2011). 

Osa valintaprosessin riskeistä liittyy prosessiin itseensä, osa valittavaan 
henkilöön. Valviston (2005) mukaan henkilöön liittyviä riskejä ovat esimer- 
kiksi ennestään tutun henkilön valinta, uuden henkilön houkuttelu kilpaili- 
jalta ja valintapäätöksen nojaaminen intuitioon. Tutun henkilön valintaa ei 
voi suoraan pitää hyvänä tai huonona päätöksenä, mutta valintapäätös voi 
muodostua liian nopeasti, jolloin muita ehdokkaita ei välttämättä harkita 
puolueettomasti ja ajatuksella. Joskus uuden työntekijän palkkaaminen kil- 
pailijalta houkuttelee, mutta sitä voi kuitenkin pitää riskinä, sillä ei ole var- 
muutta siitä, suoriutuuko henkilö myös uuden organisaation palveluksessa ja 
erilaisessa ympäristössä yhtä hyvin. Rekrytointivalinnan perustamista rekry- 
toijan intuitioon on sekä puolustettu että kritisoitu. Tyypillisesti intuitioon 
luottamista perustellaan rekrytoinnissa sillä, että rekrytointiprosessissa haki- 
jasta saadaan tietoa useammasta lähteestä ja eri aistikanavia käyttäen (Salli & 
Takatalo 2014). Joskus rekrytointipäätöksen yhteydessä kannattaa ottaa riski 

ja valita se henkilö, johon intuitio johdattaa. (Valvisto 2005.) Toisaalta on esi- 
tetty, että erilaisia tietokoneohjelmia tulisi hyödyntää apuna enemmän, sillä 
niihin esimerkiksi tunteet ja kiire eivät vaikuta samalla tavalla kuin ihmisiin 
(Socialtalent 2017). 

Huolimatta siitä, käytetäänkö työkaluja vai ei, valinnassa täytyisi olla 
tarkkana, että valituksi tulee tehtävästä parhaiten suoriutuva henkilö (Armst- 
rong 2017, 263; Highhouse 1997). Valintapäätös tulisi tehdä muutenkin siten, 
että nojataan hyväksyttäviin ja asiallisiin perusteisiin, jotka voidaan helposti 
selventää myös rekrytoinnin ulkopuoliselle. Tasa-arvolain, työsopimuslain ja 
yhdenvertaisuuslain määrittelemiä kieltoja syrjinnästä tulee noudattaa, eikä 
työnhakijoita saa asettaa eri asemaan ilman oikeutettua syytä. Toisaalta teh- 
tävä voidaan jättää myös kokonaan täyttämättä, jos kenenkään työnhakijoista 
ei nähdä olevan sopiva tai pätevä. (Salli & Takatalo 2014.) Joskus rekrytoija 
saattaa jäädä odottamaan vielä parempaa hakijaa, vaikka hyvä vaihtoehto oli- 
si olemassa. Toisinaan voi olla strategisesti perusteltua olla tavoittelematta yli- 
voimaisesti parhaimpia hakijoita, mutta silti pyrkiä palkkaamaan keskivertoa 
parempia hakijoita. (Kuncel 2018, 478.) 

Rekrytointivirheiden seurauksia voidaan pyrkiä vähentämään esimer- 
kiksi koeajalla, sillä suurin osa rekrytointivirheistä noteerataan ensimmäisen 
puolen vuoden kuluessa, mutta toisaalta vuodenkin jälkeen on mahdollista 
huomata virheellisiä rekrytointeja. Rekrytointivirheillä voidaan nähdä olevan 
kolmen tyyppisiä seurauksia. Tilanteissa, joissa rekrytoinnin virhe luetaan 
kerta toisensa jälkeen työnhakijan syyksi, suljetaan pois mahdollisuus, että 
virhe olisikin rekrytointiprosessissa tai rekrytoijassa. Tällöin todellinen syy 
ei välttämättä koskaan selviä eikä sitä voida välttää tulevissa rekrytoinneissa, 
vaan se uusiutuu. Toiseksi virheestä aiheutuu suoria ja epäsuoria taloudellisia 
kustannuksia ja kolmas seuraus on se, että virheitä täytyy oikaista korjaavin 
toimenpitein. (Sutherland & Wöcke 2011.) Rekrytoinnin seuranta on tärkeää 
paitsi rekrytointiprosessin kehittämisen ja mahdollisten rekrytoinnin virhei- 
den jäljittämisen kannalta, mutta myös työntekijän perehdyttämisen vuoksi 
(Armstrong 2017, 265). Mikäli virhe on kuitenkin tapahtunut, on esitetty, että 
ainoastaan intensiivisellä ja yksilöidyllä koulutuksella on mahdollista vai- 
kuttaa menestyksekkäästi epäonnistuneen rekrytoinnin jälkeen työntekijän 

pysymiseen organisaatiossa ja työntekijän suoriutumisen paranemiseen (Sut- 
herland & Wöcke 2011). 

Olemme kiinnostuneita onnistuneista rekrytointipäätöksistä ja tässä tut- 
kimuksessa selvitetään tarkemmin rekrytointipäätökseen vaikuttavia teki- 
jöitä yleisemmin sekä riskitekijöihin keskittyen. Tutkimuksen tavoitteena on 
havaita erilaisia rekrytoinnin riskejä ja kuvata niiden merkitystä onnistuneel- 
le rekrytointipäätökselle seuraavien tutkimuskysymysten avulla: 


1. Millaisia rekrytointien riskit ja vältetyt riskit ovat henkilöstöhallinto- 
alan ammattilaisten ja alalle suuntaavien opiskelijoiden vastauksissa? 


2. Millaisia seurauksia onnistuneilla rekrytointipäätöksillä vastauksissa 
on? 


Tutkimusmenetelmät ja aineisto 


Tutkimuksen aineisto (N = 45) kerättiin eläytymismenetelmällä talvella 
2018. Vastaukset kerättiin henkilöstöhallinnollisiin tehtäviin suuntautuvilta 
kasvatustieteiden ja kauppatieteiden opiskelijoilta sekä henkilöstöhallinto- 
alan ammattilaisilta, heidän koulutusalastaan riippumatta. Ammattilaisten 
koulutusalaa ei pidetty aineistonkeruun kannalta merkittävänä, sillä henki- 
löstöhallintotehtäviin on mahdollista päätyä hyvin erilaisista lähtökohdista. 
Opiskelijoiden koulutusalaa pidettiin kuitenkin merkittävänä, sillä on taval- 
lista, että kauppatieteiden ja kasvatustieteiden opiskelijat päätyvät kyseisiin 
tehtäviin (Tampereen yliopisto, Työelämäpalvelut 2018). Vastauksia kerättiin 
kolmessa osassa sekä henkilökohtaisesti (n = 19) että sähköisesti (n = 26). 
Aineistonkeruun ensimmäisessä vaiheessa vastauksia kerättiin tutkimuk- 
sen kohderyhmiin kuuluvilta vastaajilta sähköpostin välityksellä. Kehysker- 
tomuksia testaamalla on mahdollista selvittää, vastaavatko vastaukset odo- 
tuksia ja vaativatko kehyskertomukset muutoksia (Eskola, Virtanen & Wallin 
2018, 72). Ensimmäiset vastaukset osoittautuivat erittäin lupaaviksi, sillä ne 
kuvasivat moniulotteisesti, miten rekrytointipäätös syntyy, millaisia asioita 
otetaan yleensä huomioon ja miten hakijoita verrataan rekrytointikriteerei- 
hin. Lisäksi ne seurasivat kehyskertomuksia hyvin, joten muutoksia kehys- 
kertomukseen ei tarvinnut tehdä. Nämä vastaajat saivat itse valita kehysker- 

tomusten väliltä, sillä haluttiin tietää, onko jompikumpi kehyskertomuksista 
jollakin tavalla vetoavampi. Suurin osa vastaajista (n = 7/8) vastasikin riskin 
ottamista kuvaavaan kehyskertomukseen, jonka perusteella voidaan sanoa, 
että molemmissa kehyskertomuksissa lopputuleman ollen positiivinen, riski 
koetaan vetoavammaksi. Lisäksi on huomionarvoista, että tässä aineistonke- 
ruun vaiheessa myös ainoa “varmaa valintaa” painottavaan kehyskertomuk- 
seen vastannut totesi onnistuneen valinnan jälkeen, että jatkossa kuvatun 
kaltaisessa tilanteessa riski aiotaan kuitenkin ottaa. Molempien kehysker- 
tomusversioiden yhtäaikainen näkeminen vaikutti varmasti vastaajien huo- 
mion kiinnittymiseen kehyskertomuksissa muuttuvaan elementtiin. 
Aineistonkeruun toisessa vaiheessa vastauksia kerättiin e-lomakkeilla 
opiskelijoilta ja ammattilaisilta ja kolmannessa vaiheessa vastauksia kerättiin 
vielä kasvatustieteiden ja kauppatieteiden opiskelijoille suunnatuilta aineo- 
pintotasoisilta kursseilta. Kurssien yhteydessä vastaukset kirjoitettiin pää- 
sääntöisesti käsin A4-kokoiselle paperille, mutta vastaajille tarjottiin myös 
mahdollisuus vastata paperin sijaan e-lomakkeella. Vastaajien ei enää annettu 
valita mieluisampaa kehyskertomusta, vaan neljästä e-lomakkeesta tuli vali- 
ta oikea sukunimen alkukirjaimen mukaisesti ja A4-kokoiset vastauspaperit 
oli järjestetty siten, että joka toisessa vastauspaperissa oli kehyskertomus A ja 
joka toisessa kehyskertomus B. Kehyskertomukset olivat seuraavat: 
A) Viisi vuotta sitten asiantuntijaorganisaatioonne kaivattiin vahvistusta. 
Otitte henkilön valinnassa riskin ja nyt voitte todeta riskin kannatta- 


neen. Eläydy tilanteeseen ja kirjoita pieni tarina siitä, millainen riski 
oli ja miksi se kannatti ottaa. 


B) Viisi vuotta sitten asiantuntijaorganisaatioonne kaivattiin vahvistusta. 
Pelasitte henkilön valinnassa varman päälle ja nyt voitte todeta pää- 
töksen kannattaneen. Eläydy tilanteeseen ja kirjoita pieni tarina siitä, 
millä tavalla pelasitte varman päälle ja miksi niin kannatti toimia. 


Kehyskertomuksia muodostettaessa keskityttiin luomaan tarinankerrontaan 
houkutteleva kaari. Ensimmäinen virke on kummassakin kehyskertomuk- 
sessa samanlainen, sillä sen tarkoitus oli orientoida vastaaja aiheeseen ja tar- 
jota mahdollisuus erilaisiin kertomuksiin. Asiantuntijaorganisaation toimi- 
alaa tai vahvistus” -sanan merkitystä ei siten määritelty, jotta vastaajille jäi 
enemmän vapautta kuvata haluamaansa tapahtumakulkua ja mahdollisuus 

kuvata ilmiötä myös yleisemmällä tasolla. Toinen virke kehyskertomuksissa 
sisältää muuttuvan elementin (variantin), eli kehyskertomuksessa A on otettu 
riski ja kehyskertomuksessa B on pelattu varman päälle henkilön valinnassa. 

Elaytymismenetelman avulla kerättyä aineistoa analysoidaan yleensä 
tarkastelemalla kehyskertomuksen variantin vaikutusta (Eskola ym. 2017, 
269). Tähän tutkimukseen eläytymismenetelmä sopi erityisen hyvin, sillä 
jaotteluja onnistuneen ja epäonnistuneen tai riskipitoisen ja varmana pide- 
tyn valinnan välillä on rekrytointitutkimuksessa käytetty aiemminkin (ks. 
esim. Highhouse 1997; Kuhn 2015). Molemmissa kehyskertomuksissa valinta 
osoittautui lopulta kannattavaksi. Tällä positiivisella lopputulemalla haluttiin 
välttää ”kaikki meni pieleen” -tyyppiset vastaukset ja ohjata vastaajia keskit- 
tymään lopputuloksen sijaan asioihin, jotka kuvatussa tilanteessa vaikuttavat 
rekrytointipäätökseen. Työsuoriutumista pidetään sekä yleisesti parhaana 
että yhtenä eniten käytettynä mittarina organisaatiossa rekrytoinnin on- 
nistumiselle (Duunitori 2018), minkä vuoksi kehyskertomuksessa haluttiin 
tuoda esiin rekrytoinnin onnistuminen ja sen yhdistäminen valittuun henki- 
löön. Viimeisessä virkkeessä vastaajia kannustettiin eläytymään tilanteeseen 
ja hieman perustelemaan tehtyä valintaa. Yleensä tehtyjä rekrytointipäätök- 
siä on mahdollista arvioida vasta myöhemmin, kun rekrytoinnin vaikutukset 
ovat nähtävissä. Eläytymismenetelmä mahdollisti tällaisen tilanteen simuloi- 
misen ja siten vastaajan oli luontevaa kuvata vastauksessaan, miten annetussa 
tilanteessa päädyttiin onnistuneeseen lopputulokseen. 

Kokonaisuudessaan tutkimusaineisto (N = 45) koostuu 24 vastauksesta 
kehyskertomukseen A ja 21 vastauksesta kehyskertomukseen B. Kolmessa 
osassa ja erilaisin tavoin kerättyyn aineistoon lisättiin aluksi tunnisteet ke- 
hyskertomuksittain juoksevin numeroin ja sitten aineisto litteroitiin sanatar- 
kasti yhdeksi tiedostoksi, jolloin aineiston pituudeksi tuli 15 sivua (fontilla 
Calibri, fonttikoolla 12 ja rivivälillä 1). Aineiston koko on noin 6330 sanaa ja 
vastausten keskipituus 140 sanaa. Vastausten pituus vaihteli kuitenkin huo- 
mattavasti noin kuuden rivin vastauksista yli sivun mittaisiin vastauksiin 
molemmissa kehyskertomusvariaatioiden vastauksissa. Saadut vastaukset 
ovatkin eläytymismenetelmällä kerätyiksi vastauksiksi poikkeuksellisen pit- 
kiä, asiallisia ja monipuolisia ja vastaajat kuvaavat laajasti rekrytointipäätök- 
seen vaikuttavia tekijöitä. Kehystarinan A pohjalta kirjoitettujen vastausten 

keskipituus on noin 150 sanaa ja B-tarinan pohjalta kirjoitettujen vastausten 
keskipituus noin 130 sanaa, joten annettu kehyskertomus ei juurikaan vai- 
kuttanut vastausten pituuteen. Tutkimusaineisto analysoitiin eläytymisme- 
netelmäaineistolle tyypillisesti kahteen kertaan (Eskola ym. 2018, 64), ensin 
ilman variaation huomioimista ja sitten variaatio huomioiden. Ensimmäisel- 
lä analyysikerralla aineistosta nostettiin rekrytointipäätösten riskitekijöitä ja 
päätösten seurauksia huolellisen läpiluvun avulla. Löydökset koottiin tauluk- 
koon rekrytoinnin vaiheiden mukaisesti kategorioiden ja niitä tarkasteltiin 
sekä määrällisesti että laadullisesti. Toisella analy ysikerralla aineistossa kes- 
kityttiin tarkemmin valittuun henkilöön liittyviin tekijöihin teemoittelun ja 
tyypittelyn avulla. Kuten ensimmäisellä kerralla, myös tässä vaiheessa tulok- 
set koottiin taulukkoon. Molemmat taulukot esitellään tulososiossa. 
Elaytymismenetelma valittiin tämän tutkimuksen aineistonkeruumene- 
telmäksi, sillä eläytymismenetelmällä kerätyn aineiston voidaan nähdä ku- 
vastavan sitä, miten vastaajat käsittävät tutkittavan ilmiön (Eskola ym. 2017, 
268). Eläytymisen oletettiin tuovan esille rekrytointipäätökseen kytkeytyviä 
tekijöitä myös muiden valintakriteerien, kuin esimerkiksi tutkinnon ja työko- 
kemuksen suhteen, ja houkuttelevan vastaajia kertomaan päätöksestä toden- 
mukaisemmin kuin esimerkiksi haastattelutilanteessa. Epäselvää on, kuinka 
paljon vastaajat pohtivat vastauksia kirjoittaessaan niiden sosiaalista hyväk- 
syttävyyttä, sillä vastauksissa olisi ollut mahdollista tuoda esille myös sellaisia 
asioita, joita ei todellisuudessa saa käyttää valinnan perusteina. Eläytymis- 
menetelmän avulla vastaajat voivat kuvata sekä ajattelutapaansa että käsityk- 
siään tutkittavasta ilmiöstä (Eskola ym. 2018, 75), mutta tässä tutkimuksessa 
vastaajat eivät kuitenkaan nostaneet esiin arkaluonteisia seikkoja, kuten su- 
kupuolta, sairautta, terveyttä, tai ylipäänsä sellaisia asioita, joista rekrytoin- 
titilanteissa ei saa edes ottaa selvää. Naisen palkkaamista pidetään kuitenkin 
edelleen riskinä pitkän aikaa tämän työurasta (Demos Helsinki & Demos 
Effect 2017), vaikka tässä tutkimuksessa sitä ei ääneen ilmaistu. Tässä tutki- 
muksessa ei myöskään nostettu esiin kielitaitoon liittyviä asioita, esimerkiksi 
puutteellista suomen kielen taitoa. Saatujen tulosten voidaankin ajatella ku- 
vaavan sellaisia neutraaleja rekrytointiperusteita, joihin rekrytointipäätöstä 
on mahdollista nojata. Toki on huomioitava, että aineistossa vastaajat kuvaa- 
vat hyvin laajasti punnintaa hakijoiden välillä, mikä liittyy olennaisesti rekry- 

tointipäätöksiin (Bolander & Sandberg 2013), ja siitä syystä tärkeintä otettua 
tai vältettyä riskiä ei ollut helppoa määritellä. Lisäksi vastaajien näkökulmien 
voidaan nähdä liittyneen valittuun otettuun tai vältettyyn riskiin. Opiskelijat 
saattoivat heijastaa omia kokemuksiaan työnhausta vastauksiinsa ja ammatti- 
laiset saattoivat ajatella vastatessaan erityisesti edustamaansa organisaatiota. 


Tulokset 


Vastaajat kuvasivat erilaisia riskejä, joita liitettiin sekä varmoiksi että riskiva- 
linnoiksi koettuihin rekrytointipäätöksiin. Tässä artikkelissa käytetään ris- 
kin ohella ilmaisua vältetty riski, jolla kuvataan käänteisesti rekrytoinnin en- 
sisijaista epävarmuustekijää. Kun on esimerkiksi valittu työkokemukseltaan 
vahvin henkilö, voidaan sanoa, että vältetty riski on vähäinen työkokemus. 
Näin tehden on mahdollista vertailla kummankin kehyskertomusvariaation 
vastausten osoittamia riskejä toisiinsa. Riski-vastauksissa kuvattiin melko 
suoraan merkittävintä riskiä, josta huolimatta tai josta johtuen henkilö valit- 
tiin. Varmojen valintojen vastauksissa riskejä haluttiin välttää, joten vältetty- 
jä riskejä kuvattiin usein epäsuoremmin. Jatkossa vältetyllä riskillä viitataan- 
kin varmaan valintaan, riskillä riskipitoiseen valintaan. 

Organisaation yleinen tilanne on keskeinen sekä rekrytointitarpeen mää- 
rittelyn että varsinaisen rekrytointipäätöksen kannalta. Kaikissa vastauk- 
sissa kuvattiin joko suoraan ilmaisten tai epäsuorasti vihjaillen organisaa- 
tion tilannetta sen suhteen, kaivataanko vahvistusta tiettyyn tehtävään vai 
organisaatioon yleensä. Vaahtio (2005, 32) nimittää tehtävään rekrytointia 
aukon paikkaukseksi ja organisaatioon rekrytointia resurssien hankinnaksi. 
Nämä kaksi rekrytointiprosessin päätyyppiä näyttäytyivät samassa suhteessa 
kummankin kehyskertomusvariaation vastauksissa, mikä viittaa siihen, että 
riskin ottaminen tai varman päälle pelaaminen ei suoraan johdu kummas- 
takaan rekrytointiprosessin päätyypistä. Vastaajat kuvasivat kuitenkin huo- 
mattavasti useammin tehtävään kuin organisaatioon rekrytointia, mikä on 
kieltämättä tavanomaisempi tapa rekrytoida (Vaahtio 2005, 36). 

Vastauksissa kuvattiin yleisesti vertailuasetelmaa muutaman loppusuo- 
ralle edenneen yhtä kiinnostavan hakijan kesken. Näissä kuvauksissa vastaa- 
jat punnitsivat hakijoiden erilaisia vahvuuksia ja kehittämiskohteita, mikä 

on tyypillistä rekrytointiprosesseille (Highhouse 1997). He myös pohtivat 
pääasiallista riskiä ja sitä vaimentavia ja vahvistavia seikkoja. Ensimmäisellä 
analyysikerralla keskityttiin vastausten tyypillisiin kulkuihin: organisaation 
tilanteeseen, rekrytoinnin riskiin ja saatuihin seurauksiin. Taulukkoon 1 on 
koostettu aineiston analyysin pohjalta muodostetut riskit ja vältetyt riskit 
mainintoineen. 


Taulukko 1. Riskit ja vältetyt riskit rekrytointipäätöksissä. 


Riski Vältetty riski 
(n = 24) (n = 21) 
Henkilöllä ei työkokemusta 10 5 
Henkilöllä ei koulutusta 1 1 
Henkilöllä ei koulutusta eikä työkokemusta 3 1 
Henkilö poikkeaa totutusta 6 5 
Henkilön valinta työtiimin mukaan 2 1 
Noudattaa intuitiota henkilön suhteen 2 0 
Tuntemattoman henkilön valinta 0 2 
Huono prosessi 0 6 


Työkokemuksen ja koulutuksen vastaamattomuus valintakriteereihin koet- 
tiin suurimmaksi yksittäiseksi riskiksi. Koulutukseen ja työkokemukseen 
liittyvät perusteet ovatkin rekrytointipäätöksissä usein painavimpia. Vasta- 
uksissa työkokemuksen puute nähtiin yleisimpänä epävarmuustekijänä hen- 
kilön valinnassa (n = 15/45). Kun valittua henkilöä tarkasteltiin tarkemmin 
ottamatta huomioon pääasialliseksi nimettyä riskiä tai vältettyä riskiä, huo- 
mattiin, että riskivalinnalla ei ollut paljon työkokemusta tai ollenkaan alan 
työkokemusta. Vastaavasti varmalla valinnalla oli alan työkokemusta ainakin 
vähän tai jopa kokemusta ihan vastaavista työtehtävistä. Vastauksissa vähäi- 
seen kokemukseen ei kuitenkaan takerruttu: ajattelimme, että työntekijän 
kokemusta voidaan kerryttää meillä, sillä haussa oli pitkäaikainen työntekijä 
(A06) ja valintapäätöstä nojattiin myös muihin tekijöihin: saimme muutamia 
hyviä hakemuksia, joiden joukosta parhaimmaksi henkilökohtaisilta ominai- 
suuksiltaan valikoituneella henkilöllä ei ollut suoraan kokemusta vastaavasta 
työtehtävästä eikä varsinkaan samalta toimialalta (A15). 

Koulutuksen puuttuminen mainittiin muutaman kerran pääasialliseksi 
riskiksi. Asiantuntijaorganisaatiolla viitataan yleisesti organisaatioon, jossa 
työskenteleviltä edellytetään soveltuvaa tai akateemista koulutusta (Toiminen 
2017), mikä selittänee vastauksissa valittujen korkeaa tai muuten soveltuvaa 
koulutustasoa tai -alaa. Kun valittua henkilöä tarkasteltiin tarkemmin otta- 
matta huomioon pääasialliseksi nimettyä riskiä, huomattiin, että riskivalin- 
nalla ei yleensä ollut alan koulutusta tai tutkintoa tai opinnot olivat kesken. 
Riskivalinta oli myös varmaa valintaa useammin vastavalmistunut. Var- 
malla valinnalla oli puolestaan yleensä alan koulutus tai soveltuva tutkinto. 
Soveltuva tutkinto nähtiin muutenkin etuna: soveltuvan tutkinnon puolesta 
työntekijällä on käsitys alasta ja sen termeistä, mikä on helpottanut tehtäväs- 
sä menestymistä aiemman työkokemuksen puuttumisesta huolimatta (A21). 
Muutaman kerran vastauksissa pääasialliseksi riskiksi mainittiin molempien, 
koulutuksen ja työkokemuksen, puuttuminen. 

Työkokemuksen ja koulutuksen puutteiden lisäksi merkittävänä riskinä 
vastauksissa pidettiin totutusta poikkeavaa henkilöä (n = 11/45). Totutusta 
poikkeava henkilö määriteltiin yhtä lailla riskivalintaan ja varmaan valintaan 
liittyvissä vastauksissa henkilöksi, joka poikkeaa jollakin tavalla aiemmin or- 
ganisaatioon palkatuista tai tehtävässä olleista henkilöistä. Varman valinnan 
vastauksissa valitun henkilön tuli olla kaikin puolin sellainen, johon oli jo 
totuttu ja totutusta poikkeavien henkilöiden rekrytointia vältettiin. Riskiva- 
linnan vastauksissa riski kohdistui erilaiseen taustaan, kuten aiempiin kou- 
lutuksiin ja erilaisiin persoonallisuuden piirteisiin, kuten introversioon tai 
ekstroversioon. Erilaiset persoonallisuudet työelämässä ovatkin viime vuo- 
sina herättäneet keskustelua (ks. esim. Keltikangas-Järvinen 2016; Törnroos, 
Jokela & Hakulinen 2019), mikä selittänee niiden esiintyvyyttä saaduissa 
vastauksissa. Riskivalinnan vastauksissa erilaisten ihmisten palkkaaminen 
osoittautui myös organisaatiotasolla hyödylliseksi: mahdollisimman erilaisil- 
ta yksilöiltä oppii kaikista eniten ja se luotaa pohtimaan uusia tapoja toimia 
ja jopa kyseenalaistamaan omia tottumuksia (A24), kun varman valinnan 
vastauksissa pikemminkin riskin välttämisellä varmistettiin organisaation 
toimivuuden säilyminen: tällaisesta tyypistä ei siis ole harmia kovinkaan to- 
dennäköisesti (B08). Rekrytointipäätöksen onnistumista arvioidaankin usein 
sen perusteella, aiheutuuko työntekijästä ongelmia vai ei (Kuhn 2015), joten 

sitä pyritään ennustamaan. Osassa vastauksissa haluttiin siis välttää totutusta 
poikkeavan henkilön valintaa, mutta kontrastina muutamassa vastauksessa 
juuri totutusta poikkeava henkilö valittiin tietyn työtiimin osaksi ja työtii- 
miä täydentäväksi jäseneksi erilaisuudestaan huolimatta. Vastauksissa ko- 
rostettiin yleisemmin valitun persoonan sopivuutta, tiimiin ja työyhteisöön 
sopeutumista sekä työntekijän toimintatapojen yhteensopivuutta organisaa- 
tiossa käytettyjen toimintatapojen kanssa. Päätöksenteossa tärkeämpää on 
huomioida työnhakijan ja työn yhteensopivuus, mutta myös työnhakijan ja 
organisaation yhteensopivuus kannattaa ottaa huomioon (Armstrong 2017, 
263). Myös rekrytoinnin ammattilaiset pitivät hakijan sopivuutta yrityskult- 
tuuriin hyvin tärkeänä rekrytointipäätökseen vaikuttavana tekijänä (Duu- 
nitori 2018). 

Tuntemattoman henkilön valintaa pidettiin vastauksissa riskinä, joka 
haluttiin välttää. Ennestään tutun tai suositellun henkilön valinta on yleensä 
nopea ja helppo päätös, mutta ei välttämättä paras (Vaahtio 2005, 34). Sisäi- 
siä rekrytointeja pidetään myös usein varmempina valintoina kuin ulkoisia 
rekrytointeja (Kuhn 2015). Varmojen valintojen vastauksissa tuttuus liitettiin 
toisaalta organisaatiossa jo työskentelevien kontakteihin ja toisaalta sellaisiin 
henkilöihin, jotka ovat jo aiemmin toimineet organisaatiossa, eli työntekijällä 
oli jo kytkös organisaatioon. Kontakti, työsuhde tai muu myönteinen koh- 
taaminen parantaa työnhakijan mahdollisuuksia tulla valituksi (Tuominen 
2012). Vastauksissa tehtävään otettu valittiin varmemmin organisaation si- 
sältä, jolla haluttiin taata rekrytoinnin onnistuminen ja lisäksi lähettää hen- 
kilöstölle tietty viesti: pelasimme varman päälle valitsemalla henkilön, joka 
oli tehnyt kyseistä tehtävää sijaisena jonkin aikaa ja hän oli jo osoittanut esi- 
merkillisen kyvyn suoriutua tehtävästä. - - Tässä tilanteessa kannatti toimia 
varman päälle, koska vaihtamalla ei varmastikaan olisi löydetty parempaa 
henkilöä tehtävään tai yrityksen arvoihin. Tämä myös lähetti organisaatiolle 
oikeanlaisen viestin, että haluamme kehittää meidän sisäisiä kandidaatteja ja 
uskomme heidän taitoihin ja kykyihin (B10). Joskus organisaation ulkopuo- 
lisiin hakijoihin voi olla helpompaa yhdistää kuvitelmia poikkeuksellisesta 
työsuoriutumisesta kuin organisaation sisäisiin hakijoihin (Kuhn 2015). 

Rekrytointipäätökset tehdään monin erilaisin kriteerein, mutta niiden 
lisäksi on usein myös jotakin sellaista, jota ei tunnisteta tai osata ilmaista 

rekrytointipäätöksen perusteiksi. Intuition käyttäminen valinnoissa oli yksi 
vastauksissa ilmennyt riski. Rekrytoijan tuntemukset ovat tärkeitä, mutta nii- 
den ilmaiseminen objektiivisesti on vaikeaa (Kinnunen & Parviainen 2016). 
Vastauksissa kuvattiin hakijan olleen jollakin tapaa vaikuttava, vakuuttava 
tai yksinkertaisesti sellainen, josta jäi ”hyvä fiilis”. Vastaajat kuvasivatkin in- 
tuition käyttöään osana päätöksentekoa. Vaikeasti määriteltävät seikat liitet- 
tiin nimenomaan riskipitoisiin valintoihin: loogisin valinta olisi varmasti ollut 
tämä kokeneempi ja koulutetumpi henkilö, mutta päädyimme intuition joh- 
dattamana valitsemaan kuitenkin kokemattomamman hakijan (A12). Joskus 
rekrytointipäätöksen yhteydessä kannattaa ottaa riski ja valita esimerkiksi se 
henkilö, johon intuitio johdattaa (Valvisto 2005, 45). Valintapäätöksen teki- 
jän tulee myös uskaltaa olla valitsematta henkilöä, jos on osoittaa kunnollisia 
perusteluja epäilyjen tueksi (Honkaniemi ym. 2006, 148). Intuition hyödyntä- 
minen yhdessä tosiasioiden kanssa voisikin olla toimiva tapa tehdä valintoja 
(Highhouse 1997). 

Huono rekrytointiprosessi näyttäytyi keskeisenä vältettävänä riskinä. 
Aineistonkeruun ensimmäisessä vaiheessa kehyskertomuksia testattiin vas- 
taajilla ja nämä testivastaukset hyväksyttiin osaksi lopullista aineistoa. Ke- 
hyskertomuksia testattaessa lähes jokainen kirjoitti riskinotosta, mutta testi- 
vastausten sisältö ei osoittanut merkkejä siitä, että varman päälle ottamisesta 
ja riskin välttämisestä olisi ollut vaikeampaa kirjoittaa. Aineisto kuitenkin 
osoitti, että kun riski oli helppo osoittaa suoraan valittuun henkilöön, ris- 
ki, joka haluttiin välttää, oli useissa tapauksissa helpompi osoittaa huonoon 
prosessiin kuin henkilöön itseensä. Näissä vastauksissa vastaajat keskittyivät 
teknisiin asioihin ja kuvasivat seikkaperäisesti vaihe vaiheelta rekrytointi- 
prosessia sekä sitä, miten onnistunutta lopputulosta pyrittiin varmistamaan. 
Hyvän prosessin onkin nähty johtavan onnistuneeseen lopputulokseen (No- 
wicki & Rosse 2002). Vastauksissa, joissa riski otettiin, ei kertaakaan kuvattu 
prosessia niin tarkasti, että se olisi voitu tulkita varsinaiseksi riskiksi. Var- 
mojen valintojen vastauksissa kuvattiin huomattavan usein (n = 6/21) proses- 
sia ja nimenomaan hyvää prosessia niin tarkasti, jopa valittu henkilö täysin 
sivuuttaen, että oli mahdollista tulkita huono prosessi riskiksi, joka haluttiin 
välttää. Varmojen valintojen vastauksissa korostuivat rekrytoinnin kiire ja 
uuden työntekijän kyky päästä nopeasti kiinni tiettyyn projektiin tai asian- 

tuntijatehtävään: usein kiireen keskellä meidänkin huipputiimimme sortuu 
”äkkiä tänne nyt joku” -ajatteluun ja prosessi suhaistaan päälle samaa vanhaa 
kaavaa toteuttaen (B13); valinta ei voinut mennä harhaan - kerrasta tuli on- 
nistua (B18). Vastauksissa kuvattiin myös toisin tekemistä. Aiemmin oli ehkä 
tehty toisin, mutta nyt rekrytointiprosessille varattiin myös riittävästi aikaa ja 
se tehtiin useassa vaiheessa (B11), jolloin lopputuloskin oli hyvä: rekrytointi- 
prosessin suunnitteluun ja toteutukseen käytetty aika osoittautui arvokkaaksi, 
sillä tehtävään valittu henkilö oli odotettuakin parempi (B21). Rekrytointipro- 
sessien kehittämisen kuvaaminen oli vastauksissa yllättävän tavallista. 
Toisella analyysikerralla tarkasteltiin vastausten päähenkilöitä, joiden pe- 
rusteella voitiin konstruoida kaksi tyypillistä valintaa, riskivalinta ja varma 
valinta. Taulukkoon 2 on koostettu tyypillisten valintojen ominaisuudet va- 


lintojen mukaisesti jaoteltuina. 


Taulukko 2. Tyypilliset valinnat. 


Riskivalinta Varma valinta 
Ikä nuori 30-45-vuotias 
Tutkinto ei ole, kesken tai alalta tai soveltuva 
vastavalmistunut 
Työkokemus ei alalta tai vähän alalta tai paljon 
Suositukset ei kyllä 
Arvot ei mainittuja organisaatioon sopivat 
Myönteinen asenne kyllä kyllä 
Kunnianhimo kyllä ei 
Ajatukset raikkaita ja uudistavia ei mainittuja 


Kun tarkastellaan tarkemmin valittua henkilöä, vastauksissa esiintyy sa- 
moja hakijaan liitettyjä ominaisuuksia. Vastauksissa esitetyt ominaisuudet 
vaihtelevat kuitenkin riskiksi tai varmaksi koetun valinnan mukaisesti. Iän, 
tutkinnon ja työkokemuksen suhteen vastaukset ovat täysin vastakkaisia, 
esimerkiksi riskivalinnalla ei ole alan työkokemusta tai sitä on vähän, kun 
varmalla valinnalla on työkokemusta enemmän tai monipuolisemmin. Toisin 
kuin koulutusta ja työkokemusta, ikää ei mainittu vastauksissa yhtä usein. 
Riskivalinnan vastauksissa, joissa kirjoitettiin iästä, hakijan mainittiin ole- 
van nuori, alle 30-vuotias. Muutamissa vastauksissa kannustettiin myös mui- 

ta rekrytoijia valitsemaan nuoria: kokemattoman työntekijän palkkaaminen 
nähdään monesti riskinä, mutta se voi olla myös mahtava mahdollisuus! (A21). 
Yksittäisissä varman valinnan vastauksissa hakijan kuvattiin olevan ”ei liian 
vanha”, yleensä iän sanottiin sijoittuvan kolmenkymmenen ja viidenkymme- 
nen väliin. 

Vastaukset ovat puolestaan täysin yhteneväisiä sekä riskipitoisten että 
varmojen valintojen vastauksissa myönteiseksi, oikeaksi ja hyväksi kuvail- 
lun asenteen sekä korkean motivaation suhteen. Myönteinen suhtautumi- 
nen työhön ja organisaatioon on aina toivottavaa (Sekiguchi & Huber 2011) 
ja rekrytoinnin ammattilaiset kokivat motivaation haettavaa työtehtävää 
kohtaan kaikista tärkeimmäksi rekrytointipäätökseen vaikuttavaksi tekijäksi 
(Duunitori 2018). Motivaation kuvataan vastauksissa olevan korkea sekä itse 
työn tekemiseen, mutta myös itsen ja työn kehittämiseen. Monissa vastauk- 
sissa asenne ja motivaatio sidottiin yhteen: riski kuitenkin kannatti, sillä aiem- 
man kokemuksen puutteen työntekijä korvasi asenteellaan ja motivaatiollaan 
oppia (A05). Yhdistelmän koettiin myös vaikuttavan suotuisaan lopputulok- 
seen: saimmekin meille juuri osaamiseltaan, asenteeltaan ja motivaatioltaan 
juuri sopivan tyypin, joka sopii persoonaltaankin loistavasti organisaatiomme 
kulttuuriin (B13). On tärkeää huomata, kuinka hyvin henkilön on mahdollis- 
ta soveltaa jo hankittua osaamista ja millä tavalla henkilö on valmis kehitty- 
mään uudessa tehtävässä. Motivaatiolla ja asenteella on näille suuri merkitys. 
(Markkanen 2008.) 

Eroavaisuuksia tyypillisten valintojen välillä piirtyi suosituksissa, ar- 
voissa, kunnianhimossa ja ajatuksissa. Hakijan suoraan tai epäsuorasti il- 
maisemat arvot, asenteet ja ajatukset täydentävät rekrytoijan muodostamaa 
kokonaiskuvaa hakijasta (Markkanen 2008, 80), joten niitä voidaan pitää 
tärkeinä valintapäätökseen vaikuttavina tekijöinä. Suositukset liitettiin ni- 
menomaan varmoihin valintoihin, kun vastauksissa riskivalinnoilla ei ollut 
mainittuja suosituksia. Varmana valintana pidetty henkilö on osoittautunut 
jo edellisessä työpaikassaan onnistuneeksi valinnaksi suosittelujen perusteel- 
la: molemmat suosittelijat antoivat hakijasta positiivisen kuvan, joka oli hyvin 
linjassa sen kanssa, minkä kuvan hän oli itsestään antanut haastatteluissa ja 
hakemuksessaan (B11). Suosittelijoilla ja ensivaikutelmilla on edelleen paljon 
merkitystä (Mason & Schroeder 2010). Arvot korostuivat varmojen valinto- 

jen kohdalla vastauksissa nimenomaan siten, että ne koettiin organisaation 
arvoihin sopiviksi, kun riskivalinnan kohdalla henkilön arvoja ja niiden so- 
pivuutta organisaation arvoihin ei kuvattu lainkaan vastauksissa. Kunnian- 
himosta puhuttaessa tilanne oli päinvastainen. Varmojen valintojen yhtey- 
dessä kunnianhimo mainittiin muutaman kerran, riskivalintojen kohdalla 
selkeästi useammin. Pääasiallisesti riskillä palkattu henkilö korvasi kunnian- 
himoisuudellaan puuttuvaa työkokemustaan: koska työntekijä tiedosti alussa 
kokemuksen puutteensa, on hänellä ollut ”näyttämisen halua” ja halu ”lunas- 
taa paikkansa yrityksessä” ja sen vuoksi työntekijä on ollut motivoitunut ja 
yritteliäs saamaan aikaan hyviä tuloksia ja onnistumisia työssä (A05). Samaa 
voidaan sanoa ajatuksista, ideoista ja näkökulmista. Tuoreiden ajatusten, yl- 
lättävien ideoiden ja mielenkiintoisten näkökulmien kerrottiin kompensoi- 
van kokemusta riskivalintojen yhteydessä: tältä työntekijältä löytyi nuoresta 
iästään ja vähäisestä kokemuksestaan huolimatta runsaasti tietoa ja loistavia 
ideoita (A06). Tyypillistä riskivalintaa kuvattiinkin vastauksissa nuoreksi ja 
idearikkaaksi, mikä on tyypillinen yhdistelmä myös puhuttaessa mieliku- 
vista. Nuoriin ja nuorekkuuteen yhdistetään yleisesti myönteisiä mielikuvia, 
joissa nuorilla ajatellaan olevan uusia ideoita (Tienari & Meriläinen 2016, 22). 
Toisaalta jokaiselta valitulta henkilöltä edellytetään ideoita ja kehittämisaja- 
tuksia usein jo siitä syystä, että hän tulee organisaation ulkopuolelta (Vaahtio 
2005, 12). Henkilöstölähtöisen innovoinnin merkityksen nähdäänkin edel- 
leen kasvavan (Hoyrup 2010). 

Tässä tutkimuksessa tarkasteltiin myös sitä, millaisia seurauksia onnis- 
tuneilla rekrytointipäätöksillä vastauksissa on. Seurausten tarkastelu on 
olennaista myös annettujen kehyskertomusten vuoksi, sillä kehyskertomuk- 
sissa työnhakijan valinta kannatti. Onnistuneen rekrytointipäätöksen seu- 
rauksia kuvattiin vastauksissa moninaisesti ja todentuntuisesti, vain muuta- 
massa vastauksessa seurauksista ei puhuttu. Pääosin rekrytoinnin seuraukset 
koettiin positiivisiksi, mikä johtuu kehyskertomuksista, mutta seurausten 
määrän suhteen oli kehyskertomuksittain eroa. Varman valinnan kohdalla 
kuvattiin huomattavasti vähemmän ja hieman maltillisempia valinnan seu- 
rauksia yksilön ja työyhteisön tulevaisuuden suhteen kuin riskivalinnasta kir- 
joitetuissa vastauksissa. Sisällöllisesti vastaukset eivät kuitenkaan eronneet 
toisistaan, vaan molempien kehyskertomusvariaatioiden yhteydessä raportoi- 

tiin erilaisia, mutta myönteisiä valinnasta seuranneita muutoksia. Molempien 
kehyskertomusvariaatioiden yhteydessä vastaajat kuvasivat myös yleisesti 
epävarmuutta ja tarkemmin erilaisia huolia, joita hakijoihin tai rekrytointi- 
tilanteeseen liittyi, mutta huolet väistyivät rekrytointiprosessin edetessä tai 
osoittautuivat viimeistään sen jälkeen aiheettomiksi. 

Muutamissa vastauksissa tuotiin kuitenkin ilmi, että onnistuneenkin 
rekrytoinnin jälkeen voitiin vielä kokea, että rekrytoinnissa ei onnistuttu par- 
haalla mahdollisella tavalla. Siitä huolimatta, että rekrytointipäätökset osoit- 
tautuivat myöhemmin onnistuneiksi ja monet kertoivat palkanneensa juuri 
sellaisen henkilön, jollaista olivat hakeneet, ilmeni vastauksissa myös hieman 
jossittelua, jopa katumusta ja häpeää. Kuhn (2015) on saanut vastaavia tu- 
loksia, mutta lisää, että rekrytoinnissa huonon vaihtoehdon valinta kaduttaa 
usein vielä enemmän kuin hyvän vaihtoehdon hylkääminen. Riskivalintoja 
tehneet kiittelivät itseään hyvästä ja rohkeasta ratkaisusta, varmoja valintoja 
tehneet olivat ratkaisuihinsa tyytyväisiä, mutta silti havaittavissa oli harmis- 
tumista varman päälle pelaamisesta: meidän työryhmässämme ei ole kovin 
innovatiivista porukkaa, ja siksi olemmekin nyt vähän katuneet sitä työnteki- 
jävalintaa (B01). Jälkikäteen ajatellen lopputulos ei ollut paras mahdollinen 
tai tulos olisi voinut olla vieläkin parempi. Yleinen ajatus on, että koko ajan 
pitäisi jotenkin uudistua (B01). 

Pääsääntöisesti työyhteisön ja sen toiminnan koettiin kuitenkin kehitty- 
neen uuden työntekijän myötä. Myös uuden työntekijän koettiin kehittyneen 
huomattavasti organisaatiossa viiden vuoden aikana. Sekä riskivalinnan että 
varman valinnan vastauksissa odotukset hakijan suhteen ylittyivät. Onnistu- 
nut valinta tuokin usein mukanaan positiivista kehitysvoimaa (Viitala 2013, 
98). Riskivalinnan vastauksissa valitun koettiin tuovan mukanaan uudistuk- 
sia organisaatioon, muiden työntekijöiden innostusta, uusia ideoita ja erilaista 
osaamista. Toimintaa on kehitetty monella tavalla rekrytoinnin ansiosta. Työ- 
yhteisömme on saanut uusia näkökulmia ja tuntuu, että me vanhatkin työnte- 
kijät olemme nuorentuneet vuosilla, kun olemme saaneet uutta pontta työsken- 
telyyn (A02). Varman valinnan vastauksissa löydettiin organisaatioon juuri 
sopiva työntekijä, loistava vahvistus, tiimiin. Valitusta ei ole ollut ongelmia 
ja projekti onnistui: valintamme kannatti, sillä hän on selviytynyt työtehtävis- 
tään hyvin, edustanut yritystämme taitavasti ja kestänyt työn paineet (B09). 

Kuten aiemmin esitettiin, valintapäätöstä tehdessä tulee ottaa huomioon 
hyvin erilaisia tekijöitä. Vaikka eri tekijät korostuivat eri hakijoiden kohdal- 
la, oli ilo huomata, että hakijoiden tiedot, taidot, kyvyt, osaaminen ja omi- 
naisuudet osoittautuivat hyvin samantasoisiksi molempien variaatioiden 
vastauksissa. Vastauksissa (n = 16/45) hakijoita kuvattiin varsin osaaviksi. 
Molemmilla tyypillisimmillä hakijoilla kerrottiin olevan runsaasti tietoa ja 
taitoa, kykyä yhdistää eri lähteistä kerrytettyä osaamista ja ennen kaikkea ky- 
kyä kerryttää uutta osaamista. Lisäksi vastauksissa (n = 32/45) luonnehdittiin 
runsaasti ja vivahteikkaasti valittujen henkilökohtaisia ominaisuuksia, kuten 
itseohjautuvuutta ja sosiaalista taitavuutta. Hakijan ulkoista olemusta vastaa- 
jat kuvasivat sen sijaan varovaisesti: hakijan kuvattiin olleen olemukseltaan 
siisti, hillitty ja hymyileväinen. Hakijan olemista vastaajat kuvasivat vähän 
monipuolisemmin ja monisanaisemmin. Nykyisin nähdään, että työntekijät 
rakentavat edustamansa organisaation kuvaa omalla esiintymisellään, mikä 
voi vaikuttaa siihen, että halutaan palkata energisiä, rentoja, miellyttäviä ja 
supliikkeja loistavasti itsensä brändänneitä hyviä tyyppejä (Tienari & Meri- 
läinen 2016, 29). 


Pohdinta ja johtopäätökset 


Tässä tutkimuksessa tarkasteltiin, millaisia riskejä ja vältettyjä riskejä rekry- 
tointeihin liitettiin henkilöstöhallintoalan ammattilaisten ja alalle suuntaavi- 
en opiskelijoiden vastauksissa. Lisäksi haluttiin selvittää, millaisia seurauksia 
onnistuneilla rekrytointipäätöksillä on. Lopullisen valintapäätöksen tekemi- 
nen on usein haastavaa, sillä hakijoista halutaan valita kaikkein soveltuvin. 
Tyypillisesti rekrytointipäätöksissä arvioidaan samanaikaisesti lukuisia eri- 
laisia hakijoihin liittyviä tekijöitä ja päätöksentekijöitä on myös useampia, 
mitkä tekevät päätöksen ennakoinnista ja arvioinnista vaikeaa (Highhouse 
1997). Tutkimuksessa havaittiin, että vastauksissa tunnistettiin selkeäs- 
ti rekrytointipäätökseen vaikuttavia tekijöitä ja vastauksissa tehtiin selvää 
punnintaa eri tekijöiden välillä niin, että kutakin rekrytoitavaa parhaiten 
kuvaava otettava riski tai vältettävä riski huomioitiin. On huomattava, että 
vastaajia ohjattiin kuvaamaan riskien ottoa tai niiden minimointia, sillä jako 
riskipitoiseen ja varmaan valintaan oli annettu kehyskertomuksessa ja todel- 

lisuudessa lähtöasetelma voi olla huomattavasti neutraalimpi tai vaikeammin 
havaittavissa. Lopulta pääasiallisiksi riskeiksi nousi kahdeksan erilaista ris- 
kiä, jotka oli mahdollista jakaa henkilöön liittyviin ja prosessiin liittyviin ris- 
keihin. Riskejä olivat valittavan henkilön työkokemuksen ja/tai koulutuksen 
puute, totutusta poikkeavan tai tuntemattoman henkilön valinta, henkilön 
valinta työtiimin tai intuition mukaan ja puutteellinen prosessi henkilön va- 
linnassa. Tutkimuksen päätuloksena voidaan pitää sitä, että riippumatta sii- 
tä, kumman kehyskertomuksen pohjalta vastaus oli kirjoitettu, vastauksissa 
esiintyneet riskit olivat pitkälti samoja. Toisissa vastauksissa riski saatettiin 
ottaa tai vaihtoehtoisesti välttää, mutta useat riskeiksi havaittavat tekijät oli- 
vat vastauksissa yhteisiä. 

Riskeistä kolme oli sellaisia, jotka esiintyivät vain toisen kehyskertomus- 
version vastauksissa. Näitä olivat intuition noudattaminen, tuntemattoman 
henkilön valinta ja huono rekrytointiprosessi. Intuition noudattaminen 
henkilön valinnassa koettiin sellaiseksi riskiksi, jota ei esiintynyt varmana 
valitun henkilön rekrytointia kuvaavassa vastauksessa. Intuitiota saatettiin 
pitää vaikeasti selitettävänä, ymmärrettävänä tai määriteltävänä asiana (Mi- 
les & Sadler-Smith 2014) ja yhdistää sen siitä syystä riskipitoiseen valintaan. 
Tuntemattoman henkilön valintaa puolestaan pidettiin nimenomaan vältet- 
tävänä riskinä, joten sen ei nähty sopivan riskillä otetun henkilön valintaan. 
Toisaalta saattoi olla, että riskivalintojen vastauksissa kaikki haussa edenneet 
hakijat olivat rekrytoijalle tuntemattomia, jolloin se ei tekijänä erotellut ha- 
kijoita. Varmojen valintojen vastauksissa tuttuus oli selvästi eduksi. Mikäli 
työntekijän taitoja ei tunneta ennestään, rekrytointi koetaan aina riskialttiik- 
si (Tuominen 2012, 34) ja tämän vuoksi olisikin syytä tutkia tarkemmin, mil- 
laisia mielikuvia tutumpaan ja tuntemattomampaan hakijaan yhdistetään. 
Myös huonoa rekrytointiprosessia haluttiin välttää ja se yhdistettiin ainoas- 
taan varman päälle toimimiseen, mikä tarkoittanee, että osassa vastauksissa 
ajateltiin, että hyvällä prosessilla ja sopivilla resursseilla ei voi epäonnistua. 
Yksittäisen rekrytoinnin onnistumisen kannalta tärkeimpinä tekijöinä on 
pidetty ehdokkaiden haastattelua kasvotusten, työtehtävän kunnollista mää- 
rittelyä ja rekrytoivan esimiehen sitoutumista (Duunitori 2018). Vastauksissa 
kuvattiinkin juuri näitä asioita, millä haluttiin varmistaa, että rekrytoinnil- 
le on antaa tarpeeksi aikaa ja huomiota. Viitala (2013, 111) kuitenkin huo- 

mauttaa, että hyvästä rekrytointiprosessista ja koeajasta riippumatta valittu 
henkilö ei välttämättä menesty työtehtävässä tai sovi organisaatioon, mut- 
ta hyvin suunnitellulla ja hoidetulla rekrytointiprosessilla voidaan parantaa 
rekrytoinnin onnistumisen todennäköisyyttä. Hyvää rekrytointiprosessia 
voidaankin pitää yhtenä keinona välttää riskejä. 

Vastaavasti henkilöön liittyviä riskejä pyrittiin vastauksissa hallitsemaan. 
Kiteytettynä riskivalinta on vastavalmistunut, vähän työkokemusta kerryt- 
tänyt, mutta paljon uusia ja innovatiivisia ideoita omaava henkilö. Usein ris- 
kivalinta ei kuitenkaan vastannut ennalta asetettuja kriteerejä ja siitä johtuen 
valinnan tekeminen oli vaikeaa. Houkutus kokeilla jotakin uutta oli kuiten- 
kin suuri. Rekrytoinnin onnistumisen varmistamiseksi tärkeimpien valin- 
takriteerien määrittämisen lisäksi niitä täytyy myös noudattaa (Highhouse 
1997). Varma valinta on puolestaan kokenut ja kaikin tavoin organisaatioon 
sopiva henkilö. Varma valinta oli usein ennalta asetettujen kriteerien mu- 
kainen ja siten valinta oli helppo tehdä. Tällainen valinta koettiin kuitenkin 
melko tavanomaiseksi vaihtoehdoksi, mistä huolimatta varmana valintana 
pidetty henkilö kuitenkin usein jopa ylitti annetut kriteerit. Varmoina va- 
lintoina pidettyjen työnhakijoiden tai työntekijöiden on sanottu omaksuvan 
organisaation totutut toimintatavat, eivätkä he pyri muuttamaan niitä (Kuhn 
2015). Tässä tutkimuksessa ei kuitenkaan tehty vastaavia havaintoja, vaan 
varmojakin valintoja kuvattiin riskivalintojen tapaan uudistusmielisiksi ja 
muutosmyönteisiksi ideoijiksi. Tällä perusteella ei kuitenkaan ole mahdol- 
lista sanoa, kuvaako vastauksissa kerrottu varmojen valintojen halu muuttaa 
toimintatapoja enemmän nykyistä työntekijän ideaalia vai esimerkiksi sitä, 
miksi juuri näitä varmoja valintoja kuvattiin niin onnistuneiksi valinnoiksi. 
Tämän tutkimuksen vastaajajoukkoon kuuluneet opiskelijat saattoivat vai- 
kuttaa vastausten myönteisyyteen uudistajia kohtaan. 

Kumpaakin valintaa puolsivat hakijan koettu joustavuus sekä halu ja kyky 
oppia, mutta nämä tekijät eivät suoraan johtaneet valintapäätökseen, vaan 
toimivat ennemminkin sen tukena. Huomionarvoista on, että varmojen va- 
lintojen vastauksissa vahvaa sitoutuneisuutta organisaatioon pidettiin valin- 
nan edellytyksenä, kun riskivalintojen vastauksissa se ei ollut valinnan ehto. 
Riskivalintaa kuvattiin yleisemmin positiivissävytteiseksi ja varmaa valintaa 
neutraaliksi, joskin positiivisia, neutraaleja ja negatiivisia kuvauksia esitettiin 

kummankin kehyskertomusvariaation vastauksissa. Riskivalinnoille oli tyy- 
pillistä, että negatiiviseksikin tulkittu riski tai riskitekijä oli käännettävissä 
positiiviseksi. 

Tutkimuksessa tarkasteltiin myös, millaisia seurauksia onnistuneilla 
rekrytointipäätöksillä vastauksissa oli. Yleisesti sekä riskinottoa että varman 
päälle toimimista pidettiin kannattavana ja moniin rekrytointipäätöksiin 
liittyi myös hyvin positiivisia yllätyksiä, kun valittu henkilö osoittautui esi- 
merkiksi odotettuakin osaavammaksi tai työyhteisöön sopivammaksi. Kaik- 
ki rekrytointipäätökset joutuvatkin aina uudelleen arvioitaviksi jonkin ajan 
kuluttua, kun rekrytoinnin seuraukset on mahdollista nähdä kokonaisuudes- 
saan. Seurausten kuvaaminen osoitti, että riskin ottaminen tai ottamatta jät- 
täminen ei juurikaan vaikuttanut rekrytoinnin onnistumiseen - varsinkaan 
riskin tai vältetyn riskin laatu ei merkinnyt menestystä tai menestymättö- 
myyttä työssä. Työssä menestyminen ei riipu ainoastaan valitusta henkilös- 
tä, vaan myös toimintaympäristöstä, -kulttuurista ja muusta henkilöstöstä 
(Honkaniemi ym. 2006, 173). 

Monessa vastauksessa kuvattiin organisaation tyytyväisyyden ohella 
myös valitun henkilön tyytyväisyyttä vallitsevaan tilanteeseen. Kumpaankin 
kehyskertomusvariaation vastauksiin liittyi mahdollisuuksia, jotka kehittivät 
sekä työntekijää että organisaatiota. On kuitenkin huomattava, että vastaajia 
ohjattiin kuvaamaan rekrytointipäätöstä, joka johtaa suotuisaan lopputulok- 
seen. Tästä johtuen vastaajat keskittyivät tiiviimmin rekrytointipäätökseen 
liittyviin tekijöihin ja esittivät riskejä, jotka mahdollistavat positiivisen lop- 
putuloksen, mikä saattoi rajata joitakin riskejä kokonaan pois tai pehmen- 
tää niitä. Toisaalta tilanne, jossa lopputulos on hyvä riskistä huolimatta, on 
aivan mahdollinen, sillä työntekijän erityisosaaminen paljastuu usein vasta 
työsuhteessa (Vaahtio 2005). Vastauksissa valitut henkilöt osoittautuivat odo- 
tettua soveltuvimmiksi työntekijöiksi, mikä kuvastaa mahdollisesti tietämät- 
tömyyttä hakijan osaamisesta tai hakijan oman osaamisen tunnistamatto- 
muutta tai vaikeutta ilmaista sitä, mistä johtuen positiivisia yllätyksiä koetaan 
työsuhteen alkamisen seurauksena. Kiinnostavaa on, millaisia vastaukset 
olisivatkaan olleet, jos lopputulos olisi kehyskertomuksissa ollut epäonnistu- 
nut tai sitä ei olisi määritelty. Erityisen mielenkiintoista olisi jatkossa tutkia 
samaa aihetta eri näkökulmasta: vaikka kaikki rekrytointiprosessin vaiheet 

suunniteltiin ja toteutettiin oikein ja ajan kanssa, rekrytoinnin lopputulos ei 
kuitenkaan ollut sellainen, kuin oli etukäteen ajateltu. 

Merkittävä valintaan liittyvä ja valinnan jälkeen vaikuttava tekijä oli vas- 
tauksissa usein esiin nostettu työntekijän sopivuus ja sopeutuminen organi- 
saatioon. Tutkimuksen tuloksia tulkittaessa havaittiin, että usein riskit liitet- 
tiin nimenomaan työnhakijaa koskettaviin tekijöihin, vaikka riski olisi ollut 
mahdollista liittää esimerkiksi jämähtäneeseen työkulttuuriin, josta johtuen 
uuteen työntekijään ei sopeuduta tai uusi työntekijä ei sopeudu. Pätevyyden 
ohella myös sopivuus on välttämätöntä ottaa rekrytointipäätöksissä huo- 
mioon, vaikka valinta olisi helpompi tehdä ilman sopivuuden huomioimista 
(Markkanen 2008, 75). Voidaan lisäksi pohtia, millaisen työympäristön osaa- 
ja tarvitsee, jotta osaaminen saadaan parhaiten hyödynnetyksi. Työntekijän 
sopivuutta työhön ja organisaatioon on tutkittu paljon (ks. esim. Sekiguchi & 
Huber 2011), mutta päätöksenteon perusteena sitä ei olla pidetty merkittävim- 
pänä. Osaamisen arvostus lienee merkittävin, erityisesti siksi, että osaamisen 
monimuotoisuus tiimeissä saa aikaan parempia tuloksia (Horwitz & Horwitz 
2007) ja muutenkin työyhteisön monipuolisuuden edistämistä pidetään tär- 
keänä (Breaugh 2014, 364). Jatkotutkimusta tarvitaan vielä, jotta saadaan sel- 
ville, miten osaamisen monimuotoisuuden varmistamisessa onnistutaan ja 
miten sitä voidaan edistää entisestään. 

Huomiomme kiinnittyi vastauksissa esiintynyt suhtautuminen perehdy- 
tystä kohtaan, vaikka se ei ollut vastausten kantava teema. Riskivalintojen 
yhteydessä valittu työntekijä tarvitsi apua työtehtävissään työsuhteen alun 
jälkeen myöhemminkin, kun varmojen valintojen yhteydessä kerrottiin, että 
joko valittu oli helppo perehdyttää työtehtäviin tai valinta oli alun perinkin 
tehty siten, ettei perehdytykseen ja koulutukseen täytynyt käyttää paljoa ai- 
kaa eikä rahaa. Perehdytystä, ohjausta ja koulutusta pidettiin erityisen tär- 
keinä riskivalinnan yhteydessä, mikä ei ollut yllättävää ottaen huomioon ris- 
kivalinnoille tyypillisen vähäisen työkokemuksen. Rekrytointien yhteydessä 
kannattaakin tapauskohtaisesti kysyä, kumpi on tärkeämpää, tietty osaamis- 
taso vai valmius kehittyä (Salli & Takatalo 2014), mutta perehdytykseen on 
syytä kiinnittää huomiota joka tapauksessa, jotta työntekijän koko potentiaa- 
li saadaan käyttöön (Cummings & Oldham 1997). Jatkossa olisi hyvä tutkia 

tarkemmin, millaisia ajatuksia rekrytointeja tekevillä on perehdytyksestä jo 
ennen hakijan valintaa. 

Rekrytointitilanteet ovat monimutkaisia, mikä edellyttää useiden haki- 
jaan ja organisaatioon liittyvien asioiden yhtäaikaista huomioimista ja eri- 
laisten riskitekijöiden hahmottamista. Myös rekrytoijat ovat itse ilmaisseet 
kaipaavansa lisää tietoa, kuinka tehdä hyviä ja eettisiä rekrytointipäätöksiä 
(Nowicki & Rosse 2002). Tällöin on välttämätöntä tietää sekä miten välttää 
huonoja päätöksiä rekrytoinnissa että kuinka varmistaa hyviä päätöksiä, jot- 
ta voidaan saavuttaa haluttu lopputulos (Highhouse 1997). Toivottavaa on, 
että rekrytointipäätöksessä pyritään ottamaan huomioon sekä hyödyn mak- 
simointi että haitan minimointi (Kuhn 2015). Jokainen rekrytointiprosessi 
on omanlaisensa, joten samassa organisaatiossakin suhtautuminen riskeihin 
vaihtelee tilanteen ja ajankohdan mukaisesti. Samalla voidaan pohtia, yhdis- 
tetäänkö varman päälle toimiminen liialliseen varovaisuuteen. Näyttäisi siltä, 
että jokaisen rekrytointiprosessin yhteydessä tulee määritellä ne riskit, jotka 
ehdottomasti tulee ottaa ja ne riskit, jotka tulee ehdottomasti välttää. Tässä 
tutkimuksessa riskejä oltiin valmiita ottamaan koulutuksen ja työkokemuk- 
sen suhteen sekä oltiin valmiita palkkaamaan työtiimin tarpeiden mukaan tai 
aiemmista työntekijöitä poiketen. Sen sijaan riskejä ei oltu valmiita ottamaan 
myönteisen asenteen tai korkean motivaation suhteen. Otettavia ja vältettäviä 
riskejä punnitessa on syytä huomioida myös riskejä pehmentävät tekijät, sillä 
jokainen rekrytointi on enemmän tai vähemmän riski. Tämän tutkimuksen 
perusteella näyttäisi siltä, että suurellakin riskillä tehty päätös voi olla erin- 
omainen. Hyvä valinta rekrytoinnissa, oli se sitten varmempi tai riskipitoi- 
sempi valinta, onkin sellainen, joka edustaa hyvin organisaation strategiaa ja 
päämääriä (Highhouse 1997). 


257 


Noora Silfversten, Saaga Härkönen & Jari Eskola 


Lähteet 


Armstrong, M. 2017. Armstrong's handbook of human resource management 
practice. New York: Kogan Page. 


Bolander, P. & Sandberg, J. 2013. How employee selection decisions are made 
in practice. Organization Studies 34 (3), 285-311. 


Breaugh, J. A. 2008. Employee recruitment: Current knowledge and important 
areas for future research. Human Resource Management Review 18 (3), 
103-118. 


Breaugh, J. A. 2014. Establishing recruitment objectives and developing a 
recruitment: Strategy for attaining them. Teoksessa K. Yu & D. Cable 
(toim.) The oxford handbook of recruitment. New York: Oxford 
University Press, 361-381. 


Cook, M. 2016. Personnel selection: Adding value through people - a changing 
picture. New Jersey: Wiley Blackwell. 


Cummings, A. & Oldham, G. R. 1997. Enhancing creativity: Managing work 
contexts for the high potential employee. California Management 
Review 40 (1), 22-38. 


Demos Helsinki & Demos Effect. 2017. Työ 2040 - Skenaarioita työn 
tulevaisuudesta. https://www.demoshelsinki.fi/julkaisut/tyo-2040-ske 
naarioita-tyon-tulevaisuudesta/ (Luettu 19.2.2019.) 


Duunitori. 2018. Kansallinen rekrytointitutkimus 2018. https://duunitori.fi/ 
rekrytointi/rekrytointitutkimus/ (Luettu 20.11.2018.) 


Eskola, J., Karayilan, S., Kaski, T., Lehtola, T., Mäenpää, T., Nishimura-Sahi, 
O., Oede, A-M., Rantanen, M., Saarinen, S., Toivikko, P., Valtonen, M. 
& Wallin, A. 2017. Eläytymismenetelmä 2017: Ohjeita ja kokemuksia 
menetelmästä kiinnostuneille. Teoksessa J. Eskola, T. Mäenpää 
& A. Wallin (toim.) Eläytymismenetelmä 2017: Perusteema ja 11 
muunnelmaa. Tampere: Tampere University Press, 266-293. 


Eskola, J., Virtanen, S. & Wallin, A. 2018. Tiedettä tarinoista: Eläytymis- 
menetelmän käyttö ja soveltaminen. Teoksessa R. Valli (toim.) Ikkunoita 
tutkimusmetodeihin 1. Metodin valinta ja aineistonkeruu: virikkeitä 
aloittelevalle tutkijalle. Jyväskylä: PS-kustannus, 63-77. 


258 


Rekrytointi riskillä vai varman päälle? 


Haapakorpi, A. 2015. Viekö Kiinan insinööri Otaniemen teekkarilta työpaikan? 
Massoittuva korkeakoulutus ja globaali työmarkkinakilpailu. Teoksessa 
K. Brunila, J. Onnismaa & H. Pasanen (toim.) Koko elämä töihin. 
Koulutus tietokykykapitalismissa. Tampere: Vastapaino, 212-228. 


Highhouse, S. 1997. Understanding and improving job-finalist choice: 
The relevance of behavioral decision research. Human Resource 
Management Review 7 (4), 449-470. 


Honkaniemi, L., Junnila, K., Ollila, J., Poskiparta, H., Rintala-Rasmus, A & 
Sandberg, J. 2006. Viisaat valinnat. Helsinki: Työterveyslaitos. 


Horwitz, S. K. & Horwitz, I. B. 2007. The effects of team diversity on team 
outcomes: A meta-analytic review of team demography. Journal of 
Management 33 (6), 987-1015. 


Hoyrup, S. 2010. Employee-driven innovation and workplace learning: Basic 
concepts, approaches and themes. Transfer 16 (2), 143-154. 


Jakonen, M. 2015. Pelon talous ja uudet kyvyt. Teoksessa K. Brunila, J. 
Onnismaa & H. Pasanen (toim.) Koko elämä töihin. Koulutus 
tietokykykapitalismissa. Tampere: Vastapaino, 282-311. 


Keltikangas-Järvinen, L. 2016. Hyvät tyypit - Temperamentti ja työelämä. 
Helsinki: WSOY. 


Kinnunen, T. & Parviainen, J. 2016. Feeling the right personality. Recruitment 
consultants’ affective decision making in interviews with employee 
candidates. Nordic Journal of Working Life Studies 6 (3), 5-21. 


Kuhn, K. M. 2015. Selecting the good vs. rejecting the bad: Regulatory focus 
effects on staffing decision making. Human Resource Management 54 
(1), 131-150. 


Kuncel, N. R. 2018. Judgment and decision making in staffing research and 
practice. Teoksessa D. S. Ones, N. Anderson, C. Viswesvaran & H. 
K. Sinangil (toim.) The SAGE handbook of industrial, work and 
organizational psychology. Sage Reference, 474-488. 


Markkanen, M. 2008. Onnistu rekrytointihaastattelijana. Helsinki: WSOYpro. 


Mason, R. W. & Schroeder, M. P. 2010. Principal hiring practices: Toward a 
reduction of uncertainty. The Clearing House 83 (5), 186-193. 


259 


Noora Silfversten, Saaga Härkönen & Jari Eskola 


Miles, A. & Sadler-Smith, E. 2014. “With recruitment I always feel I need to 
listen to my gut”: the role of intuition in employee selection. Personnel 
Review 43 (4), 606-627. 


Nowicki, M. D. & Rosse, J. G. 2002. Managers views of how to hire: Building 
bridges between science and practice. Journal of Business and 
Psychology 17 (2), 157-170. 


Ployhart, R. E. 2006. Staffing in the 21st century: New challenges and strategic 
opportunities. Journal of Management 32 (6), 868-897. 


Puhakka, A., Rautopuro, J. & Tuominen, V. 2010. Employability and finnish 
university graduates. European Educational Research Journal 9 (1), 
45-55. 


Salli, M. & Takatalo, S. 2014. Loista rekrytoijana - hoida kosiomatka tyylillä. 
Helsinki: Kauppakamari. 


Sekiguchi, T. & Huber, V. L. 2011. The use of person-organization fit and 
person-jobfitinformationin making selection decisions. Organizational 
Behavior and Human Decision Processes 116 (2), 203-216. 


Sitra. 2017. Työelämätutkimus 2017. https://www.sitra.fi/uutiset/tyoelama 
tutkimus-2017-yli-puolet-suomalaisista-vahtanut-ammattia-tai-alaa/ 
(Luettu 19.4.2019.) 


Socialtalent. 2017. Global Recruiting Survey 2017. https://www.socialtalent. 
com/resources/reports/2017-global-recruiting-survey (Luettu 
20.11.2018.) 


Sutherland, M. & Wöcke, A. 2011. The symptoms and consequences to selection 
errors in recruitment decisions. South African Journal of Business 
Management 42 (4), 23-32. 


Tampereen yliopisto, Työelämäpalvelut. 2018. Tampereen yliopistosta vuonna 
2016 valmistuneiden työelämään sijoittuminen. http://www.uta.fi/ 
rekrytointi/index/sijoittumisseuranta%202016.pdf (Luettu 9.4.2019.) 


Tienari, J. & Meriläinen, S. 2016. Palvelukseen halutaan ajokoira: johtajan 
ulkonäkö ja esiintyminen. Helsinki: Siltala. 


Tilastokeskus, Suomen virallinen tilasto (SVT). 2019. Avoimet työpaikat. 
https://www.stat.fi/til/atp/index.html (Luettu 19.4.2019.) 


260 


Rekrytointi riskillä vai varman päälle? 


Toiminen, M. 2017. Välähdyksiä tulevaisuudesta; Kymmenen teesiä uuden 
työn syntymisestä, yritysten muutoksesta ja yksilön mahdollisuuksista 
työn murroksessa. Helsinki: Mindmill Network. 


Tuominen, V. 2012. Henkilökohtaiset ominaisuudet maistereiden työllisty- 
misessä. Tiedepolitiikka 37 (1), 33-42. 


Tuominen, V. 2013. Maistereiden työllistyvyys. Väitöskirja. Joensuu: Itä-Suomen 
yliopisto. 


Törnroos, M., Jokela, M. & Hakulinen, C. 2019. The relationship between 
personality and job satisfaction across occupations. Personality and 
Individual Differences 145, 82-88. 


Vaahtio, E-L. 2007. Pestaa paras: Rekrytoinnin opas esimiehelle. Helsinki: 
Edita. 


Vaahtio, E-L. 2005. Rekrytointi menestystekijänä. Helsinki: Edita. 
Valvisto, E. 2005. Oikeat ihmiset oikeille paikoille. Helsinki: Talentum. 


Viitala, R. 2013. Henkilöstöjohtaminen. Strateginen kilpailutekijä. Helsinki: 
Edita. 


261 


N VERTAISARVIOITU 
N KOLLEGIALT GRANSKAD MSE) 
I. PEER-REVIEWED 

www.tsv.fi/tunnus BY NC ND 


9 


Onko rekrytoijalla väliä? 
Rekrytoijan käytöksen merkitys yrityksen 
työnantajakuvan ja houkuttelevuuden 
muutoksiin hakuprosessin aikana 


Emilia Haapajärvi & Saaga Härkönen & Jari Eskola 


Johdanto 


Monet yritykset Suomessa kärsivät työvoimapulasta. Erityisesti lahjakkai- 
den substanssiosaajien löytäminen on ollut nykypäivänä haasteellista. Tämä 
on johtanut yritykset kovaan kilpailuun osaavista työntekijöistä. (Kauhanen 
2012, 69; Salli & Takatalo 2014; YPAI 2018, 16.) Tarvittavan henkilöstön työl- 
listäminen oikeaan aikaan ja paikkaan sekä heidän onnistunut sitouttami- 
sensa yritykseen ovat ratkaisevia tekijöitä yrityksen menestyksen kannalta 
(Kauhanen 2012, 62). Yritysten pitää kehittää strategioitaan potentiaalisten 
työntekijöiden mielenkiinnon herättämiseksi pärjätäkseen ja erottuakseen 
kilpailijoistaan. Yrityksen työnantajakuvan merkitys korostuu entisestään 

kilpailutilanteessa ja sen on huomattu olevan yksi päätekijä, joka vaikuttaa 
työnhakijan mielenkiinnon rakentumiseen yritystä kohtaan (Backhaus & Ti- 
koo 2004; Chapman, Uggerslev, Carroll, Piasentin & Jones 2005; Van Hoye, 
Bas, Cromheecke & Lievens 2013; Wehner, Giardini & Kabst 2015). 

Työnantajakuvaa voidaan tarkastella kahdesta näkökulmasta. Sisäinen 
työnantajakuva kertoo siitä, miten yrityksessä työskentelevä henkilöstö nä- 
kee työnantajansa, kun taas ulkoisella työnantajakuvalla tarkoitetaan ulkois- 
ten sidosryhmien, kuten potentiaalisten työnhakijoiden, luomia mielikuvia 
yrityksestä työnantajana (Biswas & Suar 2016; Juholin 2008, 275; Kauhanen 
2012, 69). Työnantajakuva pitää sisällään yksilöiden muuttuvia havaintoja 
muun muassa siitä, mikä yritykselle on ominaista ja miten se erottuu toi- 
minnallaan muista. Eri sukupolvet arvostavat työnantajassa erilaisia piirtei- 
tä. Siinä, missä vanhemmat sukupolvet ovat arvostaneet työn pysyvyyttä ja 
palkkaa, nuoremmat sukupolvet ovat alkaneet lisäämään painoarvoa myös 
työn mielekkyydelle, joustavuudelle, työilmapiirille sekä yrityskulttuurille 
(Kuron, Lyons, Schweitzer & Ng 2015). 

Työnantajakuvan muodostumiseen vaikuttavat useat eri tekijät, kuten yri- 
tyksen toimiala, julkinen näkyvyys, viestintä sekä henkilökohtaiset kokemuk- 
set yrityksestä. Myös henkilöstöresursoinnin eli rekrytoinnin on huomattu 
olevan yhteydessä hakijan muodostamaan työnantajakuvaan hakuprosessin 
aikana (Österberg 2015). Rekrytoinnin keskeisimpänä tavoitteena on tunnis- 
taa työnhakijoiden eli kandidaattien joukosta potentiaalisin henkilö avoinna 
olevaan tehtävään. Sen lisäksi rekrytointiin nähdään kuuluvan joko työnteki- 
jän valinta (selection) tai potentiaalisen kandidaatin houkuttelu (attraction) 
(Searle 2009, 151). Pelkän työntekijän valinnan ja kandidaatin houkuttelun 
ero piilee siinä, pystyykö yritys saamaan perinteisellä hakumenettelyllä po- 
tentiaalisia työnhakijoita mukaan hakuprosessiin vai pitääkö heitä houkutel- 
la mukaan hakuprosessiin. Tässä artikkelissa tarkastellaan rekrytointia myös 
työnhakijoiden houkuttelun näkökulmasta. Houkuttelun voidaan nähdä li- 
säävän yrityksen tunnettavuutta ja kilpailuetua saaden parhaimmat työnteki- 
jät kiinnostumaan juuri kyseisestä yrityksestä. Lahjakkaiden työnhakijoiden 
houkutteluun sisältyvistä vaiheista löytyy useita määritelmiä, jotka periaat- 
teiltaan noudattavat samaa kaavaa. Aluksi avoinna oleva tehtävä pyritään 
tuomaan mahdollisimman laajasti potentiaalisten kandidaattien tietoisuu- 

teen (Breaugh, Macan & Grambow 2008). Tämän jälkeen kandidaattien kiin- 
nostusta yritystä kohtaan pyritään lisäämään eri tavoin, jotta heidät saataisiin 
houkuteltua mukaan hakuprosessiin. Lopuksi tavoitteena on antaa työtarjo- 
us, josta tehtävään valittu kandidaatti ei halua kieltäytyä. (Breaugh, Macan & 
Grambow 2008.) 

Hakuprosessiin osallistuva kandidaatti poimii vihjeitä eri hakuprosessin 
vaiheista muodostaen niiden pohjalta kuvaa yrityksestä sekä sen toiminta- 
periaatteista (Salli & Takatalo 2014). Hakuprosessin aikana rakentunut työn- 
antajakuva vaikuttaa yrityksen houkuttelevuuteen sekä työnhakijan haluk- 
kuuteen hyväksyä työtarjous yritykseltä (Saks & Uggerslev 2010; Wehner ym. 
2015). Epäonnistunut hakijakokemus taas vaikuttaa usein kielteisesti yrityk- 
sen työnantajakuvaan ja voi johtaa siihen, että hakija jättäytyy pois hakupro- 
sessista (Breaugh 2008). Hakijoiden houkutteluun keskittyvän rekrytoinnin 
keskeisin tehtävä on siis tiivistetysti saada potentiaalisimmat työnhakijat 
kiinnostumaan yrityksestä ja lähtemään mukaan hakuprosessiin sekä luoda 
heille positiivinen hakijakokemus hakuprosessin aikana (Saks & Uggerslev 
2010). 

Työnantaja käyttää rekrytoinnissa erilaisia valinta- ja arviointimenetel- 
miä pyrkiessään selvittämään, soveltuuko työnhakija tehtävälle asetettuihin 
vaatimuksiin. Yleisimpiä hakuprosessissa käytettäviä arviointimenetelmiä 
ovat ansioluettelo eli CV (Curriculum Vitae), hakemuskirje, haastattelut sekä 
erilaiset testit kuten kielitaito-, soveltuvuus- ja persoonallisuustestit (Kau- 
hanen 2012, 82). Eri yrityksiin ja tehtäviin suunnitellut hakuprosessit voivat 
erota toisistaan arviointimenetelmien perusteella. Valittuihin menetelmiin 
vaikuttavat muun muassa tehtävän vaatimukset sekä yrityksen käytössä ole- 
vat resurssit. Yksi yleisimmin käytetty arviointimenetelmä rekrytoinnissa on 
työhaastattelu (Kauhanen 2012, 82-83). 

Haastattelu on parhaimmillaan vuorovaikutteinen arviointimenetelmä, 
josta hyötyvät kaikki mukana olevat osapuolet. Yleisesti hakijat ovat koke- 
neet haastattelun mielekkäimpänä arviointimenetelmänä hakuprosessissa, 
sillä sen sisällön ja haettavan työtehtävän välillä on tyypillisesti koettu olevan 
mielekäs ja vahva yhteys (Hausknecht, Day & Thomas 2004). Teknologian 
kasvavasta roolista huolimatta niin työnantajat kuin -hakijatkin arvostavat 
edelleen mahdollisuutta kohdata toisensa kasvokkain jossain hakuprosessin 

vaiheessa (Lievens & Chapman 2019). Suomalaisessa rekrytointitutkimukses- 
sa saatujen tulosten perusteella perinteinen kasvokkain tapahtuva työhaastat- 
telu on myös toivotuin arviointimenetelmä etenkin nuorten työnhakijoiden 
mielestä (aTalent 2018, 15-16). Haastattelun kaksisuuntainen, molempia osa- 
puolia hyödyttävä toimintamalli, antaa haastattelun pitäjälle mahdollisuuden 
tutustua paremmin työnhakijaan ja hänen osaamiseensa siinä, missä työn- 
hakija puolestaan saa hyvän mahdollisuuden kuulla tehtävänkuvasta ja sitä 
tarjoavasta yrityksestä tarkemmin. (Kauhanen 2012, 83; O'Meara & Petzall 
2013.) Työhaastattelun pitäjänä toimii, joko yksin tai yhdessä, yrityksen si- 
säinen rekrytointiin erikoistunut työntekijä, työntekijää hakevan yksikön 
esihenkilö tai rekrytointipalveluita tarjoavan ulkoisen yrityksen edustaja eli 
rekrytointikonsultti. Yleensä valintapäätöksen tekee hyvän johtamisperiaat- 
teen mukaisesti palkattavan työntekijän esihenkilö. (Kauhanen 2012, 83, 88.) 
Oikean valintapäätöksen aikaansaamiseksi esihenkilön osallistuminen haku- 
prosessiin on merkityksellinen tulevan yhteistyön onnistumisen takaamisek- 
si. 

Rekrytoijalla eli hakuprosessin eri vaiheissa hakijan kanssa kommunikoi- 
valla henkilöllä on myös todettu olevan merkitystä työnhakijan työnantaja- 
kuvan muodostumiseen. Työhaastattelussa rekrytoijan käytöksen on nähty 
vaikuttavan työnhakijan kokemukseen yrityksen vetovoimaisuudesta. Lisäk- 
si rekrytoijan käytöksen on nähty vaikuttavan hakijan odotuksiin saada työ- 
tarjous sekä haluun ottaa se hakuprosessin päätteeksi vastaan. (Chapman ym. 
2005; Turban & Dougherty 1992.) Rekrytoijan ystävällinen suhtautuminen 
työnhakijaan ja hänen jakamansa riittävän tiedon määrä tehtävänkuvasta 
sekä yrityksestä, vaikuttavat positiivisesti hakijan kokemukseen hakupro- 
sessin onnistumisesta (Saks & Uggerslev 2010). Lisäksi rekrytoijan työko- 
kemuksella, koulutuksella sekä roolilla yrityksessä on nähty olevan hieman 
vaikutuksia työnhakijan kokemukseen hakuprosessin onnistuneisuudesta. 
Tutkimusten mukaan rekrytoijan käytös voi vaikuttaa myös työnhakijan 
mielikuvien muutoksiin hakuprosessin aikana. (Breaugh 2008.) Eräässä tut- 
kimuksessa reilu kolmasosa työnhakijoista koki rekrytoijan vähentäneen ha- 
kuprosessin aikana heidän halukkuuttaan työllistyä yritykseen siinä, missä 
toinen kolmasosa työnhakijoista koki rekrytoijan vaikuttaneen päinvastoin 
ja kasvattaneen heidän haluaan työllistyä (Rynes, Bretz & Gerhart 1991). Syitä 

rekrytoijan merkitykselle voidaan etsiä heidän erilaisista toimintatavoistaan 
hakuprosessissa. 

Rekrytoijien tiedon määrä tehtävänkuvasta ja yrityksestä vaihtelee. Tä- 
män on nähty vaikuttavan heidän kykyynsä tarjota riittävästi tietoa työn- 
hakijalle. Myös rekrytoijien omat mieltymykset ohjaavat heidän jakamaansa 
tietoa työnhakijoille, mikä puolestaan ohjaa ja rajaa työnhakijan tiedon saan- 
tia. Lisäksi rekrytoijien uskottavuuden taso vaihtelee, minkä on nähty vai- 
kuttavan työnhakijan mielikuvan rakentumiseen yrityksestä. (Breaugh ym. 
2008.) Silläkin voi olla merkitystä, onko rekrytoija työnhakijan tuleva kollega 
vai esimerkiksi yrityksen kumppanin rekrytointikonsultti. Tämän voidaan 
nähdä vaikuttavan rekrytoijan toimintatapoihin ja jakamaan tietoon haku- 
prosessin aikana. (Breaugh 2008.) 

Työnhakijan mielikuvan kehittymistä potentiaalisesta työnantajayrityk- 
sestä on tarkasteltu yleisemmin signaaliteorian avulla (Taj 2016). Signaalite- 
orian ajatus perustuu yksilön pyrkimykseen lisätä omaa tietämystään asias- 
ta toisen henkilön jakamien signaalien perusteella (Connelly, Certo, Ireland 
& Reutzel 2011). Toisin sanoen, hakuprosessissa työnhakija pyrkii saamaan 
rekrytoijan lähettämien signaalien avulla lisätietoa yrityksestä ja tehtävänku- 
vasta sekä siitä, millaista yrityksessä olisi työskennellä. Signaalit, jotka kul- 
kevat signaalin antajan ja vastaanottajan välillä, voivat luoda positiivisia tai 
negatiivisia mielikuvia yrityksen ominaisuuksista. Pääasiassa signaaliteoria 
on keskittynyt positiivisten signaalien tarkoitukselliseen viestimiseen, mutta 
myös negatiivista mielikuvaa välittävät signaalit ovat saaneet huomiota tut- 
kimuksissa. Negatiivisten signaalien uskotaan olevan harvinaisempia, eikä 
signaalin antajien uskota lähettävän niitä tarkoituksellisesti. (Connelly ym. 
2011.) 

Tieteellinen tutkimus rekrytoijan suhteesta työnhakijan yrityksestä luo- 
miin mielikuviin on ollut vähäisempää (Lievens & Slaughter 2016; Virtanen, 
Wallin, Sylvander & Eskola 2017) ja rekrytointitutkimuksessa ensisijainen 
tutkimuskohde on ollut työllistämisen jälkeiset vaiheet ja sen seuraukset. 
Huomiota ovat saaneet myös ennen palkkaamista esiintyvät vaiheet kuten 
rekrytoinnin kohteena olevien työnhakijoiden houkuttelu. (Breaugh 2013.) 
Rekrytointiala on kuitenkin ollut jo pitkään kiinnostunut siitä, mikä rooli 
rekrytoijalla on työnantajakuvaan sekä työnhakijan luomiin mielikuviin ja 

päätöksiin hakuprosessin aikana. Ennen 2000-lukua tehtyjen tutkimusten 
mukaan rekrytoijalla ei ollut merkityksellistä roolia hakijan työnantajakuvan 
muokkaantumiseen (esim. Turban, Forret & Hendrickson 1998). Kuitenkin 
2000-luvun jälkeen tehdyt tutkimukset ovat osoittaneet, että rekrytoijan rooli 
voi olla merkittävä työnantajakuvaan vaikuttava tekijä ja se voi lisäksi vai- 
kuttaa hakijan päätöksiin työpaikan valinnassa. (Chapman ym. 2005.) Tut- 
kimuksen mukaan etenkin parhaat työnhakijat, jotka voivat saada useitakin 
työtarjouksia samanaikaisesti, ovat herkempiä tekemään tulkintoja työn ja 
yrityksen ominaisuuksista rekrytoijan toiminnan perusteella (Chapman & 
Webster 2006). Tämän tutkimuksen tarkoituksena onkin selvittää, minkä- 
laisia mielikuvia työnhakija luo haastattelussa yrityksestä rekrytoijan toimin- 
nan perusteella sekä sitä, miten ne ovat yhteydessä työnhakijan päätökseen 
ottaa työtarjous vastaan. Tutkimuskysymykset ovat: 


1. Millaisia mielikuvia työnhakijalle syntyy yrityksestä rekrytoijan käy- 
töksen perusteella opiskelijoiden vastauksissa? 


2. Miten rekrytoijan käytös ja siitä syntyneet mielikuvat ovat yhteydessä 
työnhakijan päätökseen ottaa työtarjous vastaan? 


Tutkimusmenetelmät ja aineisto 


Tutkimusaineisto (N = 41) kerättiin tammikuun 2019 lopussa yhden suo- 
malaisen yliopiston kauppatieteiden opiskelijoilta, jotka olivat loppusuoralla 
opinnoissaan. Aineistonkeruumenetelmänä käytettiin eläytymismenetelmää, 
joka soveltuu hyvin tutkimukseen, jonka tarkoituksena on selvittää tutkitta- 
vien asenteita sekä ajatusten logiikkaa tutkimuksen kohteena olevaa ilmiötä 
kohtaan (Eskola & Suoranta 2014). Tutkimuksessa mukana olleiden kauppa- 
tieteiden opiskelijoiden sähköpostiosoitteet saatiin yliopiston opintopalve- 
luilta. Rajauksessa käytettiin perusteena vähintään neljää opiskeluvuotta vas- 
taavaa opintopisteiden suoritusmäärää, jotta voitiin varmistua opiskelijoiden 
olevan opintojensa loppusuoralla. Vastaukset kerättiin valmistumisen kyn- 
nyksellä olevilta opiskelijoilta, koska työnantajasta muodostuneella mieliku- 
valla on nähty olevan eniten merkitystä uransa alkutaipaleella oleville (Kau- 
hanen 2012, 69), joita suuri osa valmistuvista opiskelijoista todennäköisesti 

on. Lisäksi työnhaku on suurimmalle osalle valmistumassa olevia opiskelijoi- 
ta ajankohtainen aihe ja heidän käsityksensä ovat myös tästä syystä merkityk- 
sellisiä ilmiön tutkimisen kannalta. 

Aineisto kerättiin e-lomakkeella, jonka linkki lähetettiin yhteensä 209 
opiskelijalle sähköpostin välityksellä lyhyen saatteen kanssa. E-lomakkeella 
oli kehyskertomuksen lisäksi lyhyt ohje vastaamiseen sekä tutkijan yhteystie- 
dot. Esiin tuotiin myös vastaamisen vapaaehtoisuus. Tutkimukseen vastaa- 
misen mielenkiinnon herättämiseksi käytettiin apuna mahdollisuutta osallis- 
tua elokuvalippujen arvontaan. Vastaajille annettiin mahdollisuus osallistua 
arvontaan niin, ettei heidän sähköpostiosoitettaan voitu liittää suoraan vas- 
taukseen, joten vastaajat pystyivät halutessaan säilyttämään anonymiteettin- 
sä. Reilu seitsemänkymmentä prosenttia vastanneista osallistui myös eloku- 
valippujen arvontaan. 

Ennen aineiston varsinaista keruuta kehyskertomukset testattiin lähipii- 
ristä löytyneiden vastaajiksi soveltuvien henkilöiden avulla. Testauksen pe- 
rusteella kehyskertomukset tuottivat kummassakin variaatiossa odotusten 
mukaista aineistoa, eikä kehyskertomuksia näin ollen enää muutettu. Tes- 
tauksesta saadut vastaukset sisällytettiin osaksi lopullista tutkimusaineistoa. 

Tässä tutkimuksessa aineistoa kerättiin kahdella kehyskertomuksella, 
joissa variaationa toimi rekrytoijan käytöksen luonne työhaastattelussa joko 
luottamusta tai epäluottamusta herättävänä. Rekrytoijan käytöksen luonnet- 
ta pyrittiin korostamaan kehyskertomuksissa kolmen eri muuttujan avulla, 
saaden näin aikaiseksi selkeä ero variaatioiden välille. Rekrytoijan käytök- 
sessä korostettiin työnhakijan aitoon kohtaamiseen, arvostukseen ja kuun- 
telemiseen viittaavaa toimintaa, koska erityisesti näiden tekijöiden on nähty 
vaikuttavan työnhakijan ja rekrytoijan välisen luottamuksellisen vuorovai- 
kutussuhteen syntymiseen (Salli & Takatalo 2014). Työnhakijan nimeksi va- 
likoitui Vuono, koska se antaa sukupuolineutraalin luonteensa vuoksi jokai- 
selle vastaajalle mahdollisuuden samaistua kehyskertomuksessa kuvailtuun 
tilanteeseen. Tutkimuksessa käytetyt kehyskertomukset olivat: 

A) Vuono on juuri valmistunut opiskelija, joka etsii töitä. Hänet on kut- 

suttu kiinnostavalta vaikuttavan yrityksen työnhakuprosessissa haas- 


tatteluvaiheeseen. Rekrytoija kysyy häneltä haastattelussa relevanteil- 
ta tuntuvia kysymyksiä, kertoo yrityksestä ja tehtävänkuvasta hyvin 

monipuolisesti sekä on läsnä oleva. Eläydy tilanteeseen ja kerro mitä 
ajatuksia Vuonolle heräsi yrityksestä haastattelun aikana ja miten ne 
vaikuttavat hänen halukkuuteensa ottaa työpaikka vastaan? 


B) Vuono on juuri valmistunut opiskelija, joka etsii töitä. Hänet on kut- 
suttu kiinnostavalta vaikuttavan yrityksen työnhakuprosessissa haas- 
tatteluvaiheeseen. Rekrytoija kysyy häneltä haastattelussa epärele- 
vanteilta tuntuvia kysymyksiä, kertoo yrityksestä ja tehtävänkuvasta 
suppeasti sekä on poissaoleva. Eläydy tilanteeseen ja kerro mitä ajatuk- 
sia Vuonolle heräsi yrityksestä haastattelun aikana ja miten ne vaikut- 
tavat hänen halukkuuteensa ottaa työpaikka vastaan? 


Fläytymismenetelmä ohjaa tutkittavaa eläytymään kehyskertomukseen, mis- 
tä johtuen vastausten saaminen konkreettisiinkin kysymyksiin on haasta- 
vaa. Tässä tutkimuksessa analyysin ulkopuolelle jouduttiin jättämään neljä 
luotettavan rekrytoijan variaation vastausta, koska niissä ei oltu noudatettu 
tehtävänantoa, eikä vastauksia voitu näin ollen vertailla toisiin. Lopullisessa 
tutkimusaineistossa (n = 37) rekrytoijan luottamusta herättävää käytöstä va- 
rioivaan kehyskertomukseen saatiin 19 vastausta ja epäluotettavaa käytöstä 
varioivaan 18 vastausta. Eläytymismenetelmällä kerätyn aineiston kylläänty- 
misen eli saturaation rajana on pidetty 15-25 vastausta kehyskertomusta koh- 
den. Näin ollen aineiston arvioitiin saavuttaneen riittävä luotettavuus kuvata 
analyysissä aineistosta esiin tuotuja teemoja. 

Aineistoa saatiin yhteensä seitsemän sivun verran (fontti Calibri, fonttiko- 
ko 12, riviväli 1) ja sanamäärältään se sisälsi 3174 sanaa. Rekrytoijan luotetta- 
vuutta kuvaavassa variaatiossa vastausten keskimääräinen pituus oli noin 70 
sanaa ja epäluotettavuutta kuvaavan variaation vastauksissa 80 sanaa. Kes- 
kimääräinen sanamäärä ei siis eronnut huomattavasti rekrytoijan käytöksen 
luonteen muutoksesta riippumatta. Hajonta eri vastausten sanamäärissä oli 
kuitenkin suurta. Lyhin vastaus sisälsi ainoastaan 17 sanaa kun taas pisim- 
mässä vastauksessa sanoja oli 198. 

Aineisto analysoitiin teoriasidonnaisella aineiston analyysillä (Tuomi & 
Sarajärvi 2018), jolla viitataan siihen, ettei aineiston analyysi suoranaisesti pe- 
rustu mihinkään teoriaan, vaan teoriasta haetaan tukea aineistosta nousevien 
havaintojen selittämiseen. Analysointi aloitettiin koodaamalla vastauksista 
samankaltaisia ja toistuvia sisältöjä tutkimuskysymyksittäin. Tämän jälkeen 
aineistosta koodattuja aineistositaatteja tarkasteltiin tarkemmin ja niiden 

ympärille löydettiin yhteisiä teemoja. Teemoittelun jälkeen koko aineistoa 
tarkasteltiin uudemman kerran, minkä tarkoituksena oli saada selville, nou- 
seeko aineistosta muita tärkeitä huomioita esille. Aineistoa analysoitaessa 
pyrittiin kiinnittämään huomiota myös siihen, mitä sieltä ei noussut esille. 
Koska eläytymismenetelmän hedelmällisyys piilee mahdollisuudessa vertail- 
la kehyskertomusten varioinnin vaikutusta tuloksiin, lopuksi näitä kahden 
eri kehyskertomuksen pohjalta tuotettuja vastauksia verrattiin keskenään ja 
analysoitiin sitä, miten variointi (rekrytoijan käyttäytyminen) vaikutti vas- 
tauksiin. 


Tulokset 


Tämän tutkimuksen aineistossa rekrytoijan käyttäytyminen oli suoraan yh- 
teydessä työnhakijan luomiin mielikuviin yrityksestä. Rekrytoijan käytöksen 
perusteella syntyneet mielikuvat jakautuivat neljään teemaan, jotka kertoi- 
vat myös osaltaan siitä, millainen työnantajakuva yrityksestä työnhakijalle 
oli muodostunut. Teemat olivat 1) yritystä kohtaan koettu kiinnostus, 2) yri- 
tyksestä muodostunut mielikuva, 3) yrityksen luotettavuus sekä 4) yrityksen 
työyhteisö ja yrityskulttuuri. Näitä neljää teemaa esiintyi molempien variaati- 
oiden vastauksissa ja samassa vastauksessa saattoi olla kuvauksia useammas- 
takin teemasta. 

Yritystä kohtaan koettu kiinnostus sekä yrityksestä muodostunut mie- 
likuva erottuivat omiksi teemoikseen vastauksissa. Rekrytoijan käyttäytyessä 
luottamusta herättävästi työnhakijaa kohtaan, kiinnostus yritystä kohtaan 
kasvoi (n = 6/18) ja yrityksestä muodostettiin yksinomaan positiivisia mie- 
likuvia (n = 9/18). Vastaavasti rekrytoijan epäluottamusta herättävä käytös 
vähensi yrityksen kiinnostavuutta (n = 4/16) ja yrityksestä muodostuneet 
mielikuvat olivat negatiivisia (n = 6/16). Myös aikaisemmassa tutkimuksessa 
rekrytoijan käytöksen on nähty vaikuttavan yrityksestä luotujen mielikuvien 
syntymiseen sekä muuttumiseen työhaastattelun aikana (Rynes ym. 1991). 
Asiattomasti käyttäytyvä rekrytoija johtaa todennäköisesti huonoihin mie- 
likuviin yrityksestä ja laskee kiinnostusta yritystä kohtaan silloinkin, kun 
kokemus yrityksestä ennen työhaastattelua on ollut myönteinen (Lievens & 
Slaughter 2016). Rekrytoijan miellyttävä käyttäytyminen taas johtaa toden- 

näköisemmin positiivisiin mielikuviin ja näin ollen myös lisää kiinnostusta 
yritystä kohtaan (Saks & Uggerslev 2010). 

Rekrytoijan käytös työhaastattelussa oli vastauksissa yhteydessä myös 
työnhakijan luomiin mielikuviin yrityksen luotettavuudesta. Yrityksen luo- 
tettavuuteen liitetyt mielikuvat erosivat jokseenkin toisistaan rekrytoijan 
toiminnan variaatioita vertailtaessa. Rekrytoijan luottamusta herättävä toi- 
minta työnhakijaa kohtaan johti tulkintaan siitä, että yritys on vilpittömän 
kiinnostunut työnhakijan suhtautumisesta ja motivaatiosta työtä kohtaan (n 
= 7/18): Tulee olo että hakija otetaan huomioon ja yhtä paljon kuin halutaan 
löytää yritykseen hyvä työntekijä, halutaan myös että hakija voi tunnustella 
sopiiko tämä työ hänelle. Yritys nähtiin rekrytoijan toiminnan seurauksena 
reiluna, luotettavana sekä työnhakijaa kunnioittavana toimijana. Rekry- 
toijan epäluottamusta herättävä toiminta työnhakijaa kohtaan taas herätti 
epäluottamusta niin yritystä kuin rekrytoijaakin kohtaan (n = 9/16). Mielen- 
kiintoista oli, että suurimmassa osassa vastauksista (n=5/9), joissa epäiltiin 
yrityksen luotettavuutta, työnhakija epäili tehtävänkuvan pitävän sisällään 
jotain, mistä ei haluttu hänen kuulevan: Hänen mielessään liikkuu ajatuk- 
sia työnantajan luotettavuudesta sekä siitä, että työssä saattaa mahdollisesti 
piillä jotain sellaista, mitä työnantaja ei halua Vuonolle tässä vaiheessa pal- 
jastaa. Työnhakijat arvostavat yrityksen rehellisyyttä, vastuullisuutta sekä 
luotettavuutta. Etenkin nuorten työnhakijoiden on huomattu arvioivan yri- 
tysten luotettavuutta työnantajan houkuttelevuutta arvioidessaan (Tapscott 
2010, 179). Nuorten työnhakijoiden keskuudessa on myös yleistynyt yritys- 
ten toimintatapojen selvittäminen, kun kolmannen osapuolen tietoa jakavat 
palvelut (kuten mm. Glassdoor ja Tunto) ovat yleistyneet. Näiden sivustojen 
kautta työnhakijalla on mahdollisuus päästä lukemaan kenen tahansa, kuten 
yrityksen entisen työntekijän tai asiakkaan, kertomaa sisäpiiritietoa muun 
muassa yrityksen kulttuurista ja työympäristöstä. (Lievens & Chapman 2019.) 
Kolmannen osapuolen tieto voi näin ollen auttaa työnhakijaa myös yrityksen 
luotettavuuden arvioinnissa. 

Yrityksen kiinnostavuuden, mielikuvien ja luotettavuuden lisäksi aineis- 
ton vastauksissa rekrytoijan toiminnan tulkittiin kertovan myös yrityksen 
työyhteisöstä sekä yrityskulttuurista. Rekrytoijan toimiessa työhaastattelus- 
sa suotuisasti työnhakijaa kohtaan yrityksen työyhteisön ilmapiiriä kuvailtiin 

hyväksi (n = 6/18). Lisäksi työyhteisön uskottiin tarjoavan tukea työstä selviy- 
tymiseen. Rekrytoijan tulkittiin toimintansa perusteella viihtyvän työssään 
ja sen nähtiin kertovan hyvää koko työyhteisöstä. Työnhakija koki itsensä 
haastattelussa arvostetuksi ja sen voitiin nähdä kuvastavan myös yrityksen 
kulttuuria kokonaisvaltaisemmin: Hän (Vuono) tuntee olonsa arvostetuksi, 
ja samaa voidaan olettaa myös yrityksen sisällä työntekijöitä kohtaan. Sama 
mielikuva oli nähtävissä myös variaatiossa päinvastaisena ilmiönä. Rekrytoi- 
jan toiminta työhaastattelussa antoi vastaajille kuvan, että yrityksen ilmapiiri 
on huono ja rekrytoijan ilmentämä käyttäytyminen on yleisemminkin hy- 
väksyttävää työyhteisössä (n = 7/16): Herää kysymys kohdeltaisiinko hakijaa 
myös työntekijänä yhtä välinpitämättömästi. Hyvän työilmapiirin, mukavien 
kollegoiden sekä yleisesti koko yrityskulttuurin on nähty olevan etenkin nuo- 
rille sukupolville tärkeä voimavara työssä (Kuron ym. 2015). Tästä syystä 
yrityksen kulttuuri on merkittävä tekijä, joka vaikuttaa nuoren työnhakijan 
yrityksestä muodostamaan työnantajakuvaan sekä yrityksen houkuttelevuu- 
teen. Rekrytoija esiintyi vastauksissa vahvasti koko yrityksen henkilöstöä ku- 
vaavana edustajana, jonka toiminnasta voi päätellä, millaista yrityksessä olisi 
työskennellä. Tämä näkyi vastauksissa muun muassa siinä, miten rekrytoijan 
toiminnan vaikutusta yrityksestä syntyneeseen mielikuvaan korostettiin sen 
sijaan, että oltaisiin puhuttu ainoastaan rekrytoijasta muodostuneesta mie- 
likuvasta: Rekrytoijan välittämä kuva itsestään sekä samalla edustamastaan 
yrityksestä on positiivinen. Tämä on tärkeä havainto, sillä se osoittaa osaltaan 
rekrytoijan käytöksen merkitystä myös laajemmassa kontekstissa. Työnhaki- 
jat voivat nähdä rekrytoijan käytöksen luotettavana indikaattorina sille, mil- 
laista yrityksessä olisi työskennellä ja kuinka henkilöstöä siellä kohdellaan 
(Breaugh 2013). 

Rekrytoijan käytöksen vaikutus siihen, ottaako työnhakija työpaikan vas- 
taan, ei ollut suoraviivainen, koska päätökseen vaikuttivat myös muut asiat. 
Rekrytoijan toimiessa työhaastattelussa luottamusta herättävästi, vastausten 
kuvaukset jakautuivat kahteen teemaan. Ensimmäisen teeman vastauksissa 
rekrytoijan toiminnalla oli myönteinen yhteys työtarjouksen hyväksymis- 
päätökseen (n=9/15): Vuonolle jää haastattelusta hyvä mieli, ja toivoo kovasti 
tulevansa valituksi. Rekrytoijan toiminnan myönteistä suhdetta hyväksymis- 
päätökseen kuvailtiin vastauksissa eri tavoin. Osassa työnhakija halusi vas- 

taanottaa työtarjouksen yksiselitteisesti (n = 3/9), osassa taas kuvailtiin haki- 
jakokemuksen kasvattavan halukkuutta vastaanottaa työtarjous (n = 4/9) ja 
lopuissa hakija oli mahdollisesti halukas ottamaan paikan vastaan (n = 2/9). 
Mielenkiintoista oli, ettei epävarmuutta kuvaavissa vastauksissa kuitenkaan 
tuotu esiin mitään syytä sille, miksi Vuonon olisi pitänyt olla epävarma va- 
linnastaan. Päinvastoin, niissä tuotiin esiin rekrytoijan käytöksen myönteistä 
luonnetta: Vuonon kannalta on mielekästä kuulla yrityksestä ja tehtävänku- 
vasta monipuolisesti. On myös tärkeää, että haastattelija on läsnä tilanteessa. 
Uskoisin, että Vuono haluaa ottaa paikan vastaan, mikäli sitä hänelle tarjo- 
taan. Tämän teeman mukaiset tulkinnat vastauksissa olivat odotettuja, sillä 
rekrytoijan käytöksen tiedetään olevan yhteydessä yrityksen vetovoimaisuu- 
den tulkintaan sekä työnhakijan kasvavaan haluun ottaa työtarjous vastaan 
(Chapman ym. 2005; Turban & Dougherty 1992). 

Toisessa teemassa rekrytoijan luottamusta herättävällä toiminnalla ei ollut 
suoraan vaikutusta hyväksymispäätökseen, vaan yrityksestä ja tehtävänku- 
vasta saadun tiedon nähtiin olevan ratkaiseva tekijä työtarjouksen vastaan- 
ottamispäätöksen lopputulokselle (n = 6/15). Informatiivisuuden merkitys 
korostui vastauksissa kuvailtaessa sitä, miten rekrytoija kertoi haastattelussa 
työnhakijalle monipuolisesti tehtävänkuvasta sekä sitä tarjoavasta yritykses- 
tä. Rekrytoijan jakama monipuolinen informaatio johti vastauksissa siihen, 
että Vuono koki saaneensa riittävästi tietoa tehdäkseen päätöksen työtarjouk- 
sen vastaanottamisesta: Koska haastattelija osasi reilusti kertoa, mitä työnku- 
vaan tulisi kuulumaan, Vuonolla on mahdollisuus harkita, onko työ sellaista 
jonka hän haluaa ottaa vastaan. Suoran yhteyden puuttumisesta huolimatta 
työtehtävän vastatessa työnhakijan mielenkiintoa, halukkuus vastaanottaa 
työtarjous kasvoi. Informatiivisuus saattoi vastausten perusteella kuitenkin 
johtaa myös työtarjouksen hylkäämiseen, jos työtehtävä osoittautui haastat- 
telussa hakijalle epäsopivaksi. Näin ollen voidaan tulkita, ettei rekrytoijan 
luotettava toiminta työhaastattelussa vaikuta yksiselitteisesti työtarjouksen 
hyväksymispäätökseen, vaan suurempi merkitys oli rekrytoijan jakamalla 
informaatiolla. Aikaisemmassa tutkimuksessa rekrytoijan ystävällisen käy- 
töksen sekä informatiivisuuden on nähty olevan yhteydessä työnhakijan 
kokemukseen rekrytointiprosessin onnistumisesta (Saks & Uggerslev 2010). 

Samaan johtopäätökseen voidaan tulla myös tämän tutkimuksen aineiston 
valossa, sillä rekrytoijan jakaman tiedon merkitys nousi vahvasti esiin. 

Rekrytoijan toimiessa työhaastattelutilanteessa epäluottamusta herättä- 
västi, suurimmassa osassa vastauksia (n = 10/16) kuvailtiin rekrytoijan toi- 
minnan vähentäneen Vuonon halukkuutta hyväksyä työtarjous. Merkittävä 
tulos oli kuitenkin se, ettei rekrytoijan epäsuotuisa toiminta vaikuttanut 
suoraan työtarjouksen hylkäämiseen. Vastauksissa rekrytoijan toiminnan 
rinnalle nostettiin muita tekijöitä, jotka vaikuttivat työnhakijan lopulliseen 
päätökseen. Nämä tekijät voitiin jakaa kolmeen teemaan vastauksista löydet- 
tyjen kuvausten perusteella. 

Yksi teema liittyi rekrytoijan roolin merkitykseen yrityksessä (n = 3/10). 
Rekrytoijan roolin merkitystä on tutkittu vain hieman rekrytointialan kental- 
lä. Jatkotutkimusta on kuitenkin kaivattu sen osalta, vaikuttaako työnhakijan 
päätöksiin se, onko rekrytoija hakijan tuleva kollega vai joku tulevan työryh- 
män ulkopuolelta. (Breaugh 2008.) Vaikka tässä tutkimuksessa rekrytoijan 
roolia ei tuotu ilmi tutkittaville, nousi se siitä huolimatta tuloksissa esiin: 


Mikäli haastattelun tehnyt henkilö olisi joku HR-puolen taho, jonka 
kanssa en käytännössä tulisi olemaan oikeassa työssä tekemisissä, en 
luultavasti huolestuisi tilanteesta. Mikäli haastattelija kuitenkin olisi 
esim. mahdollinen tuleva esimies, en luultavasti lähtisi töihin paikkaan, 
jossa tuleva esimies ei vaikuta motivoituneelta eikä kykene luomaan 
haastattelussa hyvää kuvaa yhtiöstä. 


Rekrytoijan roolin merkitys korostui tuloksissa sen ollessa yhteydessä rekry- 
toijan epäluotettavaan toimintaan. Työnhakijat uskovat rekrytoijan käyt- 
täytymisen viestivän siitä, miten heitä kohdeltaisiin yrityksen työntekijänä 
(Breaugh 2013). Rekrytoijan rooli ja käytös työhaastattelussa voivat näin ollen 
vaikuttaa työnhakijan päätökseen ottaa työtarjous vastaan. 

Toinen vastauksissa toistunut teema, joka vaikutti työtarjouksen hyväk- 
symispäätökseen, oli työnhakijan kokemattomuus hänen ollessa vastaval- 
mistunut (n = 5/10). Vastauksissa korostui muiden työtarjousten saamisen 
epävarmuus ja se, että paikan ottamatta jättäminen voisi olla riski jäädä työt- 
tömäksi. Vastauksissa näkyi, että ensimmäisen työpaikan saaminen voi olla 
haastavaa ja aiheuttaa epävarmuutta. Jos muita töitä ei ole tarjolla, voitaisiin 
työtarjous rekrytoijan epäsuotuisasta toiminnasta huolimatta ottaa vastaan: 

Olin jo ehtinyt toivoa enemmän, mutta voinko tässä vaiheessa liikaa vaatia. 
Pyrin hoitamaan tämän haastattelun niin hyvin kuin mahdollista ja mietin 
sitten rauhassa myöhemmin, otanko paikan vastaan. Vastauksissa ilmeni 
myös, ettei yritystä kohtaan tunneta rekrytoijan toiminnasta johtuen sitoutu- 
neisuutta, vaan työpaikkaa voitaisiin vaihtaa heti, jos jotain parempaa tarjou- 
tuisi. Merkittävänä tekijänä hakijan päätöksenteossa toimi siis se, onko muita 
vaihtoehtoja tarjolla. Useita työtarjouksia saavan työnhakijan voidaan ajatella 
kasvattavan kriteereitään työpaikkaa kohtaan työtarjousten punnitsemisvai- 
heessa samalla tapaa kuin työnhakuvaiheessa olevan lahjakkaan työnhakijan 
on huomattu tekevän pohtiessaan, mitä työpaikkoja hän haluaa lähteä tavoit- 
telemaan (Chapman ym. 2005). Samoin voidaan uskoa tapahtuvan päinvas- 
taisessa tilanteessa. Kun työtarjouksia on niukasti tarjolla, kriteereitä ollaan 
valmiita laskemaan ja tarttumaan tarjolla olevaan vaihtoehtoon. 
Kolmannessa teemassa korostettiin työtehtävän mielekkyyttä (n = 2/10). 
Jos työtehtävä ei ollut täysin sitä, mitä työnhakija haluaisi valmistuttuaan 
tehdä, kiinnostus työpaikkaa kohtaan laski rekrytoijan epäluottamusta he- 
rättävästä käytöksestä johtuen. Jos työtehtävä tai yritys taas oli itselle todella 
mieluisa, saatettiin työtarjouksen hyväksymistä edelleen harkita rekrytoijan 
käytöksestä huolimatta: 
Jos työpaikka ei olisi todella mieluisa ja sellaista työtä, jota haluisi val- 
mistumisen jälkeen ehdottomasti tehdä, saattaisi mielenkiinto kyseistä 
työpaikkaa kohtaan lopahtaa täysin. Kuitenkin jos työ olisi mieluisa ja 
paperilla esimerkiksi juuri se unelmaduuni, olisin luultavasti itse vielä 


ainakin kiinnostunut työpaikasta, vaikka haastattelijan huono asennoi- 
tuminen negatiivisesti varmasti silti vaikuttaisikin. 


Rekrytoijan epäluotettava käytös laskee työnhakijan mielenkiintoa sekä yri- 
tyksen houkuttelevuutta työnhakijan silmissä (Chapman ym. 2005). Siitä 
huolimatta tämän teeman kuvauksissa työnhakija laittoi rekrytoijan käytök- 
sestä muodostuneita mielikuvia enemmän painoarvoa työtehtävän mielek- 
kyydelle. 

Vain kahdeksasosassa (n = 2/16) vastauksia työtarjous oltaisi hylätty heti 
rekrytoijan epäluottamusta herättävästä toiminnasta johtuen. Lopussa nel- 
jänneksessä (n = 4/16) vastauksia taas ei kuvailtu rekrytoijan epäluottamus- 
ta herättävän toiminnan vaikuttavan suoranaisesti omaan päätökseen ottaa 

työtarjous vastaan. Vastauksissa korostettiin kuitenkin rekrytoijan toimin- 
nan herättävän epävarmuutta työtarjouksen hyväksymistä kohtaan: Vuono 
alkaa miettiä, oliko virhe hakea kyseistä paikkaa ja ei tiedä haluaako jatkaa 
hakuprosessissa eteenpäin. Työnhakijoiden erilaisia tulkintoja hakuprosessin 
onnistumisesta on selitetty muun muassa persoonallisuustyyppien merkityk- 
sellä (Honkaniemi, Feldt, Metsäpelto & Tolvanen 2013). Persoonallisuudella 
on huomattu olevan yhteys muun muassa oikeudenmukaisuuden tunteeseen 
liittyvien havaintojen syntymiseen. Joustavan persoonallisuuden omaava 
hakija suhtautuu todennäköisesti rekrytoijan käyttäytymistä kohtaan suo- 
peammin, kuin esimerkiksi kontrolloivan persoonallisuuden omaava hakija. 
(Honkaniemi, Feldt, Metsäpelto & Tolvanen 2013.) Näin ollen tulkinnat ja 
tunteet, joita rekrytoijan käytös herättää, voivat olla erilaisia eri hakijoiden 
näkökulmasta katsottuna. 

Epäluottamusta herättävän rekrytoijan kehyskertomukseen vastanneista 
suurin osa kuvasi vastauksessaan työnhakijan pohtivan syitä rekrytoijan käy- 
tökselle työhaastattelussa (n = 11/18). Syitä rekrytoijan käytökselle löydettiin 
erilaisia. Osassa vastauksia (n = 5/18) työnhakija epäili, että paikka olisi jo 
täytetty: Vuono alkaa ajatella, että työhön on jo löydetty joku ja haastattelu 
tehdään vain, jotta tarpeeksi monta on tilastollisesti haastateltu. Osassa taas (n 
= 7/18) henkilökohtaisten asioiden uskottiin vaivaavan rekrytoijaa ja häiritse- 
vän työntekoa: onkohan haastattelijalla muuten huono päivä ja häntä painaa 
jokin muu asia, joka estää keskittymästä asiaan. Lisäksi epäiltiin, että haastat- 
telutilanne oli testi (n = 2/18), rekrytoija ei pitänyt työnhakijaa potentiaalisen 
kandidaattina tehtävään (n = 4/18) tai rekrytoijalla ei ollut riittävää osaamista 
työhön (n = 5/18). Vastauksissa esitetyt syyt rekrytoijan toiminnalle eivät täs- 
sä tutkimuksessa kuitenkaan johtaneet selkeästi tiettyyn lopputulokseen työ- 
tarjouksen vastaanottamisessa. Niitä voidaan kuitenkin pitää esimerkkeinä 
siitä, että hakijat voivat tulkita rekrytoijan käyttäytymistä eri tavoin. 


Pohdinta ja johtopäätökset 


Tämän tutkimuksen tavoitteena oli tarkastella, millainen työnantajakuva 
työelämän kynnyksellä olevalle työnhakijalle muodostuu työhaastattelus- 
sa rekrytoijan luotettavan tai epäluotettavan käytöksen perusteella ja miten 

rekrytoijan käytös ja työnhakijan mielikuvat ovat yhteydessä hakijan haluk- 
kuuteen ottaa työtarjous vastaan. Työnhakijan ja rekrytoijan välisen luotta- 
muksellisen vuorovaikutussuhteen syntymiseen on nähty vaikuttavan rekry- 
toijan taito kohdata työnhakija, käyttäytyä arvostavasti ja kuunnella (Salli & 
Takalo 2014). Tutkimuksen aineiston perusteella voidaan tulla siihen loppu- 
tulokseen, että rekrytoijan käyttäytyminen vaikuttaa työnhakijan mieliku- 
viin yrityksestä ja näin ollen yrityksen työnantajakuvaan. Rekrytoijan käyt- 
täytymisestä johdettujen mielikuvien tulkinnat olivat hyvin yksiselitteisiä. 
Rekrytoijan luottamusta herättävä toiminta välitti hakijoille positiivisia sig- 
naaleja, jotka synnyttivät hakijoissa selvästi työnantajakuvaan positiivisesti 
vaikuttavia mielikuvia. Epäluottamusta herättävä käytös taas välitti negatiivi- 
sia signaaleja, jotka johtivat työnantajakuvan kannalta kielteisiin mielikuviin 
yrityksestä. 

Hakijoiden mielikuvat yrityksestä jakautuivat neljään teemaan, jotka 
kuvastivat yrityksestä muodostunutta työnantajakuvaa työnhakijan silmin. 
Rekrytoijan luottamusta herättävä käyttäytyminen kasvatti yrityksen kiin- 
nostavuutta, loi positiivisen mielikuvan yrityksestä, herätti luottamusta yri- 
tystä kohtaan sekä vaikutti positiivisesti mielikuvaan työpaikan yrityskult- 
tuurista. Rekrytoijan epäluottamusta herättävä käytös taas vastaavasti vähensi 
yrityksen kiinnostavuutta, loi negatiivista ja epäluotettavaa kuvaa mielikuvaa 
yrityksestä ja vaikutti negatiivisesti mielikuvaan työpaikan yrityskulttuuris- 
ta. Vastauksissa esiin tulleet teemat, kuten yrityksen luotettavuus sekä yrityk- 
sen kulttuuri, kuvastavat selkeästi etenkin nuorten sukupolvien työelämään 
liitettyjä arvoja (Tapscott 2010, 179). Yrityskulttuuri, jonka osana työilmapiiri 
ja kollegat nähdään, on nuorille sukupolville merkityksellinen tekijä ja heidän 
on huomattu antavan painoarvoa sille myös työpaikkaa valittaessa. Muka- 
vat kollegat, yhteisöllisyys ja hyväksytyksi tulemisen kokemus ovat nuorille 
työelämässä tärkeitä tekijöitä (Kuron ym. 2015). Etenkin nuoret työnhakijat 
haluavat yrityksen ottavan työntekijänsä huomioon ja toimivan sen lisäksi 
luotettavana sekä vastuullisena työnantajana (Tapscott 2010). Työnhakijat, 
jotka arvioivat rekrytoijien olevan päteviä, informatiivisia ja luotettavia, pi- 
tävät työpaikkoja houkuttelevampina (Breaugh 2013). Rekrytoijan käytöksen 
voidaan siis nähdä olevan yhteydessä työnhakijan yrityksestä muodostamiin 

mielikuviin, työnantajakuvaan sekä näin ollen myös yrityksen houkuttele- 
vuuteen. 

Huomionarvoista tässä tutkimuksessa oli myös se, että rekrytoijan luot- 
tamusta herättävä toiminta ja siitä syntyneet positiiviset mielikuvat eivät 
johtaneet yksiselitteisesti työtarjouksen hyväksymiseen, tai epäluottamusta 
herättävä toiminta ja ikävät mielikuvat työtarjouksen hylkäämiseen, vaan vas- 
tauksissa oli havaittavissa selkeää hajontaa. Yli kolmanneksessa luottamusta 
herättävän rekrytoijan kehyskertomuksen pohjalta kirjoitetuista vastauksista 
työnhakijan ei kuvailtu olevan kiinnostunut ainoastaan rekrytoijan käytök- 
sestä, vaan erityisesti hänen jakamastaan informaatiosta työhaastattelus- 
sa. Rekrytoijan käyttäytyminen nähtiin positiivisia mielikuvia herättävänä, 
mutta monipuolisen tiedon saaminen nostettiin eniten painoarvoa saaneeksi 
toiminnaksi hakuprosessissa. Monipuolisen tiedon jakaminen työnhakijalle 
johti näkemykseen siitä, että hakijalla on paremmat edellytykset tehdä pää- 
tös, haluaako hän vastaanottaa työpaikan. Työhaastattelun tärkeimpänä teh- 
tävänä voidaankin hakijan arvioinnin ohella nähdä olevan tiedon jakaminen 
työnhakijalle avoinna olevasta tehtävästä (Kauhanen 2012, 83). Työnhakijat 
myös odottavat saavansa haastattelussa uutta tietoa tehtävästä, jota voidaan 
rinnastaa todellisuuteen työpaikalla (Hausknecht ym. 2004). Niin yritys kuin 
työnhakija molemmat hyötyvät siitä, että hakija tietää, mihin tehtävään hän 
on hakemassa ja mitä häneltä odotetaan tehtävästä suoriutumiseen (Breaugh 
& Starke 2000). Informatiivisuuden voidaan näin ollen nähdä olevan yhtey- 
dessä onnistuneeseen rekrytointiin. Informaatio saattoi kuitenkin johtaa tut- 
kimuksen aineistossa myös työtarjouksen hylkäämiseen, jos tehtävä ja yritys 
eivät kuulosta rekrytoijan kertoman jälkeen työnhakijasta kiinnostavilta. 
Näin ollen voidaankin tulla siihen tulokseen, että vaikka rekrytoijan toiminta 
olisi työnhakijasta luottamusta herättävää, ei se kuitenkaan riitä muuttamaan 
työnhakijan päätöstä olla hyväksymättä työtarjousta, jos työtehtävä ei vaikuta 
mieleiseltä. 

Rekrytoijan epäluottamusta herättänyt käytös vaikutti lähes yksinomaan 
kielteisesti työnhakijoiden mielikuviin yrityksestä. Siitä huolimatta suurim- 
massa osassa vastauksia työtarjousta ei hylätty, vaan lopputulokseen vai- 
kuttivat muut tekijät. Työtarjouksen hylkäämättä jättämiseen oli yhteydessä 
hakijan suuri kiinnostus työtehtävää tai yritystä kohtaan, rekrytoijan rooli 

yrityksessä sekä muiden työtarjousten määrä. Tämän tutkimuksen aineiston 
perusteella voitaisiin tulla siihen lopputulokseen, että työnhakijoiden koh- 
dalla rekrytoijan käyttäytymisellä työhaastattelussa ei välttämättä ole niin 
suurta merkitystä työtarjouksen hyväksymisen kannalta, kuin mitä olisi voi- 
tu olettaa. Yhteensopivuutta yrityksen kanssa kokevat työnhakijat kuitenkin 
kiinnostuvat yrityksestä helpommin ja he myös haluavat ottaa työtarjouksen 
todennäköisemmin vastaan (Swider, Zimmerman & Barrick 2015). On myös 
huomattu, että työnhakija hyväksyy todennäköisesti ensimmäisen vastaan- 
ottamansa työtarjouksen, joka täyttää hänen vaatimuksensa työtehtävälle ja 
yritykselle (Becker, Connolly & Slaughter 2010). Menestyvimmät työnhaki- 
jat, joille töitä tarjotaan useammasta yrityksestä, ovat lisäksi herkimpiä teke- 
mään tulkintoja yrityksestä ja työstä rekrytoijan käyttäytymisen perusteella 
(Chapman & Webster 2006). Näin ollen rekrytoijan käyttäytyminen ja hy- 
vän työnantajakuvan luominen työnhakijalle työhaastattelussa ovat tärkeitä 
kilpailutekijöitä yritykselle kilpailtaessa parhaista osaajista työmarkkinoilla. 
Kummankin variaation vastauksista löytyi myös vastauksia, joissa työnhakija 
oli valmis toimimaan pelkästään rekrytoijan toiminnan pohjalta. 

Lopputuloksena voidaan sanoa, että tämän tutkimuksen perusteel- 
la rekrytoijan toiminta on yhteydessä työnhakijan mielikuviin yrityksestä, 
mutta toiminta ei siitä huolimatta johda aina yksiselitteisesti työtarjouksen 
hyväksymiseen tai hylkäämiseen, vaan syyt päätöksenteolle ovat moninai- 
semmat. 

Jatkossa olisi kiinnostavaa tutkia tarkemmin, minkä verran työnhakijan 
tekemät tulkinnat rekrytoijan käyttäytymisestä ovat yhteydessä hakijan te- 
kemiin tulkintoihin yrityksestä hakuprosessin aikana. Tämän tutkimuksen 
vastauksissa oli yllätykseksemme tuotu esiin pohdintaa ja mahdollisia syitä 
sille, miksi rekrytoija oli toiminut epäluottamusta herättävällä tavalla työ- 
haastattelussa. Vastauksissa pohdittuja syitä rekrytoijan käytökselle olivat se, 
että paikka oli jo täytetty, työnhakija ei ollut rekrytoijasta potentiaalinen kan- 
didaatti tehtävään, työnhakijaa testattiin tarkoituksellisesti, rekrytoijan hen- 
kilökohtaiset asiat häiritsivät työtä tai rekrytoijalla ei ollut riittävää osaamista 
tehtävään. Vastauksissa työnhakijoiden empatiakyky siis selitti osaltaan sitä, 
miksi osassa vastauksista hakija ei hylännyt työtarjousta rekrytoijan epäluot- 
tamusta herättävän käytöksen perusteella vaan saattoi harkita työn vastaan- 

ottamista siitä huolimatta. Lopputulokseen voi siis rekrytoijan toiminnan 
lisäksi vaikuttaa myös muun muassa työnhakijan persoonallisuus, jonka on 
nähty olevan yhteydessä siihen, minkälaisia tulkintoja hän tekee rekrytoijan 
lähettämien signaalien perusteella. Esimerkiksi joustavan persoonallisuus- 
tyypin omaava työnhakija tekee tutkitusti myönteisempiä tulkintoja rekry- 
toijan käyttäytymisestä, mikä johtaa myös automaattisesti myönteisempään 
kokemukseen hakuprosessista. (Honkaniemi ym. 2013.) Tässä tutkimuksessa 
esiintyneet tulkinnat rekrytoijan käytöksen syistä eivät kuitenkaan olleet yk- 
siselitteisesti yhteydessä tietynlaiseen lopputulokseen työtarjouksen hyväk- 
symis- tai hylkäämispäätöksessä. 

Johdanto 


Kysyntä osaavista työntekijöistä on kiristynyt monilla aloilla. Rekrytointi- 
haasteet ovat lisääntyneet vuosien varrella ja suurimmaksi syyksi haasteille 
on nähty osaavan henkilökunnan löytäminen (Peltonen 2019). Demografinen 
kehitys ja osaavan työvoiman pula vaikuttavat työmarkkinoihin sekä paikal- 
lisesti että globaalisti. Suurten ikäluokkien siirtyessä eläkkeelle työmarkki- 
noiden rakenne muuttuu, ja samalla nuorempi sukupolvi tuo mukanaan uu- 
denlaista osaamista ja erilaisia tapoja suhtautua työelämään. (Parjanne 2004, 
15-19, 34-37.) Muutokset edellyttävät myös rekrytointimenetelmien ja -käy- 
täntöjen uudistumista. Työnantajat käyvät kilpailua parhaista työntekijöis- 
tä, jotka ovat harvassa, eivätkä välttämättä halua sitoutua pysyvästi samaan 
työnantajaan (Kaijala 2016). 

Osaava ja riittävä henkilöstö ei ole yrityksille itsestäänselvyys. Työnan- 
tajakuvan vahvistaminen ja ennakoivan henkilöstöhankinnan kehittäminen 
nousevat jatkossa monille yrityksille entistä tärkeämmiksi. (Viitala 2013, 10.) 
Rekrytointiosaamisen merkitys korostuu osaavien työntekijöiden etsinnässä 
(Härmälä, Salminen, Lamminkoski & Halme 2020, 26). Rekrytoinnilla, tässä 
tutkimuksessa toiselta nimeltä henkilöstöhankinnalla, on keskeinen rooli so- 
pivien työntekijöiden löytämisessä ja toimivan työyhteisön muodostamisessa. 

Rekrytointi kokonaisuutena pitää sisällään yrityksen sisäiset rekrytointi- 
menetelmät ja ulkoiset kanavat kuten internetin, sanomalehdet, radion sekä 
suorahaun (headhunting) (Schultz & Van der Walt 2015, 21-22). Rekrytointi- 
prosessi sisältää aikatauluttamista, sisäisten ja ulkoisten rekrytointikumppa- 
nien valjastamista, rekrytointikriteerien määrittelyä, hakukanavien valinnan, 
ilmoituksen laadinnan ja julkaisun, esikarsinnan, haastattelut, mahdolliset 
soveltuvuusarvioinnit ja lopulta rekrytointipäätöksen. Rekrytointiprosessin 
onnistumisen kannalta nopeus ja tehokkuus on tärkeää. Lisäksi viestintä ha- 
kijoiden suuntaan tulisi olla tiivistä ja arvostavaa koko prosessin ajan. (Salli 
2014.) 

Monet organisaatiot ulkoistavat rekrytointiprosessin hoitamisen koko- 
naan rekrytointiin erikoistuneille yrityksille ja suorahakupalvelun tarjoajil- 
le. Onnistunut rekrytointi pohjautuu huolelliseen suunnitteluun, kaikkien 
rekrytointivaiheiden selkeään vastuun jakamiseen, ja henkilön soveltuvuu- 
den arviointiin olemassa olevaan työyhteisöön suhteutettuna (Österberg 
2015, 91). Tämä monipuolisuuden vaatimus asettaa selviä tasovaatimuksia 
rekrytoijille ja heidän käyttämilleen apuvälineille. Arvioinnissa hyödynnet- 
tyjen testimenetelmien tulosten tulkinta saattaa olla epäluotettavaa tai vir- 
heellistä. Onnistunut valinta on paljolti kiinni rekrytoijan ammattitaidosta ja 
oikeisiin tulkintoihin perustuvista valinnoista. (Österberg 2015, 91.) 

Suomessa ei ole rekrytointiin perustuvaa muodollista koulutusta, joka 
antaisi kaikille rekrytointia tekeville samanlaisen substanssiosaamispohjan. 
Tässä tutkimuksessa muodollisella koulutuksella viitataan oppimistoimin- 
taan, joka tapahtuu virallisessa oppimisy mpäristössä koulutetun opettajan tai 
ohjaajan johdolla ja joka tähtää ammatissa vaadittaviin tietoihin ja taitoihin. 
Muodollinen koulutus antaa valmiuksia oppimisen jatkumiseen ammatin, 
työn ja elämänhallinnan kontekstissa. (Poikela 2002, 229.) Rekrytointia työs- 

sään tekevät muodostavat heterogeenisen ja monitieteisen ammattialan, jossa 
jokaisella on omanlaisensa sanasto, kokemuspohja, näkemykset ja käytännöt, 
jotka kaikki pohjautuvat erilaisilta tieteenaloilta, koulutuksista ja arkielämäs- 
tä hankittuihin tietoihin. 

Rekrytoijan rekrytointiosaaminen muodostuu näin ollen suurimmaksi 
osaksi työssä tapahtuvan informaalin oppimisen ja lisäkoulutuksen pohjalta 
(vrt. Tynjälä 2006, 91-92). Informaalin oppimisen termiä käytetään aikuis- 
koulutuksessa yhä useammin. Siinä ihmisten katsotaan oppivan sattumanva- 
raisesti, vuorovaikutuksessa toistensa kanssa ja muodolliseen koulutukseen 
verrattuna laajemmassa kontekstissa, kuten työyhteisössä (ks. Eraut 2004). 
Työssä oppiminen on informaalia oppimista, sillä sitä säätelevät työn tekemi- 
sen tavoitteet, toisin kuin formaalissa oppimisessa, jota säätelevät kasvatuksen 
tavoitteet. Tässä tutkimuksessa työssä oppimisella tarkoitetaan työntekijän 
kehittymistä ammatissaan (vrt. ammatillisen koulutuksen työssäoppiminen). 
Koulutusjärjestelmä, formaali kasvatus ja sitä kautta oppiminen, ymmär- 
retään elinikäisen oppimisen perustana, joka puolestaan jäsentää arjessa ja 
työssä tapahtuvaa oppimista. Työssä oppimisesta voidaan puhua myös oheis- 
tai satunnaisoppimisena, sillä siihen vaikutetaan työn organisoinnin kautta. 
(Poikela 2005, 11.) Käsitteenä oppiminen saa erilaisen merkityssisällön riip- 
puen siitä, onko kyse formaalin koulutuksen parissa tapahtuvasta oppimises- 
ta vai informaalista, arkielämän eri tilanteissa tapahtuvasta oppimisesta. On 
esitetty arvio, että 80 prosenttia työaikana tapahtuvasta oppimisesta opitaan 
muodollisen koulutuksen ulkopuolella, satunnaisesti ja informaalisti. (Sallila 
& Vaherva 1998.) 

Usein oppimisen tarkastelu on rajautunut juuri formaaliin, muodolliseen 
koulutukseen (Korhonen 2005; Tynjälä 2008). Teoreettinen ja käytännöllinen 
tieto ovat kuitenkin oppijan näkökulmasta potentiaalisina tiedonlähteinä 
molemmat arvokkaita, sillä kumpaakin tarvitaan subjektiivisen, hiljaista tie- 
toa sisällään pitävän kokemustiedon muodostamiseen (Poikela & Nummen- 
maa 2002, 37). Toiminnan aikana ilmenevä osaaminen on prosessinomaista 
ongelmanratkaisua ja päätöksentekoa. Hiljaista tietoa on sekä yksilöllisessä 
että yhteisessä ja kulttuurisessa osaamisessa: työyhteisössä ja koko organi- 
saatiossa. (Poikela 2002, 238.) Perinteisesti tietoa ja oppimista käsitteleväs- 
sä tutkimuksessa on oltu kiinnostuneita yksilöstä ja hänen oppimisestaan. 

Viimeaikaisessa asiantuntijuuden ja oppimisen tutkimuksessa pääpaino on 
kohdistunut yksilön sijasta ryhmän, organisaation, yhteisön tai asiantunti- 
javerkoston vuorovaikutukseen, ja siinä tapahtuvaan osaamisen sekä tiedon 
määrityksiin ja kehittämiseen. (Poikela & Nummenmaa 2002, 35.) Nykyisin 
jatkuva oppiminen ja kehittyminen ovatkin olennainen osa ammattitaitoa ja 
osaamista. Tiedon merkityksen kasvun myötä oppiminen on tullut eri muo- 
doissaan osaksi työtä ja siihen liittyvää keskustelua. (Heikkilä 2006, 21.) 

Osaamista kehitetään muussakin kuin tutkintoon johtavassa koulutuk- 
sessa, muun muassa työnantajan järjestämässä henkilöstökoulutuksessa ja 
täydennyskoulutuksessa (Opetusministeriö 2007). Ammatillisen osaamisen 
ajatellaan muodostuvan ammatissa tarvittavista taidoista ja tiedoista, toisaal- 
ta myös persoonallisuuden eri puolista, joihin perimä ja sosiaalinen toimin- 
taympäristö elämän aikana vaikuttavat (Helakorpi 2010, 64). Muualla kuin 
virallisessa (formaalissa) koulutuksessa tapahtuvan oppimisen merkitys ja 
tunnustaminen on kasvanut (Nyyssölä 2003). Voidaankin pohtia, tarvitaan- 
ko muodollista koulutusta ammattitaidon oppimiseksi ja ovatko vakiintuneet 
professioammatit, esimerkiksi opettajat, erilaisessa asemassa kuin eri työelä- 
mäsektoreilla erilaisilla taustoilla ja toimenkuvilla rekrytointia tekevät rekry- 
toijat. 

Työssä oppimista tutkitaan siis sekä yksilöllisestä informaalin oppimisen 
näkökulmasta että osallistumisena työpaikan käytäntöihin, missä pyritään 
yhdistämään yksilöllinen ja yhteisöllinen puoli. Tutkimusta on tehty myös 
organisaatiotasolla, jossa oppimisen analysointi käsittää koko organisaation 
tai työyhteisön. Kokemuksellisen oppimisen teoriat lähestyvät oppimista 
painottuen yksilön näkökulmaan konkreettisen kokemuksen reflektoinnin 
ja käsitteellistämisen merkitystä korostaen. (Tynjälä, Virtanen & Valkonen 
2005, 28-29.) Kokemuksellisen oppimisen teoria (Experiential learning theo- 
ry) tarjoaa kokonaisvaltaisen oppimisen prosessin ja lineaarisen mallin ai- 
kuisen kehityksestä, jotka molemmat vastaavat sitä tietämystä, joka meillä on 
ihmisen oppimisesta, kasvamisesta ja kehittymisestä. Nimensä mukaisesti 
teoria painottaa kokemuksen merkitystä oppimisprosessissa. (Kolb, Boyatzis 
& Mainemelis 2011.) Tämä yksilöllinen oppimisprosessi syntyy konkreetti- 
sesta kokemuksesta, reflektiivisestä havainnoinnista ja abstraktista käsitteel- 
listämisestä, joiden tuloksena on aktiivinen toiminta (Kolb 1984, 21). 

Muodollisen, formaalin koulutuksen puuttuessa, rekrytointia tehdään 
pitkälti työkokemuksesta ja täydennyskoulutuksesta saatujen oppien mukai- 
sesti. Ammattitaito ja asiantuntijuus rakentuvat työssä opitusta ja uudesta tie- 
dosta. Näkökulmasta riippuen asiantuntijuus voi muodostua yksilön, ryhmän 
tai tilanteen ominaisuuksista tai toisaalta näistä kaikista yhdessä. Asiantun- 
tijuuden yhdistyminen tarkoittaa uudenlaista ja muuttuvaa asiantuntijuutta, 
jonka tavoitteena on pystyä huomioimaan tulevaisuuden haasteet ja siten vas- 
tata monimutkaistuvan yhteiskunnan haasteisiin. (Hirvonen 2009, 43; Pelto- 
mäki ym. 2002, 89.) 

Kun osaamista tarkastellaan työelämän kontekstissa, voidaan puhua osaa- 
misesta, joka yhdistää yläkäsitteinä kvalifikaation, kompetenssin ja ammat- 
titaidon käsitteet ja sisältää ammatillisen kasvuun ja kehittymiseen liittyvät 
prosessit. Työelämäosaamisella tarkoitetaan työntekijän tai työorganisaation 
menestymiseen tarvittavia taitoja, tietoja ja asenteita, jotka lisäävät yksilön ja 
organisaation joustavuutta vastata työelämän muutoksiin. (Hanhinen 2010, 
49, 141-142.) Myös rekrytoijan ammattitaitoa voidaan tarkastella kuviossa 1 
esitetyn työelämäosaamisen mallin mukaan. 

Lähtökohtana mallissa on ammatillisen osaamisen tarve, eli kvalifikaatiot 
määrittyvät työelämästä (työorganisaatiosta ja työstä) käsin. Työntekijät vas- 
taavat tähän ammatillisilla valmiuksillaan ja kyvyillään, toisin sanoen kom- 
petenssillaan suorittaa tarvittava työtehtävä, jolloin osaaminen aktualisoituu 
ammattitaitona. Työorganisaatiot ja niiden jäsenet vastaavat toimintaympä- 
ristönsä haasteisiin, samalla vuorovaikutteisesti ja aktiivisesti kehittämällä 
omaa osaamistaan, toimintaansa ja toimintaympäristöään. (Hanhinen 2011, 
6-8.) Ammattitaitoa voidaan ajatella työelämäosaamisen alueena, jossa kva- 
lifikaatiot ja kompetenssi kohtaavat ja se näkyy taitavuutena työssä. Toteutu- 
neen työtuotoksen päämääränä on täyttää organisaation työtavoite (Hanhi- 
nen 2010, 143). 

AMMATTITAITO 
todentuu osaamisvaatimusten edellyttämällä 
ja osaamispotentiaalin mahdollistamalla 
tavalla työsuorituksessa 


Kuvio 1. Työelämäosaamisen malli (Hanhinen 2011, 7). 


Rekrytoijien ammattitaitoa suhteessa formaalin rekrytointikoulutuksen 
puuttumiseen tai sen tarpeeseen ei ole aiemmin juuri tarkasteltu suomalai- 
sessa tutkimusperinteessä, etenkään kasvatustieteellisestä näkökulmasta. 
Rekrytointiin liittyvissä tutkimuksissa mielenkiinto on kohdistunut useim- 
miten työnhakijan ominaisuuksiin ja rekrytointiprosessin kulkuun rekry- 
toijan ammattitaidon muodostumisen sijaan (ks. Chen ym. 2017; Lepistö 
& Ihantola 2018; Russell & Brannan 2016). Henkilöstöalan ammattilaisille 
suunnattua kirjallisuutta on kuitenkin runsaasti saatavilla (ks. Helsilä 2009; 
Salli 2014; Schults 2015; Soikkanen 2015). Muodollisen koulutuksen ja työssä 
tapahtuvan informaalin oppimisen välistä suhdetta on syytä tarkastella, sillä 
elinikäisen oppimisen merkitys korostuu tulevaisuudessa. Esimerkiksi teko- 
äly ja digitalisaatio muuttavat lähes jokaisen työn sisältöä. (Kosonen 2018.) 

Tässä tutkimuksessa tarkastellaan yksityisellä sektorilla rekrytointia 
työkseen tekevien henkilöiden näkemyksiä työstään ja siihen liittyvästä am- 
mattitaidosta. Tutkimus analysoi sitä, millaisia merkityksiä rekrytoijat anta- 
vat muodolliselle rekrytointikoulutukselle tai sen puutteelle suhteessa työssä 
koettuun ammattitaitoon. Tutkimuskysymykset ovat seuraavat: 


1. Miten muodollinen rekrytointikoulutus tai sen puute ilmenee rekry- 
toijien vastauksissa suhteessa rekrytoijan ammattitaitoon? 


2. Miten rekrytoijat perustelevat muodollisen rekrytointikoulutuksen 
tarpeellisuutta tai tarpeettomuutta rekrytoijan työn näkökulmasta? 


Tutkimusmenetelmät ja aineisto 


Tutkimusaineisto (N = 30) koostuu yksityisen sektorin henkilöstöalan am- 
mattilaisten kirjoittamista tarinoista. Aineisto kerättiin tammi-maaliskuun 
2019 aikana. Tutkimukseen vastanneet edustivat hyvin erikokoisia, pääosin 
rekrytointiin erikoistuneita yrityksiä. Kohderyhmän valinta perustui pää- 
sääntöisesti rekrytointia työkseen tekevien henkilöiden tavoittamiseen eri 
puolilta Suomea. Rekrytoijat edustavat eri toimialoja, mutta tutkimustehtä- 
vän ja aineiston pienen koon kannalta on tarkoituksenmukaista tarkastella 
heitä yhtenä joukkona, eikä tässä tutkimuksessa sen vuoksi tehdä toimiala- 
kohtaista vertailua. Kahden kehyskertomuksen avulla varioitiin muodolli- 
sen rekrytointikoulutuksen yhteyttä koettuun ammattitaitoon. Kehyskerto- 
mukset pyrittiin pitämään lyhyinä ja yksiselitteisinä, sekä mahdollisimman 
neutraaleina, ettei vastauksia ennalta johdateltaisi. Aineiston keräämisessä 
käytettiin kahta Google Forms -lomaketta, joista yksi linkki oli kummallekin 
kehyskertomukselle. Linkkejä lähetettiin sähköpostitse kymmenittäin rekry- 
tointialan yrityksiin eri puolille Suomea. Ne julkaistiin myös rekrytoinnissa 
työskentelevien suljetulla Facebook-sivustolla. 

Saatekirjeessä kerrottiin lyhyesti, mikä on tutkimuksen tarkoitus ja mitä 
eläytymismenetelmällä tarkoitetaan. Kirjeessä painotettiin osallistumisen 
täyttä anonymiteettia, eli vastaajilta ei kerätty henkilö- tai taustatietoja. Tä- 
hän ratkaisuun päädyttiin siksi, että tutkimuksessa tarkasteltiin rekrytoinnin 
parissa toimivien henkilöiden näkemyksiä ilmiöstä yleisellä tasolla. Tässä ta- 

pauksessa sukupuoli, ikä tai työuran pituus eivät olleet merkittäviä tekijöitä 
tutkimuksen kannalta. Lisäksi kirjeessä kerrottiin, että aineisto hävitetään 
tutkimuksen päätyttyä. Sähköpostiviestien lisäksi rekrytoijia lähestyttiin pu- 
helimitse osallistumismotivaation lisäämiseksi. Tutkimukseen osallistuneille 
valikoitui satunnaisesti vain toinen Google Forms -linkki, jolloin he eivät itse 
saaneet valita kumpaan kehyskertomusversioon kirjoittavat. Vastauksia ker- 
tyi tasaisesti kumpaankin kertomukseen. 

Koska tutkimuksessa tarkasteltiin erityistä aluetta (rekrytointi) ja ker- 
tomukset kohdistettiin tietylle ammattiryhmälle (rekrytoijat), päätettiin 
kehyskertomuksissa sinutella vastaajaa kolmannen persoonan sijaan. Kehys- 
kertomuksissa varioitavana tekijänä toimi se, oliko rekrytoija saanut muodol- 
lista koulutusta. Toisessa kehyskertomuksessa rekrytoija oli saanut koulutusta 
ammattitaitonsa tueksi ja toisessa koulutuksen puute johti puutteisiin työssä 
koetussa ammattitaidossa. Tällä tavoin saatuja vastauksia voidaan vertailla 
keskenään ja tarkastella, miten vastauksissa esiintyvät asiat ja teemat näyt- 
täytyvät koulutustilanteen muuttuessa. Kehyskertomukset muotoiltiin seu- 
raavanlaisiksi: 


A) Teet rekrytointia työksesi. Kuvittele tilanne, että olet saanut työtehtä- 
viisi sopivaa, muodollista koulutusta, joka antaa selkeät toimintamal- 
lit rekrytointiin. Tämän johdosta koet itsesi ammattitaitoiseksi. Kerro, 
miten tämä näkyy työssäsi käytännössä. 


B) Teet rekrytointia työksesi. Kuvittele tilanne, ettet ole saanut työtehtä- 
viisi sopivaa, muodollista koulutusta, joka antaisi selkeät toimintamal- 
lit rekrytointiin. Tämän johdosta koet ammattitaitosi puutteelliseksi. 
Kerro, miten tämä näkyy työssäsi käytännössä. 


Kehyskertomuksissa vastaajia pyydettiin eläytymään ja kuvittelemaan kysees- 
sä oleva tilanne ja muodostamaan vastaus siihen pohjautuen. Kehyskertomus 
antaa mahdollisuuden kirjoittaa vapaasti ilman valmiita vastausvaihtoehtoja. 
Vastauksia kertyi 15 kumpaankin kehyskertomusversioon. Rekrytoijien nä- 
kemyksiä tarkasteltaessa aineisto on riittävä, sillä samankaltaiset asiat tois- 
tuvat useammassa vastauksessa. Kun aineisto alkaa toistaa itseään, voidaan 
aineistoa ajatella olevan tarpeeksi (Eskola ym. 2017, 285). Tiedonkeruumene- 
telmänä eläytymismenetelmä soveltui tutkimuksen luonteeseen, koska mene- 

telmän avulla voi tarkastella esimerkiksi vastaajien asenteita, representaatioi- 
ta ja ajattelun logiikkaa (ks. Saaranen-Kauppinen & Puusniekka 2006). 

Sähköisesti kerätyn aineiston luotettavuuden arvioimisessa on syytä huo- 
mioida vastaajien täydellinen anonymiteetti, joka mahdollistaa vastaamisen 
myös niiltä, joille vastauslinkki ei alun perin oltu osoitettu. Sähköpostitse 
tapahtuva vastaajien houkutteleminen osoittautui ajoittain haasteelliseksi. 
Usein vastaajiin otettiin yhteyttä myös puhelimitse motivoinnin lisäämiseksi, 
jolloin tutkija saattoi myös antaa äänensä tutkimukselle. Puheluista kävi ilmi 
sähköpostitse tapahtuvan lähestymistavan haasteellisuus, sillä viesti katoaa 
helposti muiden sähköpostien joukkoon, ja näin tutkimukseen osallistumi- 
nen jäi usein vain ajatuksen tasolle. Voi olla, että eläytymismenetelmä sovel- 
tuu paremmin henkilökohtaisesti tapahtuvaan aineistonkeruuseen, jolloin 
vastaajille on mahdollista kertoa menetelmästä kasvokkain ja kerätä vasta- 
ukset saman tien (Eskola, Nikanto & Virtanen 2018, 10). Tutkimusprosessin 
aikana tehtyjen havaintojen perusteella voidaan todeta, että eläytymismene- 
telmän tunnettavuus rekrytointialalla on hyvin vähäinen, sillä useampi ke- 
hyskertomukseen vastaaja kuuli menetelmästä ensimmäistä kertaa. 

Aineistoa kertyi noin viisi sivua (fontti Calibri Light, fonttikoko 12 ja ri- 
viväli 1,5). Sanamäärä vastauksissa vaihteli 11 sanasta 165 sanaan vastausten 
keskipituuden ollessa 59 sanaa. Kaikkiaan aineistoa oli 1770 sanaa. Muutama 
vastaaja oli jatkanut kehyskertomusta tarinallisesti, mutta useimmissa vasta- 
uksissa oli lueteltu rekrytoijan ammattitaitoon ja koulutukseen liittyviä teki- 
jöitä lyhyesti ja ytimekkäästi. Vastausten pintapuolisuus tai stereotyyppisyys 
ei ole ongelma, kun tietoa etsitään stereotypioista ja sosiaalisesti jaetuista kä- 
sityksistä (Saaranen-Kauppinen & Puusniekka 2006), kuten tässä tutkimuk- 
sessa tehtiin. 

Aineiston analyysissa käytettiin laadulliselle tutkimukselle ominaista 
aineistolähtöistä sisällönanalyysiä, teemoittelua ja tyypittelyä. Sisällönana- 
lyysin tarkoituksena oli järjestää aineisto selkeään ja tiiviiseen muotoon ka- 
dottamatta sen sisältämää informaatiota (Tuomi & Sarajärvi 2018). Analyysin 
pääpaino oli aineistossa, ja siinä edettiin yksittäisistä havainnoista yleisempiin 
väitteisiin, jolloin voidaan puhua myös induktiivisuudesta (Saaranen-Kaup- 
pinen & Puusniekka 2006). Aineisto teemoiteltiin ensin yhtenä kokonaisuute- 
na ja jaettiin sen jälkeen kehystarinoiden mukaisesti kahteen ryhmään. Vas- 

taukset nimettiin ja numeroitiin, jolloin muodollista rekrytointikoulutusta 
saaneet saivat etukirjaimen O (olet saanut muodollista koulutusta) ja nume- 
ron, esimerkiksi O8 ja toisen kehyskertomuksen vastaukset saivat kirjaimen E 
(et ole saanut muodollista koulutusta) ja numeron, esimerkiksi E11. 

Teemoittelussa käytettiin värikoodeja, joiden avulla tarkasteltiin sitä, mit- 
kä tekijät olivat liitettävissä suoraan rekrytoijien näkemyksiin muodollisen 
koulutuksen suhteesta ammattitaitoon. Tämän jälkeen tehtiin havaintoja 
muodollisen koulutuksen tarpeellisuudesta. Näistä päätelmistä koottiin ku- 
vioita ja muodostettiin yläkäsitteitä (teemoja) vastauksissa esiintyville teki- 
jöille. Kuvioissa oli kirjattuna määrällisesti, kuinka usein sama asia toistui 
vastauksissa. Analyysivaiheessa muodostettuihin teemoihin pystyi kuhunkin 
liittämään vähintään viisi tarinaa, mikä vahvisti osaltaan havaintoa aineiston 
kyllääntymisestä. 

Vastauksia peilattiin työssä oppimisen teemaan, erityisesti Hanhisen 
(2010) työelämäosaamisen malliin ja rekrytointiin liittyvään viitekehykseen. 
Lisäksi vastauksista muodostettiin kaksi tyyppitarinaa muodollisen rekry- 
tointikoulutuksen merkityksestä koettuun ammattitaitoon. Tyyppitarinat 
laadittiin useamman eri vastaajan kertomuksia yhdistelemällä ja niihin tiivis- 
tettiin tyypillisiä ilmaisuja yleisimmin toistuvista teemoista. Tyyppitarinois- 
sa on joko saatu muodollista rekrytointikoulutusta ammattitaidon tueksi tai 
vastaavasti ei ole, jolloin ammattitaito koetaan puutteelliseksi. Näiden tyyppi- 
tarinoiden avulla vertaillaan, miten kehyskertomuksissa esitetty tilanne vai- 
kuttaa kertomuksiin rekrytoijan ammattitaidosta. Suorien aineistositaattien 
lisäksi tyyppitarinat kuvaavat kerättyä aineistoa ja kertomusten ilmaisutapaa. 


Tulokset 


Ensimmäiseksi tarkasteltiin sitä, miten muodollinen rekrytointikoulutus tai 
sen puute ilmenee rekrytoijien vastauksissa suhteessa rekrytoijan ammattitai- 
toon. Aineistosta on löydettävissä rekrytoijan käytännön työhön olennaisesti 
liittyviä tekijöitä, joiden merkitys korostuu ammattitaidon kokemuksen nä- 
kökulmasta selkeästi. Näitä eri tekijöitä tarkasteltiin myös kehyskertomuk- 
sittain ja kolmanneksi verrataan kehyskertomusten tuottamia vastauksia 
toisiinsa aineistosta muodostettujen tyyppitarinoiden avulla. Tämän jälkeen 

aineistosta etsittiin vastauksia toiseen tutkimuskysymykseen, eli muodollisen 
rekrytointikoulutuksen kehittämisen tarpeeseen alan ammattilaisten näkö- 
kulmasta. 

Aluksi tarkastelimme vastauksissa esiintyviä työelämän suunnasta ase- 
tettuja kvalifikaatioita, jotka kuuluvat osaksi rekrytointia. Aikaisemmin 
esitetyssä työelämäosaamisen mallissa Hanhinen (2011, 7) määrittelee työ- 
elämäosaamisen keskeiset osatekijät seuraavalla tavalla. Kvalifikaatiot ovat 
työelämän suunnasta asetettuja työn vaatimuksia, joita työntekijän tulee hal- 
lita. Kompetenssi on yksilön kognitiivisiin kykyihin ja affektis-konatiivisiin 
valmiuksiin perustuva potentiaali suoriutua työn vaatimuksista. Ammattitai- 
to on työntekijän työsuorituksessa realisoituvaa kvalifikaatioiden edellyttä- 
mää ja kompetenssin mahdollistamaa kyvykkyyttä. Mallin mukaisesti työn- 
tekijän ammattitaito ja kompetenssi kehittyvät kehämäisesti työsuorituksesta 
saatujen metakognitiivisten valmiuksien ja kokemusten reflektoinnin avulla, 
hänen soveltaessa ammattispesifejä taitojaan ja tietojaan eri työkonteksteissa. 
(Hanhinen 2010, 144.) Vastauksissa kuvattiin rekrytointiprosessiin liittyviä 
tekijöitä, jotka yhdistetään koettuun ammattitaitoon merkityksenannoissa 
muodollisesta rekrytointikoulutuksesta. 

Hakijaviestintä esiintyi noin puolessa (n = 16/30) vastauksista, ja sen tär- 
keyttä korostettiin vaikutuksella työnantajamielikuvaan: Osaisin viedä pro- 
sessia läpi johdonmukaisesti huomioiden sekä toimeksiantajan, että hakijoiden 
tarpeet ja toiveet, oikeudet ja velvollisuudet. (O10) - - Haasteita tuottaisi luul- 
tavasti myös hakijaviestintä, miten viestin hakijoille, millaisella aikataululla, 
mitä viestinnässä tulee huomioida ja tämän seurauksena luultavasti myös 
työnantajakuva kärsisi (E12). Lisäksi hakijaviestintä liittyi markkinointika- 
navien tuntemiseen: Tunnen kanavat, joissa työnhakijoita kannattaa lähestyä 
ja joissa rekrytoivaa tahoa kannattaa tehdä näkyväksi (O6). Haasteet haki- 
javiestinnässä voivat esimerkiksi hidastaa rekrytointiprosessia, mikä puoles- 
taan voi vaikuttaa hakijan motivaatioon ja intoon organisaatiota kohtaan 
(Salli 2014, 10). 

Lainsäädäntöön ja työehtosopimuksiin liittyvä osaaminen esiintyi 
kolmasosassa aineistoa (n = 11/30): Rekrytointiin ja erityisesti henkilöstö- 
vuokraukseen liittyy vahvasti myös työlainsäädännön sekä työehtoasioiden 
osaaminen (E9). - - Pystyn viemään rekrytointia eteenpäin sekä ymmärrän 

työehtosopimuksia sekä tarvittavaa lainsäädäntöä (O2). Työnhakijan oikeuk- 
sien turvaamiseksi tietyt lainsäädännön rekrytoinnille asettamat periaatteet 
ja säännöt ovat tarpeen. Rekrytoijan tulee kyetä perustelemaan kaikki rekry- 
tointiprosessiin liittyvät ratkaisut. Työsuhdeasioiden taustalla on aina jouk- 
ko velvoitteita, jotka täytyy tuntea ja joita pitää osata soveltaa. Esimerkiksi 
työmarkkinajärjestöt, alan julkaisut ja työsuojeluviranomaiset ovat tiedon- 
lähteitä työsuhdeasioihin liittyvissä kysymyksissä. (Vaahtio 2007, 13, 101.) 
Aineistosta on pääteltävissä, että toimeksiantajan ja toimialan tunteminen 
henkilöstöhankinnassa korostuu etenkin silloin, kun yrityksen rekrytointi on 
ulkoistettu: Ymmärrän eri aloja, jotta pystyn myös kyseenalaistamaan subst- 
anssiosaamista persoonan lisäksi (O2). 

Myös sosiaalisen median merkitys nousi esiin vastauksissa (n = 11/30). 
Uudet someratkaisut rekrytoinnin markkinointikanavina (O14) koettiin rekry- 
toijien vastauksissa tärkeinä ja toisaalta mahdollisina toteuttaa muodollisen 
koulutuksen kautta: Rekrytointimarkkinoinnin eri keinot ja erilaiset haastat- 
telumetodit olisivat asioita, joita olisi helppo opettaa koulutuksen kautta jo en- 
nen rekrytoijan rooliin astumista (08). Havaintojen perusteella voidaan todeta 
sosiaalisen median ja oikeanlaisten hakukanavien hyödyntämisen kuuluvan 
yhä enemmän osaksi rekrytoijan työtä ja ammattitaitoa. Sosiaalinen media 
muuttaakin mahdollisuuksia markkinoida, analysoida ja toimia globaalisti 
(Kaijala 2016, 216). 

Kokemuksen kautta oppiminen mainittiin osassa (n = 8/30) vastauksia 
ja useimmiten koettiin, että muodollisen koulutuksen kautta voisi oppia työn 
kannalta oleellisia, rekrytointiprosessiin liittyviä taitoja, mutta ammattitai- 
don näkökulmasta kokemus näyttelee suurempaa roolia: Rekrytoinnit ovat 
melko pitkälti ihmisten lukemista (E15). - - Ammattitaito tulee näkemykseni 
mukaan vain tekemisen kautta mutta vaikkapa yleinen rekrytointiprosessin 
kulku, työlainsäädäntö, rekrytointimarkkinoinnin eri keinot ja erilaiset haas- 
tattelumetodit olisivat asioita, joita olisi helppo opettaa koulutuksen kautta jo 
ennen rekrytoijan rooliin astumista (08). Vastausten perusteella kokemukset 
erilaisten ihmisten kanssa työskentelystä kehittävät rekrytoijan ihmistunte- 
musta, ja näin ollen kokemuksen kautta oppiminen koettiin merkittävänä 
tekijänä. Ammattitaitoa kuvattiin monen tekijän kokonaisuutena: Ammat- 
titaito on kehittynyt työvuosien, kokemuksen, arviointimäärien, haastavien 

casien mutta myös kollegatyöskentelyn, asiakaspalautteen sekä koulutuksien 
kautta (09). 

Seuraavaksi aineistoa analysoitiin kehyskertomuksittain. Hanhisen mal- 
lin (2010) mukaisesti rekrytoija vastaa työn vaatimuksiin ammatillisilla 
valmiuksillaan ja kyvyillään eli kompetenssillaan. Osaaminen realisoituu 
ammattitaitona esimerkiksi työhaastattelutilanteessa. Kuviossa 2 on esitetty 
ammattitaitoon vaikuttavat työn osa-alueet, jotka muodostettiin kehyskerto- 
musten tuottamista tarinoista. 


Rekrytointi- 
prosessin 
hallinta 
(n=10/15) 


Epävarmuus 
työssä 
(n=11/15) 


Lainsäädäntö 
(n=6/15) 


Lainsäädäntö 
(n=5/15) 


On saanut Rekrytoijan Ei ole saanut 
muodollista ammattitaitoon muodollista 
rekrytointi- vaikuttavat työn rekrytointi- 
Viestintä- koulutusta osa-alueet koulutusta Työn laadun 
osaaminen heikentyminen 


(n=8/15) 


(n=6/15) 


Toimialan/ Rekrytointi- 
toimeksiantajan prosessin 
tunteminen hallitsemattomuus 


(n=7/15) (n=5/15) 


Kuvio 2. Rekrytoijan ammattitaitoon vaikuttavat työn kvalifikaatiot 
suhteessa muodolliseen rekrytointikoulutukseen. 
Vastauksissa, joissa rekrytoija on saanut muodollista rekrytointikoulutusta, 
esiintyi ammattitaitoon liitettyjä tekijöitä, joista muodostettiin neljä useim- 
min vastauksissa toistuvaa teemaa. 

Rekrytointiprosessin hallinta mainittiin selkeästi useimmin (n =10/15). 
Muodollisella koulutuksella koettiin olevan rekrytointiprosessin kannalta 
suotuisa vaikutus, sillä sen nähtiin lisäävän työssä koettua varmuutta ja an- 
tavan valmiudet itsenäiseen päätöksentekoon: Prosessit toimivat sujuvasti ja 
ehdokkaalle tulee olo, että häntä on kohdeltu kunnioittavasti. Itse tunnen, että 
pystyn ottamaan vastaan myös haastavammat tilanteet, koska tunnen raamit, 
joiden sisällä saan toimia (06). - - Omaan hyvän ammattietiikan, mikä näkyy 
haastatteluissa, arvioinnissa, testitulkinnoissa ja kokonaisuuden hallinnassa 

(09). Vuorovaikutustaidot työssä koettiin hyvin tärkeäksi (n = 8/15). Erityi- 
sesti rekrytoijan ja hakijan välinen viestintä koettiin muodollisen rekrytointi- 
koulutuksen saaneiden osalta sujuvaksi: Kohtelen hakijakuntaa ammatillisesti 
ja arvostaen. Tunnistan hakijoiden vahvuusalueet ja potentiaalin sekä osaan 
myös tarvittaessa ohjata oikealle urapolulle (O12). - - Osaan viestiä hakijoille 
rekrytoinnin kulusta ja päätöksistä (O13). Rekrytointiin liittyvän lainsäädän- 
nön ja työehtosopimusten tuntemisen koettiin (n = 6/15) olevan asioita, joita 
olisi mahdollista opettaa muodollisessa koulutuksessa: Ymmärrän työehtoso- 
pimuksia, sekä tarvittavaa lainsäädäntöä, jotta pystyn luomaan työsopimuk- 
sia työntekijöille (O2). - - Tärkeätä on se, että oma toiminta ja tehdyt ratkai- 
sut ovat perusteltavissa (O7). Työnantajan ja toimialan tunteminen nähtiin 
työssä ammattitaitoa lisäävänä tekijänä (n = 7/15): Tunnen rekrytointiproses- 
sin vaiheet ja etenemisen. Tunnen myös erilaisten tehtävien, organisaatioiden 
ja toimialojen erityispiirteet ja vaatimukset hyvin (O12). 

Useimmiten toistuvien työn osa-alueiden lisäksi aineiston analyysissä il- 
meni muita vähemmän esiintyneitä tekijöitä, jotka muodollista koulutusta 
saaneet liittivät ammattitaitoon. Esimerkiksi hakijan potentiaalin tunnista- 
minen (n = 3/15) koettiin vahvuutena työssä: Vältän virherekrytoinnit (O14). 
- - Tunnistan hakijoiden vahvuusalueet ja potentiaalin (O12). Muodollista 
rekrytointikoulutusta saaneiden vastauksissa mainittiin myös markkinointi- 
kanavien ja sosiaalisen median hyödyntämisen (n = 4/15), liiketoimintaosaa- 
misen (n = 3/15) sekä ammattieettisten periaatteiden tuntemisen (n = 2/15) 
olevan yhteydessä koettuun ammattitaitoon. 

Vastauksissa, joissa rekrytoija ei ollut saanut muodollista rekrytointikou- 
lutusta, esiintyi ammattitaitoon liitettyjä tekijöitä, joista muodostettiin myös 
neljä vastauksissa eniten esiintynyttä teemaa. Työssä koettu epävarmuus 
näyttäytyi suurimmassa osassa (n = 11/15) vastauksia. Epävarmuutta koettiin 
haastattelutilanteissa ja kysymysten laadussa, ja se ilmeni työnhallinnantun- 
teen heikkenemisenä ja tarpeena kysyä jatkuvasti apua kollegoilta. Lainsää- 
dännön tai työehtosopimusten puutteellinen osaaminen (n = 5/15) nähtiin 
koulutuksen puutteen vuoksi juridisena epävarmuutena haastattelutilantees- 
sa: Mitä juridisesti saa ja ei saa kysyä tai miten saisin hakijasta tietoa niin, 
että pystyisin arvioimaan hänen menestymistään tehtävässä (E6). Rekrytoin- 
tiprosessin hallitsemattomuus (n = 5/15) liitettiin osassa vastauksissa työn 

luonteeseen. Työ pitää sisällään nopeita päätöksiä ja toisaalta mahdollisuutta 
hyödyntää omaa ammattitaitoa vapaasti: Saatan välillä tehdä asioita omal- 
la tyylilläni, mikä voi olla kivaakin, kun kukaan ei ole asettanut rajoja (E4). 
- — Rekrytoijan toimikenttä on hyvin vapaa ja tilanteissa nopeasti muuttu- 
va. - - Rekrytoijan pitää vaan usein luottaa siihen, että omat kysymykset siinä 
hetkessä riittävät arvioimaan kyseisen kandidaatin soveltuvuutta työyhteisöön 
ja pätevyyttä itse työtehtävään (E1). Tehokkuus on tärkeää rekrytointiproses- 
sissa, sillä hakijat tekevät nopeasti pitkälle meneviä johtopäätöksiä organisaa- 
tiosta, jolloin prosessin sujuvuus vaikuttaa hakijan työnantajamielikuvaan ja 
rekrytointiprosessin venyessä hakijan into ja motivaatio laskevat myös no- 
peasti (Salli 2014). 

Työn laadun heikkeneminen ilmeni vastauksissa (n = 6/15) hakijoiden 
epätasa-arvoisena kohteluna rekrytointiprosessin edetessä, työn kuormituk- 
sen kasvaessa työtehon madaltumisena, kustannusten nousuna ja prosessin 
tehottomuutena. Huomionarvoista oli, että vastauksissa esiintyi rekrytoinnin 
oikeudenmukaisuus, joka on herättänyt tutkijoiden mielenkiinnon aikai- 
semminkin (ks. Bell, Wiechmann & Ryan 2006; Konradt ym. 2017; Messner, 
Wänke & Weibel 2011). Hakijoihin nähden oikeudenmukaisuutta kuvattiin 
seuraavasti: Jokainen rekrytointiprosessi/haastattelu/hakijan käsittely tapah- 
tuisi eri tavalla, mikä näkyisi siinä, että hakijat eivät saa samanlaista kohtelua, 
eivätkä hakijoiden vastaukset olisi millään tavalla verrannollisia toisiinsa aja- 
tellen (E7). - - Tapa rekrytoida on hatara, epäröin tarvittavia tehtäviä tähän 
liittyen enkä osaa ajaa asioita loppuun saakka hakijakokemuksen kannalta 
suotuisasti (E3). 

Neljän teeman lisäksi aineistosta havaittiin ammattitaitoon liittyviä teki- 
jöitä, jotka ilmenivät vain muutamissa vastauksissa. Intuitio esiintyi kahdes- 
sa vastauksessa (n = 2/15): Rekrytoinnista tulee helposti intuitioperusteista ja 
subjektiiviseen mututuntumaan pohjautuvaa ilman ns. valmiita, hyväksi koet- 
tuja strukturoituja kysymyspatteristoja (E1). Aikaisemmissa rekrytointitutki- 
muksissa on tarkasteltu intuition käyttöä valintaprosessissa laajemminkin, 
joten sillä on oma roolinsa rekrytoinnissa (ks. Dane & Pratt 2007; Lodato, 
Highhouse & Brooks 2011; Löfberg 2014; Miles & Sadler-Smith 2014). Yhdes- 
sä vastauksessa muodollisen koulutuksen puute oli yhteydessä tietoteknisten 
taitojen puutteeseen: Jos en olisi saanut työtehtäviini sopivaa koulutusta/pe- 

rehdytystä en ymmärtäisi sopivan it-järjestelmän merkitystä rekrytoinnissa, jo- 
ten luultavasti ottaisin hakemuksia vastaan sähköpostitse, enkä tietäisi mitään 
tietosuojalaista tai gdpr-asetuksesta (E12). Kaiken kaikkiaan havainnoista 
voidaan päätellä, että muodollisen koulutuksen puuttuminen yhdistyy rekry- 
tointiprosessin eri vaiheisiin, useimmiten työsuoritusta heikentävällä tavalla. 

Kolmanneksi aineistosta muodostettiin kaksi tyyppitarinaa. Molemmissa 
tyyppitarinoissa kerrotaan muodollisen rekrytointikoulutuksen merkityk- 
sestä koettuun ammattitaitoon riippuen siitä, oliko rekrytoija saanut muodol- 
lista rekrytointikoulutusta vai ei. Tyyppitarinat on muodostettu yhdistämällä 
useita eri vastauksia. Niihin on tiivistetty kumpaankin kehyskertomukseen 
annetut vastaukset ja niissä yleisimmin toistuvien teemojen ilmaisutavat. 

Ensimmäinen tyyppitarina kuvaa muodollisen rekrytointikoulutuksen 
saamisen merkitystä koettuun ammattitaitoon (n = 15): 


Koulutuksen takia osaan tarvittavat rekrytointiprosessit. Ymmärrän 
liiketoimintaa kokonaisuutena. Minulla on jokin ”template” miten toi- 
mia, ns. raamit. Vahvempi teoriapohja, johon nojata paitsi prosessin lä- 
piviennissä myös haastattelujen kuljettamisessa. Tiedän oikeuteni ja vel- 
vollisuuteni rekrytoijana, erityisesti haastattelua tehdessäni - mitä saan 
kysyä, mitä en. Toiminta perustuu koulutuksen myötä rationaalisiin 
ratkaisuihin, joita sovelletaan tilannekohtaisesti. Olen sanomisissani 
varma, osaan vastata napakasti ja nopeasti rekrytoivia esimiehiä mie- 
tityttäviin asioihin ja haastattelutyöni on asiantuntevaa, ja laadukasta 
asiassa pysyen. 


Toinen tyyppitarina kuvaa muodollisen rekrytointikoulutuksen puuttumi- 
sen merkitystä koettuun ammattitaitoon (n = 15): 


Asiantuntijahaussa saattaa oma ammattitaito olla puutteellinen ja se 
ehkä näkyy epävarmuutena ja kysymysten laadussa. Pystynkö tekemään 
tätä ja osoittamaan asiantuntijuuttani kandidaatille? Toisaalta mietin 
jatkuvasti, miten asiat kannattaisi tehdä, mikä olisi järkevintä ja tehok- 
kainta ajankäytön kannalta? Aikaa kuluu asioiden selvittämiseen ja pal- 
jon päätöksiä siirtyy eteenpäin. Ammattitaidon puute heijastuu palvelun 
laatuun, eli rekrytointiprosessin laatuun. Rekrytointiprosessin aikana 
koulutuksen puutteen ja ammattitaidon puutteellisuuden vuoksi, en var- 
maankaan osaisi löytää hakijoiden joukosta haettuun tehtävään sopivaa 
henkilöä yhtä tehokkaasti kuin koulutettu ammattilainen. 

Kehyskertomusten variaation myötä tyyppitarinoissa kuvataan rekrytoin- 
tiprosessin kulkua eri tavoin. Ensimmäisessä tyyppitarinassa rekrytoija ko- 
kee muodollisen rekrytointikoulutuksen kautta ymmärtävänsä rekrytointi- 
prosessin kokonaisuutta lainsäädännön, liiketoiminnan ja haastattelutyön 
osalta. Rekrytoija pystyy luottamaan koulutuksessa saatuun teoriapohjaan ja 
soveltamaan sitä käytännön työssään asiantuntevasti. Jälkimmäisessä tyyp- 
pitarinassa rekrytoija epäröi omia kysymyksiään ja asiantuntijuuttaan haas- 
tattelutilanteissa. Tämä näkyy työn laadun heikentymisenä ja työnhakijoiden 
soveltuvuuden arvioinnissa. Selkeimmät erot tyyppitarinoissa liittyvät rekry- 
tointiprosessin laadun määrittämiseen, sillä ensimmäisessä tarinassa toimin- 
ta perustuu rationaalisiin ratkaisuihin, kun taas jälkimmäisessä rekrytoijan 
aikaa kuluu asioiden selvittelyyn ja ongelmiin päätöksenteossa. 

Seuraavaksi aineistosta etsittiin vastauksia toiseen tutkimuskysymykseen, 
eli miten rekrytoijat perustelevat muodollisen rekrytointikoulutuksen tar- 
peellisuutta tai tarpeettomuutta rekrytoijan työn näkökulmasta. Koulutusta 
puollettiin siitä näkökulmasta, että muodollisella koulutuksella olisi mah- 
dollista antaa ymmärrystä tietyistä, rekrytointiprosessiin kuuluvista osista 
teoreettisesti. Tämä näkyisi rekrytointiosaamisen vahvuutena työnhakijan 
lisäksi asiakkaalle: Vahvempi asiakkaan ohjaus prosessin edetessä (O5). Toi- 
saalta muodollinen koulutus koettiin liian hitaana ja kankeana palvelemaan 
rekrytointialan vaatimuksia: Muodollinen koulutus ei useinkaan toimi, koska 
rekrytoijana pitää osata kertoa tehtävästä ja työnantajasta. Eniten työssä on 
kyse siitä, miten osaat käsitellä ja ohjata ihmistä, jota haastattelet (E6). - - En 
niinkään tiedä, tarvitseeko muodollisen koulutuksen tarjota selkeitä, valmiita 
toimintamalleja rekrytointiin, sillä nykypäivän rekrytointi on tässä työmark- 
kinatilanteessa hyvin paljon myös uusien toimintamallien kehittämistä sekä 
uusien ovien avaamista (E9). Aineistosta tehtyjen havaintojen perusteella voi- 
daan todeta muodollisen rekrytointikoulutuksen kehittämisen olevan rekry- 
toijien näkökulmasta haasteellista, sillä koulutuksen sisällön tulisi uudistua 
jatkuvasti uusien toimintamallien ja työelämän mukana. Rekrytoinnissa on 
pitkälti kyse myös sosiaalisesta älykkyydestä, hyvästä ihmistuntemuksesta ja 
asiakaspalvelusta. Tämän tyyppisiä ihmissuhdetaitoja voi olla vaikea opetella 
tiettyjen formaalisten käytäntöjen ja oppien kautta. 

Pohdinta ja johtopäätökset 


Tässä tutkimuksessa tarkasteltiin, miten muodollinen rekrytointikoulutus 
tai sen puute voi liittyä rekrytoijan ammattitaitoon ja miten rekrytoijat pe- 
rustelevat muodollisen koulutuksen tarpeellisuutta tai tarpeettomuutta. Vas- 
tausta etsittiin eläytymismenetelmää hyödyntäen. Aineisto ei ole laaja, mutta 
se tavoittaa hyvin rekrytointialan ammattilaisten näkemyksiä muodollisen 
rekrytointikoulutuksen tarpeista ja haasteista ja tämä tutkimus tuottaakin 
uudenlaista tietoa rekrytoijien ammattitaidon ja muodollisen koulutuksen 
suhteesta. 

Tutkimustulosten valossa näyttää siltä, että muodollisen koulutuksen 
myötä rekrytointiprosessin kokonaisuuden ajateltiin olevan hallinnassa ja 
vastaavasti koulutuksen puuttuessa työhön liitettiin epävarmuutta. Vastauk- 
sista hahmottui, että rekrytointiprosessi on monivaiheinen ja sisältää erilaisia 
ammattitaitoon yhdistettäviä työn osa-alueita, jotka voidaan nähdä työelä- 
män suunnasta asetettuina työn vaatimuksina (Hanhinen 2010). Tuloksista 
on pääteltävissä, että muodollisen koulutuksen puuttuessa, rekrytointialalla 
ammattitaito muodostuu käytännönläheisesti näiden eri osa-alueiden hal- 
linnasta (Kolb 1984, 21). Vastauksissa hakijaviestintä, työlainsäädäntöön ja 
työehtosopimuksiin liittyvä osaaminen, sosiaalisen median hyödyntäminen 
työssä, toimeksiantajan ja toimialan tunteminen sekä kokemuksen kautta 
oppiminen liitettiin ammattitaidon kokemukseen muita tekijöitä useammin. 
Lainsäädännöllinen osaaminen ja rekrytointiprosessin hallinta mainittiin 
kummankin kehyskertomuksen vastauksissa rekrytoijan ammattitaitoon 
vaikuttavina työn osa-alueina. 

Vastausten perusteella muodollinen rekrytointikoulutus voisikin tarjota 
lainsäädäntöön, rekrytointiprosessiin, vuorovaikutustaitoihin tai toimialan 
erityispiirteiden tuntemiseen liittyvää osaamista. Näin ollen muodollisen 
koulutuksen lisäarvo rekrytoijalle olisi ennen kaikkea työn osa-alueiden 
teoreettinen opiskelu ennen rekrytoijana työskentelyä. Toisaalta muodolli- 
sen koulutuksen myötä voidaan saavuttaa sellaisia valmiuksia, jotka nimen- 
omaan mahdollistavat oppimisen jatkumisen työelämässä (Poikela 2002, 229; 
Poikela 2005, 11) ja myös teoreettista tietoa tarvitaan kokemustiedon muo- 
dostamiseen (Poikela & Nummenmaa 2002, 37). 

Muodollisen rekrytointikoulutuksen mahdollisuudet ovat vastausten pe- 
rusteella kuitenkin rajalliset. Työssä oppimisen ja ammattitaidon päivittämi- 
sen merkitys korostuu rekrytoijan ammatissa, johon ei ole tutkintoon valmis- 
tavaa koulutusta. Aineiston perusteella alakohtainen substanssiosaaminen 
edellyttää myös informaalia oppimista, vaikka muodollisen rekrytointikou- 
lutus antaisi raamit ja pohjatiedon rekrytoijille. Tuloksista onkin nähtävissä, 
että muodollisen koulutuksen kehittäminen koetaan melko hyödyttömäksi, 
koska ammattitaidon nähdään muodostuvan pitkälti työssä tapahtuvan in- 
formaalisen oppimisen ja kokemuksen kautta (Kolb, Boyatzis & Mainemelis 
2011). Eri aloilla on myös omanlaisensa käytännöt ja työlainsäädännölliset 
toimintaohjeet, jotka asettavat vaatimuksia ja odotuksia rekrytoijalle. Vasta- 
uksista havaittiin, että tarvittaessa rekrytointiosaamista ylläpidetään ja ke- 
hitetään erilaisten täydennyskoulutusten muodossa. Täydennyskoulutusten 
voidaan nähdä niin ikään asettuvan informaalin oppimisen alueelle, koska 
sitä säätelevät työn tekemisen tavoitteet ja se on sidoksissa ammatilliseen 
kehittymiseen (Poikela 2005, 11). Aineiston perusteella kehyskertomuksissa 
kuvitellun muodollisen koulutuksen haasteena onkin erityisesti ajantasaisen 
ammatillisen tietotaidon tarjoaminen jatkuvasti uusiutuvalla rekrytointialal- 
la. 

On huomattava, että tässä tutkimuksessa vastaajina oli rekrytointeja työk- 
seen tekeviä henkilöitä. Rekrytointikäytännöissä on suuria eroja työelämän 
eri sektorien ja yksittäisten työpaikkojen välillä, ja monissa organisaatioissa ja 
yrityksissä rekrytointeja hoitavat esimerkiksi tulevan työntekijän kollegat tai 
esimiehet oman työnsä ohessa ilman erillistä perehdyttämistä rekrytointiteh- 
tävään. Heille rekrytointi saattaa olla yksi työn osa-alue siinä missä muutkin, 
jolloin he eivät välttämättä kohdista resursseja rekrytointiprosessin kokonai- 
suuteen samaan tapaan kuin alan ammattilaiset. Tällaiset rekrytointia osana 
työtään tekevät henkilöt voisivat hyötyä muodollisesta rekrytointikoulutuk- 
sesta, kun informaalin oppimisen mahdollisuuksia on vähemmän. Muodolli- 
sen rekrytointikoulutuksen tarpeellisuutta puoltaa myös tässä tutkimuksessa 
esiin tullut oikeudenmukaisuuden näkökulma. Koulutuksella voitaisi esimer- 
kiksi lisätä rekrytointeja tekevien tietämystä työnhakijoiden tasa-arvoisesta 
kohtelusta rekrytointiprosessissa (vrt. Nguyen, Allen & Godkin 2006). 

Työelämä edellyttää työntekijältä uudenlaisia ominaisuuksia, joita ovat 
esimerkiksi moniammatillinen osaaminen, ongelmanratkaisukyky, itsenäi- 
nen tiedonhankinta ja soveltaminen, yhteistoiminta ja erityisesti kyky jat- 
kuvaan oppimiseen. (Poikela & Nummenmaa 2002.) Rekrytointialalla työ- 
elämän muutokset näkyvät esimerkiksi siinä, että työnhakijat odottavat ja 
vaativat rekrytoijalta yhä enemmän ja työelämässä rekrytoijalta odotetaan 
liiketoimintaosaamisen ohella markkinoiden ja kuluttajien ymmärtämistä 
sekä uudenlaisten rekrytointimenetelmien hallintaa (Salli 2014; Österberg 
2015, 91). Lisäksi digitalisoituminen tuo mukanaan uudenlaisia järjestelmiä, 
haku- ja arviointimenetelmiä sekä viestintäkanavia rekrytointiin (Kosonen 
2018). Usein digitalisaation vaikutusta rekrytointiin kuvataan yksittäisten 
teknologiaratkaisujen ja -kehityksen kautta, vaikka kyse on työskentelykult- 
tuuriin sekä työprosesseihin vaikuttavista kehityssuunnista ja trendeistä (Te- 
cham 2016). 

Yhteiskunnan, työelämän ja koulutusjärjestelmien yleiset muutospro- 
sessit vaikuttavat merkittävästi ammattikäytäntöjen ja koulutuksen kehittä- 
misen ehtoihin (Hirvonen 2009, 43; Heikkilä 2006, 21; Kosonen 2018; Pelto- 
mäki ym. 2002, 89). Ammattitaidon oppimisen näkökulmasta muodolliseen 
koulutukseen liittyy monenlaisia haasteita. Koulutusjärjestelmässä ei pystytä 
tarpeeksi yksityiskohtaisesti ennakoimaan kaikkia ammattitaitotarpeita, joi- 
ta tulevaisuuden työntekijät tulevat tarvitsemaan, vaan sen sijaan elinikäisen 
oppimisen taitojen merkitys korostuu. (Tynjälä, Virtanen & Valkonen 2005, 
31.) Lisäksi koulutuksen kautta saatu tieto voi menettää arvoaan työelämässä, 
sillä se vanhenee nopeasti (Poikela 8 Nummenmaa 2002). Muodollinen kou- 
lutus ei myöskään yksinään tee kenestäkään asiantuntijaa, sillä asiantuntijuus 
alkaa kehittyä vasta työyhteisössä, käytännön ongelmanratkaisutilanteis- 
sa (Hakkarainen 2000). Koulutusta ja ammattikäytäntöjä tulisikin kehittää 
muutoksen ja elinikäisen oppimisen lähtökohdista. 

Rekrytointitoiminta on esimerkki alasta, jolla ammatillisuuden tunnus- 
merkkejä vasta kehitetään. Rekrytoijan työssä, samoin kuin rekrytointipro- 
sessien eri vaiheiden kehittämisessä kasvatustieteillä ja kasvatustieteellisel- 
lä koulutuksella voisi olla annettavaa, sillä moni kasvatustieteilijä työllistyy 
nykyisin rekrytointitehtäviin. Rekrytointien ulkoistaminen ja rekrytoin- 
tiyritysten lisääntyminen, ja sen myötä rekrytointityön ammattimaistumi- 

nen, mahdollistaa hedelmällisen alustan vahvistaa alan kasvatustieteellistä 
otetta. Jatkotutkimusaiheena kiinnostavaa olisikin tarkastella sitä, millaisia 
valmiuksia ja tukea kasvatustieteellinen koulutus antaa rekrytointitehtävissä 
toimimiseen sekä miten rekrytoijien koulutuksessa voisi hyödyntää kasvatus- 
tieteellistä tietoa. Rekrytointialalla korostuvat sosiaaliset taidot, vuorovai- 
kutus ja viestintä sekä ihmistuntemus, joihin liittyvissä (työelämä)taidoissa 
kasvatustieteellinen koulutus voisi antaa rekrytointialalle suuntaavalle asian- 
tuntijalle osaamista. Yksilöllisten tekijöiden ymmärtämisen lisäksi kasva- 
tustieteilijällä on näkemystä yksilön ja yhteisön välisestä suhteesta, jolloin 
esimerkiksi soveltuvuutta organisaatioon voidaan arvioida. Näin ollen ihmis- 
tieteiden, kuten kasvatustieteiden, anti voi olla merkittävä rekrytointialalle, 


jonka toiminnan keskiössä on ihminen. 

Johdanto 


Eläytymismenetelmä on laadullinen tutkimusmenetelmä, minkä vuoksi 
eläytymismenetelmätutkimuksen luotettavuuteen liittyvät kysymykset ja on- 
gelmakohdat ovat pitkälti samoja kuin yleisesti laadullisessa tutkimuksessa. 
Joskus laadullisesta tutkimuksesta saatetaan esimerkiksi esittää, ettei sen tar- 
koitus ole pyrkiä yleistettävyyteen ja vedotaan esimerkiksi aineiston pieneen 
kokoon. Laadullisessa tutkimuksessa yleistettävyyttä ei kuitenkaan tulisi 
pelkistää vain aineiston kokoon tai edustavuuteen liittyväksi kysymykseksi 
(esim. Alasuutari 2000; Carminati 2018; Merriam & Tisdell 2016), vaan myös 
laadullisella aineistolla on mahdollista löytää yksityisestä yleinen (Merriam 
& Tisdell 2016). 

Laadullisen tutkimuksen luotettavuuteen liittyen on esitetty lukuisia kri- 
teeristöjä (esim. Lincoln & Guba 1985; Merriam & Tisdell 2016; Patton 2015; 

Tracy 2010), joita tutkija voi halutessaan soveltaa myös eläytymismenetelmä- 
tutkimuksen luotettavuuden arviointiin. Niihin sisältyy esimerkiksi aineis- 
ton kokoa ja riittävyyttä, havaintojen uskottavuutta ja sovellettavuutta sekä 
tiedon luonnetta koskevat pohdinnat (esim. Merriam & Tisdell 2016, Patton 
2015). Eläytymismenetelmän käyttöön liittyy kuitenkin myös omia erityis- 
piirteitään, kuten kehyskertomusten variointi, tarinallisuus ja kokeellista 
otetta jäljittelevä tutkimusasetelma (Wallin, Koro-Ljungberg & Eskola 2019). 
Kokosimme tätä lukua varten kirjan artikkeleista luotettavuuteen liittyviä te- 
kijöitä, joita käsittelemme neljän toisiinsa kytköksissä olevan käsitteen kautta: 
uskottavuuden, johdonmukaisuuden, siirrettävyyden ja etiikan (Merriam & 
Tisdell 2016). Artikkeleista poimitut esimerkit tuovat esille laajan kirjon eri- 
laisia ratkaisuja ja konkretisoivat osaltaan käsitteiden soveltamista eläytymis- 
menetelmällä tehtävissä tutkimuksissa. 

Lopuksi vedämme havaintomme yhteen pyrkimyksenämme antaa joitain 
suuntaviivoja eläytymismenetelmätutkimusten luotettavuuden arviointiin. 
Artikkelissa esitettyjen näkökulmien on tarkoitus toimia keskustelun avauk- 
sena ja kysymysten herättelijänä, ei niinkään ennalta annettuna ja tyhjentä- 
vänä kriteeristönä, jota eläytymismenetelmää hyödyntävissä tutkimuksissa 
tulisi noudattaa. Toivomme, että artikkeli rohkaisee menetelmää käyttäviä 
tutkijoita pohtimaan luotettavuuteen liittyviä valintoja ja siten edistää kor- 
kealaatuista eläytymismenetelmätutkimusta. 


Uskottavuus 


Uskottavuuden (credibility) kriteeri tarkoittaa sitä, että aineisto vastaa tutki- 
mukseen osallistujien todellisuutta ja että tutkimuksen tulokset ovat totuu- 
dellisia (Lincoln & Guba 1985; Merriam & Tisdell 2016). Laadullisessa tutki- 
muksessa uskottavuus on korvannut perinteisen validiteetin käsitteen, koska 
laadullisessa tutkimuksessa todellisuus nähdään holistisena ja muuttuvana, 
jonka vuoksi todellisuutta ei pystytä koskaan kokonaisuudessaan vangitse- 
maan (Merriam & Tisdell 2016). Laadullisessa tutkimuksessa tutkitaankin 
usein ihmisten konstruktioita todellisuudestaan, kuinka he rakentavat mer- 
kityksiä ja ymmärtävät ilmiöitä. Tutkimuksen uskottavuuden lisäämiseksi 

tutkijan tulisi siis pohtia kuinka omassa tutkimuksessaan pystyisi pääsemään 
mahdollisimman lähelle näitä konstruktioita. 

Tutkimuksen uskottavuuden parantamiseksi voidaan käyttää esimerkiksi 
triangulaatiota tai kristallisaatiota (crystallization) (Ellingson, 2008; Merriam 
& Tisdell 2016; Tracy 2010) eli erilaisten menetelmien tai aineistolähteiden 
yhdistämistä. Tällöin voidaan esimerkiksi vertailla havainnointiaineistosta 
tehtyjä päätelmiä haastatteluaineistosta tehtyihin päätelmiin, tai katsoa, mi- 
ten eri ryhmien samoihin kehyskertomuksiin kirjoittamat vastaukset eroavat 
toisistaan tai rikastuttavat toisiaan. Tutkija voi myös pyytää vastaajia kom- 
mentoimaan aineistosta tehtyjä tulkintoja (member check, member reflection) 
(Merriam & Tisdell 2016, 215-220; Tracy 2010). Tällöin on muistettava pitää 
mielessä, että eläytymismenetelmässä on kyse siitä, kuinka ihmiset ymmärtä- 
vät ja tulkitsevat tutkittavaa ilmiötä, joten heidän reflektionsa saattavat tuoda 
esille vielä uusia tulkintoja ilman että alkuperäiset tulokset olisivat *vääriä”. 

Käsittelemme seuraavaksi tarkemmin kolmea erityisesti eläytymismene- 
telmätutkimuksen uskottavuuteen liittyvää tekijää, aineiston keräämistapaa, 
aineiston kokoa ja kehyskertomusten muotoilua. Nämä on tärkeä huomioida 
jo suunnitteluvaiheessa, koska esimerkiksi huolimattomasti muotoiltu kehys- 
kertomus ei välttämättä tuota aineistoa, jolla voitaisiin vastata tutkimusky- 
symyksiin. 


Aineiston keräämistapa 


Tutkimuksen luotettavuuden kannalta olennaista on se, millä tavoin eläyty- 
mismenetelmäaineiston kerää. Laadukkaan eläytymismenetelmäaineiston 
voi kerätä sekä kasvokkain että sähköisillä työkaluilla. Keräämistapaa valites- 
sa tutkija joutuu pohtimaan, mikä on paras tapa tavoittaa riittävä määrä toi- 
votunlaisia vastaajia ja kuinka heidät saa motivoitua kirjoittamaan. Perintei- 
nen tapa kerätä kirjoitelmia kasvotusten joko ryhmä kerrallaan tai yksittäisiä 
osallistujia lähestymällä on ollut varsin varma tapa saada kokoon kymmeniä 
vastauksia suhteellisen lyhyessä ajassa (Eskola ym. 2017; Nikanto & Eskola 
2018). Kasvotusten tapahtuvassa tilanteessa onkin kokemusten mukaan hel- 
pompaa ohjeistaa vastaajat ja saada heidät eläytymään tilanteeseen, mutta 
tällöin vastausaika on usein rajattu ja vastaukset kirjoitetaan käsin. Lisäksi 

kasvokkaisen aineistonkeruun etu tutkimuksen luotettavuuden kannalta on, 
että siinä voidaan varmistaa, että vastaaja kuuluu valittuun kohderyhmään. 

Sähköisesti on teoriassa helppoa lähettää linkki kehyskertomukseen esi- 
merkiksi sähköpostilistojen kautta sadoille vastaanottajille, mutta vastausten 
saaminen on huomattavasti vaikeampaa kuin kasvotusten. Esimerkiksi tässä 
teoksessa Haapajärvi ym. lähettivät e-lomakekyselyn sähköpostilla 209 hen- 
kilölle, joista 41 vastasi ja näistäkin neljä vastausta piti hylätä. Kirjoittajien 
kokemusten mukaan aineiston kerääminen sähköpostilla vaatiikin suuren 
kohdejoukon riittävän aineiston varmistamiseksi. Myöskään vastaajien kuu- 
lumista valittuun kohderyhmään ei voida varmistaa. Esimerkiksi sosiaalisen 
median ryhmissä jaettuun vastauslinkkiin voi periaatteessa vastata kuka ta- 
hansa, varsinkin kun taustatietoja ei yleensä kerätä. Tällöin jää sekä tutkijan 
että lukijan arvioitavaksi, miten hyvin tulokset edustavat tarkoitetun vastaa- 
jajoukon näkemyksiä. Vastaajan kannalta sähköisen keruutavan hyvänä puo- 
lena voidaan pitää sitä, että vastaaja saa itse päättää, kuinka kauan käyttää 
vastauksensa kirjoittamiseen. Sen sijaan kirjoitelmien pituuteen tai sisältöi- 
hin ei keruutavalla, kasvotusten tai sähköisesti, vaikuttaisi olevan vaikutusta. 
Erilaisten aineistonkeruutapojen ja -tilanteiden merkitystä ovat pohtineet täs- 
sä teoksessa tarkemmin esimerkiksi Klinge ym. 


Aineiston koko 


Aineiston riittävää kokoa arvioitaessa kyllääntymisen käsite (Eskola & Suo- 
ranta 1998) on edelleen relevantti. Aineiston kyllääntyminen tai saturaatio 
tarkoittaa eläytymismenetelmän kohdalla tilannetta, jossa uudet tarinat eivät 
enää tuota oleellisesti uutta sisältöä tai uusia näkökulmia eivätkä muuta ai- 
neistosta tehtyjä luokitteluja. Aineistoa pidetään yleensä siis riittävänä, kun 
tarinoissa alkavat toistua samat asiat tai “[k]un aineistosta on hahmotetta- 
vissa suurempia kokonaisuuksia, joihin uudet vastaukset tuovat vain vahvis- 
tusta.” (Eskola ym. 2017, 285). (Ks. eläytymismenetelmän saturaatiopisteestä 
tarkemmin Wallin ym. 2019). Tällöin voidaan ajatella, että aineisto kertoo 
riittävän kattavasti tutkittavasta ilmiöstä, eikä edusta vain satunnaista ja 
yksittäistä näkökulmaa aiheeseen. Kyllääntymisen kriteeri on aineistoa ke- 
räävälle kuitenkin laiha ohjenuora, kun tutkija yrittää arvioida, montako 

kertomusta pitäisi suunnilleen saada kokoon. Aiemmissa eläytymismenetel- 
mätutkimuksissa (Eskola, Mäenpää & Wallin 2017; Eskola, Nikanto & Wallin 
2018; Nikanto & Eskola 2018) aineiston kokoa on kuvattu lähinnä vastaajien 
määrän kautta, ja vähimmäisvastaajamääränä on pidetty yleensä 15-25 ta- 
rinaa jokaista kehyskertomuksen variaatiota kohden, eli tutkimukseen voisi 
riittää 30 kertomusta. 

Tässä teoksessa vastaajien ja siten tässä tapauksessa myös vastausten mää- 
rä vaihteli 27:n ja 64:n välillä. Vastausten määrä ei kuitenkaan suoraan ker- 
ro aineiston koosta tai laadusta, sillä monessa tutkimuksessa niiden pituus 
vaihteli huomattavasti. Lyhimmät vastaukset saattoivat olla vain muutaman 
virkkeen pituisia, kun taas pisimmät olivat useamman sivun mittaisia. Kes- 
kimäärin monisanaisimmat vastaukset kerättiin tässä tapauksessa ensihoi- 
tajilta ja kätilöiltä (Hänninen ym. keskipituus 203 sanaa) ja perusopetuksen 
opettajilta (Wihersaari ym. keskipituus 157 sanaa) ja lyhimmät nuorimmilta 
vastaajilta, neljäsluokkalaisilta (Toriseva ym. keskipituus 56 sanaa) ja kahdek- 
sasluokkalaisilta oppilailta (Nieminen ym., keskipituus 65 sanaa). Aineistojen 
koossa myös sanamäärillä mitattuna oli huomattavaa vaihtelua 1770 sanasta 
6330 sanaan. 

Myös saman vastaajaryhmän välillä on toisinaan eroja aineiston koossa, 
kuten teoksen rekrytointialan ammattilaisilta kerätyissä aineistoissa. Rekry- 
tointipäätösten riskejä tarkastelevassa tutkimuksessa Silfversten ym. kuvaa- 
vat, että kertomukset olivat ”eläytymismenetelmätarinoiksi poikkeuksellisen 
pitkiä, asiallisia ja monipuolisia tarinoita, joissa vastaajat kuvaavat laajasti 
rekrytointipäätökseen vaikuttavia tekijöitä.” Vastausten keskipituus oli 141 
sanaa. Sen sijaan kahden muun tutkimuksen rekrytoijilta kerätyt aineistot 
olivat huomattavasti suppeampia: Klingen ym. aineistossa kertomusten kes- 
kipituus oli 59 sanaa ja Rahkolan ym. aineistossa 83 sanaa. Osa vastauksista 
oli kirjoitettu ranskalaisin viivoin. Toisaalta lyhyet ja pintapuolisetkin vasta- 
ukset voivat vahvistaa tehtyjä luokitteluita ja tulkintoja, etenkin kun tutki- 
taan stereotyyppisiä ja sosiaalisesti jaettuja käsityksiä (Saaranen-Kauppinen 
& Puusniekka 2006), ja siten vahvistaa tulosten uskottavuutta. 

Määrälliset ohjeistukset ovatkin aina viitteellisiä, ja suoraviivaisia suosi- 
tuksia on mahdoton antaa. Vastaajien määrää koskevilla suosituksilla pyri- 
tään varmistamaan aineiston kattavuus ja riittävä hajonta, mutta niiden mu- 

kaiset aineistotkin voivat joskus jäädä suppeiksi, jos vastaajina on esimerkiksi 
lapsia. Tämän vuoksi aineiston koon kuvauksessa vähintään yhtä olennaista 
kuin vastausten määrä on myös aineiston sanamäärä, sillä kuten tämänkin 
kirjan artikkeleiden kohdalla, yksittäisten kertomusten pituus vaihtelee yh- 
destä lauseesta useiden sivujen pituisiin kertomuksiin (taulukko 1). Eläyty- 
mismenetelmällä kerätyn aineiston laajuutta kuvatessa voisikin olla järkevää 
ilmoittaa sekä aineiston vastaajien määrä, koko aineiston sanamäärä, että 
ehkä myös kirjoitelmien pituuksien hajonta sanoina (esim. 11-165 sanaa). 

Joskus voi olla kiinnostavaa valita mukaan erilaisia vastaajaryhmiä ja 
tarkastella, eroavatko tarinat ryhmien välillä. Ongelmaksi saattaa kuiten- 
kin nousta aineiston liian pieni koko tällaisten vertailujen tekemiseen. Jos 
eri vastaajaryhmissä on osallistujia parhaimmillaankin joitakin kymmeniä, 
voidaanko luotettavasti sanoa jotakin näiden eroista? Tässä teoksessa esimer- 
kiksi Silfverstenin ym. tutkimuksen osallistujia on valittu eri tieteenaloil- 
ta, kasvatustieteistä ja kauppatieteistä. Vaikka olisi kiinnostavaa tarkastella 
vastaajista, tässä yhteydessä on päädytty ratkaisuun käsitellä vastaajia yhtenä 
joukkona. Tutkimuksesta voi kuitenkin saada viitteitä siitä, kannattaisiko li- 
sätutkimusta tehdä vertailuasetelmasta käsin. 

Lopulta aineiston riittävä koko määräytyy aina sen mukaan, voidaanko 
aineistolla vastata tutkimuskysymyksiin. Tutkimuksen tarkoitus, tutkimus- 
ongelma ja aineiston laatu määrittävät sen, paljonko aineistoa on tarpeeksi. 
Jos on tarkoitus kerätä aineistoa esimerkiksi kahdelta tai kolmelta eri ryh- 
mältä, tarvitaan enemmän vastaajia kuin jos yhden ryhmän kaikkia osallis- 
tujia pyydetään vastaamaan kahteen eri kehyskertomukseen. Olennaiseksi 
kriteeriksi muodostuukin aineiston sisältö: kooltaan pienikin aineisto voi 
olla merkityksiltään ja sisällöltään hyvinkin rikas tai vastaavasti suuri otos 
pinnallinen. Esimerkiksi kymmenen haastattelun aineistosta on mahdollista 
nimetä tuhansia eri merkityksiä (Belt & Belt 2017). Eläytymismenetelmässä 
riittävän aineiston kyllääntymispiste määräytyneekin vastaajien määrän, kir- 
joitelmien pituuden ja aineiston sisällön välisessä suhteessa. Näin pyritään 
varmistamaan aineiston ja vastaajien todellisuuksien vastaavuus eli se, että 
aineisto kuvaa mahdollisimman laajasti vastaajien erilaisia tapoja käsittää 
tutkittava ilmiö. 

Kehyskertomusten muotoilu 


Eläytymismenetelmän kohdalla kehyskertomusten muotoilu on avainase- 
massa. Onnistunut aineisto edellyttää, että kehyskertomus johdattaa vastaajat 
kirjoittamaan tutkittavana olevasta ilmiöstä ja että pystyvät samaistumaan 
kuvattuihin tilanteisiin. Kehyskertomus tuleekin laatia niin, että lukijat ym- 
märtävät sen helposti: käytettävän kielen on oltava sellaista, että vastaajat 
ymmärtävät sitä ja sanasto on kohderyhmälle tuttua (vrt. erityissanasto). Ke- 
hyskertomus onkin suhteutettava vastaajien kuvittelu- ja kirjoittamiskyvyn 
mukaan, jolloin etenkin lasten tai muiden erityisryhmien kohdalla on huo- 
lehdittava siitä, että käytetyt käsitteet ovat ymmärrettäviä. Kieli voi vaikuttaa 
aineistoon myös silloin, jos aineisto kerätään muulla kuin vastaajien äidinkie- 
lellä (esim. Rytivaara ym. 2019). Tarvittaessa kehyskertomukset ja vastaukset 
voidaan kääntää vastaajaryhmän käyttämälle kielelle (Posti-Ahokas 2013). 
On myös tärkeää huomioida kehyskertomuksissa käytettävien sanojen 
merkitys vastauksiin. Sanavalinnoilla voidaan ohjata vastaajan tarinaa tiet- 
tyyn suuntaan, ja tutkijan olisikin tärkeää olla tietoinen siitä, miksi on valin- 
nut juuri kyseiset sanat ja minkälainen vaikutus niillä saattaa olla vastauk- 
siin. Aina ei ole myöskään helppoa löytää sanoille vastapareja: hyvä/huono tai 
onnistunut/epäonnistunut ovat helppoja valintoja mutta entä jos adjektiivina 
onkin esimerkiksi ”loistava” - mikä olisi sen vastakohta? Hyvänä esimerk- 
kinä tästä on Nuikkisen (2009, 188) tutkimus, jossa on yksittäisten sanojen 
sijaan mietitty kertomuksessa käytettyjen ilmaisujen merkitystä laajemmin, 
ja sitä kautta laadittu kertomukselle vastakohta: 
A) Työkaverin uudessa työpaikassa toiminta sujuu loistavasti, yhteistyö 
toimii ja henkilökunta tulee mielellään töihin. Lapset ja henkilökunta 


ovatihan samanlaisia kuin muuallakin. Työkaveri kertoo kokemuksis- 
taan uudessa koulussaan: 


B) Työkaverin uudessa työpaikassa toiminta takkuilee, henkilökunta rii- 
telee ja voi huonosti. Ei huvita mennä aamulla töihin. Lapset ja hen- 
kilökunta ovat ihan samanlaisia kuin muuallakin. Työkaveri kertoo 
kokemuksistaan uudessa koulussaan: 


Sanavalintojen ja kielen lisäksi kehyskertomusten muotoilussa tulee miettiä, 
kenen näkökulmasta tarinat kirjoitetaan. Suurimmassa osassa tämän teoksen 
kehyskertomuksia vastaajia sinuteltiin ja ohjattiin kirjoittamaan kertomus 

ikään kuin omasta subjektiasemasta käsin eläytymällä tilanteeseen. Tällai- 
sissa kehyskertomuksissa käytettiin verbejä kuten ”opetat”, ”toimit”, ”osal- 
listuit”, jolloin asemoinnista tulee henkilökohtaisempi. Näissä tapauksissa 
vastaajat toimivat itse ammattilaisina siinä työssä, jota kehyskertomuksen 
tilanne kuvaa. Tilanteeseen eläytyminen saattoi siten olla heille helpompaa, 
vaikka osallistujat eivät varsinaisesti työssään olisikaan vastaavaa kokeneet 
tai ennen pohtineet. Muutamissa kehyskertomuksissa käytettiin kolmat- 
ta persoonaa eli vastaaja etäännytettiin pohtimaan tilannetta kuvitteellisen 
henkilön asemasta käsin. Kolmannen persoonan käyttö onkin eläytymisme- 
netelmälle tyypillisempi tapa (Wallin ym. 2019). 

Lisäksi kaikissa tämän teoksen kehyskertomuksissa on käytetty sukupuo- 
lineutraalia toimijaa tai nimeä, jolloin vastaaja voi mahdollisimman avoimesti 
ja vapaasti muodostaa oman tulkintansa ja kertomuksensa. Etäännyttäminen 
kolmanteen persoonaan on erityisen toimiva ratkaisu esimerkiksi arkaluon- 
toisen tai mahdollisesti epämukavia tunteita herättävän aiheen kohdalla. 
Esimerkiksi Niemisen ym. artikkelissa tutkittu nuorten kokema seksuaali- 
nen häirintä verkossa on aiheena sellainen, jossa nuoren on turvallisempaa 
kuvitella tapahtunut jonkun toisen näkökulmasta kuin kuvitella itsensä ti- 
lanteeseen. Kolmannen persoonan käyttö voi olla myös hyödyllistä silloin, jos 
tutkitaan aihetta, josta vastaajalla ei ole kokemusta, koska sinuttelu voi johtaa 
kirjoittajan luulemaan, että kirjoituksen pitäisi perustua vastaajan omakoh- 
taisiin kokemuksiin (Eskola ym. 2017). 

Tutkimuskysymykset määrittävät sen, pyydetäänkö vastaajaa kuvaile- 
maan jotakin tapahtumaa tai tilannetta, syitä tai seurauksia tai sitä, miten 
itse tai kolmas persoona toimii tai tuntee (Taulukko 1). Joskus voi olla vaikeaa 
laatia sellainen kehyskertomus, joka ei ole liian väljä eli antaa vastaamisel- 
le selkeät raamit mutta joka jättää mahdollisimman paljon tilaa osallistujien 
omille merkityksenannoille ja tulkinnoille. Esimerkiksi Niemisen ym. tutki- 
muksessa päädyttiin ratkaisuun, että tilanteen kulku kuvailtiin melko tar- 
kasti, mutta kehyskertomuksessa ei määritelty tarkkaa tapahtumapaikkaa, 
henkilöiden sukupuolta tai ikää eikä määrättyä sosiaalisen median alustaa. 
Näin pyrittiin jättämään tilaa nuorten omalle kerronnalle. 

Kehyskertomusten laatimisessa myös niiden sisältämien taustaoletusten 
kriittinen tarkastelu ja huomioiminen ovat osa tutkimuksen luotettavuutta. 

Teoksen tematiikan mukaisesti useassa kehyskertomuksessa on esimerkik- 
si kyse ammatillisesta onnistumisesta tai epäonnistumisesta. Ammatillisen 
identiteetin kannalta kiinnostavaa on, mitkä tekijät edesauttavat tai estävät 
ammatillista onnistumista. Esimerkiksi Wihersaaren ym. tutkimuksessa ke- 
hyskertomukseen sisältyy oletus, että opettajan ammatillisen onnistumisen 
tunteen kannalta on olennaista, että hänen on mahdollista antaa oppilaal- 
le tämän tarvitsemaa tukea. Opettajan tyytyväisyys työviikkoon kytketään 
tähän tuen antamiseen ja sitä kautta ammatilliseen onnistumiseen. Huolen- 
pitoon, hoivaan ja kasvatukseen liittyvissä työtehtävissä ammatilliseen iden- 
titeettiin kytketään näin ollen ajatus siitä, että henkilö kykenee toimimaan 
kasvatettavien kannalta parhaalla mahdollisella tavalla. Suunnitteluvaiheen 
lisäksi taustaoletukset on tärkeä ottaa huomioon aineistoa analysoitaessa, 
jolloin kannattaa tarkastella, miten oletukset ovat mahdollisesti vaikuttaneet 
kertomuksiin ja miten ne mahdollisesti vaikuttavat tuloksiin. 
Kehyskertomusten muotoilun onnistumista kannattaa usein testata etu- 
käteen pienellä vastaajajoukolla, jotta voidaan arvioida, tuottavatko ne aineis- 
toa, jolla voidaan vastata tutkimuskysymyksiin. Esimerkiksi tässä teoksessa 
Haapajärven ym., Hännisen ym., Kallosen ym., Silfverstenin ym. ja Wiher- 
saaren ym. tutkimuksissa kehyskertomusten toimivuutta testattiin etukäteen, 
ja Wihersaaren ym. tutkimuksessa niitä muokattiin saadun palautteen mu- 


kaisesti. 

Johdonmukaisuus 


Johdonmukaisuuden (consistency, dependability) kriteerillä tarkoitetaan tut- 
kittavan ilmiön, sitä koskevan teorian sekä tutkimuskysymysten ja menetel- 
mien yhdenmukaisuutta (Lincoln & Guba 1985; Merriam & Tisdell 2016). 
Sillä tavoitellaan myös aineiston ja tulosten yhdenmukaisuutta eli sitä, että 
tutkimuksen tulokset vastaavat aineistoa ja sitä, että tulkinnat on johdettu 
huolellisesti tehdystä analyysistä. 

Tutkimuksen johdonmukaisuutta voidaan edistää analyysiin liittyvillä 
valinnoilla ja kuvaamalla analyysiprosessi niin, että lukija voi seurata ja ar- 
vioida tehtyjä valintoja. Kuten mitä tahansa laadullista aineistoa, eläytymis- 
menetelmäaineistoa voidaan lähestyä esimerkiksi teemoitellen ja tyypitellen. 
Aineistoja on jaoteltu teemoihin etsimällä toistuvia ilmaisuja ja samankal- 
taisia elementtejä joko aineistosta käsin tai teoriaa hyödyntäen. Perinteisestä 
laadullisen aineiston analyysistä poiketen eläytymismenetelmätutkimuksissa 
on alkanut vakiinnuttaa paikkaansa myös frekvenssien laskeminen eli niin 
sanottu aineiston kvantifiointi. Erityisesti pienten aineistojen kohdalla frek- 
venssien laskeminen voi lisätä aineiston ja analyysin läpinäkyvyyttä, koska 
frekvenssien avulla voidaan tarkastella tiettyjen mainintojen yleisyyttä ai- 
neistossa, ottaen toki kriittisesti huomioon aineiston luonne ja koko. Frek- 
venssien laskemisessa on mahdollista laskea, montako kertaa esimerkiksi 
tietty asia, teema tai sana esiintyy aineistossa (Hänninen ym.), monessako 
kertomuksessa se esiintyy (esim. Haapajärvi ym., Kallonen ym., Rahkola ym., 
Toriseva ym.), tai yhdistää nämä ja ilmoittaa, että asia esiintyy 62 kertaa 27 
tarinassa (Nieminen ym.). Useimmissa tutkimuksissa tulokset koottiin tau- 
lukkoon tai kuvioon, jossa niitä tarkasteltiin määrällisesti kvantifioiden eli 
esiintymiä ja ilmaisuja laskien. Kvantifioinnissa tulee kuitenkin myös pitää 
mielessä, että laskelmatkin ovat tutkijan omia konstruktioita, ja siten joku 
toinen tutkija saattaisi saada erilaiset tulokset. Läpinäkyvyyden lisäämiseksi 
tutkijan tuleekin ilmaista mahdollisimman selkeästi omien tulkintojensa pe- 
rusteet ja tutkimuksen analyysiyksikön sekä hyödyntää tulosten kuvailussa 
suoria aineisto-otteita. 

Elaytymismenetelmalla toteutettavissa tutkimuksissa keskeistä on kehys- 
kertomusten variointi, minkä vuoksi sen huomioiminen on olennaista myös 
tutkimuksen johdonmukaisuutta arvioitaessa. Aineiston keräämisvaiheessa 

kehyskertomusten variaatiot jakautuvat usein vastaajille suunnilleen satun- 
naisesti. Siten ehkäistään niiden valikoitumista tai kasautumista tietyille vas- 
taajaryhmille, millä saattaa olla merkitystä vastauksiin. Toisaalta näin pyri- 
tään myös varmistamaan se, että eri versioihin saadaan riittävästi vastauksia 
eli aineiston kyllääntyminen. Esimerkiksi Silfverstenin ym. tutkimuksessa 
toinen kehystarina keräsi melkein kaikki vastaukset (7/8), kun vastaajat sai- 
vat aineiston keräämisen ensimmäisessä vaiheessa valita itse, kumman ke- 
hyskertomuksen pohjalta he kirjoittivat vastauksensa. Joskus saatetaan myös 
huomata, että jompaan kumpaan versioon on helpompi vastata kuin toiseen 
tai niihin saadaan hyvin erimittaisia vastauksia. 

Kehyskertomuksia laaditaankin yleensä kaksi eri versiota, joissa yksi te- 
kijä muuttuu. Yhden muuttujan tarinoista on helpompi tulkita, mikä variaa- 
tiota aiheuttaa, kuin useamman muuttujan kertomuksissa (Wallin ym. 2019). 
Kaikissa tämän teoksen tutkimuksissa käytettiin kahta kehyskertomusversio- 
ta. Varioitavana tekijänä oli esimerkiksi se, onko jokin toiminta tai kokemus 
mahdollistunut, toimiiko jokin toteutus vai ei, sekä sitä, millainen jonkin ti- 
lanteen lopputulema tai seuraus on. Variaatioiden määrä riippuu kuitenkin 
tutkimusongelmasta, ja siten variaatiomalleja on lukuisia. Yhtä muuttujaa 
voidaan varioida kahdessa tai useammassa kertomuksessa, tai voidaan varioi- 
da esimerkiksi kahta tekijää neljällä eri kertomuksella (esim. Oede, Mäkinen, 
Annala, Wallin & Eskola 2017). 

Vaikka muunneltava tekijä ja kehyskertomusten variaatiot perustuvat 
viime kädessä aina tutkimusongelmaan, on syytä pitää mielessä, että mitä 
monimutkaisempia kehyskertomukset ovat, sitä haastavampaa on analyysin 
tekeminen. Varsinkin aloittelevan tutkijan kannattaakin pyrkiä mahdolli- 
simman yksinkertaiseen ja hallittuun asetelmaan. Jos halutaan tarkastella 
kahta muuttuvaa tekijää, kannattaa ennemmin laatia kehyskertomuksesta 
neljä versiota sen sijaan, että muuttaisi kahden version välillä useampaa te- 
kijää. Esimerkiksi Niemisen ym. tutkimuksessa sukupuoli nousi yhdeksi vas- 
tauksia määrittäväksi tekijäksi. Asetelman jatkokehittelyssä kiinnostavaa oli- 
sikin ottaa sukupuoli yhdeksi lähtökohdaksi ja vaihdella tarinoissa toimivan 
nuoren sukupuolta. Tutkimuksessa voisi tarkastella sitä, mikä vastauksissa ja 
verkossa toimijuuden kerronnassa muuttuisi, jos toimijana olisi määritelmäl- 
lisesti tyttö tai poika. Tällöin syntyisi neljä erilaista kehyskertomusvariaatiota 

(poika - hyvä lopputulema, poika - epämieluisa lopputulema, tyttö - hyvä 
lopputulema, tyttö - epämieluisa lopputulema). 

Analyysivaiheessa johdonmukaisuutta sovelletaan usein järjestämällä ai- 
neisto kehyskertomusten mukaisiksi kokonaisuuksiksi (esim. Rytivaara, Wal- 
lin, Saarivirta, Imre, Nyyssölä & Eskola 2019; Wallin, Pylväs & Nokelainen 
2020). Tällöin on helppoa tutkia kehyskertomusten tuottamaa variaatiota, 
kun aineistokokonaisuudet analysoidaan aluksi erillään. Toinen vaihtoehto 
on analysoida aineisto ensin yhtenä kokonaisuutena, minkä jälkeen tehdään 
toinen analyysikierros, jossa kehyskertomusten variaatiot otetaan huomioon. 
Tämä tässäkin kokoelmassa käytetty tapa on eläytymismenetelmäaineistolle 
varsin tyypillinen tapa (esim. Eskola, Nikanto & Virtanen 2018). Joskus tutki- 
ja joutuu myös pohtimaan, miten toimia sellaisten aineistokatkelmien kanssa, 
jotka sopivat paremmin toiseen kehyskertomukseen, kuten Auvinen ym. täs- 
sä teoksessa. Saako katkelmia siirtää, vai täytyykö aineisto analysoida tietyn 
kehyskertomuksen tuottamana aineistona? Koska eläytymismenetelmässä 
vastausten ei tarvitse perustua kirjoittajien omiin kokemuksiin, aineistoa voi 
vapaammin pilkkoa osiin kuin esimerkiksi elämäkerrallisia aineistoja ana- 
lysoitaessa. Kyse on kuitenkin jälleen kerran lopulta siitä, mitä tutkitaan. Jos 
tutkimuksessa on tarkoitus tarkastella esimerkiksi tekijöitä, jotka yhdistetään 
ilmiön x onnistumiseen/epäonnistumiseen, on perusteltua järjestää aineisto 
näiden kahden variantin mukaisiksi kokonaisuuksiksi huolimatta siitä, mihin 
kehyskertomukseen katkelmat liittyvät. Vastaajilla on nimittäin tapana muo- 
kata omaa kertomustaan välittämättä siitä, mihin variaatioon hän on vastaa- 
massa (Nikanto & Eskola 2018). Jos kuitenkin on tarkoitus tutkia syy-seu- 
rausyhteyksiä tai kuinka tarinassa rakennetaan esimerkiksi tiettyä tilannetta, 
yksittäisten katkelmien siirtäminen aineistokokonaisuudesta toiseen voi olla 
vaikeampaa ja tarpeetonta. Huolimatta siitä, kuinka aineiston analyysi käy- 
tännössä etenee, on eläytymismenetelmätutkimuksen johdonmukaisuuden 
kannalta tärkeää, että kehyskertomusten variaatio otetaan huomioon aineis- 
ton analyysissa ja tuloksissa. Joskus saattaa kuitenkin käydä myös niin, että 
kehyskertomukset eivät syystä tai toisesta tuota aineistoon variaatiota. Vaik- 
ka eläytymismenetelmän perusajatus ei tällöin toteudu ja variaatiota ei voida 
ottaa huomioon tuloksissa, ei se välttämättä tarkoita tutkimuksen epäonnis- 

tumista. Aineisto on usein kuitenkin sisällöltään rikasta ja vastaa osittain tut- 
kimuskysymyksiin, joiden valossa aineistoa voidaan tarkastella. 


Siirrettävyys 


Kolmas pääkriteeri, jonka kautta pohdimme eläytymismenetelmätutkimuk- 
sen luotettavuutta, on siirrettävyys. Siirrettävyyden (transferability) kriteerillä 
tarkoitetaan sitä, missä määrin ja millä ehdoin tutkimuksen tuloksia voidaan 
siirtää tai soveltaa toisessa kontekstissa (Merriam 2016). Siirrettävyys on kä- 
sitteenä sovellettu yleistettävyyden käsitteestä ja soveltuu paremmin laadulli- 
sen tutkimuksen luonteeseen, jossa ei käytetä otantamenetelmiä tai edustavia 
otoksia yleistettävyyden kriteereinä. Laadullisessa tutkimuksessa siirrettä- 
vyydellä tarkoitetaan sitä, että lukijalle annetaan mahdollisuus päättää, voiko 
hän hyödyntää tutkimuksen tuloksia omassa tilanteessaan. Tähän pyritään 
kuvaamalla tutkimuksen konteksti ja toteuttaminen siten, että lukija voi arvi- 
oida, missä määrin tulokset ovat siirrettävissä tai suhteutettavissa (Alasuutari 
2000) toiseen kontekstiin. Tähän sisältyy laadullisen tutkimuksen ajatus siitä, 
että yksityisestä voi löytyä yleinen (esim. Alasuutari 2000; Merriam 2016), tai 
että ”jokainen tapaus on, tietyiltä osin, kaikkien muiden tapausten, joidenkin 
tapausten ja ei minkään muun tapauksen kaltainen.” (Wolcott 2005, 167). 
Laadullisessa tutkimuksessa tulosten siirrettävyys saavutetaan silloin, 
kun lukijat voivat samaistua tutkimuksen tuloksiin ja pystyvät soveltamaan 
tutkimuksen tuloksia. Tutkimuksen kontekstin ja tulosten kuvaaminen mah- 
dollisimman monipuolisesti ja rikkaasti (rich/thick description) nostetaan 
näin tärkeämmäksi kuin aineiston koko tai edustavuus (esim. Merriam & 
Tisdell 2016; Tracy 2010). Siirrettävyyden nimissä tutkimuksen osallistuja- 
joukko olisi siis suotavaa kuvata riittävän tarkasti (Merriam & Tisdell 2016). 
Fläytymismenetelmätutkimuksissa vastaajajoukon kuvaaminen on kui- 
tenkin usein vähäistä. Vaikka vastaajajoukko valitaan harkiten, vastaajilta ei 
välttämättä pyydetä mitään taustatietoja. Vastaajat valitaan sekä kuvataan tut- 
kimusongelmasta käsin, joten tulosten siirrettävyyttä voidaan arvioida tästä 
näkökulmasta. Siten artikkeleissa voidaan kuvata vastaajien olevan vaikkapa 
opintojen loppuvaiheessa olevia yliopisto-opiskelijoita, tai tietyn ammatti- 
ryhmän tai ikäluokan edustajia, jolloin ryhmän tarkemmalla spekseillä kuten 

ikäjakaumalla tai sukupuolella ei välttämättä ole tutkimusongelman tai tu- 
losten kannalta merkitystä. Tämänkin teoksen kymmenestä artikkelista vain 
kahdessa perusteltiin taustamuuttujien keräämistä tai keräämättä jättämistä. 
Joskus osallistujilta voidaan kertomusten lisäksi kerätä taustatietoja, kuten on 
tehty Hännisen ym. tutkimuksessa, jossa vastaajia pyydettiin ilmoittamaan 
esimerkiksi ammattiryhmä, jotta tutkimukseen osallistuneiden eri ammat- 
tiryhmien näkemyksiä samasta aiheesta voidaan vertailla. Taustatietojen ke- 
rääminen onkin paikallaan silloin, kun se tuo analyysiin oleellista lisäarvoa 
ja on relevanttia tutkimuskysymysten kannalta. 

Toinen eläytymismenetelmällä toteutettujen tutkimusten siirrettävyyteen 
liittyvä kriittinen tekijä on menetelmällä kerätyn aineiston sekä analyysin 
avulla johdetun tiedon luonne: mitä eläytymismenetelmällä voi tutkia, ja mitä 
ei. Teoksen artikkeleissa sillä tutkittiin mm. käsityksiä, mielikuvia, merki- 
tyksiä, näkemyksiä, perusteluita, sosiaalisen vuorovaikutuksen elementtejä ja 
kuvauksia työn ulottuvuuksista; ”asenteita, representaatioita ja ajattelun lo- 
giikkaa” (Klinge ym), subjektiivisia tuntemuksia (Rahkola ym.), perustelui- 
ta näkemyksille (”Kuinka rekrytoijat perustelevat muodollisen koulutuksen 
tarpeellisuutta?”). Sen sijaan menetelmällä ei ole tarkoitus tutkia vastaajien 
kokemuksia kohteena olevasta ilmiöstä, eikä osallistujilla tarvitse olla koke- 
muksia aiheesta, josta he kirjoittavat vastauksensa. Esimerkiksi Niemisen 
seksuaalista häirintää käsittelevässä tutkimuksessa ei tutkita nuorten itse ko- 
kemaa seksuaalista häirintää verkossa, vaan heidän mielikuviaan ja käsityk- 
siään siitä, millaisiksi tilanteet verkkoalustoilla voivat muodostua ja millaisia 
toimintatapoja niissä voidaan käyttää. Eläytymismenetelmällä päästään ko- 
kemusten sijaan käsiksi siihen, miten nuoret itse ymmärtävät ilmiön ja mil- 
laista toimijuutta he siihen liittävät. 

Kertomukset voidaan nähdä joko kuvauksina siitä, mitä ihmiset ajatte- 
levat tai kuvittelevat tai kiinnostavina tarinoina sinänsä. Kertomusten kiel- 
tä voidaan lähestyä todellisuutta kuvaavana tai sitä luovana, tai voidaan olla 
kiinnostuneita siitä, miten vastaajat käyttävät kieltä tarinoissaan. Tarinoista 
pyritään löytämään samankaltaisuuksia, eroja sekä yhteyksiä vastaajien, nä- 
kemysten tai ilmaisujen välillä. Eläytymismenetelmän avulla saadaan selville 
erilaisia tapoja, miten tutkittava ilmiö on mahdollista käsittää. Vastaajat eläy- 
tyvät kehyskertomuksen tilanteeseen ja esimerkiksi siinä esiintyvän henki- 

lön toimintaan ja ajatuksiin, minkä avulla heidän on mahdollista laajentaa 
tarkasteluaan omien kokemuksiensa ulkopuolelle. Eläytymismenetelmässä 
vastaajalla on kuitenkin valta valita, kuinka paljon hän haluaa eläytyä kehys- 
kertomukseen ja käyttää omia kokemuksiaan kertomuksessaan, tai valitseeko 
hän esimerkiksi minämuodon, vaikka kehyskertomus olisi kolmannessa per- 
soonassa. 

Siirrettävyyden kannalta on tärkeää myös noudattaa varovaisuutta aineis- 
ton ja tulosten tulkinnoissa, sillä eläytymismenetelmällä kerätty aineisto ei 
kuvaa vastaajien omaa, elettyä todellisuutta suoraan eikä kerro siitä, miten 
kirjoittajat todella käyttäytyisivät aidossa, kehyskertomuksessa kuvatussa 
tilanteessa. Metodologisesti eläytymismenetelmä perustuu siihen, että tutki- 
mukseen osallistujat tuottavat itse kertomuksia, joissa he kehyskertomuksen 
puitteissa asettuvat annettuun tilanteeseen, kuvittelevat ja luovat omin sanoin 
tarinan. Tutkijalle nämä tarinat muodostavat aineiston, joka kuvaa ihmisten 
asenteita ja kulttuurisia ajattelu- ja tulkintatapoja. Menetelmän hyvänä puole- 
na on pidetty sitä, että se mahdollistaa nopean reagoimisen yhteiskunnallisiin 
ilmiöihin ja muutoksiin, sekä niiden keskellä toimivien ihmisten suhtautumi- 
seen. Tämänkään teoksen artikkelit eivät kuitenkaan välttämättä kerro siitä, 
miten asiat todella ovat, esimerkiksi miten inkluusio on onnistunut suoma- 
laisissa kouluissa tai kuinka moni nuori kokee seksuaalista häirintää verkos- 
sa, mutta ne kertovat mahdollisia hahmotustapoja ja tulkintoja tutkittavina 
olevista ilmiöistä. Eläytymismenetelmään sisältyy narratiivisen tutkimuksen 
ajatus siitä, että kertomuksia ei rakenneta sosiaalisessa tyhjiössä ja kertomuk- 
sia tulisikin aina analysoida sosiaalisina ja kulttuurisina ilmiöinä, ei niinkään 
välineinä henkilökohtaisten kokemusten tutkimiseen (Atkinson & Delamont 
2006). 


Etiikka 
Lasten ja nuorten tutkimiseen liittyy erityisiä eettisiä kysymyksiä, niin myös 
eläytymismenetelmän kohdalla. Nuorten vastaajien kohdalla huomio kan- 
nattaa kiinnittää aineistonkeruun aloitukseen ja riittävään taustoitukseen. 
Esimerkiksi Auvisen ym. tutkimuksessa oppilaille kerrottiin aluksi vastaa- 
misen periaatteista eli anonymiteetista, vapaaehtoisuudesta ja luottamuksel- 


329 


Anna Rytivaara, Johanna Lätti, Saaga Härkönen & Anna Wallin 


lisuudesta, sekä avattiin kehyskertomuksessa esiintyviä käsitteitä kuten kou- 
luyhteisö. Joskus kehyskertomukseen vastaaminen saattaa aiheensa vuoksi 
hämmentää lapsia ja nuoria. Niemisen ym. seksuaalista häirintää koskevassa 
tutkimuksessa vastausten keräämisen jälkeen pidettiin lyhyt purkukeskuste- 
lu, jossa nuorilla oli mahdollisuus esittää kysymyksiä ja kommentteja tutkijal- 
le. Tämän jälkeen tilanteessa keskusteltiin ja käytiin läpi erilaisia selviytymis- 
keinoja ja toimintavaihtoehtoja, joita kehyskertomuksen toimija olisi voinut 


» 


käyttää kokiessaan nimimerkin ”xxx” lähestymisen sosiaalisessa mediassa 
epämieluisana. 

Entä millaisen sijan anonymiteetti eli vastaajan tunnistamattomuus saa 
eläytymismenetelmässä? Kun tarkoituksena ei ole tutkia osallistujien omia 
kokemuksia, vaan heidän laatimiensa kuvitteellisten tarinoiden synnyttämiä 
kulttuurisia representaatioita ja tulkintamalleja, onko anonymiteetillä mer- 
kitystä samaan tapaan kuin vaikkapa haastattelu- tai kyselytutkimuksissa? 
Sekä aiemmissa eläytymismenetelmäteoksissa (Eskola ym. 2017; Nikanto & 
Eskola 2018) että monessa tämän teoksen tutkimuksessa vastaajien anony- 
miteettiä pidetään tavoiteltavana asiana perustelematta sitä sen tarkemmin. 
Anonymiteetin vaade saattaakin juontaa juurensa 1960-luvun Amerikkaan, 
jossa eläytymismenetelmä kehitettiin vastaiskuna eettisesti kyseenalaisille 
kokeellisille tutkimuksille. Tältä ajalta periytynee ajatus, että nimettömänä 
tuotetut vastaukset ovat aina luotettavimpia. Voisikin olla aika tarkastella 
anonymiteetin tarpeellisuutta jokaisessa tutkimuksessa erikseen. Jos on tar- 
peen yhdistää vastaajat kertomuksiin esimerkiksi jatkotutkimuksissa, niin 
anonymiteetti ei ole mahdollista tai edes tarpeenmukaista. Toki tällöin on 
vastaajia myös informoitava etukäteen asiasta. 

Nimettömänä kerätylle aineistolle on silti aikansa ja paikkansa. Nimet- 
tömyyttä voidaan perustella esimerkiksi aiheen arkaluontoisuudella: vastaa- 
jan voi olla helpompi kirjoittaa aiheesta avoimesti, kun hän tietää pysyvänsä 
tunnistamattomana, vaikka kirjoitelma ei perustuisi kirjoittajan omiin koke- 
muksiin (Posti-Ahokas 2013; Wallin ym. 2019). Anonymiteetti antaa vastaa- 
jalle mahdollisuuden valita, ammentaako hän vastauksensa omista kokemuk- 
sistaan tai pelkän kuvitteellisen eläytymisen pohjalta. Lisäksi anonymiteetti 
voi tarjota vastaajalle tilaisuuden vastata ilman liiallista itsesensuuria, kun 
edes tutkija ei voi yhdistää vastausta kirjoittajaan. Eläytymismenetelmässä 

anonymiteettiä vielä vahvistaa analyysivaihe, jossa analyysiyksikköinä käyte- 
tään yksittäisiä mainintoja tai lauseita kokonaisten vastausten sijaan. 


Lopuksi 


Tässä artikkelissa olemme tarkastelleet joitain tämän teoksen eläytymisme- 
netelmätutkimuksissa esiin nousseita luotettavuuteen liittyviä näkökulmia. 
Toivomme, että tämän artikkelin myötä eläytymismenetelmää hyödyntävät 
tutkijat pysähtyvät pohtimaan, kuinka erilaiset valinnat ohjaavat tutkimuk- 
sen luotettavuutta ja kuinka oman tutkimuksen luotettavuutta voisi edistää. 
Olemme hahmottaneet yhteenvetona edellä pohdituista näkökulmista ja ky- 
symyksistä eräänlaisen ajatuskartan (kuvio 1). 

Kartan ei ole tarkoitus olla kaiken kattava kuvaus aiheesta, vaan tutkija 
voi myös olla eri mieltä siitä, mitkä kysymykset ovat olennaisia hänen oman 
tutkimuksensa luotettavuuden kannalta. Sen sijaan kartan tarkoitus on toi- 
mia avauksena luotettavuuspohdinnoille ja herättää tutkija pohtimaan muun 
muassa kartassa esitettyjä kysymyksiä eläytymismenetelmän kontekstissa. 
Tässä artikkelissa esitetyt, toisiinsa kytköksissä olevat luotettavuuskäsitteet 
(uskottavuus, johdonmukaisuus, siirrettävyys, eettisyys) ovat yksi tapa hah- 
mottaa laadullisen tutkimuksen luotettavuutta. Kuitenkin luotettavuutta voi 
hahmottaa myös lukuisista muista näkökulmista, ja jokaisen tutkijan onkin 
pohdittava tapauskohtaisesti, onko esimerkiksi triangulaatiolla tai kertomus- 
ten sanamäärillä merkitystä oman tutkimuksen luotettavuuden kannalta 
(ks. esim. Cho & Trent 2006). Se, mistä näkökulmasta tutkimuksen luotet- 
tavuutta arvioi, riippuu aineistosta, tutkimuskysymyksistä ja tutkijan omista 
näkemyksistä (esim. millaista tietoa tutkimuksella voidaan saavuttaa ja mikä 
on tutkimuksen tarkoitus), joten yksiselitteisiä ohjeistuksia tai vastauksia 
luotettavuuteen liittyviin kysymyksiin on mahdotonta antaa. Luotettavuu- 
den varmistamiseksi eläytymismenetelmätutkimuksissa, kuten laadullisissa 
tutkimuksissa laajemminkin, tärkeää on kuitenkin aina pyrkiä mahdollisim- 
man läpinäkyvään ja rikkaaseen kuvaukseen ilmiöstä sekä tutkimuksesta, ja 
perustelemaan tutkimuksen eri vaiheissa tehdyt valinnat. 

Fläytymismenetelmää on vuosien aikana käytetty hyvin laajasti eri tie- 
teenaloilla ja eri tarkoituksissa, ja joustavuutensa ansiosta sitä voidaan, ja on 
suotavaa, soveltaa monin eri tavoin (ks. esim. Eskola ym. 2017, Eskola ym. 
2018; Wallin, Helenius, Saaranen-Kauppinen & Eskola 2015). Menetelmän ja 
tutkimuksen luotettavuuden kannalta on kuitenkin tärkeää pitää mielessä 
menetelmän alkujuuret ja perusidea, joka tukeutuu vahvasti varioinnin ym- 
pärille. Menetelmää on hyödynnetty myös tutkimuksissa, joissa variaatio ei 
ole toteutunut, kehyskertomukset ovat poikenneet toisistaan useamman kuin 
yhden tekijän suhteen tai tutkimuksessa on hyödynnetty vain yhtä kehysker- 
tomusta eli variaatiota ei ole alun perinkään kehitelty. Tällaisissa tapauksissa 
tuleekin pohtia kriittisesti sitä, voidaanko tutkimusta kutsua eläytymismene- 
telmätutkimukseksi ja millainen merkitys menetelmän soveltamisella on tut- 
kimuksen luotettavuuden ja uskottavuuden näkökulmasta. Kehyskertomus- 
ten variointi luo menetelmän käytölle raamit ja erottaa sen monesta muusta 
laadullisesta aineistonkeruumenetelmästä, joten mikäli variointi ei olekaan 
enää tutkimuksen keskiössä, tulisi pohtia soveltuisiko mahdollisesti jokin 
muu laadullinen (kerronnallinen) aineistonkeruumenetelmä tutkimukseen 
eläytymismenetelmää paremmin. 

Menetelmää käyttävän on myös jokaisessa tutkimuksen vaiheessa tie- 
dostettava menetelmän tuottama tiedon luonne, ja pohdittava sitä suhteessa 
omaan tutkimukseensa ja tutkimuskysymyksiinsä. Toisin sanoen, voidaanko 
eläytymismenetelmän avulla saada luotettavaa tietoa tutkittavasta ilmiöstä? 
Kuten aiemmin mainitsimme siirrettävyyden kriteerin yhteydessä, eläyty- 
mismenetelmä avaa tutkijalle mahdollisuuden tarkastella erilaisia tapahtu- 
masarjoja, skenaarioita tai tapoja käsittää tutkittava ilmiö, mutta tarinoista ei 
voida vetää suoria johtopäätöksiä tutkittavien omiin kokemuksiin tai siihen, 
kuinka he itse toimisivat kehyskertomuksen kaltaisessa tilanteessa. Eläyty- 
mismenetelmän vahvuus löytyykin sen kyvystä hyödyntää vastaajien mieli- 
kuvitusta, ja siten se mahdollistaa erilaisten, ja joskus jopa yllättävien, tulkin- 
tojen ja ajattelutapojen tarkastelemisen. 

Tässä teoksessa on esitetty kymmenen eläytymismenetelmätutkimusta, joi- 
ta yhdistää sekä kiinnostus kasvatustieteellisten ilmiöiden tutkimiseen että 
menetelmällinen mielenkiinto eläytymismenetelmän hyödyntämiseen ilmi- 
öiden tutkimisessa. Teoksen artikkelit osoittavat, kuinka elaytymismenetel- 
mää voidaan hyödyntää eri tavoin ja eri konteksteissa, mahdollistaen niin 
vastaajien mielikuvien ja näkemysten tutkimisen kuin erilaisille ilmiöille 
annettujen merkitysten tarkastelun. Teoksen tutkimusartikkeleissa tietoa 
saavutettiin muun muassa siitä, millaisia näkemyksiä ammattilaisilla on sai- 
raalan ulkopuoliseen synnytykseen johtavista tekijöistä, millaisia merkityksiä 
annetaan osallisuudelle kouluyhteisössä ja millaisena oppilaat näkevät hyvän 
yhteisopettajan. Monien mahdollisuuksien ohella artikkelit myös ilmentävät 
menetelmän rajoja ja herättävät kysymyksiä siitä, millaisia vaatimuksia ja 
haasteita menetelmä asettaa sekä tutkijalle että tutkimuksen vastaajille. Tästä 
syystä onkin paikallaan nostaa esiin erityisesti kaksi menetelmän perusole- 
mukseen liittyvää piirrettä, joiden mahdollisuuksia ja rajoja jokaisen eläyty- 

mismenetelmää soveltavan tutkijan olisi hyvä pysähtyä pohtimaan omassa 
tutkimuksessaan. 

Ensinnäkin, kuten jo aiemmin menetelmän luotettavuuspohdintojen 
yhteydessä todettiin, verrattuna moniin muihin laadullisiin aineistoihin 
eläytymismenetelmääineistoista erityisen tekevät niiden perustuminen ku- 
vitteellisuuteen ja eläytymiseen. Yleisesti ottaen eläytymisellä eläytymisme- 
netelmässä viitataan kykyyn kuvitella itsensä johonkin tilanteeseen tai jon- 
kun toisen ihmisen asemaan. Eläytymismenetelmässä eläytyminen edellyttää 
siis tutkimukseen osallistuvalta erityisesti mielikuvitusta ja kuvittelukykyä, 
mutta myös jossain määrin empatiaa eli kykyä myötätuntoiseen eläytymiseen 
(Suomisanakirja, Tieteen termipankki). Tässä yhteydessä on kuitenkin tär- 
keää tehdä ero empatian (kreikaksi em pathos, tuntea sisälle) ja sympatian 
(sym pathos, kanssa tuntea) välille. Niistä molemmat käännetään usein myö- 
tätunnoksi, vaikkakin sympatia viittaa tarkemmin kykyyn tuntea yhdessä 
toisen kanssa eli samaistumista toisen tunnetilaan (esim. Merriam-Webster). 
Fläytymismenetelmässä myötätunnolla viitataankin enemmän kykyyn aset- 
taa itsensä toisen asemaan, sen sijaan, että edellytettäisiin vastaajalta sympa- 
tiaa, eli kykyä tuntea yhdessä toisen kanssa. Esimerkiksi teoksen viidennessä 
artikkelissa (Nieminen ym.), jossa tarkasteltiin yläkouluikäisten tuottamia 
tarinoita seksuaalisesta häirinnästä verkossa, kehyskertomukseen eläyty- 
jän tuli asettaa itsensä kuvitteellisen henkilön (Puron) asemaan ja kuvitel- 
la, kuinka Puro toimisi tilanteessa, jossa kohtaa seksuaalista häirintää. Tässä 
edellytetään vastaajalta kykyä kuvitella itsensä Puron tilanteeseen ja kykyä 
ymmärtää Puron lähtökohtia ja tunteita, mutta edellytyksenä ei kuitenkaan 
ole, että vastaaja kanssaeläisi näitä tunteita. Empatialla ja eläytymisellä eläy- 
tymismenetelmän yhteydessä viitataan siis enemmän vastaajan kykyyn aset- 
tua toisen asemaan tai asettaa itsensä johonkin tilanteeseen sen sijaan, että 
viitattaisiin empaattisen prosessin myötä syntyneisiin tunteisiin (engl. emo- 
tional empathy), kuten sympatiaan (ks. lisää Gerace, Day, Casey & Mohr 2013; 
Wallin, Koro-Ljungberg & Eskola 2019). 

Sensitiivistä aihetta tutkittaessa eläytymismenetelmällä voidaan myös 
pyrkiä hieman etäännyttämään vastaajia eläydyttävästä tilanteesta pyytä- 
mällä heitä eläytymään jonkun toisen asemaan itsensä sijasta. Näin toimit- 
tiin tarkoituksellisesti myös Rahkolan ym. artikkelissa, jossa tarkasteltiin 

rekrytoijan subjektiivisten tuntemusten merkitystä rekrytointiprosessissa ja 
-päätöksessä. Koska tutkimuksen osallistujat olivat itse rekrytoinnin ammat- 
tilaisia, heitä ei pyydetty kuvittelemaan itseään rekrytointitilanteeseen ja ku- 
vaamaan omia tuntemuksiaan, jotta osallistujat voisivat mahdollisesti kuvata 
vapaammin vastauksissaan sitä, miten rekrytoijan subjektiiviset tuntemukset 
voivat vaikuttaa rekrytointipäätökseen, ilman, että heidän täytyisi reflektoida 
kriittisesti omaa subjektiivisuuttaan tai ammattitaitoaan. 

Mikäli vastaajat onnistuvat eläytymään kehyskertomuksessa kuvattuun 
tilanteeseen, vastaukset voivat olla hyvin rikkaita kuvauksia ilmiöstä, avaten 
näkökulmia, joita tutkija ei ole tullut ajatelleeksi. Esimerkiksi tässä teoksessa 
Torisevan ym. yhteisopettajuutta koskevassa tutkimuksessa havaittiin, että 
oppilaiden näkökulmasta opettajien puutteelliset yhteistyötaidot vaikuttivat 
siihen, että opettajien huomio siirtyy opettamisesta opettajien keskinäiseen 
vuorovaikutukseen ja oppilaat jäivät taustalle. Parhaimmillaan eläytymis- 
menetelmä voikin lisätä sekä tutkijoiden että tutkimukseen osallistuvien tul- 
kinnallista mielikuvitusta (Särkelä & Suoranta 2020) ja toimia myös eman- 
sipatorisena menetelmänä antamalla tilaa vastaajan omille tulkinnoille ja 
merkityksenannoille. Eläytymismenetelmässä vastaajat eivät rastita valmiita 
vaihtoehtoja lomakkeelta, vaan käyttävät vastatessaan ajattelua ja kieltä sa- 
malla konstruoiden todellisuutta (Eskola ym. 2017, 267). Aineistona olevat 
tarinat eivät siten ole ainoastaan vastauksia, vaan ne myös osallistuvat todel- 
lisuuden luomiseen antamalla asioille ja ilmiöille merkityksiä ja kuvaamal- 
la niitä tietyllä tavalla. Esimerkiksi teoksen ensimmäinen tutkimusartikkeli 
(Wihersaari ym.) osoitti, kuinka opettajien tarinoista tuotettu todellisuus kol- 
miportaisen tuen toteuttamisesta voi muodostua hyvin erilaiseksi kuin pe- 
rusopetuslaissa on tarkoitettu. Samoin osallisuus Auvisen ym. sekä Kallosen 
ym. artikkeleissa avarsi mahdollisia todellisuuksia siitä, millaisena osallisuus 
voi näyttäytyä opetussuunnitelmien ulkopuolella ja mikä sen merkitys eläväs- 
sä elämässä on oppilaille ja opiskelijoille. 

Lisäksi, kuten monessa tämän teoksen artikkeleissa osoitetaan, eläyty- 
mismenetelmätarinoiden kuvitteellisuus tekee menetelmästä erityisen hyvin 
soveltuvan tulevaisuusvisioiden tai muuttuvien ja uusien toimintatapojen- ja 
ympäristöjen tarkasteluun (esim. Torisevan ym. artikkeli yhteisopettajuudes- 
ta), kun ei vielä tiedetä tarkkaan, mitä kaikkea tutkittaviin ilmiöihin ja kon- 

teksteihin liitetään. Lisäksi eläytymismenetelmän avulla voidaan saada yksi- 
tyiskohtaista täydennystä jo aiemmin tutkittuun ilmiöön, kuten Silfverstenin 
ym. artikkelissa, jossa pystyttiin tuottamaan aineiston pohjalta kaksi erilaista 
työnhakijaa kuvaavaa mallia: ”varma valinta” ja ”riskivalinta”. Aineistosta 
saatiin myös kattavasti nimettyä ja eriteltyä niitä erilaisia riskejä, joita haki- 
joihin tai rekrytointiprosessiin voidaan liittää. 

Ihmistieteiden ja laadullisten tutkimusten kentällä eläytymismenetelmä- 
tutkimusten suurimpana vahvuutena nähdäänkin usein olevan sen kyky ku- 
vata vaihtoehtoisia ajattelumalleja, näkökulmia ja mahdollisuuksia sen sijaan, 
että keskityttäisiin kuvaamaan vastaajien elettyä todellisuutta ja henkilö- 
kohtaisia kokemuksia. Eläytymismenetelmääaineistolla pyritään ensisijaises- 
ti laajentamaan ymmärrystä tutkittavasta ilmiöstä, ei niinkään kuvaamaan 
suoraan ”faktoja” tai ”objektiivista todellisuutta”. Näin ollen eläytymisme- 
netelmääaineistot eivät itsessään välttämättä kerro, kuinka asiat ovat tai ovat 
olleet, vaan kuvaavat, kuinka asiat voisivat olla. Esimerkiksi tämän teoksen 
kuudennessa artikkelissa ensihoitajien ja kätilöiden synnytystilannetarinat 
(Hänninen ym.) ilmentävät yhteisesti jaettuja merkityksiä ja näkemyksiä, 
joiden perusteella voidaan rakentaa kuvaa siitä, millaiset tekijät voivat joh- 
taa sairaalan ulkopuoliseen synnytystilanteeseen. Tarinoiden perusteella ei 
kuitenkaan voida suoraan päätellä, että kyseinen synnytystilanne on todella 
tapahtunut tai, että tietyt tekijät johtavat siihen. Vastaavasti Haapajärven ym. 
artikkeli tuottaa tietoa siitä, millä tavoin rekrytoijan käyttäytyminen voi vai- 
kuttaa työnhakijalle syntyvään kuvaan rekrytoivasta yrityksestä ja päätök- 
seen vastaanottaa tarjottu työpaikka. 

Vaikka eläytymismenetelmätarinat ovatkin kuvitteellisia, mahdollisia 
tarinoita, ei tarinoita kuitenkaan nähdä fiktiivisinä tarinoina, vaan niiden 
nähdään ilmentävän kulttuurisesti jaettuja käsityksiä ja merkityksiä ja ole- 
van siten kytköksissä ”olemassa olevaan? maailmaan (Schaeffer 2012). Siten 
ne voivat lisätä näkökulmatietoisuutta ja mahdollisen tajua avaamalla erilaisia 
maailmassa olemisen mahdollisuuksia: 

Mahdollisen taju ei ole vastakkaista todellisuudentajulle vaan herkkyyt- 


tä todellisuudessa piileville mahdollisuuksille ja kykyä herättää ne eloon: 
se on mahdollisten todellisuuksien tajua ja vaihtoehtojen näkemistä sille, 


340 


Eläytymismenetelmä - mahdollisuuksia ja rajoja 


mikä meille esitetään itsestään selvänä ja välttämättömänä” (Meretoja 
2016, 4). 


Kuvitteellisuus ja eläytyminen tarjoavat eläytymismenetelmää sovelta- 
valle tutkijalle paitsi mahdollisuuksia myös haasteita. Mikäli vastaajan eläy- 
tyminen ei jostain syystä onnistu, voi vastaaja jättää kokonaan vastaamatta, 
vastata asian vierestä tai tarina (kuvaus) voi jäädä hyvinkin pinnalliseksi. 
Tällöin menetelmä ei välttämättä toimi tarkoituksenmukaisesti, avaten eri- 
laisia näkökulmia ja mahdollisuuksia, ja tutkimuksen tavoite ymmärryksen 
laajentamisesta voi jäädä saavuttamatta. Vaikka suurimmassa osassa tämän 
teoksen tutkimuksissa eläytyminen toteutui toivotunlaisesti, myös haasteita 
esiintyi. Eläytymisen vaikeus voi näkyä esimerkiksi vastausten pintapuoli- 
suudessa ja ytimekkyydessä, kuten Klingen ym. artikkelissa, jossa suurin osa 
vastauksista ei ollut kirjoitettu tarinamuotoon vaan vastaukset olivat luette- 
lomaisia kuvauksia. Eläytymismenetelmässä tärkeää onkin pohtia etukäteen 
kehyskertomukset sellaiseen muotoon, että eläytyminen mahdollistuu tutki- 
muksen vastaajajoukolle parhaimmalla mahdollisella tavalla; rajaamatta il- 
miötä liikaa ja kannustaen hyödyntämään omaa ajattelua sekä mielikuvitusta. 

Toiseksi eläytymismenetelmätutkimuksissa on usein nähtävissä yhteys 
kerronnalliseen tutkimukseen; kerätäänhän eläytymismenetelmällä tyypil- 
lisesti vastaukseksi tarinoita ja jaetaan näkemys siitä, että näiden tarinoiden 
avulla ihmiset hahmottavat elämää sekä asioiden yhteyksiä. Eläytymisme- 
netelmää hyödyntävän tutkijan onkin tarpeellista pohtia oman tutkimuk- 
sensa asemointia suhteessa kerronnallisiin tutkimuksiin laajemmin. Kuin- 
ka kerronnallisuus näkyy omassa tutkimuksessa ja millaisia erityispiirteitä 
eläytymismenetelmä tuo kerronnalliseen tutkimukseen? Eläytymismenetel- 
mäaineisto eroaa niin sisällöltään kuin muodoltaan monista muista kerron- 
nallisista aineistoista kuten esimerkiksi (elämäkerta) haastatteluaineistoista 
tai kirjoitelma-aineistoista. Eläytymismenetelmällä tuotetut tarinat ovat esi- 
merkiksi usein pituudeltaan lyhyempiä kuin vaikkapa haastatteluilla kerä- 
tyt tarinat, ja eläytymismenetelmätarinoista voi myös puuttua kokonaan tai 
osittain narratiiviselle muodolle ominaisia elementtejä, kuten ajallisuus, juo- 
nenkulku, käännekohdat ja taustatietojen (kuten ihmisten, paikan tai ajan) 
kuvaus (ks. esim. Labov & Waletzky 1997). Siitä huolimatta, että eläytymis- 
menetelmätarinoissa usein on havaittavissa juonenkulku (ohjataanhan tähän 

usein jo kehyskertomuksessa), ovat ne kuitenkin usein melko suoraviivaisia ja 
yksinkertaistettuja moniin muihin kertomusaineistoihin verrattuna. Lisäksi 
eläytymismenetelmätarinat on tuotettu kehyskertomusten perusteella, joissa 
määritellään valmiiksi kertomuksen puitteet, kuten se kuka on päähenkilö 
ja kuinka tilanne kehittyy (esim. onnistuminen tai epäonnistuminen), siinä 
missä esimerkiksi kertomuksellisissa haastatteluissa pyritään mahdollisim- 
man avoimeen kuvaukseen omakohtaisista kokemuksista (ks. myös Wallin, 
Koro-Ljungberg & Eskola 2019). 

Riippuen tutkijan intresseistä ja tutkimuksen tarkoituksesta, edellä mai- 
nitut tekijät voidaan nähdä sekä eläytymismenetelmän heikkouksina että 
mahdollisuuksina. Mikäli tutkijan tarkoituksena on analysoida esimerkik- 
si tarinoiden juonenkulkua tai kuinka tutkittavaa ilmiötä tarinallisestaan, 
elaytymismenetelmaaineisto voi tarjota tähän rajatummat mahdollisuudet 
verrattuna esimerkiksi kerronnallisiin haastatteluihin, voivathan eläytymis- 
menetelmätarinat olla hyvin ytimekkäitä ja toisinaan myös luettelomaisia 
vastauksia tai kuvauksia. Varmasti osittain tästä syystä yleistä eläytymisme- 
netelmätutkimuksille onkin (kuten myös tämän teoksen artikkelit osoitta- 
vat), että analyysi kohdentuu ensisijaisesti aineiston (ilmi)sisältöön eli siihen, 
mitä aineistossa kerrotaan, sen sijaan että analysoitaisiin sitä, miten kerto- 
muksia (vastauksia) tuotetaan eli kiinnostuksen kohde olisi kerronnassa tai 
kielen käytössä itsessään. 

Tämänkaltainen temaattinen lähestymistapa onkin hyödyllinen, kun et- 
sitään yhteneväisyyksiä ja eroavaisuuksia eri tarinoiden välillä, ja kun tavoit- 
teena on muodostaa jäsennelty ja teoretisoitu kuva ilmiöstä (Riessman 2003). 
Kehyskertomusten variointi antaa tutkijalle mahdollisuuden hahmottaa 
kuinka tarinat (vastaukset/kuvaukset) poikkeavat toisistaan, kun yhtä tekijää 
muutetaan, auttaen tutkijaa luomaan yhteyksiä eri teemojen välillä ja luomaan 
vaihtoehtoisia ja mahdollisia skenaarioita. Esimerkiksi Klingen ym. tutki- 
muksessa ensimmäisen kehyskertomusversion vastauksissa, jossa henkilö ei 
ollut saanut muodollista koulutusta työhönsä, yleisin teema oli epävarmuus 
työn suorittamista kohtaan. Toisen kehyskertomusversion vastauksissa, jos- 
sa henkilö puolestaan oli saanut muodollisen koulutuksen, nousi vastaavasti 
esiin varmuuden tunne, joka tarkentui työhön kuuluvan rekrytointiproses- 
sin hallintana ja esimerkiksi lainsäädännöllinen tuntemisena. Vertailemalla 

eri kehyskertomusversioissa esiintyneitä teemoja, voitiin tässä tutkimuksessa 
luoda kaksi tyyppitarinaa, jotka kuvastavat sitä, millainen merkitys muodol- 
lisella rekrytointikoulutuksella voi olla rekrytoijan koetulle ammattitaidolle. 
Kerronnallisuus näkyykin usein eläytymismenetelmätutkimuksissa siinä, 
kuinka tutkija lähestyy eläytymismenetelmäaineistoa tyypitellen eli tiivistä- 
mällä aineistoa havainnollisiin tyyppitarinoihin, joita voivat yhdistää sekä si- 
sältö että tarinoiden juonenkulku (ks. myös. Auvisen ym. tutkimusartikkeli). 
Tämä teos ja eläytymismenetelmää käsittelevä vuosikirjasarja kokonai- 
suudessaan ovat osoittaneet, kuinka eläytymismenetelmää voidaan soveltaa 
hyvin monenlaisen tutkimuksen tekemiseen. Tämä monimuotoisuus he- 
rättää osaltaan monia metodologisia kysymyksiä, ja vaikka tämän teoksen 
tarkoituksena ei ole osallistua menetelmän (tai teoksen artikkeleiden) tie- 
teenfilosofisten ja teoreettismetodologisten lähtökohtien pohdintaan, olisi tä- 
mänkaltaiselle pohdinnalle ehdottomasti tarvetta, kun eläytymismenetelmää 
jatkossa kehitetään eteenpäin. Jatkossa mielenkiintoista olisi syventyä tar- 
kemmin pohtimaan esimerkiksi sitä, millaisia totuuskäsityksiä eläytymisme- 
netelmätutkimusten takana on, millaista tietoa menetelmän avulla voidaan 
saavuttaa ja kuka oikeastaan tietoa tuottaa — tutkija, vastaajat vai molemmat? 
Vaikka yksiselitteisiä vastauksia ei olisikaan mahdollista antaa, tarkempi ana- 
lyysi menetelmän ontologisista ja epistemologisista mahdollisuuksista ja yh- 
teyksistä tarjoaisi tutkijoille eväitä menetelmän rajojen ja mahdollisuuksien 
hahmottamiseen sekä menetelmän kehittämiseen tulevaisuudessa. 

Kasvatuksen muuttuvat työ- ja toimintaympäristöt 
— 10 eläytymismenetelmätutkimusta 


Kasvatusinstituutiot peruskoulusta yliopistoon ovat jatkuvan 
muutoksen keskiössä. Globaalit ja paikalliset yhteiskunnalliset 
muutokset, kuten esimerkiksi sosiaalisen median levittäytymi- 
nen osaksi arkea tai synnytyssairaaloiden keskittäminen, aset- 
tavat ammattilaisille uusia osaamisvaatimuksia sekä eettisiä 
haasteita. Kokoomateoksen kymmenessä tutkimusartikkelissa 
tarkastellaan eläytymismenetelmän avulla näiden muuttuvien 
ympäristöjen vaikutusta niissä toimivien ihmisten arkeen. 


Tutkimusartikkeleissa käsitellään esimerkiksi oppilaiden näke- 
myksiä yhteisopettajuudesta, kätilöiden osaamista, rekrytoijien 
ammattitaitoa sekä seksuaalista häirintää verkossa kohtaavien 
nuoren toimijuutta. Menetelmällisen painotuksensa ansiosta 
teosta voi hyödyntää myös eläytymismenetelmän soveltamis- 
tapoja kuvaavana oppikirjana. 


Teos on kolmas osa vuosikirjasarjassa, joka esittelee eläytymis- 
menetelmän käyttöä tutkimusmenetelmänä. Teos osallistuu 
ajankohtaiseen keskusteluun laadullisen tutkimuksen luotetta- 
vuudesta hahmottamalla menetelmän käytettävyyden mahdol- 
lisuuksia ja rajoja sen metodologisten erityispiirteiden kautta. 

